(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞ΄

Πέμπτη 14 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Α. Σαμαρά και Α. Μάρκου, σελ.
3. Ανακοινώνεται ότι τη συνεδρίαση παρακολουθούν μαθητές από τη Γερμανία, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 15 Ιουλίου 2016, σελ.
2. Συζήτηση επίκαιρης ερώτησης:
 α) Προς τον Υπουργό Οικονομικών:
 i. σχετικά με τη χρηματοδότηση από την Τουρκία μέσω του προξενείου της Κομοτηνής για την αγορά ακινήτων περιουσιών απελπισμένων Ελλήνων στη Θράκη, σελ.
 ii. σχετικά με την αντιμετώπιση των προβλημάτων των απολυμένων εργαζομένων της Ένωσης Αγροτικών Συνεταιρισμών Λάρισας, σελ.
 iii. σχετικά με τον τρόπο υπολογισμού του Ενιαίου Φόρου Ιδιοκτησίας Ακινήτων (ΕΝΦΙΑ), σελ.
 v. σχετικά με την ανάγκη άρσης των κατασχέσεων των τραπεζικών λογαριασμών της εταιρείας Ν.Β.Ε.Ε. Α.Ε. (Ναυπηγεία Ελευσίνας), σελ.
 β) Προς τον Υπουργό Αγροτικής Ανάπτυξης και Τροφίμων:
 i. σχετικά με τις προθέσεις του Υπουργείου για ανάθεση του ρόλου της αρμόδιας αρχής για τη μέτρηση των ποιοτικών χαρακτηριστικών ινών της κλωστικής Κάνναβης, στο Εθνικό Κέντρο Ποιοτικού Ελέγχου Βάμβακος, σελ.
 ii. σχετικά με την «ανακριβή τηλεπισκόπηση των εκτάσεων που οδηγεί σε πρωτοφανές οικονομικό αδιέξοδο τους βαμβακοκαλλιεργητές», σελ.
 γ) Προς τον Υπουργό Εθνικής Άμυνας:
 i. σχετικά με τα κρούσματα φυματίωσης σε κέντρο φιλοξενίας προσφύγων στην Ήπειρο, σελ.
 ii. σχετικά με την κατάσχεση εταιρικών λογαριασμών της εταιρείας «Ναυπηγεία Ελευσίνας», σελ.
 δ) Προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για την εκπαίδευση των προσφύγων, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, καθώς και οι Αναπληρωτές Υπουργοί Οικονομικών και Εσωτερικών και Διοικητικής Ανασυγκρότησης κατέθεσαν στις 13.7.2016 σχέδιο νόμου: «Τροποποιήσεις του Εθνικού Τελωνειακού Κώδικα προς ενίσχυση της καταπολέμησης της παράνομης εμπορίας καπνού και βιομηχανοποιημένων καπνών και ίδρυση συντονιστικού κέντρου για την καταπολέμηση του λαθρεμπορίου, εναρμόνιση της ελληνικής νομοθεσίας προς την απόφαση 2009/017/ΔΕΥ του Συμβουλίου της 30ης Νοεμβρίου 2009 για τη χρήση τη πληροφορικής για τελωνειακούς σκοπούς και άλλες διατάξεις αρμοδιότητας Υπουργείου Οικονομικών και ενσωμάτωση στην εθνική νομοθεσία των άρθρων 15, 16 και 18 της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ», σελ.
2. Κατάθεση Εκθέσεων Διαρκών Επιτροπών:
 α) Η Διαρκής Επιτροπής Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών και Διοικητικής Ανασυγκρότησης: «Αναλογική Εκπροσώπηση των πολιτικών κομμάτων, διεύρυνση του δικαιώματος εκλέγειν και άλλες διατάξεις περί εκλογής Βουλευτών», σελ.
 β) Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Άμυνας: «Ρύθμισης θεμάτων αρμοδιότητας Υπουργείου Εθνικής Άμυνας», σελ.
3. Συζήτηση επί της αρχής, των άρθρων και του συνόλου της πρότασης νόμου αρμοδιότητας του Υπουργείου Οικονομίας, Ανάπτυξης και Τουρισμού: «Μέτρα ανακούφισης της λαϊκής οικογένειας», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΟΥΡΑΚΗΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΡΒΑΝΙΤΙΔΗΣ Γ. , σελ.
ΒΑΡΕΜΕΝΟΣ Γ. , σελ.
ΔΑΝΕΛΛΗΣ Σ. , σελ.
ΔΕΛΗΣ Ι. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΚΕΡΑΜΕΩΣ Ν. , σελ.
ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.
ΜΗΤΑΡΑΚΗΣ Π. , σελ.
ΦΩΤΙΟΥ Θ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΠΟΣΤΟΛΟΥ Ε. , σελ.
ΒΙΤΣΑΣ Δ. , σελ.
ΔΑΒΑΚΗΣ Α. , σελ.
ΔΕΛΗΣ Ι. , σελ.
ΚΑΡΡΑΣ Γ. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΟΚΚΑΛΗΣ Β. , σελ.
ΛΑΓΟΣ Ι. , σελ.
ΛΑΜΠΡΟΥΛΗΣ Γ. , σελ.
ΜΙΧΟΣ Ν. , σελ.
ΠΕΛΕΓΡΙΝΗΣ Θ. , σελ.
ΣΑΡΙΔΗΣ Ι. , σελ.

Γ. Επί της πρότασης νόμου:
ΑΡΒΑΝΙΤΙΔΗΣ Γ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΚΗ Φ. , σελ.
ΓΕΩΡΓΙΑΔΗΣ Μ. , σελ.
ΔΑΝΕΛΛΗΣ Σ. , σελ.
ΔΕΛΗΣ Ι. , σελ.
ΙΓΓΛΕΖΗ Α. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΣΙΔΙΑΡΗΣ Η. , σελ.
ΚΑΤΣΩΤΗΣ Χ. , σελ.
ΚΕΡΑΜΕΩΣ Ν. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΖΑΡΙΔΗΣ Γ. , σελ.
ΛΑΜΠΡΟΥΛΗΣ Γ. , σελ.
ΜΗΤΑΡΑΚΗΣ Π. , σελ.
ΜΩΡΑΪΤΗΣ Ν. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΤΑΘΑΚΗΣ Γ. , σελ.
ΣΥΝΤΥΧΑΚΗΣ Ε. , σελ.
ΦΩΤΗΛΑΣ Ι. , σελ.
ΦΩΤΙΟΥ Θ. , σελ.

ΠΑΡΕΜΒΑΣΕΙΣ:
ΛΕΒΕΝΤΗΣ Β. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞ΄

Πέμπτη 14 Ιουλίου 2016

Αθήνα, σήμερα στις 14 Ιουλίου 2016, ημέρα Πέμπτη και ώρα 9.42΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Eισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση επί της αρχής, των άρθρων και του συνόλου της πρότασης νόμου αρμοδιότητας του Υπουργείου Οικονομίας, Ανάπτυξης και Τουρισμού: «Μέτρα ανακούφισης της λαϊκής οικογένειας».

Κυρίες και κύριοι συνάδελφοι, η πρόταση νόμου αυτή εμπίπτει στους περιορισμούς της παραγράφου 3 του άρθρου 73 του Συντάγματος. Θέλω να υπενθυμίσω στους κυρίους συναδέλφους ότι σύμφωνα με τη διάταξη αυτή, του άρθρου 73 παράγραφος 3, δεν εισάγεται για συζήτηση πρόταση νόμου, εφόσον συνεπάγεται εις βάρος του δημοσίου, των οργανισμών τοπικής αυτοδιοίκησης ή άλλων νομικών προσώπων δημοσίου δικαίου δαπάνες ή ελάττωση εσόδων ή της περιουσίας τους για να δοθεί μισθός ή σύνταξη ή γενικά όφελος σε κάποιο πρόσωπο.

Πρέπει να σας πω ότι η πρακτική την οποία ακολουθούμε όλα αυτά τα χρόνια είναι να συζητούμε αυτές τις προτάσεις νόμου χωρίς να προχωρούμε σε ψηφοφορία. Τις εισάγουμε, γιατί έτσι δίνεται η δυνατότητα -με τη συζήτηση στη Βουλή- στα κόμματα, σε όλους τους Βουλευτές, αλλά και στην Κυβέρνηση να πάρουν θέσεις σε σοβαρά ζητήματα στα οποία αναφέρονται και επιχειρούν να ρυθμίσουν οι προτάσεις νόμου, όπως κάνει και η παρούσα.

Πριν δώσω τον λόγο στον εισηγητή του ΚΚΕ έχω να κάνω μια ανακοίνωση προς το Σώμα.

Οι Υπουργοί Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, καθώς και οι Αναπληρωτές Υπουργοί Οικονομικών και Εσωτερικών και Διοικητικής Ανασυγκρότησης κατέθεσαν στις 13-7-2016 σχέδιο νόμου: «Τροποποιήσεις του Εθνικού Τελωνειακού Κώδικα προς ενίσχυση της καταπολέμησης της παράνομης εμπορίας καπνού και βιομηχανοποιημένων καπνών και ίδρυση συντονιστικού κέντρου για την καταπολέμηση του λαθρεμπορίου, εναρμόνιση της ελληνικής νομοθεσίας προς την απόφαση 2009/017/ΔΕΥ του Συμβουλίου της 30ης Νοεμβρίου 2009 για τη χρήση της πληροφορικής για τελωνειακούς σκοπούς και άλλες διατάξεις αρμοδιότητας Υπουργείου Οικονομικών και ενσωμάτωση στην εθνική νομοθεσία των άρθρων 15, 16 και 18 της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ».

Παραπέμπεται στην αρμόδια Διαρκή Επιτροπή.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Απλώς εδώ θέλω να τονίσω ότι εμείς ως ΚΚΕ, διαφωνούμε με τη συγκεκριμένη διαδικασία και να θυμίσω, μάλιστα, και παλαιότερες τοποθετήσεις του Συνασπισμού, όπου διαφωνούσε και ο ίδιος με τη συγκεκριμένη διαδικασία, δηλαδή να μην επιτρέπονται νομοθετικές πρωτοβουλίες από την Αντιπολίτευση, να εισάγονται και να ψηφίζονται από τη Βουλή.

Το Σύνταγμα, αν διαβάσετε, λέει ακριβώς αυτό το πράγμα. Εδώ πέρα δεν πρόκειται για ωφέλεια ενός συγκεκριμένου προσώπου. Εδώ μιλάμε για μια λαϊκή κατηγορία, για το σύνολο των λαϊκών οικογενειών. Άρα από αυτήν την άποψη, λοιπόν, ξεπερνάει τα όρια της απαγόρευσης του Συντάγματος η συγκεκριμένη πρωτοβουλία και, κατά τη γνώμη μας, θα έπρεπε και να συζητηθεί και να ψηφιστεί.

Από αυτήν την άποψη, εμείς σ’ αυτήν την κατεύθυνση επιμένουμε και θεωρούμε πρόκληση, κύριε Πρόεδρε, το να έχει μόνο η Κυβέρνηση τη δυνατότητα νομοθετικής πρωτοβουλίας, ακόμη και με πράξη νομοθετικού περιεχομένου και τη διαδικασία του κατεπείγοντος και η Αντιπολίτευση να μην μπορεί να φέρει και να ψηφίζονται προτάσεις νόμου στην Ολομέλεια της Βουλής.

**ΠΡΟΕΔΡΕΥΩΝ (Αναστάσιος Κουράκης):** Κατανοώ αυτό που λέτε και μπορώ να πω ότι και σε ένα βαθμό το συμμερίζομαι. Όμως αυτή η πρακτική έχει ακολουθηθεί εδώ και χρόνια. Αν νομίζουμε ότι μπορεί να γίνει κάτι περισσότερο εποικοδομητικό, να το συζητήσουμε στη Διάσκεψη των Προέδρων και ίσως θα μπορούσαμε να οδηγηθούμε και σε μια τέτοια απόφαση.

Τον λόγο έχει ο εισηγητής του ΚΚΕ, ο κ. Χρήστος Κατσώτης, για δεκαπέντε λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το ΚΚΕ επανέρχεται με την πρόταση νόμου, με την οποία προβλέπεται η ελάφρυνση των λαϊκών οικογενειών. Την πρόταση αυτή θυμίζουμε ότι την είχαμε καταθέσει ξανά το 2012, συζητήθηκε το 2013 και απορρίφθηκε από την τότε συγκυβέρνηση της Νέας Δημοκρατίας-ΠΑΣΟΚ-ΔΗΜΑΡ. Ο ΣΥΡΙΖΑ τότε –θυμίζουμε- ως αξιωματική αντιπολίτευση είχε ψηφίσει υπέρ της πρότασης.

Η πρόταση συζητήθηκε στην επιτροπή και, βέβαια, υπήρχε απόρριψη της πρότασης με ενιαία αντίληψη απ’ όλα τα υπόλοιπα κόμματα, μια αντίληψη για το ποιος πρέπει να χάσει και ποιος πρέπει να προστατευθεί. Όλοι σας απλώνετε ασπίδα προστασίας στο σύστημα, στους μονοπωλιακούς ομίλους και στους τραπεζικούς ομίλους. Τα επιχειρήματα περί μη ρεαλιστικότητας της πρότασης στις σημερινές συνθήκες, έρχονται να δικαιολογήσουν την ταξική σας επιλογή.

Το ρυθμιστικό πλαίσιο που διαμορφώθηκε με τον ένα νόμο να είναι χειρότερος από τον άλλο, είχαν ως κύρια κατεύθυνση τη διασφάλιση των τραπεζών από τις επισφάλειες και την άσκηση μεγαλύτερης πίεσης στις υπερχρεωμένες οικογένειες. Σήμερα όλα τα στοιχεία αποκαλύπτουν πως η κατάσταση είναι χειρότερη για τις υπερχρεωμένες λαϊκές οικογένειες.

Αποτέλεσμα του ρυθμιστικού πλαισίου που ψηφίστηκε, με βάση το τρίτο μνημόνιο, σε συνδυασμό με τη συνεχιζόμενη επίθεση στο λαϊκό εισόδημα να είναι πάνω από το 85% των οικογενειών να δυσκολεύεται, να αδυνατεί να αποπληρώσει τις δόσεις των δανείων. Το ρυθμιστικό πλαίσιο που διαμορφώθηκε, ως συρρίκνωση του όποιου πλαισίου προστασίας υπήρχε, διευκόλυνε τους πλειστηριασμούς της πρώτης κατοικίας.

Σημειώνουμε ότι για τη μεγάλη πλειοψηφία αυτήν την περίοδο άλλαξαν ραγδαία οι συνθήκες ζωής. Φτωχοποιήθηκε ακόμα μεγαλύτερο ποσοστό, επιδεινώθηκε παραπέρα η θέση τους. Η μακροχρόνια ανεργία, οι μειώσεις των μισθών και των συντάξεων, οι γενικευμένες ελαστικές μορφές δουλειάς, η φοροληστεία δημιουργούν συνθήκες κόλασης για τη μεγάλη πλειοψηφία του λαού μας.

Σύμφωνα μα τα στοιχεία της ΕΡΓΑΝΗΣ, το 60% των εργαζομένων απολύθηκε τουλάχιστον μια φορά το 2015. Έτσι, μ’ αυτόν τον τρόπο ικανοποιούνται οι ανάγκες του κεφαλαίου, σαρώνοντας τη ζωή των εργαζομένων και του λαού.

Τα μέτρα, όμως, σε βάρος του λαού δεν έχουν τέλος. Η Συγκυβέρνηση ΣΥΡΙΖΑ-ΑΝΕΛ με την Ευρωπαϊκή Ένωση και τους εκπροσώπους του κεφαλαίου συνεχίζουν και υλοποιούν όλους τους νόμους των προηγούμενων κυβερνήσεων της Νέας Δημοκρατίας και του ΠΑΣΟΚ και πάνω σ’ αυτούς πρόσθεσαν τον Αρμαγεδδώνα των μέτρων του τρίτου μνημονίου.

Μετά τη λεπίδα στις συντάξεις έρχεται η νέα επίθεση στα εργασιακά. Θέλετε για το 2017 νέο κατώτατο μισθό, τον οποίο θα αποφασίζει η Κυβέρνηση, ακόμη πιο κάτω απ’ αυτόν που διαμόρφωσε η προηγούμενη συγκυβέρνηση Νέας Δημοκρατίας-ΠΑΣΟΚ, δηλαδή τα 586 ευρώ και τα 511 για τους νέους, που θεωρείτε ότι είναι μεγάλο ποσό.

Θέλετε να είναι χωρίς επίδομα, χωρίς τριετίες. Θέλετε να καταργηθεί ο δέκατος τρίτος και ο δέκατος τέταρτος μισθός και στον ιδιωτικό τομέα. Θέλετε κατώτατο μισθό σταθερό, αμετάβλητο για όλον τον εργάσιμο βίο. Επιδιώκετε να βάλετε οριστική ταφόπλακα στις συλλογικές συμβάσεις εργασίας με τη ρύθμιση για δυνατότητα μόνο για επιχειρησιακές πέρα από τις ατομικές που κυριαρχούν ή των ενώσεων προσώπων που έχουν δημιουργήσει συνθήκες γαλέρας.

Οι όποιες συλλογικές συμβάσεις θέλετε να βρίσκονται στα όρια του κατώτατου μισθού. Σχεδιάζετε αύξηση του ορίου των απολύσεων στο 10% και χωρίς περιορισμούς στις ομαδικές απολύσεις. Επιδιώκετε την περιστολή των συνδικαλιστικών ελευθεριών, καταργώντας την προστασία όσων πρωτοστατούν και οργανώνουν την πάλη των εργαζομένων, των λεγόμενων συνδικαλιστών. Στην ουσία θέλετε να περιορίσετε, να καταργήσετε το δικαίωμα της απεργίας, να θεσπίσετε την ανταπεργία των εργοδοτών. Το κεφάλαιο απαιτεί πλήρη υποταγή στις επιλογές του και η Κυβέρνηση συζητά ακριβώς σε αυτή την κατεύθυνση.

Όλα τα μέτρα που υλοποιούνται και όσα σχεδιάζουν κεφάλαιο-Ευρωπαϊκή Ένωση-Κυβέρνηση φέρνουν δυστυχία στη ζωή των εργαζομένων και του λαού. Στοιχεία που δημοσιεύονται, αποκαλύπτουν τη διαρκή φτωχοποίηση των εργαζομένων και των συνταξιούχων, ως αποτέλεσμα της επιλογής των κυβερνήσεων και των κομμάτων να στηρίξουν πάση θυσία το κεφάλαιο και να περάσουν όλες αυτές τις ανατροπές που απαιτεί, ώστε να μειωθεί η τιμή της εργατικής δύναμης, να ανακάμψει και να μπει στη σφαίρα της κερδοφορίας.

Σύμφωνα με τα στοιχεία τα οποία είναι αμείλικτα, σε σύνολο οκτώ εκατομμυρίων εργαζομένων και συνταξιούχων τα επτά εκατομμύρια διαβιούν πια με καθαρές αποδοχές κάτω των 12 χιλιάδων ευρώ τον χρόνο με ένα μεγάλο ποσοστό να είναι κάτω από τα όρια της φτώχειας και να ζει στην πλήρη ένδεια.

Θεσμοθετήθηκε ο κόφτης, ώστε να διασφαλίζονται οι δόσεις του χρέους των καπιταλιστών, καθώς και η χρηματοδότηση της καπιταλιστικής ανάπτυξης την επόμενη περίοδο, ο δότης, δηλαδή, προς τους μονοπωλιακούς ομίλους, όπως αυτή αποτυπώθηκε στον αναπτυξιακό νόμο με πακτωλό δισεκατομμυρίων στους σωτήρες, τους λεγόμενους επενδυτές. Ο κόφτης αφορά κύρια μισθούς, συντάξεις, προνοιακά επιδόματα, καθώς και τις περικοπές από την υγεία, την παιδεία και την πρόνοια.

Όλα αυτά έρχονται να επιδεινώσουν ακόμα παραπέρα τη θέση των εργαζομένων και του λαού και ιδιαίτερα όλων αυτών που υποχρεώθηκαν σε δανεισμό την περίοδο της ανάπτυξης. Η υπερχρέωση των λαϊκών νοικοκυριών έγινε σε συνθήκες καπιταλιστικής ανάπτυξης της Ελλάδας και μάλιστα με υψηλούς ρυθμούς. Τα εισοδήματα των οικογενειών από την εργασία, από την απασχόλησή τους, που ήταν πολύ υψηλότερα, δεν μπορούσαν να καλύψουν τις βασικές τους ανάγκες. Κατέφευγαν στα δάνεια για την υγεία τους, τις σπουδές των παιδιών τους, τη στέγασή τους.

Σήμερα σε συνθήκες καπιταλιστικής κρίσης αυτή την υπερχρέωση δεν μπορεί να την αντιμετωπίσει η λαϊκή οικογένεια, τη στιγμή που της κουρέψατε τη ζωή, επιβάλατε την άγρια φοροληστεία. Οδηγείτε χιλιάδες λαϊκές οικογένειες στα νύχια των κορακιών, στα διάφορα funds, που είναι έτοιμα να την κατασπαράξουν. Η Κυβέρνηση ΣΥΡΙΖΑ-ΑΝΕΛ τους παραδίδει τα κόκκινα δάνεια με ανυπολόγιστες συνέπειες στη ζωή των φτωχών, υπερχρεωμένων οικογενειών.

Εκατοντάδες χιλιάδες εργαζόμενοι, αυτοαπασχολούμενοι, φτωχοί αγρότες και κτηνοτρόφοι, που δεν μπορούν να ανταποκριθούν στις οφειλές τους, έχουν οδηγηθεί κυριολεκτικά σε απόγνωση. Κινδυνεύουν να χάσουν τα σπίτια τους σε πλειστηριασμούς. Τα επίσημα στοιχεία της Γραμματείας Δημοσίων Εσόδων δείχνουν το μέγεθος του προβλήματος. Οι απλήρωτοι φόροι και τα πρόστιμα προς τις ΔΟΥ έφτασαν για τον μήνα Μάιο τα 1,254 δισεκατομμύρια ευρώ, εκτινάσσοντας τα νέα ληξιπρόθεσμα χρέη του τρέχοντος έτους στα 5,584 δισεκατομμύρια ευρώ και το σύνολο των οφειλών, παλιών και νέων, στα 88,889 δισεκατομμύρια ευρώ.

Αν δεν υπάρξει παρέμβαση για το κούρεμα και τη μακροχρόνια διευθέτηση αυτών των δανείων σε συνδυασμό με την απαγόρευση των πλειστηριασμών και των κατασχέσεων, τα επόμενα χρόνια χιλιάδες λαϊκά νοικοκυριά θα πιάσουν πάτο, θα κυλήσουν στην απόλυτη εξαθλίωση, θα χάσουν και αυτά που τους έχουν απομείνει. Η κατάσταση είναι οριακή. Την παραδέχεστε όλοι σας. Όμως τι λέτε όλοι; Ότι η πρόταση του ΚΚΕ δεν είναι ρεαλιστική. Ότι είναι ανεδαφική, επειδή η εφαρμογή της προϋποθέτει να επωμισθούν τα βάρη οι τράπεζες, δηλαδή το κεφάλαιο. Σε αυτό καταλήγετε όλοι. Άρα ας οδηγηθούν στην εξαθλίωση.

Η πρόταση νόμου του ΚΚΕ ακριβώς μεταθέτει το βάρος της κρίσης στους τραπεζικούς ομίλους. Προβλέπει τη δραστική μείωση των χρεών των λαϊκών οικογενειών προς τις τράπεζες. Αυτή τη θέση του ΚΚΕ απέρριψαν όλα τα υπόλοιπα κόμματα και διάλεξαν πλευρά.

Η πρόταση του ΚΚΕ για τα υπερχρεωμένα λαϊκά νοικοκυριά είναι συνεπής με τη συνολική του πρόταση, με τη συνολική του στρατηγική. Απαντά στις λαϊκές ανάγκες και στην ικανοποίησή τους. Αφορά και τα ενήμερα και τα καθυστερημένα δάνεια της λαϊκής οικογένειας. Προβλέπει κούρεμα και των τόκων και του κεφαλαίου. Προβλέπει διαφορετική αντιμετώπιση των ανέργων από τους υπόλοιπους. Βάζουμε οροφή μέχρι ενός ορίου δανείων για τα στεγαστικά και για τα καταναλωτικά και για τις πιστωτικές κάρτες και για τα επαγγελματικά δάνεια. Προβλέπει την παύση των κατασχέσεων, καθώς και κάθε πράξη αναγκαστικής εκτέλεσης ή οποιωνδήποτε άλλων αναγκαστικών μέτρων.

Θέτουμε ζήτημα ρυθμίσεων υπό όρους και προϋποθέσεις επαγγελματικών καθώς και αγροτικών καλλιεργητικών δανείων. Θέτουμε το ζήτημα της προστασίας και της απαλλαγής από την υποθήκευση που είχαν οι φτωχοί αγρότες απέναντι στην Αγροτική Τράπεζα, που τώρα έγινε Πειραιώς.

Τι προβλέπει η πρόταση του ΚΚΕ που συζητάμε σήμερα;

Πρώτον, από την κάθε είδους οφειλή από κάθε μορφής δάνειο από τα πιστωτικά ιδρύματα να διαγράφεται το σύνολο των κάθε μορφής τόκων, κάθε ποσό από ανατοκισμό και ανακεφαλαιοποίηση κάθε μορφής για οικογένειες με ετήσιο οικογενειακό εισόδημα μέχρι 40.000 ευρώ, προσαυξανόμενο κατά 5.000 ευρώ για κάθε παιδί.

Δεύτερον, από τις οφειλές των λαϊκών νοικοκυριών, όπως αυτές διαμορφώνονται μετά την εφαρμογή των παραπάνω, να διαγράφεται ποσό που αντιστοιχεί στο 50% αυτών, εφόσον το ύψος των δανείων δεν ξεπερνά τις 200.000 ευρώ για στεγαστικά δάνεια, τις 30.000 ευρώ για καταναλωτικά δάνεια και τις 20.000 ευρώ για τις πιστωτικές κάρτες.

Τρίτον, οι οφειλές των λαϊκών νοικοκυριών προς τα πιστωτικά ιδρύματα οι οποίες απομένουν μετά τις παραπάνω διαγραφές να παύουν να «γεννούν» τόκους για όσο διάστημα διαρκεί η οικονομική κρίση.

Τέταρτον, αναστέλλεται η πληρωμή για όσο διάστημα διαρκεί η οικονομική κρίση των οφειλών, εφόσον αυτές αφορούν ανέργους.

Πέμπτον, οι οφειλές των ΕΒΕ προς τα πιστωτικά ιδρύματα, οι οποίες αφορούν την επαγγελματική τους δραστηριότητα, όπως αυτές διαμορφώνονται μετά την εφαρμογή όλων των παραπάνω διαγραφών, να μειώνονται σε ποσοστό 30%, εάν διατηρούν την επιχείρησή τους, και κατά 50%, εάν την έχουν κλείσει και είναι άνεργοι και για ύψος δανείων έως 300.000 ευρώ.

Έκτον, αντιστοίχως οι οφειλές των φτωχών αγροκτηνοτρόφων και ψαράδων προς τα πιστωτικά ιδρύματα οι οποίες αφορούν την επαγγελματική τους δραστηριότητα μειώνονται και αυτές σε ποσοστό 30% και για ύψος δανείων έως τριακόσιες χιλιάδες ευρώ. Με ευθύνη του κράτους διασφαλίζεται η παροχή από τα πιστωτικά ιδρύματα άτοκων καλλιεργητικών δανείων σε μικρούς και μεσαίους αγρότες και κτηνοτρόφους, για να ανταποκριθούν στην αγορά καλλιεργητικών εφοδίων για την καλλιεργητική περίοδο.

Έβδομον, από την έναρξη ισχύος της πρότασης νόμου παύει αυτοδίκαια οποιαδήποτε πράξη αναγκαστικής εκτέλεσης ή άλλο αναγκαστικό μέτρο εκ μέρους των πιστωτικών ιδρυμάτων.

Κυρίες και κύριοι συνάδελφοι, η πρόταση νόμου που καταθέτει το ΚΚΕ είναι ρεαλιστική, γιατί ακριβώς ανταποκρίνεται στις αγωνίες, στις ανυπέρβλητες δυσκολίες της λαϊκής οικογένειας, γιατί υπηρετεί τις ανάγκες της.

Τι κατάλαβε, όμως, ο Γ.Π., όπως υπογράφει στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» και αυτοχαρακτηρίζεται με την υπογραφή του; Γράφει ότι το ΚΚΕ κατέθεσε την πρόταση για προπαγανδιστικούς λόγους. Αυτό το ζήτημα, όπως αποδίδει στο ΚΚΕ, θα λυθεί στον σοσιαλισμό. Άξιος ο μισθός του και όσοι τον διαβάζουν ας βγάλουν τα συμπεράσματά τους από τα ενεργούμενα του σάπιου συστήματος.

Βέβαια, ο αρμόδιος Υπουργός της Κυβέρνησης ΣΥΡΙΖΑ-ΑΝΕΛ, ο κ. Σταθάκης, υποστήριξε ευθέως στην επιτροπή ότι δεν είναι εφικτή η πρόταση, γιατί μεταθέτει το κόστος στις τράπεζες. Γι’ αυτές και για τις ανάγκες του κεφαλαίου δεν είναι ρεαλιστική η πρόταση, καθώς και για όσους θέλουν να προστατεύσουν, να σώσουν το χρηματοπιστωτικό σύστημα της χώρας μας, θυσιάζοντας, βέβαια, τα υπερχρεωμένα λαϊκά νοικοκυριά, τους επαγγελματίες και τους φτωχούς αγροκτηνοτρόφους.

Οι ισχυρισμοί ότι το ρυθμιστικό πλαίσιο διευκολύνει και ελαφραίνει τα υπερχρεωμένα νοικοκυριά όχι μόνο δεν αποδεικνύονται, αλλά και από τα στοιχεία που παραθέσαμε φαίνεται η επιδείνωση της κατάστασης. Είναι ασυμβίβαστο και τα συμφέροντα των τραπεζών και των καπιταλιστικών επιχειρήσεων να διασφαλίζονται και τα συμφέροντα της εργατικής τάξης και του λαού να βρίσκουν ανταπόκριση. Τα συμφέροντα είναι αντικρουόμενα. Ο δανεισμός αποτέλεσε ευκαιρία για να αποκομίσουν τεράστια κέρδη οι τράπεζες. Το χρηματοπιστωτικό σύστημα με τη δράση του όξυνε τα προβλήματα που αντιμετωπίζει ο λαός.

Μια άλλη πλευρά που αναδείχθηκε κατά τη συζήτηση στην επιτροπή, είναι στο σε ποιους αναφέρεται η πρόταση νόμου του ΚΚΕ. Η βάση της είναι οι εργαζόμενοι με σταθερή δουλειά και συγκροτημένα εργασιακά δικαιώματα, αυτά που είχαν και ανατράπηκαν με τη μεγάλη αντεργατική επίθεση του κεφαλαίου, της Ευρωπαϊκής Ένωσης και των κομμάτων που την υπηρετούν.

Το ΚΚΕ έχει καθαρή γραμμή πάλης απέναντι στις αντιλαϊκές, αντεργατικές ανατροπές που επιβάλλονται. Ποτέ δεν συμβιβάστηκε μ’ αυτές και ούτε θα συμβιβαστεί. Στην ίδια γραμμή καλεί όλους τους εργαζόμενους και τα συνδικάτα τους να μην κατεβάσουν τον πήχη των αναγκών τους και των απαιτήσεών τους, να μην συμβιβαστούν, όπως τους καλείτε όλοι εσείς με τη μείωση των μισθών και των συντάξεων, με το τσάκισμα των εργασιακών και ασφαλιστικών κατακτήσεων, με την εργασιακή ζούγκλα, να μη συμβιβαστούν σ’ αυτό που τους καλείτε να συνηθίσουν να ζουν με 300 ή 400 ευρώ, με μίζερη ζωή.

Η κρίση είναι καπιταλιστική. Το χρέος είναι των καπιταλιστών. Το ΚΚΕ αγωνίζεται την κρίση να την πληρώσει η πλουτοκρατία που έσκασε από τα κέρδη. Ακόμα και στην περίοδο της κρίσης έβγαλε έξω πάνω από 140 δισεκατομμύρια ευρώ, πλούτο που δημιούργησαν με τον ιδρώτα και το αίμα τους οι εργαζόμενοι και τα λαϊκά στρώματα.

Εσείς θέλετε να εξασφαλίσετε τη συναίνεση του λαού, για να φτάσουν στον πάτο, ώστε να ανακάμψουν και να αρχίσουν ξανά τη μεγάλη κερδοφορία οι μονοπωλιακοί και επιχειρηματικοί όμιλοι.

Εμείς τον καλούμε σε οργάνωση παντού για να φέρουν τα πάνω κάτω. Γι’ αυτό φέρνουμε την πρόταση νόμου, για να γίνει κτήμα στην ίδια την εργατική τάξη, στους αυτοαπασχολούμενους, στους φτωχούς αγρότες, στους κτηνοτρόφους, στους ψαράδες. Και τους καλούμε να αμφισβητήσουν τη δράση και τον ρόλο των μονοπωλιακών και επιχειρηματικών ομίλων. Σε αυτόν τον δρόμο της αμφισβήτησης μπορεί να αποτινάξει από πάνω του τα βάρη που του φορτώνουν.

Αυτή η πολιτική στήριξη του κεφαλαίου, των τραπεζών, των μονοπωλιακών ομίλων οδηγεί στην καταστροφή και την απόγνωση. Η οριστική λύση για κάθε λαϊκή οικογένεια είναι να συμβάλουν ώστε το πολιτικό σύστημα του κεφαλαίου να γίνεται ανίσχυρο. Η συμμαχία των εργαζομένων, των αυτοαπασχολουμένων στην πόλη και στο χωριό να ισχυροποιείται και να αποδυναμώνεται ταυτόχρονα η γραμμή στήριξης των μονοπωλιακών ομίλων.

Η οργάνωση και ο αγώνας για την αναχαίτιση της επίθεσης θα έχει καλύτερα αποτελέσματα, εάν είναι σε γραμμή σύγκρουσης με τις στρατηγικές επιλογές του κεφαλαίου με τη συμμετοχή της χώρας στην Ευρωπαϊκή Ένωση και βέβαια για έξοδο από αυτήν, για μονομερή διαγραφή του χρέους, εάν είναι σε γραμμή συμπόρευσης, με την πρόταση του ΚΚΕ για την οριστική απαλλαγή από την εξουσία των μονοπωλίων από τον καπιταλιστικό τρόπο παραγωγής για κοινωνικοποίηση των μέσων παραγωγής για λαϊκή εξουσία.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κατσώτη, εισηγητή του Κομμουνιστικού Κόμματος Ελλάδας.

Προχωρούμε με την κ. Αικατερίνη Ιγγλέζη, εισηγήτρια του ΣΥΡΙΖΑ, για δεκαπέντε λεπτά.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα την πρόταση νόμου του ΚΚΕ: «Μέτρα ανακούφισης της λαϊκής οικογένειας». Είναι μια πρόταση νόμου που έρχεται από την Αντιπολίτευση και η συζήτησή της είναι απόδειξη ότι τα εργαλεία του κοινοβουλευτικού ελέγχου και πολιτικού διαλόγου, αξιοποιούνται και προάγονται.

Η αξιοπρεπής διαβίωση εργαζόμενων και συνταξιούχων, η ανακούφιση των λαϊκών νοικοκυριών και των οικογενειών με χαμηλά εισοδήματα από δυσβάσταχτα βάρη είναι ζητούμενο όλων μας. Η καταπολέμηση της ανεργίας και η ανάσχεση της φτωχοποίησης αποτελούν προϋπόθεση για να παραμείνει ζωντανή η κοινωνία μας. Αποτελούν ακρογωνιαίο λίθο για τη διατήρηση της κοινωνικής συνοχής, τη βιώσιμη και δημοκρατική ανάπτυξη της χώρας, αλλά και τη έξοδο από την κρίση. Αποτελούν ουσιαστική προγραμματική δέσμευση του ΣΥΡΙΖΑ αλλά και βασική επιδίωξη της κυβερνητικής πολιτικής.

Ως εκ τούτου, δεν θα μπορούσε κανείς να διαφωνήσει στην ουσία της παρούσας πρότασης νόμου. Και αυτό, κυρίες και κύριοι συνάδελφοι, γιατί η υπεράσπιση των κατακτήσεων των εργαζομένων, η παραγωγική ανασυγκρότηση της χώρας, η αποδέσμευση της χώρας από το χρέος, παρ’ όλο το ασφυκτικό πλαίσιο της μνημονιακής δανειακής συμφωνίας, αποτελούν ταξική επιλογή του ΣΥΡΙΖΑ και της Κυβέρνησης.

Έχει καταστεί σαφές από το νομοθετικό έργο της Κυβέρνησης, ότι για εμάς μοχλός ανάπτυξης δεν είναι μόνο τα μεγάλα επιχειρηματικά σχέδια, αλλά και το κοινωνικό κράτος. Βασική στόχευση είναι η εξοικονόμηση πόρων για δικαιότερη, αποτελεσματικότερη και ταχύτερη ανακατανομή στα τμήματα του πληθυσμού που το έχουν πραγματικά ανάγκη.

Το δικό μας όραμα είναι η δίκαιη ανάπτυξη, δηλαδή βιώσιμη και δημοκρατική. Βιώσιμη, γιατί δεν εξαντλεί τους φυσικούς αλλά και τους ανθρώπινους πόρους, αλλά μεριμνά για τη διατήρηση και αναπαραγωγή τους. Δημοκρατική, γιατί συνεπάγεται μοίρασμα των ωφελειών, εμβάθυνση δημοκρατικών θεσμών, ενσωμάτωση της κοινωνίας στην πολιτική ζωή.

Το όραμα της δίκαιης ανάπτυξης εμπεριέχει τη σταδιακή ένταξη στην παραγωγή όλου εκείνου του δυναμικού που βρίσκεται στην γκρίζα ζώνη της ανεργίας. Κανείς δεν μπορεί να επαίρεται για τη μεγέθυνση της οικονομίας, εάν η ανεργία παραμένει στα επίπεδα που την έφεραν οι καταστροφικές πολιτικές της προηγούμενης περιόδου.

Και επιμένουμε να μιλάμε, κυρίες και κύριοι συνάδελφοι, για κοινωνικό κράτος και για μια άλλου τύπου ανάπτυξη και αναδιανομή βαρών και πλούτου, σε αντίθεση με τις πολιτικές της Νέας Δημοκρατίας και του ΠΑΣΟΚ που οδήγησαν σε μαζική φτωχοποίηση τον ελληνικό λαό, αντίθετα με τις πολιτικές της περιόδου 2010-2015 που κατέγραψαν εκατοντάδες χιλιάδες λουκέτα σε μικρομεσαίες επιχειρήσεις και έστειλαν στην ανεργία την πλειοψηφία.

Συζητάμε σήμερα την πρόταση νόμου του ΚΚΕ για την ανακούφιση των λαϊκών νοικοκυριών, όχι γιατί η πρόταση αυτούσια μπορεί να υλοποιηθεί, αλλά γιατί πρόκειται για μείζον πολιτικό θέμα που μας αφορά. Μας αφορά, κυρίες και κύριοι συνάδελφοι, παρ’ όλο που η κατάσταση αυτή δεν προκλήθηκε από τον ΣΥΡΙΖΑ.

Τα υπερχρεωμένα νοικοκυριά και οι επιχειρήσεις είναι προϊόν της οικονομικής κρίσης και των νεοφιλελεύθερων πολιτικών της περιόδου 2010-2015. Την περίοδο εκείνη σημειώθηκε η μεγαλύτερη ύφεση της ελληνικής οικονομίας και τα υψηλότερα ποσοστά αποεπένδυσης.

Σήμερα ο ΣΥΡΙΖΑ καλείται να διαχειριστεί την κατάσταση αυτή. Καλείται να αποτρέψει την περαιτέρω φτωχοποίηση των Ελλήνων και να βάλει τη χώρα σε τροχιά ανάπτυξης. Καλείται, παρ’ όλο το ασφυκτικό πλαίσιο της μνημονιακής δανειακής συμφωνίας, να προχωρήσει. Και το κάνει σε πολιτικές πρωτοβουλίες που αποτρέπουν την κατάρρευση των δημοσίων δομών, φορέων και υπηρεσιών του κοινωνικού κράτους.

Το κοινωνικό κράτος σήμερα, κυρίες και κύριοι συνάδελφοι, βρέθηκε σ’ αυτή την κατάσταση λόγω κακοδιαχείρισης, αλλά και σκληρών και στοχευμένων πολιτικών λιτότητας των προηγούμενων κυβερνήσεων. Αυτοί που τα προηγούμενα χρόνια είχαν ως δόγμα το μικρό κράτος, αυτοί που έστειλαν στο περιθώριο την ανεργία και τα συσσίτια χιλιάδες συμπολίτες μας, αυτοί που απέκλεισαν χιλιάδες κόσμου από την υγειονομική περίθαλψη, έρχονται σήμερα να ανακοινώσουν δράσεις αλληλεγγύης και μάλιστα με σύνθημα: «Κανένας στο περιθώριο». Αυτό, κυρίες και κύριοι συνάδελφοι της Αντιπολίτευσης, είναι εμπαιγμός.

Εμπαίζετε, κύριοι της Νέας Δημοκρατίας, τους ανθρώπους που εσείς στείλατε με τις πολιτικές σας στο περιθώριο της ζωής, που φτάσατε τους μισθούς και τις συντάξεις τους κάτω από τα όρια της φτώχειας, που τους απολύσατε, κύριε Μητσοτάκη και τώρα έρχεστε να τους βγάλετε από το περιθώριο. Ανακαλύψατε την αλληλεγγύη; Μάλλον, λίγο αργά.

Ο ΣΥΡΙΖΑ και οι Βουλευτές του, ενισχύουν και εργάζονται για δομές αλληλεγγύης από το 2012 και σήμερα πιο οργανωμένα το κάνει η Κυβέρνηση ΣΥΡΙΖΑ-ΑΝΕΛ, που ευτυχώς δεν είναι κοινωνικά ανάλγητη σαν εσάς, που τότε λέγατε: «Προς Θεού, δεν υπάρχει ανθρωπιστική κρίση». Απ’ ό,τι φαίνεται, παραδέχεστε ότι δεν καταφέρατε να δημιουργήσετε μια βιώσιμη οικονομία που θα στηρίξει μια βιώσιμη κοινωνική πολιτική, ώστε τώρα να ζητάτε δράσεις αλληλεγγύης. Αλήθεια, με τι χρήματα θα τις χρηματοδοτήσετε; Με τα δάνεια του «ΚΗΡΥΚΑ»; Εξάλλου, ποτέ δεν ήταν στην ιδεολογία σας και την πολιτική σας η κοινωνική πολιτική και οι λαϊκές οικογένειες. Στον νεοφιλελευθερισμό που εσείς πιστά υπηρετείτε, ισχύει ο νόμος της αγοράς «όποιος επιβιώσει».

Η πρόταση νόμου που συζητάμε σήμερα, προσπαθεί να φέρει στο επίκεντρο και να δώσει λύση στο υπαρκτό πρόβλημα της υπερχρέωσης των λαϊκών νοικοκυριών και της αδυναμίας ανταπόκρισής του στα καθημερινά βάρη. Όμως κυρίες και κύριοι συνάδελφοι του ΚΚΕ, η λαϊκή οικογένεια για μας δεν είναι οικογένεια με ετήσιο φορολογητέο εισόδημα ως 50.000 ευρώ. Κάποτε ήταν. Σας το είπε και ο Υπουργός στην επιτροπή. Δεν είναι αριστερός αυτός ο ισχυρισμός.

Σήμερα το 85% των φορολογούμενων δηλώνουν εισόδημα ως 40.000 ευρώ. Τρεις στους πέντε αγρότες δηλώνουν εισόδημα χαμηλότερο από 5.000 ευρώ. Οκτώ στους δέκα ελεύθερους επαγγελματίες δηλώνουν εισόδημα χαμηλότερο από 15.000 ευρώ. Όσον αφορά στα μη εξυπηρετούμενα ανοίγματα σε καταναλωτικά δάνεια και πιστωτικές κάρτες, το 90% είναι ποσού ως 20.000 ευρώ. Σε στεγαστικά δάνεια, το 95% είναι ποσού ως 200.000 ευρώ. Σε δάνεια προς ελεύθερους επαγγελματίες, το 97% είναι ποσού ως 250.000 ευρώ. Σε μικρομεσαίες επιχειρήσεις, το 80% είναι ποσού ως 250.000 ευρώ. Το 67% των δανείων των μεγάλων εταιρειών είναι ποσού ως 250.000 ευρώ.

Είναι φανερό από τα στοιχεία ότι ο ορισμός που δίνετε στο λαϊκό νοικοκυριό και στην υποχρέωσή του δεν ανταποκρίνεται στη σημερινή πραγματικότητα. Ο ορισμός που δίνετε, ανταποκρίνεται στο 90% των Ελλήνων. Αν μιλάμε για τέτοιο μέγεθος, δεν μιλάμε προφανώς για λαϊκή οικογένεια αλλά το σύνολο της κοινωνίας πλην μερικών εξαιρέσεων. Το λαϊκό νοικοκυριό έχει πραγματικά χαμηλό εισόδημα. Δυσκολεύεται να συντηρηθεί. Είναι αποδέκτης κρατικής αρωγής. Ακριβώς επειδή το λαϊκό νοικοκυριό και η αξιοπρεπής του διαβίωση αποτελεί πραγματική αγωνία για τον ΣΥΡΙΖΑ, έχει παρθεί σειρά μέτρων που στοχεύουν στην προστασία του και την εξασφάλιση της αξιοπρέπειάς του.

Πρόκειται για μέτρα τα οποία στοχεύουν στη δημιουργία του αναγκαίου ρυθμιστικού πλαισίου διαχείρισης των υπερχρεωμένων νοικοκυριών και των κόκκινων δανείων, που απαντά στις ανάγκες της κοινωνίας, ώστε να αποτρέψουμε την ελεύθερη αγορά από το να δώσει τις δικές της λύσεις, λύσεις που στην παρούσα φάση θα ήταν καταστροφικές για την κοινωνία, θα εξαθλίωναν τις λαϊκές οικογένειες και θα έφερναν σε απόγνωση ένα μεγάλο μέρος του πληθυσμού.

Η διεθνής πολιτική συγκυρία με τον νεοφιλελευθερισμό να επιτίθεται στο κοινωνικό κράτος και στις διαχρονικές κατακτήσεις των εργαζομένων, δυσχεραίνει - είναι αλήθεια- το έργο μιας Κυβέρνησης που έχει άλλο όραμα και θέλει να προχωρήσει σε μια διαφορετική κατεύθυνση. Πολύ περισσότερο δε, όταν έχει να αντιμετωπίσει κι ένα εγχώριο κατεστημένο που λειτουργεί προς όφελος του ντόπιου και διεθνούς κεφαλαίου.

Η πρόταση νόμου αποσκοπεί στο να μετακυλήσει το βάρος που έχει δημιουργηθεί όλα αυτά τα χρόνια της οικονομικής κρίσης, από τα λαϊκά νοικοκυριά στα χρηματοπιστωτικά ιδρύματα. Εάν εφαρμοστεί η πρόταση νόμου του ΚΚΕ ως έχει, θα κουρεύονταν όλα τα δάνεια σε ποσοστό 50% αδιακρίτως, χωρίς να υπάρχει διάκριση σε εξυπηρετούμενα και μη, και οι τράπεζες θα σημείωναν αντίστοιχες ζημιές, γεγονός που σημαίνει ότι θα χρειαζόταν νέα, άμεση και κολοσσιαία από πλευράς ποσών ανακεφαλαιοποίηση.

Όταν, όμως, λέμε ότι αυτή η πρόταση δεν είναι ρεαλιστική και ότι μια τέτοια εξέλιξη δεν θα ήταν προς όφελος των λαϊκών νοικοκυριών, δεν υπερασπιζόμαστε, κυρίες και κύριοι συνάδελφοι, το τραπεζικό σύστημα. Οι μονομερείς ενέργειες δεν ήταν ποτέ μέρος της πολιτικής του ΣΥΡΙΖΑ, όπως ούτε και η έξοδός μας από το ευρώ. Από αυτό, όμως, μέχρι να πούμε ότι λειτουργούμε προς όφελος των τραπεζών και εις βάρος των εργαζομένων υπάρχει μεγάλη απόσταση.

Η πολιτική που μέχρι στιγμής έχει εφαρμοστεί, στηρίζεται στην αναλογικότερη και βέλτιστη κατανομή των βαρών ανάμεσα στις τράπεζες, τους δανειολήπτες και το κράτος. Και μάλιστα έχει γίνει σημαντική προσπάθεια απομείωσης των βαρών των δανειοληπτών με τη δημιουργία επιπέδων προστασίας. Έχει επιτευχθεί η μέγιστη προστασία των χαμηλών εισοδημάτων και της λαϊκής κατοικίας.

Η προσπάθεια που γίνεται, είναι να αποφευχθούν οι διαδοχικές ανακεφαλαιοποιήσεις των τραπεζών, χωρίς να έχει ρυθμιστεί το θέμα των κόκκινων δανείων, γεγονός που θα δημιουργούσε μεγαλύτερες ανάγκες ανακεφαλαιοποίησης. Έχουμε βιώσει τα προηγούμενα χρόνια αντίστοιχες πολιτικές των κυβερνήσεων Νέας Δημοκρατίας, Δημοκρατική Συμπαράταξη ΠΑΣΟΚ-ΔΗΜΑΡ. Άρα βρισκόμαστε μπροστά σε μια εντελώς διαφορετική και από την άλλη ολοκληρωμένη πολιτική που αποσκοπεί στο να μπορεί ο κόσμος να ξαναβάλει τα χρήματα στις τράπεζες, οι επενδυτές να ξαναεπενδύσουν και να δώσει χώρο και χρόνο να ξεδιπλωθεί η στρατηγική για την ανάπτυξη.

Αυτό, συνάδελφοι, δεν αποτελεί υπεράσπιση του χρηματοπιστωτικού συστήματος, αλλά προστασία των εργαζομένων, των συνταξιούχων, των εμποροβιοτεχνών, των αγροτών και όλης της κοινωνίας.

Για τη διευκόλυνση των λαϊκών χρεωμένων νοικοκυριών, η Κυβέρνηση τροποποίησε τον νόμο Κατσέλη για τα υπερχρεωμένα νοικοκυριά τον Νοέμβριο του 2015 και στις προστατευτικές ρυθμίσεις του νόμου εντάσσεται το 65% των δανειοληπτών. Μάλιστα, για τις πιο αδύναμες οικονομικά περιπτώσεις προβλέφθηκε η ενίσχυσή τους από το δημόσιο, ώστε να μπορούν να ανταποκριθούν.

Με την τροποποίηση του ν.4354/15 για την πώληση και διαχείριση δανείων από μη τραπεζικά ιδρύματα, προστατεύεται από την πώληση μέχρι το 2018 η συντριπτική πλειοψηφία όλων των κατηγοριών δανείων που συνδέονται με την πρώτη κατοικία, εφόσον αυτή έχει αντικειμενική αξία έως 140.000 ευρώ, δηλαδή όχι μόνο τα στεγαστικά δάνεια, αλλά και τα καταναλωτικά, τα επισκευαστικά, τα δάνεια ελεύθερων επαγγελματιών και επιχειρήσεων.

Υλοποιείται συνάδελφοι -και είναι πολύ σημαντικό- αυτό το πρόγραμμα αντιμετώπισης ανθρωπιστικής κρίσης που θεσμοθετήθηκε με τον ν.4320/2015. Το πρόγραμμα αυτό κάλυψε τετρακόσιους πέντε χιλιάδες συνανθρώπους μας και συνεχίζει.

Ακόμη, η κάρτα ανεργίας είναι σήμερα ένα πάσο για τους ανέργους σε όλα τα μέσα μαζικής μεταφοράς. Ο άνεργος δεν είναι πλέον κλεισμένος σπίτι του, αλλά έχει παντού πρόσβαση, ώστε να διεκδικήσει τη θέση τους στην κοινωνία και στην αγορά εργασίας.

Το κοινωνικό εισόδημα αλληλεγγύης θα συνεχίσει με την πανελλαδική του εφαρμογή τον Ιανουάριο του 2017. Δημιουργήθηκαν διακόσια πενήντα κέντρα κοινότητας στους δήμους της χώρας για την υποδοχή, εξυπηρέτηση και διασύνδεση των ευάλωτων πολιτών με όλα τα προγράμματα και υπηρεσίες κοινωνικής προστασίας που υλοποιούνται στην περιοχή λειτουργίας τους.

Εφαρμόζονται προγράμματα παροχής υπηρεσιών, στέγασης, σίτισης, κοινωνικής στήριξης και εργασιακής επανένταξης βάσει του ν.4254/2014 κι έχουν παραταθεί και για όλο το 2016.

Η κάρτα αλληλεγγύης έχει ανανεωθεί εννέα φορές και αφορά εκατόν σαράντα επτά χιλιάδες εννιακόσιους εξήντα επτά δικαιούχους. Έχει δοθεί επιδότηση ενοικίου σε είκοσι μία χιλιάδες εκατόν ενενήντα οκτώ δικαιούχους του Προγράμματος Ανθρωπιστικής Κρίσης. Έχει ολοκληρωθεί η διαβούλευση του Υπουργείου Εργασίας με τις δεκατρείς περιφέρειες της χώρας και την συνεργασία με τις αρμόδιες υπηρεσίες του Ευρωπαϊκού Κοινωνικού Ταμείου, προκειμένου να εξειδικευτούν εθνικές πολιτικές κοινωνικής προστασίας με την λειτουργία δομών και δράσεων στο πλαίσιο των Περιφερειακών Επιχειρησιακών Προγραμμάτων και των Περιφερειακών Στρατηγικών Κοινωνικής Ένταξης και ειδικότερα του Θεματικού Στόχου 9, «Προώθηση της θεματικής ένταξης και καταπολέμηση της φτώχειας».

Οι δομές των οποίων θα επιδοτηθεί η λειτουργία είναι: Κέντρα Κοινότητας, Κοινωνικά Παντοπωλεία, Δομές Σίτισης, Κοινωνικά Φαρμακεία, Ημερήσια Κέντρα Φιλοξενίας και Υπνωτήρια Αστέγων, Κέντρα Ημερήσιας Φροντίδας Ηλικιωμένων και Κέντρα Φροντίδας ΑΜΕΑ.

Υπολογίζεται ότι πανελλαδικά για το σύνολο των δομών θα προκηρυχθούν περί τις χίλιες πεντακόσιες θέσεις εργασίας. Το μέτρο του ελάχιστου εγγυημένου εισοδήματος εντάσσεται σε μια ευρύτερη πολιτική ανατροπή της ακραίας φτώχειας, περιστοιχίζεται και από άλλα μέτρα και λειτουργία δομών, όπως ήδη ανέφερα και αποσκοπεί στο να καταστήσει τους δικαιούχους του οικονομικά ενεργούς και όχι αιώνια επιδοτούμενους.

Από τις διακηρύξεις της Κυβέρνησης, διαφαίνεται ακόμα η επιδίωξη δημιουργίας κατάλληλου πλαισίου εξωδικαστικών συμβιβασμών για υπερχρεωμένες μικρές, μεσαίες και μεγάλες επιχειρήσεις και ελεύθερους επαγγελματίες σε αντικατάσταση του νόμου Δένδια, ο οποίος απέτυχε στην εφαρμογή του.

Συγκεκριμένα, η στόχευση αφορά σε έναν μηχανισμό που θα αντιμετωπίζει συνολικά τα χρέη προς τράπεζες, δημόσιο και ασφαλιστικά ταμεία εξασφαλίζοντας παράλληλα την ίση και δίκαιη μεταχείριση μικρών και μεγάλων οφειλετών.

Η Κυβέρνηση θα εγγυηθεί για τις βασικές αρχές του ελέγχου βιωσιμότητας και για τα εργαλεία αναδιάρθρωσης με γνώμονα την εξυγίανση των επιχειρήσεων και την αξιοπρεπή διαβίωση των ελεύθερων επαγγελματιών.

Ακόμα, η επανεξέταση του κώδικα δεοντολογίας των τραπεζών ώστε να αντιμετωπιστούν κενά και αδυναμίες, να καταστεί προσιτός και λειτουργικός στην κατεύθυνση της ενίσχυσης της προστασίας που προσφέρει σε όσους έχουν πραγματικά ανάγκη είναι αξιόλογη πρωτοβουλία.

Συνάδελφοι και συναδέλφισσες, πιστεύω ότι με την πρόταση νόμου που συζητάμε σήμερα, γίνεται αντιληπτό από όλους ότι, πέρα από το περιοριστικό πλαίσιο ενός ανεπιθύμητου συμβιβασμού, οι δράσεις στις οποίες μπορούμε να προχωρήσουμε για να ανακουφιστεί το μεγαλύτερο μέρος του ελληνικού λαού είναι πολλές και πολυεπίπεδες.

Σε αυτόν τον αγώνα θεωρώ ότι η στυγνή αντιπαράθεση για το μπλοκάρισμα πολιτικών και μέτρων που είναι θετικά για τον λαό δεν είναι προς όφελος κανενός. Η πρόταση νόμου του ΚΚΕ, παρόλο που δεν μπορεί να γίνει αποδεκτή λόγω της δεδομένης εγχώριας, αλλά και διεθνούς οικονομικής κατάστασης, μας επαναφέρει τις δράσεις που μπορούμε από κοινού να αναλάβουμε για να βρεθεί ο λαϊκός κόσμος στο προσκήνιο ξανά, αλλά αυτή την φορά όχι διαμαρτυρόμενος, αλλά επωφελούμενος από πολιτικές με βαθιά κοινωνικά και δημοκρατικά χαρακτηριστικά. Η συνεργασία των προοδευτικών και αριστερών δυνάμεων απέναντι στην παγκόσμια κυριαρχία του νεοφιλελεύθερου δόγματος μόνο όφελος μπορεί να φέρει στους εργαζόμενους και στις λαϊκές οικογένειας.

Συναδέλφισσες και συνάδελφοι του ΚΚΕ, άκουσα τον εισηγητή σας να μιλάει για Αρμαγεδδώνα στα εργασιακά και αναρωτιέμαι μήπως είναι δικοί σας ευσεβείς πόθοι αυτά, γιατί στο σχεδιασμό της Κυβέρνησης ακριβώς τα αντίθετα υπάρχουν και για άλλη μια φορά θα αποδειχθείτε Κασσάνδρες. Ο λαός πρέπει να σταθεί γερά στα πόδια του -την επανάσταση δεν την κάνουν εξαθλιωμένοι- έτσι ώστε να μπορεί να διεκδικήσει τα δικαιώματά του για ένα καλύτερο μέλλον για αυτόν και τις επόμενες γενιές. Ας δουλέψουμε, λοιπόν, μαζί προς αυτήν την κατεύθυνση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αικατερίνη Ιγγλέζη, εισηγήτρια του ΣΥΡΙΖΑ.

Τον λόγο έχει ο εισηγητής της Νέας Δημοκρατίας, κ. Παναγιώτης Μηταράκης, για δεκαπέντε λεπτά.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, η σημερινή πρόταση νόμου του ΚΚΕ μας δίνει την δυνατότητα να τοποθετηθούμε στα τεκταινόμενα, στην καθημερινότητα των λαϊκών οικογενειών, της μεσαίας τάξης, των ανθρώπων που αγωνίζονται σκληρά σε ένα δύσκολο οικονομικό περιβάλλον, των ανθρώπων που έχουν χάσει το αίσθημα ασφάλειας στην κοινωνική και οικονομική τους ζωή, των ανθρώπων που βιώνουν πέρσι και φέτος την επιστροφή στην ύφεση, την υψηλή ανεργία, την άνευ προηγουμένου φοροεπιδρομή, των ανθρώπων που έχουν χάσει την ελπίδα τους για το μέλλον.

Και η απάντηση του ΣΥΡΙΖΑ σε αυτό, είναι μία διγλωσσία. Κατ’ αρχάς, να πω προς την εισηγήτρια του ΣΥΡΙΖΑ ότι ήταν πολύ φθηνή η αναφορά σας στον «ΚΗΡΥΚΑ» Χανίων, στον οποίο έχει ήδη απαντήσει ο επίτιμος Πρόεδρος της Νέας Δημοκρατίας ότι πρόκειται για ενυπόθηκο και με προσωπικές εγγυήσεις δάνειο, όχι όπως άλλα δάνεια τα οποία έχουμε συζητήσει.

Για να δούμε, όμως, τη διγλωσσία του ΣΥΡΙΖΑ. Ακούσαμε την εισηγήτρια να λέει: «Γίνεται σαφές ότι η πρόταση νόμου αφορά τη συντριπτική πλειοψηφία των νοικοκυριών, αλλά αγνοεί το πλαίσιο στο οποίο εξελίσσεται η κοινωνία και η οικονομία, ένα πλαίσιο που τα πιστωτικά ιδρύματα έχουν τον ρόλο τους. Κι επειδή ο ελληνικός λαός έχει πληρώσει ήδη την ανακεφαλαιοποίηση των τραπεζών και μάλιστα με σκληρό τρόπο, δεν μπορούμε να δεχθούμε την πρόταση του ΚΚΕ».

Στον αντίποδα, όμως, ο κ. Δημήτριος Στρατούλης -αν τον θυμάστε-, εισηγητής του ΣΥΡΙΖΑ Ενιαίο Κοινωνικό Μέτωπο, στις 2 Απριλίου του 2013, εισηγητής, τότε, πάλι στην πρόταση νόμου του ΚΚΕ, είπε κατά λέξη: «Οι τράπεζες ληστεύουν τον ελληνικό λαό με ληστρικά επιτόκια, οδηγούν σε δυστυχία και απόγνωση τα λαϊκά νοικοκυριά. Είναι δυνατόν να ρωτάτε όσους έχουν την ευαισθησία να καταθέσουν πρόταση νόμου για την ανακούφιση των λαϊκών νοικοκυριών αν έχουν υπολογίσει τι θα χάσουν οι τράπεζες; Εσείς υπολογίσατε», είπε ο κ. Στρατούλης, «τις συνέπειες που επιφέρουν οι μνημονιακές σας πολιτικές; Το ερώτημα του ΣΥΡΙΖΑ είναι: Πού είναι το κυβερνητικό νομοσχέδιο για τη ρύθμιση των δανείων των υπερχρεωμένων νοικοκυριών στις τράπεζες; Δεν σας έφταναν τότε έξι μήνες, που το μαγειρεύετε και το κλωθογυρίζετε; Για πόσον καιρό ακόμα θα το μαγειρεύετε; Δεν έχετε πάρει έγκριση από την τρόικα; Εσείς κυβερνάτε ή η τρόικα; Ποιος είναι ο πραγματικός κυβερνήτης αυτής της χώρας; Ψηφίζουμε την πρόταση του ΚΚΕ».

Αυτά είπε στον ελληνικό λαό ο ΣΥΡΙΖΑ πριν από τις εκλογές. Όταν ο ΣΥΡΙΖΑ ψήφιζε την πρόταση νόμου του ΚΚΕ, μας κατηγορούσαν ότι έχουν ρίξει –λέει- στα ψυχοφάρμακα τον ελληνικό λαό. Αυτή ήταν τότε η ορολογία των Βουλευτών σας. αυτές τις φράσεις χρησιμοποιούσαν. Πείτε μας τώρα, λοιπόν. Μετά τη δικιά σας φοροεπιδρομή, μετά τη μείωση των συντάξεων που τώρα βιώνουμε, τη κατάργηση του ΕΚΑΣ που τώρα βιώνουμε, την αύξηση όλων των έμμεσων φόρων, τι έγινε; Τα κόψανε τα ψυχοφάρμακα;

Παρά τις μεθοδεύσεις της Κυβέρνησης και την καθυστέρηση της συζήτησης της, η πρόταση νόμου του ΚΚΕ παραμένει επίκαιρη και θα συνεχίσει με αυτή την Κυβέρνηση να είναι επίκαιρη. Γιατί η πολιτική του ΣΥΡΙΖΑ και των ΑΝΕΛ όχι μόνο δεν αντιμετωπίζει τα προβλήματα των λαϊκών οικογενειών, αλλά τα διευρύνει.

Πριν από έναν χρόνο ο ΣΥΡΙΖΑ υποσχόταν αξιοπρέπεια, αξιοπρεπείς συντάξεις, αξιοπρεπείς μισθούς, ένα αξιοπρεπές κοινωνικό κράτος. Και τι έκανε στην πράξη; Ακριβώς τα αντίθετα. Την περίοδο από τον Ιανουάριο του 2015 η Ελλάδα και το 2015 και το 2016 –θα δούμε για το 2017- επέστρεψε στην ύφεση, μετά την ανάκαμψη του 2014. Η διαπραγμάτευση Τσίπρα-Βαρουφάκη για το τρίτο μνημόνιο, σύμφωνα –προχθές- με τον διοικητή της Τράπεζας της Ελλάδος, μας κόστισε 86 δισεκατομμύρια ευρώ.

Ο ελληνικός λαός περιμένει να ακούσει με την εξεταστική επιτροπή τι ακριβώς έγινε τότε με το περίφημο Plan B. Ακούσαμε από τον κύριο Υπουργό στην κατάθεσή του στην επιτροπή, ότι ο ίδιος δεν ήξερε για το σχέδιο. Θα μάθουμε από την επιτροπή ποιοι ξέρανε και τι ξέρανε.

Μετά τη δημοσιοποίηση της Έκθεσης Συμμόρφωσης της Ευρωπαϊκής Επιτροπής, δεν υπάρχει καμμία αμφιβολία ότι τα συνολικά μέτρα που ψήφισε η Κυβέρνηση, εσείς οι Βουλευτές της Συμπολίτευσης, υπερβαίνουν ήδη τα 9 δισεκατομμύρια ευρώ. Κι αν οδηγηθούμε –που κανείς δεν το θέλει, κανείς δεν το ελπίζει- στην ενεργοποίηση του κόφτη, ο λογαριασμός θα φτάσει τα 12,5 δισεκατομμύρια, με μείωση μισθών και συντάξεων, μισθών στο δημόσιο τομέα.

Εμείς λέγαμε από την αρχή, όταν γινόταν η συζήτηση για το συνταξιοδοτικό, ότι η Κυβέρνηση θεσπίζει έναν μηχανισμό μείωσης των συντάξεων και η Κυβέρνηση μας έλεγε ότι κάνει μεταρρυθμίσεις. Όταν, όμως, πήγαν οι συνταξιούχοι στο μηχάνημα και έβαλαν την κάρτα και πήραν την απόδειξη του ΑΤΜ και είδαν τη μείωση των συντάξεών τους στην πράξη, μας είπατε ότι οι συντάξεις «αναπλαισιώθηκαν». Αυτό τον όρο χρησιμοποιήσατε. Και βέβαια, τώρα θα δούμε τις αλλαγές που θα φέρετε στο εργασιακό περιβάλλον. Γιατί, κυρίες και κύριοι συνάδελφοι, ξέρετε ότι οι διαβεβαιώσεις του κ. Κατρούγκαλου μόνο ανησυχία δημιουργούν στον ελληνικό λαό.

Αυτός είναι, λοιπόν, ο λογαριασμός της Κυβέρνησης ΣΥΡΙΖΑ-ΑΝΕΛ. Αυτόν καλούνται να τον πληρώσουν οι λαϊκές οικογένειες. Γιατί οι αυξήσεις των έμμεσων φόρων δεν πλήττουν τους πλούσιους, πλήττουν τους κοινωνικά ασθενέστερους.

Διαβάζω σήμερα, κύριε Υπουργέ, ότι θα καταργηθεί –λέει- και η έκπτωση στον ΕΝΦΙΑ σε αυτούς που εισπράττουν από τόκους- ακούστε- 300 ευρώ ετησίως!

Αν, λοιπόν, έχεις 300 ευρώ ετησίως από τόκους, είσαι πλέον πλούσιος –εμφανέστατα, δεν νομίζω ότι θα υπάρχει διαφωνία σ’ αυτό- και κατά συνέπεια δεν δικαιούσαι έκπτωση για τον ΕΝΦΙΑ. Αυτό φαντάζομαι ότι αφορά τις ανώτατες κοινωνικές τάξεις της χώρας.

Έχω τονίσει, όμως, πολλές φορές, κυρίες και κύριοι συνάδελφοι, σ’ αυτήν την Αίθουσα ότι η βιώσιμη κοινωνική πολιτική απαιτεί μια βιώσιμη οικονομία, αλλά εσείς δεν είστε σε θέση να προσελκύσετε σε αυτή τη χώρα νέες επενδύσεις. Δεν είστε σε θέση να δημιουργήσετε τον επενδυτικό στόχο που χρειάζεται, για να καταπολεμήσουμε την ανεργία. Απλώς, τους τελευταίους δεκαέξι μήνες –είναι θετικό αυτό, να το πω- υλοποιείτε το αποτέλεσμα των προσπαθειών της κυβέρνησης Σαμαρά. Ονομαστικά: TAP, Ελληνικό, Αστέρας, ΟΛΠ, περιφερειακά αεροδρόμια. Αλλά κανένα καινούργιο έργο δεν δημιουργείται, για να εκτελεστεί το 2018, το 2019, το 2020, για να στηρίξει αυτό που όλοι θέλουμε, την επιστροφή στην ανάπτυξη.

Για τον αναπτυξιακό νόμο, τα πράγματα είναι πολύ απλά. Μηδέν νέες επενδύσεις το 2015, μηδέν νέες επενδύσεις το 2016 και από το 2017 και μετά βλέπουμε.

Περιμένω και μια απάντηση σε μια ερώτηση που έχω κάνει, για να δούμε γιατί υπάρχει μια μεγάλη επιβράδυνση στον έλεγχο παλιών επενδύσεων, από τον Ιανουάριο του 2015 μέχρι σήμερα.

Κυρίες και κύριοι συνάδελφοι, είναι επίκαιρη η συζήτηση της πρότασης νόμου του ΚΚΕ, γιατί όλα δείχνουν –και έτσι αναφέρεται σε πολλά δημοσιεύματα- ότι ξεκινά ένα μπαράζ κατασχέσεων και πλειστηριασμών και από τις ελληνικές τράπεζες και από το δημόσιο. Και η απάθεια που επέδειξε εδώ και ενάμιση χρόνο η Κυβέρνησή σας στο ζήτημα των κόκκινων δανείων, είναι παροιμιώδης και αυτή η απάθεια οδήγησε στην αύξησή τους, αφού ούτε το νόμο Δένδια καταφέρατε να εφαρμόσετε, ούτε βέβαια τον τροποποιήσατε. Και λέτε διαρκώς από τον Ιανουάριο του 2015 και είπε και σήμερα η κυρία εισηγητής του ΣΥΡΙΖΑ ότι «θα έρθουν νέες διατάξεις, θα φτιάξουμε τον κώδικα της Τράπεζας της Ελλάδος», ενώ τα κόκκινα δάνεια πλέον αποτελούν βραχνά, όχι μόνο, κύριοι συνάδελφοι του ΚΚΕ, για τις λαϊκές οικογένειες, αλλά για όλες πλέον τις ελληνικές οικογένειες.

Τελικά, κάτω από το πλαίσιο της περήφανης διαπραγμάτευσης, που όλοι γνωρίζουμε τα αποτελέσματά της και κάτω από την πίεση των δανειστών, φέρατε τη ρύθμιση για την πώληση όλων των δανείων, όλων των κόκκινων δανείων στα ξένα funds. Και μη μου πείτε ότι έχετε πάρει μέχρι το 2018 μια παράταση για την πρώτη κατοικία, γιατί αντιλαμβανόμαστε ότι τα funds μέχρι να είναι έτοιμα να τα αγοράσουν και να τα πουλήσουν, θέλουν κι αυτοί ένα, δυο χρόνια να οργανωθούν.

Αυτά, λοιπόν, που κατηγορούσατε προεκλογικά ότι θα τα κάνουμε εμείς, εμείς δεν τα κάναμε ποτέ. Δεν τα πιστεύαμε, δεν θέλαμε να τα κάνουμε ποτέ. Τελικά, τα έκανε η δική σας Κυβέρνηση, η Κυβέρνηση ΣΥΡΙΖΑ-ΑΝΕΛ.

Αυτά είπα στην επιτροπή τη Δευτέρα και η Κυβέρνηση αντί να απαντήσει για τα δικά της πεπραγμένα, έκανε την εύκολη λύση, επιτέθηκε στην προηγούμενη κυβέρνηση. Ο Υπουργός Οικονομίας προσπάθησε ανεπιτυχώς να απαντήσει στη δίκαιη δική μας κριτική, αλλά, κύριε Υπουργέ, έχετε δυο βασικά λάθη στη ρητορική σας.

Πρώτον, συγχέετε εσκεμμένα περιόδους διακυβέρνησης, συνδυάζοντας αδίκως την περίοδο μετά το 2012, την περίοδο Αντώνη Σαμαρά με τα πρώτα χρόνια του μνημονίου, όπου ακολουθήθηκε ένα διαφορετικό δείγμα οικονομικής πολιτικής στο οποίο εμείς διαφωνήσαμε. Θέλετε να σας πω κάτι, κύριε Υπουργέ; Είναι ακριβώς το μείγμα που επιλέγετε εσείς. Το πρώτο και το τρίτο μνημόνιο έχουν ένα κοινό χαρακτηριστικό. Κατά 2/3 στηρίζονται στην αύξηση των φόρων, που οδηγεί σε ύφεση και σε φαύλο κύκλο. Και δεύτερον, αγνοείτε μια πολύ βασική αρχή και έτσι πρέπει να κρίνεται η κάθε κυβέρνηση με το τι παρέλαβε και με το τι παρέδωσε. Έτσι θα κριθούμε εμείς, έτσι θα κριθείτε κι εσείς.

Εμείς, λοιπόν, παραλάβαμε μια χώρα το 2012 με διπλό έλλειμμα. Παραδώσαμε διπλό πλεόνασμα και το 2013 και το 2014. Και το πρωτογενές πλεόνασμα της προηγούμενης κυβέρνησης δεν ήταν θεωρητικό, δεν ήταν στα χαρτιά του Υπουργείου Οικονομικών, μετουσιώθηκε σε κοινωνικό μέρισμα που πήγε στις λαϊκές οικογένειες. Αν κάνετε κριτική ότι δεν ήταν αρκετό, θα συμφωνήσω. Τίποτα δεν είναι αρκετό σε αυτήν την κρίση. Αλλά επετεύχθη το πλεόνασμα και μετουσιώθηκε.

Πάμε στην ύφεση. Εμείς παραλάβαμε μια χώρα με ύφεση το 2012, 7,3%. Παραδώσαμε το 2014 μια χώρα με ανάπτυξη, 0,7%. Μια στροφή οκτώ μονάδων του ΑΕΠ. Αυτό παραλάβαμε, αυτό παραδώσαμε. Εσείς, αντί να μιλάτε διαρκώς για τη Νέα Δημοκρατία, μιλήστε για το δικό σας έργο. Παραλάβατε μια χώρα με ανάπτυξη στο 0,7%. Για να δούμε τι έγινε από κει και πέρα.

Επίσης, είπατε, ότι για τα υπερχρεωμένα νοικοκυριά και οι υπερχρεωμένες επιχειρήσεις δεν φταίει η σημερινή οικονομική κρίση, φταίει το 2010 και το 2012. Μήπως, λοιπόν, να δώσουμε και συγχαρητήρια στον κ. Βαρουφάκη; Να τον καλέσουμε εδώ, να του δώσουμε και ένα παράσημο για την πολύ καλή διαπραγμάτευση που έκανε και για τα «κανόνια» που σκάνε τώρα εξαιτίας της δικής σας ανερμάτιστης πολιτικής!

Η αλήθεια είναι ότι όσο και να ασκηθούμε, δεν θα σας φτάσουμε ποτέ, γιατί τόσα πολλά ψέματα σε τόσο μικρό χρονικό διάστημα πιστεύω ότι δεν έχει πει κανένα άλλο κόμμα στην Ελλάδα -ούτε στην Ευρώπη- τα τελευταία πενήντα χρόνια.

Πάμε τώρα να δούμε τη δική σας μηδενική ύφεση, στην οποία αναφερθήκατε. Η διεθνής συγκυρία το 2015 ήταν θετική, ήταν ευνοϊκή για την οικονομία της χώρας. Μόνο από την πτώση της τιμής του πετρελαίου από τα 60 δολάρια το βαρέλι στα 30 δολάρια, η Ελλάδα εξοικονόμησε 4 δισεκατομμύρια ευρώ, περίπου 2% με 2,5% του ΑΕΠ. Επιπλέον, λόγω και εξελίξεων στην ευρύτερη περιοχή της νοτιοανατολικής Μεσογείου, είχαμε αύξηση της τουριστικής κίνησης κατά 8%, που πρέπει να δώσει 2,5 με 3 δισεκατομμύρια και 1,5% στο ΑΕΠ.

Παράλληλα, σύμφωνα με την μελέτη του ΚΕΠΕ -Μάιος του 2014- η χώρα από το 2012 παρήγαγε νέες επενδύσεις ύψους 37 δισεκατομμυρίων ευρώ. Αυτή τη μελέτη αξίζει να τη διαβάσετε, γιατί λέει με ονοματεπώνυμο τις επενδύσεις. Δεν είναι μακροοικονομική μελέτη. Είναι καταγραφή συγκεκριμένων επενδύσεων. Είναι μελέτη του ΚΕΠΕ του Μαΐου του 2014. Αυτές οι επενδύσεις θα επηρέαζαν και το 2015.

Όλοι, λοιπόν, περίμεναν -καθώς και όλοι οι διεθνείς αναλυτές- ανάπτυξη στην Ελλάδα το 2015 περίπου 3%. Και τι καταφέραμε με τα capital controls; Συρρίκνωση κατά 0,3%. Πέσατε, λοιπόν, 3,3% κάτω από εκεί που θα έπρεπε να ήταν η ελληνική οικονομία το 2015. Αυτό δεν το λες μηδενική ύφεση. Το λες μάλλον μηδενική επαφή με την πραγματικότητα.

Και όσο για το θέμα της ανθρωπιστικής βοήθειας, κύριε Υπουργέ, θυμάμαι ότι όταν ο ΣΥΡΙΖΑ ήταν στην αντιπολίτευση, είχατε κάνει σημαία την αντιμετώπιση της ανθρωπιστικής κρίσης με το πρόγραμμα της Θεσσαλονίκης. Λέγατε για δεκάδες δισεκατομμύρια. Εντυπωσιακά πράγματα! Και τελικά το 2014 εμείς δώσαμε σε 700 χιλιάδες νοικοκυριά 450 εκατομμύρια και εσείς από τότε που εκλεγήκατε, έχετε δώσει 227 εκατομμύρια. Απλά πράγματα. Μην μας πείτε τι θα κάνετε στο μέλλον. Όταν το κάνετε, να έρθετε εδώ να σας συγχαρούμε.

Επίσης, προχωρήσαμε και στη θεσμοθέτηση του ελάχιστου εγγυημένου εισοδήματος, το οποίο στην αρχή το εγκαταλείψατε, μετά το κατακρίνατε, τώρα το εφαρμόζετε, αλλά με μια μεγάλη καθυστέρηση για τον κόσμο που περνάει άσχημα.

Κυρίες και κύριοι συνάδελφοι, είπε η εισηγήτρια του ΣΥΡΙΖΑ στην επιτροπή ότι η Κοινοβουλευτική της Ομάδα συμφωνεί με την ουσία της πρότασης του Κομμουνιστικού Κόμματος Ελλάδας, αλλά αν την υιοθετήσει, θα καταρρεύσει το τραπεζικό σύστημα. Και εσείς ο ίδιος, κύριε Υπουργέ, είπατε ότι δεν είναι αριστερή πολιτική να χαρακτηρίζεται ως λαϊκή οικογένεια μια οικογένεια με εισόδημα 40 χιλιάδες ευρώ. Αυτό το θέατρο του παραλόγου θα το συνεχίζουμε για πολύ καιρό ακόμη; Θα είστε και με τον χωροφύλαξ και με τον αστυφύλαξ;

Για να τελειώνουμε με τις θεωρίες, για να υπάρξει διατηρήσιμη ανάκαμψη χρειαζόμαστε υψηλότερες επενδύσεις. Δυστυχώς, με την πολιτική που ακολουθείτε, διώχνετε τις επενδύσεις. Με τα capital controls δημιουργήσατε ένα επιπλέον επενδυτικό χάσμα. Δεν διαφωνεί κανείς ότι το χρηματοπιστωτικό σύστημα και η σταθερότητά του μπορούν και πρέπει να συμβάλουν αποφασιστικά στην κάλυψη αυτού του χάσματος. Οι τράπεζες επωμίζονται τώρα αυτή την τεράστια ευθύνη για τη διασφάλιση της χρηματοπιστωτικής σταθερότητας, που είναι προϋπόθεση για να υλοποιηθεί το έργο ανάπτυξης της ελληνικής οικονομίας.

Όμως, πρέπει και εσείς να καταλάβετε ότι η περίοδος της ανεύθυνης και ανέμελης αντιπολίτευσης τελείωσε. Κλείνετε σχεδόν δυο χρόνια και τώρα, τον τελευταίο καιρό, το μόνο με το οποίο ασχολείστε είναι τα εκλογομαγειρέματα, πώς θα μαζέψετε τα κουκιά και πώς θα κάνετε αντιπολίτευση στην Αντιπολίτευση.

Αυτό, που ακούσαμε στην επιτροπή την Δευτέρα, δεν έχει ξαναειπωθεί. Όταν ήμασταν εμείς κυβέρνηση, φταίγαμε εμείς, τώρα που είστε εσείς Κυβέρνηση, φταίμε πάλι εμείς. Θα ήταν αστείο, αν δεν ήταν γελοίο.

Και κάτι τελευταίο, κύριε Υπουργέ, για να είμαι εντός χρόνου. Πήγατε πρόσφατα στην Κίνα. Είναι θετικό. Όμως, δεν φέρατε τίποτα καινούργιο. Βαδίσατε πάνω στα χνάρια του Κώστα Καραμανλή και του Αντώνη Σαμαρά, σε ένα χαλί που είχαμε στρώσει και δεν βρήκατε ούτε μια κουβέντα να πείτε, εκεί στη συνέντευξη Τύπου, στην ανακοίνωση. Τόση μικροψυχία;

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παναγιώτη Μηταράκη, εισηγητή της Νέας Δημοκρατίας.

Κυρίες και κύριοι συνάδελφοι, πριν προχωρήσουμε στον κ. Παναγιώταρο, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 15 Ιουλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1126/12-7-2016 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλουπρος τον Υπουργό Παιδείας, Έρευνας και Θρησκευμάτων, σχετικά με τις διαδικασίες μετεγκατάστασης της Εθνικής Βιβλιοθήκης της Ελλάδος (Ε.Β.Ε.).

2. Η με αριθμό 1114/11-7-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με το καθεστώς της χρήσης σκόνης γάλακτος στην παρασκευή του ελληνικού γιαουρτιού.

3. Η με αριθμό 1122/11-7-2016 επίκαιρη ερώτηση του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τις «εγκληματικές και τρομοκρατικές οργανώσεις που δρουν ανενόχλητες στο κεντρικότερο σημείο της πρωτεύουσας».

4. Η με αριθμό 1119/11-7-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις περικοπές και τις καθυστερήσεις στην απονομή συντάξεων.

5. Η με αριθμό 1129/12-7-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με την υπόθεση της εταιρείας «Μαρινόπουλος Α.Ε.».

6. Η με αριθμό 1120/11-7-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1127/12-7-2016 επίκαιρη ερώτηση της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας (Βάλιας) Βαγιωνάκηπρος τον Υπουργό Αγροτικής Ανάπτυξης και Τροφίμων,σχετικά με τις καταστροφές στην ελαιοκαλλιέργεια της Κρήτης την φετινή άνοιξη.

2. Η με αριθμό 1115/11-7-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Πολιτισμού και Αθλητισμού,σχετικά με τη λειτουργία του Βυζαντινού Μουσείου Διδυμοτείχου.

3. Η με αριθμό 1121/11-7-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομικών, σχετικά με την αντισυνταγματική διάταξη για τα δικαιώματα του φορολογούμενου.

4. Η με αριθμό 1113/11-7-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με πρόσφατα δημοσιεύματα περί αδήλωτης δραστηριότητας ελληνικών στοιχηματικών διαδικτυακών εταιρειών.

Τον λόγο έχει ο κ. Ηλίας Παναγιώταρος, ειδικός αγορητής του Λαϊκού Συνδέσμου - Χρυσή Αυγή, για δεκαπέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω να θυμίσω στους διάφορους «δημοκράτες», υπερασπιστές των ανθρωπίνων δικαιωμάτων, οι οποίοι πολλές φορές κατά το παρελθόν έτρεχαν να υπερασπιστούν ή να προσυπογράψουν την απελευθέρωση των τρομοκρατών της «17 Νοέμβρη», ότι σαν σήμερα πριν είκοσι τέσσερα χρόνια ο Θάνος Αξαρλιάν έπεφτε από μια οβίδα της «17 Νοέμβρη».

Τόσα χρόνια «σύντροφοι» την ίδια κασέτα και δεν έχετε μάθει ούτε να τη λέτε απ’ έξω. Θα πρέπει να τη διαβάζετε γράμμα-γράμμα από μέσα.

Σήμερα, ανήμερα των γενεθλίων της «σκληρής» -εντός πολλών εισαγωγικών- δεκαεπτάωρης διαπραγμάτευσης που είχε ο κ. Τσίπρας με τους δανειστές πέρυσι τέτοια εποχή -που αν κρίνουμε και από τον έρπη που έχει βγάλει στο στόμα του κι από τα αποτελέσματα, μάλλον δεν ήταν δανειστές, περισσότερο με βιαστές έμοιαζαν- καλούμεθα μόνο να συζητήσουμε μια πρόταση νόμου, την οποία είχατε υπερψηφίσει ως αντιπολίτευση. Το μέγεθος της υποκρισίας σας δεν έχει προηγούμενο.

Το σημερινό θέμα είναι, όπως λέτε, «Μέτρα ανακούφισης της λαϊκής οικογένειας».

Ας πάρουμε μία-μία τις λέξεις. Με τον όρο «ανακούφιση» κάτι άλλο μας έρχεται στο νου. Σίγουρα όχι αυτά τα οποία πράττετε με τα απίστευτα μνημονιακά μέτρα, τα οποία έχετε φέρει τους τελευταίους δεκαέξι μήνες.

Με τον όρο «λαϊκή οικογένεια» βλέπουμε μια παγκόσμια πρωτοτυπία από μεριάς ΚΚΕ -σε πανευρωπαϊκό επίπεδο, σε παγκόσμιο επίπεδο- όπου «λαϊκή οικογένεια» είναι ένα ζευγάρι, το οποίο έχει 3.500 ευρώ εισόδημα τον μήνα, το οποίο προσαυξάνεται για κάθε παιδί.

Μάλλον αυτή η πρόταση νόμου θα έπρεπε να απευθύνεται στην Ελβετία ή στη Νορβηγία και όχι στην Ελλάδα, όπου η συντριπτική πλειοψηφία των Ελλήνων πολιτών -κοντά στο 80% των πολιτών της πατρίδας μας- αυτή τη στιγμή έχει εισοδήματα που δεν ξεπερνούν τα 1.000 ευρώ τον μήνα, για να είχε και πιο ρεαλιστικό χαρακτήρα σε σχέση με το τι συμβαίνει στην πατρίδα μας.

Θεωρούμε ότι αποτελεί ξεδιάντροπη υποκρισία από την πλευρά των ΣΥΡΙΖΑ και ΑΝΕΛ η συζήτηση της εν λόγω προτάσεως νόμου λόγω της χρονικής συγκυρίας, κατ’ αρχάς διότι μετά από ένα μνημόνιο -το επαχθέστερο όλων- μετά από πολυνομοσχέδια κι από μια πληθώρα μέτρων, τα οποία επί της ουσίας σφίγγουν όλο και περισσότερο τη μέγγενη εις βάρος των Ελλήνων πολιτών, έρχονται και συμφωνούν με μια πρόταση νόμου σχετικά με την ανακούφιση της λαϊκής οικογένειας.

Και φυσικά μόνο για συζήτηση συμφωνούμε, όπως είπε και η εισηγήτρια του ΣΥΡΙΖΑ, αλλά δεν ψηφίζουμε. Φούμαρα περί αριστερού συνασπισμού, κόντρα στη νεοφιλελεύθερη λαίλαπα και διάφορα άλλα που ακούσαμε από την εισηγήτρια της πλειοψηφίας στην επιτροπή. Και κάτι παρόμοια μας είπε και τώρα εντός του Ελληνικού Κοινοβουλίου.

Διότι οι πραγματικοί αριθμοί σας διαψεύδουν περίτρανα. Και εννοώ τους αριθμούς αυτούς τους οποίους χρησιμοποιούσατε κατά κόρον όταν ήσασταν στην Αξιωματική Αντιπολίτευση, αλλά τώρα τους έχετε κάνει γαργάρα, για τους εκατοντάδες χιλιάδες συμπατριώτες μας που εγκαταλείπουν την πατρίδα, για τους χιλιάδες άλλους που συνεχίζουν κι αυτοκτονούν καθημερινά, για το γεγονός ότι όλο και περισσότερες επιχειρήσεις κλείνουν και τους επόμενους μήνες, τώρα με τη νέα φοροεπιδρομή, με τον νέο ΕΝΦΙΑ, με τον φόρο εισοδήματος, θα έχουμε πολύ πιο τραγικά αποτελέσματα για όλους τους Έλληνες πολίτες, για αυτούς που έχουν απομείνει στην πατρίδα, για αυτούς οι οποίοι μέχρι τώρα άντεχαν, για αυτούς οι οποίοι είναι στην εντατική, αλλά από ό,τι φαίνεται δεν θα μπορέσουν να βγάλουν το έτος και όλους αυτούς, πλην ελαχίστων, οι οποίοι επωφελούνται από αυτή την κατάσταση. Όμως, πλέον για εσάς αυτό δεν είναι είδηση. Το θάβετε. Το εξαφανίζετε.

Επίσης, πρέπει να σχολιάσουμε εδώ και το αίσχος το οποίο συνέβη με τη SIEMENS, όπου βλέπουμε την τωρινή Αξιωματική Αντιπολίτευση, βασικό πρωτεργάτη όλων αυτών των σκανδάλων της «SIEMENS», να κουνάει το δάχτυλο και να κατηγορεί την Κυβέρνηση και η Κυβέρνηση να λέει τι έκανε η Νέα Δημοκρατία και το ΠΑΣΟΚ παλαιότερα με τη «SIEMENS».

Το αποτέλεσμα, όμως, είναι ένα και είναι το ίδιο αποτέλεσμα με αυτό των off shore, όπου επί της ουσίας με αυτή τη λάθος ψήφιση κάποιου άρθρου σε έναν νομοσχέδιο και τη διόρθωσή του, ο μόνος ο οποίος βγαίνει κερδισμένος είναι όποιος ήταν εμπλεκόμενος, που φυσικά θα βγει λάδι.

Κάτι τέτοιο φαίνεται ότι θα γίνει τώρα και με τη «SIEMENS», ασχέτως των διαξιφισμών μεταξύ σας. Η ουσία είναι ότι αναβάλλεται επ’ αόριστον η δίκη, με πολύ κοντινό τον κίνδυνο της παραγραφής, αφού έχουμε φτάσει κοντά στα είκοσι χρόνια από τότε που ξεκίνησε αυτό το αίσχος.

Και θα βγουν λάδι οι διάφοροι Μαντέληδες, οι οποίοι έπαιρναν κατά εκατοντάδες χιλιάδες τις μίζες στους προσωπικούς τους λογαριασμούς, οι Τσουκάτοι που παραδέχονταν ότι πήγαιναν τα εκατομμύρια ευρώ με τις βαλίτσες στα γραφεία του ΠΑΣΟΚ, οι διάφοροι κύριοι νυν Πρόεδροι της Νέας Δημοκρατίας, οι οποίοι δικαιολογούσαν τις μίζες από τη «SIEMENS» ύψους εκατοντάδων χιλιάδων ευρώ με μεταχρονολογημένα τιμολόγια ως προμήθειες και διάφορες άλλες τέτοιες αρλούμπες.

Αυτά, όμως, ας τα βλέπει ο ελληνικός λαός για να καταλαβαίνει ποιους στηρίζει και ποιους θα έπρεπε να στηρίζει για την αλήθεια των πραγμάτων.

Στην εν λόγω πρόταση νόμου, η οποία δεν έρχεται προς ψήφιση, απλά προς συζήτηση, αφιερώνεται ένα μεγάλο κομμάτι στις τράπεζες και λέμε ότι θα πρέπει να γίνει το ένα, να γίνει το άλλο.

Κατ’ αρχάς, υπάρχουν χιλιάδες πλέον τελεσίδικες αποφάσεις δικαστηρίων υπέρ δανειοληπτών και όχι μόνο για ανθρωπιστικούς λόγους, δηλαδή, για κάποιον ο οποίος είναι ήδη κατεστραμμένος, αλλά για όλες τις κατηγορίες δανείων, για όλες τις κατηγορίες πολιτών. Το Σύνταγμα του ελληνικού κράτους –και θα σας το λέμε συνεχώς, μέχρι να το καταλάβετε- στο άρθρο 95 λέει: «Η Διοίκηση…» -εννοεί το κράτος- «…έχει υποχρέωση να συμμορφώνεται προς τις δικαστικές αποφάσεις…» -δηλαδή, προς τις χιλιάδες αυτές δικαστικές αποφάσεις, που είναι υπέρ δανειοληπτών και κατά των τραπεζών- «…Η παράβαση της υποχρέωσης αυτής από το κράτος, γεννάει ευθύνη για κάθε αρμόδιο όργανο, όπως νόμος ορίζει». Και ο νόμος ορίζει τα αναγκαία μέτρα για τη διασφάλιση, τη συμμόρφωση της διοίκησης.

Αυτό σημαίνει ότι το ελληνικό κράτος, η Κυβέρνηση θα πρέπει να παίρνει αυτές τις αποφάσεις δικαστηρίων, να τις κάνει νόμο του κράτους, να τρέχει προς αυτήν την κατεύθυνση και να διευκολύνει τα εκατομμύρια των Ελλήνων πολιτών, όπου το σημαντικότερο πρόβλημα το οποίο έχουν, είναι τα δάνεια προς τις τράπεζες.

Ένα άλλο πολύ σημαντικό που θα έπρεπε να γίνει εάν θα θέλαμε να μιλάμε για πραγματική ανάκαμψη της οικονομίας, που ασφαλώς θα ανακουφίσει πραγματικά τα εκατομμύρια των συμπολιτών μας, είναι η παράκαμψη των τραπεζών σε όλες τις ενέργειες που γίνονται για ανάπτυξη είτε του πρωτογενούς τομέα είτε για διευκολύνσεις είτε για οτιδήποτε.

Εσείς κάνετε το αντίθετο: Το οτιδήποτε πρέπει να περάσει μέσα από τις πολλάκις χρεοκοπημένες τράπεζες. Κι όταν οι περισσότεροι από τους Έλληνες πολίτες είναι στη «μαύρη» λίστα, όπως καταλαβαίνετε δεν μπορούν να έχουν κάποια από αυτά τα λίγα ή πολλά ευεργετήματα.

Θα ήθελα να σχολιάσω και τα όσα είπε ο κ. Στουρνάρας, ο οποίος προχθές ήρθε εδώ στη Βουλή, στις αρμόδιες επιτροπές και μας έλεγε διάφορα. Ο κ. Στουρνάρας, αυτός ο απόλυτα αποτυχημένος Διοικητής της Εμπορικής Τράπεζας, ο απόλυτα αποτυχημένος Υπουργός Οικονομικών, ο απόλυτα αποτυχημένος Διοικητής της Τράπεζας της Ελλάδος, αφού όλοι οι δείκτες έχουν μια πορεία προς τα κάτω, μάς έλεγε ότι θα αποπληρωθούν τα χρέη λέει, προς τους ιδιώτες μέχρι το 2017, σε ενάμισι χρόνο από τώρα, όταν οι Έλληνες πολίτες, που τους οφείλει το ελληνικό δημόσιο τεράστια ποσά, δεν μπορούν να ανταπεξέλθουν ούτε για τις επόμενες δεκαπέντε ημέρες. Κι αυτό το φαύλο, σάπιο, βρώμικο ανθελληνικό κράτος δεν τους αποπληρώνει, δεν δέχεται να γίνει συμψηφισμός χρεών Ελλήνων πολιτών προς το κράτος και ελληνικού κράτους προς τους πολίτες. Όχι, δεν δέχεται τίποτα απολύτως. Δίνει κάποια χρήματα με το σταγονόμετρο.

Ακούσαμε, επίσης, ότι θα αποπληρωθούν πρωτίστως τα χρέη σε πολύ μεγάλες εταιρείες και μετά στους μικρούς. Αυτό είναι ένα τραγικό λάθος, διότι όπως γνωρίζουμε και όπως σας το λέμε συνεχώς -και θα συνεχίσουμε να σας το λέμε- οι πραγματικοί στυλοβάτες κάθε εθνικής οικονομίας είναι οι μικροί και οι μικρομεσαίοι και όχι οι πολύ μεγάλοι, ο οποίοι έχουν τη δυνατότητα σήμερα να είναι εδώ και αύριο να φεύγουν και να πηγαίνουν οπουδήποτε αλλού στο εξωτερικό, είτε αυτοί, είτε οι εταιρείες τους, είτε τα καράβια τους, είτε οι υπηρεσίες τους, είτε οτιδήποτε.

Ακούσαμε, ακόμα, τον εισηγητή της Νέας Δημοκρατίας να λέει για την ανακεφαλαιοποίηση των τραπεζών. Τα τελευταία έτη έχουν γίνει τρεις ανακεφαλαιοποιήσεις, δεκάδες δισεκατομμύρια ευρώ. Δανείστηκε ο ελληνικός λαός για να τα δίνουμε στις πολλάκις -επαναλαμβάνω- χρεοκοπημένες τράπεζες, σε αυτούς τους άθλιους τραπεζίτες, οι οποίοι έπαιρναν τα λεφτά του ελληνικού λαού και δάνειζαν και έδιναν εκατοντάδες εκατομμύρια ευρώ στη Νέα Δημοκρατία και στο ΠΑΣΟΚ, των οποίων τα δάνεια δεν είναι ενήμερα κατά 90%, 95%. Διακόσια και πλέον εκατομμύρια χρωστάει η Νέα Δημοκρατία, διακόσια και πλέον εκατομμύρια χρωστάει και το ΠΑΣΟΚ. Κι έχουν το θράσος κι έρχονται εδώ και μας λένε και μας υποδεικνύουν πώς θα πρέπει να λειτουργήσει η ανάκαμψη της οικονομίας όταν μόνο οι δυο τους έχουν καμμιά πεντακοσαριά εκατομμύρια ευρώ φέσια προς τον ελληνικό λαό.

Ακούσαμε και την υποκρισία της Νέας Δημοκρατίας, η οποία ψηφίζει τα πάντα και αυτά τα οποία φέρνει ο μνημονιακότερος όλων ΣΥΡΙΖΑ μαζί με τους Ανεξάρτητους Έλληνες. Τα ψηφίζουν. Τα περισσότερα νομοσχέδια περνούν με διακόσιους και πλέον ψήφους. Παρόλα αυτά, κάνουν κριτική, για να έχουμε να λέμε.

Βλέπουμε, δηλαδή, ότι υπάρχει αυτό το οποίο ήταν το όνειρο των δανειστών, των κορακιών, των τραπεζιτών, μια άτυπη οικουμενική κυβέρνηση, όπου η πλειοψηφία του Ελληνικού Κοινοβουλίου ψηφίζει τον ανθελληνισμό των πάντων στην πατρίδα μας.

Δεν έχετε, όπως είπε ο κ. Μηταράκης για το ΣΥΡΙΖΑ, μηδενική επαφή με την πραγματικότητα. Αλήθεια είναι. Κι εσείς, όμως, δεν έχετε καμμιά επαφή με την πραγματικότητα. Ζείτε αλλού. Δεν βλέπετε ότι ο ελληνικός λαός σας έστειλε εκεί που σας έστειλε; Ο ελληνικός λαός, με το όσα συμβαίνουν με την νυν συγκυβέρνηση, θα έπρεπε να έχει την Αξιωματική Αντιπολίτευση στο 60%, αλλά σας έχει κι εσάς σε κάποια νούμερα της τάξεως του 22% με 23%. Δεν σας προβληματίζει καθόλου αυτό; Όχι, φυσικά. Δεν σας προβληματίζει κι ενδεχομένως δεν σας ενδιαφέρει.

Αν θέλουμε να μιλήσουμε για πραγματικά μέτρα ανακούφισης του ελληνικού λαού, των Ελλήνων πολιτών, από τους απλούς μέχρι τους πιο εύρωστους, θα έπρεπε -επαναλαμβάνω- πρωτίστως να έχουμε διαγραφή χρεών, κάτι το οποίο έχει γίνει κατά το παρελθόν σε δύο φάσεις της ιστορίας στον 20ο αιώνα. Όμως, τι να κάνουμε; Αυτά τα έκαναν οι κακοί. Οι καλοί και οι δημοκράτες δεν κάνουν τέτοια. Εξυπηρετούν μόνο τους τραπεζίτες.

Πρέπει να εφαρμοστεί, όπως είπαμε, ο νόμος του κράτος, το Σύνταγμα υπέρ των δανειοληπτών όπως και να έχει. Χρειάζεται άμεση απαίτηση του κατοχικού δανείου, ενός τεραστίου ποσού το οποίο η ελληνική κυβέρνηση -και η προηγούμενη και η τωρινή- απλώς το συζητά σε κάτι επιτροπές, έτσι για να περνάει η ώρα. Φυσικά, ποτέ δεν θα υπάρξει κανένα αποτέλεσμα, διότι δεν υπάρχει καμμία βούληση επ’ αυτού.

Θα πρέπει, επιτέλους, να καταλάβουν ότι μέτρα ανακούφισης λαϊκών οικογενειών όταν έχουμε εκατομμύρια λαθρομεταναστών στην πατρίδα μας και ξοδεύουμε δισεκατομμύρια ευρώ για αυτούς, δεν μπορούμε να έχουμε. Θα πρέπει επιτέλους να υπάρχουν εθνικά κριτήρια σε όλες τις βαθμίδες της διοίκησης, σε όλες τις βαθμίδες της διακυβέρνησης.

Όσον αφορά την υπογεννητικότητα, θα πρέπει να δώσουμε κίνητρα υπέρ της γέννησης Ελλήνων από Έλληνες πολίτες. Πρέπει να δώσουμε κίνητρα στα νοσοκομεία όπου βλέπουμε ένα απόλυτο μπάχαλο πλέον. Είδαμε και το χθεσινό αίσχος, όπου κάποιος μεταφερόταν μέσα σε ένα καρότσι και με μια φιάλη οξυγόνου σε ένα αγροτικό για να πάει στην Εύβοια στο νοσοκομείο, διότι δεν υπάρχει, λέει, ασθενοφόρο. Βλέπουμε απίστευτα πράγματα, ράντσα παντού. Στο «Αττικό» νοσοκομείο έχουν φτάσει μέχρι τη Λεωφόρο Καβάλας. Η υγεία καταρρέει. Δεν υπάρχουν γιατροί πουθενά, δεν υπάρχει προσωπικό, δεν υπάρχουν υλικά, δεν υπάρχει τίποτα απολύτως και οι Έλληνες πολίτες, που πλήρωναν δεκαετίες τα ασφαλιστικά τους ταμεία με τον άλφα ή βήτα τρόπο, βλέπουν να μην μπορούν να έχουν περίθαλψη παρά μόνο αν έχει κάποιος μια ιδιωτική ασφάλιση.

Επαναλαμβάνουμε, λοιπόν, παράκαμψη των τραπεζών σε οποιεσδήποτε ενέργειες για την ανάκαμψη της οικονομίας. Δεν είναι δυνατόν να έχουμε ξανά ανακεφαλαιοποίηση στις τράπεζες, οι μετοχές τους να μην αξίζουν τίποτα απολύτως και να βλέπουμε νυχθημερόν διαφημίσεις των χρεωκοπημένων τραπεζών σε εφημερίδες, περιοδικά παντού. Και τι διαφημίζουν; Δηλαδή, έδωσε 50.000.000.000 ο ελληνικός λαός στις τράπεζες για να μας λένε ποια τράπεζα θα σου δίνει πιο γρήγορα το μηχανάκι POS ή αν θα έχει μία εφαρμογή για το κινητό ώστε να μην περιμένεις στην ουρά για να πληρώσεις το λογαριασμό σου και θα σε ενημερώνει λίγο πριν για να πηγαίνεις. Για 50.000.000.000 άξιζε αυτό; Όχι δεν άξιζε αυτό. Δεν άξιζε επ’ ουδενί.

Πρωτογενής παραγωγή: Χρειάζεται ενίσχυση πάση θυσία της πρωτογενούς παραγωγής. Και πρωτογενής παραγωγή δεν είναι να ξεπουλάμε ούτε το Ελληνικό, ούτε τον Αστέρα, ούτε τίποτα από την ελληνική περιουσία. Αντιθέτως, θα πρέπει να τα εκμεταλλευόμαστε στο μέγιστο για να έχουμε το μεγαλύτερο δυνατό οικονομικό όφελος για τους Έλληνες πολίτες, γιατί είναι περιουσία του ελληνικού λαού. Κι αν εσείς είσαστε ανίκανοι να διοικήσετε έστω και περίπτερο, δεν σημαίνει ότι θα πρέπει να ξεπουλάτε τα πάντα επειδή δεν έχετε αυτή τη δυνατότητα.

Δημόσια παιδεία. Βλέπουμε ότι οι Έλληνες πλέον δεν μπορούν να πάνε τα παιδιά τους στους βρεφονηπιακούς σταθμούς. Αδυνατούν. Δεν υπάρχουν νηπιαγωγοί, δεν υπάρχουν δάσκαλοι, δεν υπάρχουν καθηγητές, δεν υπάρχει τίποτα απολύτως. Και μόνο όποιος έχει τα χρήματα να πάει σε ένα ακριβό ιδιωτικό, μπορεί να είναι άνετος κι ωραίος ή να πληρώνει φροντιστήρια ή οτιδήποτε άλλο. Οι υπόλοιποι μόνοι τους παλεύουν κι ό,τι γίνει.

Χρειάζονται ισχυρές Ένοπλες Δυνάμεις. Και ισχυρές Ένοπλες Δυνάμεις δεν σημαίνει μόνο ότι χιλιάδες στελέχη θα έχουν μισθό, θα έχουν δουλειά. Είναι και τα χιλιάδες επαγγέλματα τα οποία ζούσαν από το Στρατό, από τα κέντρα εκπαίδευσης, από τις μονάδες οπουδήποτε, όταν και όπου βρίσκονταν όλοι αυτοί. Αλλά εσείς θέλετε ένα στρατό υποστελέχωμένο με ό,τι σημαίνει και σε οικονομικό επίπεδο όπως είπαμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όσον αφορά τα δημόσια έργα, θέλουμε πραγματικά δημόσια έργα και όχι να επωφελούνται μόνο οι μεγαλοεργολάβοι. Να γίνονται δημόσια έργα για να βρίσκουν δουλειά οι Έλληνες πολίτες, να γίνονται πραγματικοί διαγωνισμοί, να λειτουργεί η ΜΟΜΑ, όπως λειτουργούσε παλαιότερα, προς όφελος του ελληνικού δημοσίου.

Τελειώνοντας, θα ήθελα να κάνω μια παρατήρηση. Ακούσαμε ότι το ΚΚΕ δεν συμβιβάστηκε ποτέ, εκτός βέβαια από τους εργαζόμενους της «ΤΥΠΟΕΚΔΟΤΙΚΗΣ» τότε, που τους ρίξατε τους μισθούς με το πρώτο μνημόνιο και μετά τους απολύσατε. Και συμβιβαστήκατε, βέβαια, και με την πώληση του «902» σε διάφορες εφοπλιστικές offshore.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παναγιώταρο, ειδικό αγορητή της Χρυσής Αυγής.

Τον λόγο έχει ο κ. Δημήτριος Κωνσταντόπουλος, ειδικός αγορητής από τη Δημοκρατική Συμπαράταξη ΠΑΣΟΚ-ΔΗΜΑΡ, για δεκαπέντε λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρίες και κύριοι συνάδελφοι, θετικές και επίκαιρες θα έλεγα ότι είναι οι προτάσεις που περιλαμβάνονται στην πρόταση νόμου του ΚΚΕ. Είναι επίκαιρες γιατί μας δίνουν την ευκαιρία να γίνει ένας κοινοβουλευτικός διάλογος γύρω από την κυβερνητική πολιτική και την απόστασή της στις προγραμματικές δεσμεύσεις του ΣΥΡΙΖΑ.

Ας δούμε, τελικά, τι απέγινε η ελπίδα που υποσχέθηκε η Κυβέρνηση ΣΥΡΙΖΑ-ΑΝΕΛ.

Συμπληρώνονται δεκαοχτώ μήνες διακυβέρνησης ΣΥΡΙΖΑ-ΑΝΕΛ και αντί για το σκίσιμο του μνημονίου, η Κυβέρνηση έφερε ένα τρίτο μνημόνιο. Η Κυβέρνηση έφερε ένα τρίτο μνημόνιο 86 δισεκατομμυρίων ευρώ. Αντί για αξιοπρέπεια, προκάλεσε ουρές συνταξιούχων στα ΑΤΜ. Αντί για προοπτική στην επιχειρηματικότητα, έφερε απόγνωση στις επιχειρήσεις. Αντί για ρευστότητα στην αγορά, τα capital controls οδηγούν ξανά την οικονομία στην ύφεση.

Αποτέλεσμα; Το πλήγμα στις εξαγωγές να φτάνει το μείον 11,7%, στις επενδύσεις το μείον 2,7%, στη χρηματοδότηση το μείον 1,9%, στην κατανάλωση το μείον 4,3%. Και το δράμα κορυφώνεται για είκοσι έξι χιλιάδες επιχειρήσεις, οι οποίες σήμερα βάζουν «λουκέτο». Δηλαδή, προστάτευσε ο κ. Τσίπρας τις τράπεζες με τα capital controls και τις δώρισε στους σημερινούς ιδιοκτήτες αντί πινακίου φακής, εξαφανίζοντας σε μια νύχτα, θα έλεγα, την περιουσία του δημοσίου άνω των 25 δισεκατομμυρίων ευρώ.

Έχει και συνέχεια το δράμα. Αντί για «κανένα σπίτι στα χέρια τραπεζίτη», έβγαλε την πρώτη κατοικία στον πλειστηριασμό.

Έρχομαι στον πρωτογενή τομέα που είναι το στοίχημα όλων μας. Πώς στηρίζει η Κυβέρνηση την ελληνική οικογένεια, που συντηρεί σήμερα την ελληνική ύπαιθρο; Με καθυστερήσεις στην καταβολή των επιδοτήσεων και των αποζημιώσεων; Με μεταφορά των αποθεματικών του ΟΠΕΚΕΠΕ και του ΕΛΓΑ; Με φορολόγηση των αγροτικών εισοδημάτων με συντελεστή από 22% έως 45%; Με φορολόγηση των αγροτικών ενισχύσεων της ΚΑΠ; Με αύξηση της προκαταβολής φόρου στο 100%; Με κατάργηση του ΟΓΑ; Με τριπλασιασμό στις ασφαλιστικές εισφορές, που για πρώτη φορά συνδέονται με το φορολογητέο εισόδημα και θα φτάσουν μαζί με τις εισφορές για την υγεία στο 27% του εισοδήματος; Με την αύξηση στο ΕΝΦΙΑ και τους έμμεσους φόρους; Βάζοντας συμπληρωματικό ΕΝΦΙΑ ακόμα και στα αγροτεμάχια;

Είστε εσείς, κύριοι της Κυβέρνησης, που θα καταργούσατε τον ΕΝΦΙΑ και σήμερα βλέπουμε ΕΝΦΙΑ και στα αγροτεμάχια. Από τη μέρα που προβλέφθηκε ο ΕΝΦΙΑ, ο κύριος Πρωθυπουργός έβγαλε λόγους επί λόγων για την κατάργησή του. Είναι απορίας άξιον.

Θεωρεί η Κυβέρνηση ότι ανταποκρίνεται στα όσα δεσμεύθηκε προεκλογικά στους αγρότες ιδιαίτερα με την αύξηση του ΦΠΑ στο 24%, αυξάνοντας το κόστος παραγωγής, με την κατάργηση του ειδικού καθεστώτος ΦΠΑ στα νησιά του Αιγαίου, με την επιβολή ειδικού φόρου κατανάλωσης στο κρασί, με την κατάργηση της επιστροφής του ειδικού φόρου κατανάλωσης του πετρελαίου για τους αγρότες, με τη μείωση του προϋπολογισμού για τους αγρότες κατά 300 εκατομμύρια ευρώ;

Όλα αυτά συνθέτουν την υφαρπαγή της ψήφου των αγροτών. Τους κοροϊδέψατε, κύριοι της Κυβέρνησης, για να σας ψηφίσουν. Και σήμερα να τα αποτελέσματά σας.

Πάμε στην αγορά που είναι η πραγματική οικονομία. Θέλετε τα εφιαλτικά στοιχεία της αγοράς για το 2016; Σύμφωνα με τα στοιχεία του Οικονομικού Επιμελητήριου Ελλάδος, πάνω από δεκαπέντε χιλιάδες επιχειρήσεις έβαλαν «λουκέτο» το πρώτο πεντάμηνο του 2016. Τρεις χιλιάδες λιγότερες επιχειρήσεις ιδρύθηκαν αυτό το πρώτο εξάμηνο σε σχέση με το πρώτο εξάμηνο του 2015. Η κατάσταση επιδεινώνεται, αν συνυπολογιστεί ότι το τελευταίο δεκαοκτάμηνο έχουμε μείωση της καταναλωτικής δαπάνης των νοικοκυριών, μείωση των εισαγωγών κατά 12,7%, μείωση των εξαγωγών κατά 12,5%, αύξηση των ληξιπρόθεσμων οφειλών και των επιστροφών φόρου του δημοσίου προς τον ιδιωτικό τομέα στα 7 δισεκατομμύρια ευρώ. Το πόσο βέβαια αντιλαμβάνεται η Κυβέρνηση τα προβλήματα της αγοράς φάνηκε στον νέο αναπτυξιακό νόμο: ένας νόμος χωρίς ουσιαστικό περιεχόμενο, πολύ κατώτερος των περιστάσεων, χωρίς ουσιαστικούς πόρους για επενδύσεις.

Αγαπητοί συνάδελφοι, αναρωτιόμαστε πώς σκοπεύει η Κυβέρνηση να στηρίξει την ελληνική οικογένεια, που πλήττεται από τις συνέπειες της κρίσης. Με περικοπές στις συντάξεις, με περικοπές 50% στη χρηματοδότηση του προγράμματος των παιδικών σταθμών, με περικοπές των δαπανών για τις υπηρεσίες, τα κέντρα δημιουργικής απασχόλησης παιδιών με αναπηρίες, με περικοπές στους αναπήρους με ποσοστό αναπηρίας πάνω από 80%, οι οποίοι υφίστανται τόσο μεγάλη μείωση στη σύνταξή τους. Με μείωση της κατώτερης σύνταξης. Στο ΙΚΑ ήταν 486 ευρώ με τον ν.3863/2010 και προβλεπόταν να πάει στα 495 ευρώ για το 2015. Όμως, με νόμο της σημερινής Κυβέρνησης, τον ν.4387/2016, κατέβηκε πού; Στα 345 ευρώ, με κατάργηση του ΕΚΑΣ για εκατό χιλιάδες συνταξιούχους και σχέδια για κατάργηση συνολικά για άλλους τριακόσιες πενήντα χιλιάδες δικαιούχους. Θυμίζω εδώ ότι το ΕΚΑΣ θεσπίστηκε το 1996 από το ΠΑΣΟΚ. Και επέτρεψε σε περίπου τριακόσιες χιλιάδες συνταξιούχους να αποκτήσουν αξιοπρεπείς όρους διαβίωσης.

Αυτό το χτύπημα, κύριοι της Κυβέρνησης, είναι άραγε η δίκαιη κατανομή των βαρών που ευαγγελιζόσασταν ως αντιπολίτευση; Είναι λογικό να λέτε «Σου κόβω το ΕΚΑΣ και θα σου δώσω ελάχιστο εγγυημένο εισόδημα»;

Εσείς, κύριοι Υπουργοί, Βουλευτές του ΣΥΡΙΖΑ, υποσχεθήκατε την αποκατάσταση της 13ης σύνταξης, όχι αυτή την ανελέητη επίθεση στους συνταξιούχους. Και ακολουθούν το επόμενο διάστημα διακόσιες πενήντα χιλιάδες συνταξιούχοι, στους οποίους θα μειωθεί πια και η επικουρική σύνταξη και διακόσιες ογδόντα τέσσερις χιλιάδες δικαιούχοι του Μετοχικού Ταμείου Πολιτικών Υπαλλήλων, το μέρισμα των οποίων θα περικοπεί και αυτό σημαντικά.

Η ίδια επίθεση, βέβαια, και στους εργαζόμενους του ιδιωτικού τομέα, για τους οποίους δεσμευόταν ο σημερινός Υπουργός, ο κ. Κατρούγκαλος, για διατήρηση του 13ου και 14ου μισθού. Ωστόσο, είδαμε ότι αντί αυτής της υπόσχεσης για 751 ευρώ ως κατώτερο μισθό, οι χαμηλόμισθοι επιβαρύνονται με νέα αύξηση των εισφορών τους.

Πώς μπορεί να μας αιτιολογήσει η Κυβέρνηση τη μείωση των ποσών για την αντιμετώπιση της φτώχειας; Το 2014 δόθηκε κοινωνικό μέρισμα 450 εκατομμύρια ευρώ σε εξακόσιες πενήντα χιλιάδες νοικοκυριά. Το 2015 περιορίστηκε μόνο στα 108 εκατομμύρια ευρώ. Πώς μπορεί, λοιπόν, να αιτιολογήσει η Κυβέρνηση τη μετάθεση της καθολικής εφαρμογής του εγγυημένου κοινωνικού εισοδήματος κατά τουλάχιστον δύο χρόνια; Μια επιτυχημένη πολιτική του ΠΑΣΟΚ που εφαρμόστηκε πιλοτικά σε δεκατρείς δήμους, με αποτέλεσμα χίλια πεντακόσια νοικοκυριά να βγουν από το αδιέξοδο. Αυτά τα νοικοκυριά ήταν σε φτώχεια και στηρίχθηκαν την ώρα που έπρεπε.

Το μοναδικό που έκανε σήμερα η Κυβέρνηση ήταν να αδρανήσει και τελικά να ξεκινήσει και πάλι την εφαρμογή του προγράμματος μόλις τώρα σε τριάντα δήμους. Πώς όμως; Αλλάζοντας το όνομά του σε «κοινωνικό εισόδημα αλληλεγγύης».

Κι ερχόμαστε στα κόκκινα δάνεια.

Παρακολουθήσαμε τις προηγούμενες μέρες την παράδοση του management των ελληνικών τραπεζών στα ξένα χέρια. Διαδικασίες και κριτήρια επιλογής στελεχών του τραπεζικού χώρου, που οδηγούν με μαθηματική ακρίβεια στον αφελληνισμό όχι μόνο του τραπεζικού συστήματος, αλλά και σημαντικών κλάδων της εγχώριας οικονομίας. Με βλέμμα στραμμένο στη διαχείριση των κόκκινων δανείων. Και αναφέρομαι στα επιχειρηματικά, όπου οι ξένοι επενδυτές θα βάλουν το δάκτυλο στο μέλι, ρευστοποιώντας περιουσίες και λαμβάνοντας εύκολα και γρήγορα κέρδη.

Κύριοι της Κυβέρνησης, κύριε Υπουργέ, η πρότασή μας: Δώστε τη δυνατότητα στους δανειολήπτες να αγοράσουν τα δάνειά τους στην τιμή και με τον τρόπο που θα τα δώσετε στα ξένα funds. Τα δάνεια στους δανειολήπτες, όχι στα ξένα κοράκια. Αν μη τι άλλο, παραδειγματιστείτε από τους αδελφούς μας Κυπρίους. Δεν είναι δυνατόν οι Έλληνες πολίτες να χάσουν τις περιουσίες τους μέσα σε μια νύχτα. Μην ξεχνάτε ότι οι τράπεζες ανακεφαλαιοποιήθηκαν τέσσερις φορές. Φτάνει πια. Φτάνει. Στήριξη, λοιπόν, των δανειοληπτών. Στήριξη της ελληνικής οικογένειας. Στήριξη των πολιτών.

Κύριοι της Κυβέρνησης, στενάζει η αγορά. Λουκέτα παντού: στον «ΜΑΡΙΝΟΠΟΥΛΟ», στη «JET OIL», στον «ΠΥΡΣΟ», στην «ΗΛΕΚΤΡΟΝΙΚΗ ΑΘΗΝΩΝ», στο «LEDRA MARRIOT» και χιλιάδες απολύσεις εργαζομένων. Όλα αυτά δεν σας απασχολούν, κύριοι της Κυβέρνησης;

Κύριοι της Κυβέρνησης, πολύ χρήσιμες οι προτάσεις που φέρνει το ΚΚΕ μ’ αυτή την πρόταση νόμου, αλλά δυστυχώς θα πέσουν στο κενό. Να θυμίσω ωστόσο ότι μέχρι χθες ο ΣΥΡΙΖΑ τις ασπαζόταν.

Τι άλλαξε, κύριε Υπουργέ; Τώρα συνθηκολογήσατε; Εμείς, η Δημοκρατική Συμπαράταξη, εκφράζουμε τη βαθιά μας απογοήτευση για μια Κυβέρνηση που μέσα σε δεκαοκτώ μήνες ξέχασε το πρόγραμμα της Θεσσαλονίκης για το οποίο ψηφίστηκε το Γενάρη του 2015 και ξέχασε τις προγραμματικές της δεσμεύσεις του Σεπτέμβρη του 2015 για τις οποίες ξαναψηφίστηκε.

Εμείς εδώ λέμε ότι η μόνη λύση που μπορεί να βγάλει τη χώρα από το αδιέξοδο είναι η εθνική γραμμή που οδηγεί στην ανάπτυξη, η εθνική γραμμή που έχει τρεις στόχους.

Πρώτον, προοδευτικές μεταρρυθμίσεις στο κράτος, στην αγορά, στην οικονομία, που ενισχύουν το επενδυτικό κλίμα, που απελευθερώνουν τις δημιουργικές δυνάμεις του τόπου, που δημιουργούν νέες ποιοτικές θέσεις εργασίας και οδηγούν σε αναπτυξιακή έκρηξη, σε έκρηξη κατά της ανεργίας.

Δεύτερον, επαναπροσδιορισμός του στόχου για το πρωτογενές πλεόνασμα στο 2% από το 2018 με παράλληλη αλλαγή-βελτίωση των υφεσιακών και κοινωνικά άδικων όρων του προγράμματος.

Τρίτον, επιτάχυνση της συμφωνίας για την αναδιάρθρωση και απομείωση του δημόσιου χρέους. Αυτός πρέπει να είναι ο στόχος όλων μας, ώστε να επανέλθει το κλίμα εμπιστοσύνης στην Ελλάδα και να επανέλθει το κλίμα αυτό και στις ξένες αγορές για να έλθουν ξένοι επενδυτές στη χώρα, για να υπάρξει εισροή κεφαλαίων στη χώρα μας. Πρέπει να υπάρξει δυνατή και ουσιαστική στήριξη του πρωτογενούς τομέα.

Κύριοι της Κυβέρνησης, τα δανεικά έλαβαν τέλος. Τα δανεικά με τα οποία ζούσαν οι Έλληνες πολίτες έλαβαν τέλος. Χρειάζεται ένας νέος παραγωγικός ιστός που θα βγάλει τη χώρα από το αδιέξοδο, που θα παράγει πλούτο και θα αναδιανέμεται δίκαια στους πολίτες. Ανάπτυξη, λοιπόν. Αυτή είναι η απάντηση.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημήτριο Κωνσταντόπουλο, ειδικό αγορητή της Δημοκρατικής Συμπαράταξης.

Τον λόγο έχει ο κ. Ιάσων Φωτήλας από το Ποτάμι για δεκαπέντε λεπτά.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να καταλάβουν κατ’ αρχάς οι πολίτες περί τίνος θέματος πρόκειται να συζητήσουμε σήμερα και γιατί έχουμε σοβαρές ενστάσεις στο Ποτάμι τόσο ως προς τη διαδικασία που ακολουθείται, την οποία και καταγγέλλουμε, αλλά ακόμα περισσότερο ως προς την ίδια την ουσία του θέματος.

Η Κυβέρνηση δέχεται να φέρει προς συζήτηση στην Ολομέλεια της Βουλής μια πρόταση νόμου άλλου κόμματος. Επικαλείται το άρθρο 73 του Συντάγματος και ταυτόχρονα μια πρακτική που ακολουθείται από το 2001.

Διαβάζω κατ’ αρχάς τι λέει ακριβώς το άρθρο 73 παράγραφος 3 του Συντάγματος, για να απαντήσω: «Καμία πρόταση νόμου ή τροπολογία ή προσθήκη δεν εισάγεται προς συζήτηση εφόσον συνεπάγεται σε βάρος του δημοσίου, των ΟΤΑ ή άλλων νομικών προσώπων δημοσίου δικαίου, δαπάνες ή ελάττωση εσόδων ή της περιουσίας τους για να δοθεί μισθός ή σύνταξη ή γενικά όφελος σε κάποιο πρόσωπο».

Στην παρούσα πρόταση που καλούμαστε να συζητήσουμε συμβαίνουν όλα αυτά. Προκύπτει, δηλαδή, μείωση της περιουσίας του δημοσίου, διότι πέρα από τις τράπεζες, τα δάνεια αυτά αφορούν ακόμα και το Ταμείο Παρακαταθηκών και Δανείων, το οποίο, όπως ξέρετε, είναι νομικό πρόσωπο δημοσίου δικαίου, είναι το δημόσιο. Αυτές οι διατάξεις, λοιπόν, αν εφαρμοστούν, θα σημάνουν τη μείωση της περιουσίας του δημοσίου και ως εκ τούτου, σύμφωνα με το άρθρο 73, δεν μπορεί να εισαχθεί πρόταση νόμου ούτε καν για συζήτηση στην Ολομέλεια, εφόσον αυτό γίνεται προς όφελος κάποιων προσώπων.

Επίσης, στο άρθρο 75 παράγραφος 3 προβλέπεται ρητά ότι νομοσχέδιο που συνεπάγεται δαπάνη ή ελάττωση εσόδων δεν εισάγεται για συζήτηση, αν δεν συνοδεύεται από ειδική έκθεση για τον τρόπο που θα καλυφθούν οι δαπάνες αυτές, η οποία υπογράφεται από τον αρμόδιο Υπουργό και τον Υπουργό Οικονομικών.

Τέλος, στο άρθρο 85 παράγραφος 6 του Κανονισμού της Βουλής προβλέπεται ότι κάθε πρόταση νόμου διαβιβάζεται στους αρμόδιους Υπουργούς, που έχουν υποχρέωση να απαντούν εάν αυτή υπάγεται ή όχι στους περιορισμούς του άρθρου 73 παράγραφος 3 του Συντάγματος, καθώς και στο Γενικό Λογιστήριο του Κράτους για τη σύνταξη της έκθεσης που ορίζει το άρθρο 75 παράγραφος 1 του Συντάγματος.

Τώρα για να καταλάβω, η Πρόεδρος της επιτροπής μάς μίλησε για συνήθη τακτική, για ένα είδος εθίμου θα έλεγα. Μάλιστα μας είπε πως ακριβώς γι’ αυτόν τον λόγο δεν θα ψηφιστεί. Εγώ από την πλευρά μου είμαι νέος Βουλευτής και το Ποτάμι είναι ένα νέο κόμμα, αλλά αυτού του είδους τα εθιμικά δίκαια που παραβιάζουν το Σύνταγμα δεν τα αντιλαμβάνομαι. Και για να είμαι ειλικρινής, τα φοβάμαι, τρομάζω και μόνο στην ιδέα του ποια άλλα άρθρα του Συντάγματος μπορεί αύριο να παραβιάσετε επικαλούμενοι κάποιο άλλο εθιμικό δίκαιο.

Μας είπε η κυρία Πρόεδρος της επιτροπής ότι αυτό γίνεται όταν οι προτάσεις αυτές βοηθούν στην επίλυση των προβλημάτων. Παίρνουν θέση σε σοβαρά ζητήματα και επιχειρούν να ρυθμίσουν, όπως κάνει η παρούσα πρόταση του ΚΚΕ. Το συμπέρασμα, λοιπόν, είναι ότι όταν οι προτάσεις νόμου κρίνονται από τον αρμόδιο Υπουργό ως αξιόλογες και ικανές να βοηθήσουν στην επίλυση των θεμάτων που αφορούν, ο Υπουργός κάνει τα στραβά μάτια και παραβιάζει τους θεσμούς. Μόνο που ο ίδιος ο Υπουργός στην τοποθέτησή του είπε πως η συγκεκριμένη πρόταση ανήκει σε μια άλλη πραγματικότητα και στερείται σοβαρότητας.

Άρα, το εύλογο ερώτημα είναι γιατί δέχτηκε να παραβιάσει το Σύνταγμα και τον Κανονισμό της Βουλής, έστω και με τη δικαιολογία ενός εθιμικού δικαίου, για μια πρόταση που στερείται σοβαρότητας και που ανήκει στη σφαίρα της φαντασίας και που βεβαίως σε τίποτα δεν μπορεί να βοηθήσει στην επίλυση των προβλημάτων;

Παρεμπιπτόντως γεννιέται και ένα άλλο ερώτημα: Γιατί ο ΣΥΡΙΖΑ που τώρα τοποθετεί τη συγκεκριμένη πρόταση στη σφαίρα της φαντασίας το 2013 την ψήφισε; Τότε αυτή η πρόταση ήταν πραγματοποιήσιμη; Μπορούσαμε το 2013 να εφαρμόσουμε όλα τα μέτρα που αναφέρονται στην πρόταση; Μην ξεχνάτε ότι η πρόταση είναι η ίδια ακριβώς. Γιατί τότε «ναι» και τώρα «όχι»; Είναι απλό. Γιατί τότε ήσασταν Αντιπολίτευση. Τώρα είσαστε Κυβέρνηση. Αυτός είναι ο λόγος, κανένας άλλος.

Πριν δούμε τώρα την απάντηση στο ερώτημα γιατί φέρνει η Κυβέρνηση την πρόταση του ΚΚΕ ως χρήσιμη στον δημόσιο διάλογο, όπως είπε η κυρία Πρόεδρος της επιτροπής, παρά το γεγονός ότι η εισηγήτρια του ΣΥΡΙΖΑ και των ΑΝΕΛ τη χαρακτήρισαν ουτοπιστική, ας δούμε αλήθεια πόσο σοβαρή είναι αυτή η πρόταση του ΚΚΕ.

Η πρόταση νόμου που συζητάμε σήμερα, κυρίες και κύριοι συνάδελφοι, έχει τίτλο «Μέτρα ανακούφισης της λαϊκής οικογένειας». Και ποια είναι σήμερα σύμφωνα με τη συγκεκριμένη πρόταση η λαϊκή οικογένεια, έτσι για να γελάσουμε και λίγο; Εάν έχει δύο παιδιά, είναι τα 50.000 ευρώ ετησίως, δηλαδή 4.166 ευρώ μηνιαίως. Αυτή είναι σύμφωνα με την παρούσα πρόταση η λαϊκή οικογένεια στην Ελλάδα. Τα σχόλια περιττεύουν.

Περαιτέρω, η πρόταση νόμου προβλέπει τη διαγραφή όλων των τόκων κάθε είδους, όλων των δανείων, στεγαστικών, καταναλωτικών, πιστωτικές κάρτες. Και από αυτό που θα μείνει, θα διαγραφεί το 50%. Όλα αυτά πρέπει να συμβούν σε αυτόν που βγάζει 400 ευρώ, 500 ευρώ το μήνα ή και τίποτα γιατί είναι άνεργος, με τον ίδιο ακριβώς τρόπο που θα συμβεί και για αυτόν που βγάζει 4.166 ευρώ τον μήνα. Τα σχόλια περιττεύουν πάλι. Λέει και άλλα πολλά, αλλά δεν υπάρχει λόγος να ασχοληθώ περαιτέρω με την πρόταση.

Μένει, λοιπόν, το ερώτημα: Γιατί ο Υπουργός αναστατώνει ολόκληρη Βουλή; Γιατί χαραμίζει τον χρόνο τριακοσίων Βουλευτών για μια πρόταση, που ανήκει στη σφαίρα της φαντασίας και που τίποτα δεν πρόκειται να προσδώσει στην επίλυση του ζητήματος; Και δεν είναι, βεβαίως, ο χρόνος των Βουλευτών που μας ενδιαφέρει, όσο ο ευτελισμός των θεσμών, όλων των θεσμών πλέον από αυτήν την Κυβέρνηση. Στο κάτω-κάτω εάν ήθελε ο Υπουργός να προκαλέσει μια συζήτηση για τα προβλήματα της λαϊκής οικογένειας, θα μπορούσε να το κάνει μόνος του. Δεν χρειαζόταν την ανεκδιήγητη πρόταση του Κομμουνιστικού Κόμματος.

Η αλήθεια είναι πως αυτή η κίνηση εξυπηρετεί δύο σκοπούς. Ο πρώτος είναι να πει η Κυβέρνηση «ευχαριστώ» στο ΚΚΕ, γιατί θα ψηφίσει την κατάργηση του μπόνους στον εκλογικό νόμο και ο άλλος είναι να δείξει πως μια αριστερή Κυβέρνηση φέρνει προς συζήτηση στη Βουλή προτάσεις, που έχουν να κάνουν με τη φτωχολογιά των 4.166 ευρώ το μήνα. Γι’ αυτήν τη φτωχολογιά μιλάμε. Γιατί όσον αφορά την κανονική φτωχολογιά, αυτή της ανεργίας ή των 400 ευρώ και 500 ευρώ βλέπουμε πόσο νοιάζεται η Κυβέρνηση.

Είναι μια Κυβέρνηση, που έχει οδηγήσει στη μαζική φτωχοποίηση των Ελλήνων πολιτών, που φόρτωσε στην πλάτη του ελληνικού λαού 86 δισεκατομμύρια ευρώ με την περήφανη διαπραγμάτευση του κ. Βαρουφάκη, που έχει οδηγήσει σε νέα ύφεση την ελληνική οικονομία για το 2015 και το 2016, που ξεκίνησε τους πλειστηριασμούς πρώτης κατοικίας, που παραδίδει τα δάνεια των πολιτών σε κερδοσκοπικά funds, που έκοψε το ΕΚΑΣ και μας λέει πως έτσι θα γινόταν από την πρώτη στιγμή, που έχει εξοντώσει με τη λιτότητα και τη φορολογία πολίτες και επιχειρήσεις, που έταζε κατάργηση του ΕΝΦΙΑ και τώρα ξεδιάντροπα μας λέει ότι μπορεί να χρειαστεί να καταβληθεί και σε τέσσερις δόσεις.

Αυτά έφερε η Κυβέρνηση για την πραγματική λαϊκή οικογένεια. Όλο αυτό, λοιπόν, είναι ένα αλισβερίσι, μια θεατρική παράσταση με θέατρο το Κοινοβούλιο. «Ψηφίστε εσείς το μπόνους και εμείς θα σας παραδώσουμε την ολομέλεια για μια μέρα ολόκληρη να κάνετε το κομμάτι σας». Μόνο που όλο αυτό το θεατρικό δρώμενο γίνεται στην πλάτη του ελληνικού λαού. Δεν διστάζετε, προκειμένου να πραγματοποιήσετε τις μικροπολιτικές σας σκοπιμότητες, να παίξετε με την αγωνία και τον πόνο εκατομμυρίων συνανθρώπων μας, οι οποίοι βρισκόμενοι στα όρια της οικονομικής εξαθλίωσης αδυνατούν να εξοφλήσουν τα δάνειά τους και φοβούνται για τα σπίτια τους. Τους πλασάρετε φύκια για μεταξωτές κορδέλες αδιαφορώντας για τις πραγματικές τους ανάγκες. Χτίζετε πάνω στην απόγνωση του κόσμου το πολιτικό σας μέλλον. Ντροπή σας.

Κυρίες και κύριοι της Κυβέρνησης, η πολιτική σας αποτελεί την επιτομή του λαϊκισμού και η αλήθεια είναι πως σ’ αυτό είστε άπαιχτοι. Τη στιγμή που βρίσκονται στο αποκορύφωμα οι διαπραγματεύσεις για τα κόκκινα δάνεια, με μέρος αυτών να προβλέπεται ότι θα αποδοθούν στα funds, που καταγγέλλατε προ ολίγων μηνών μόνο, φέρνετε προς συζήτηση διατάξεις που αναφέρονται σε μια άλλη πραγματικότητα, σε έναν άλλο κόσμο. Πόσος εμπαιγμός πια;

Ολοκληρώνω, λέγοντας τούτο. Όλα τα κόμματα της Αντιπολίτευσης θα έπρεπε να απέχουν από το σημερινό καραγκιοζιλίκι και όχι να συμμετέχουν νομιμοποιώντας μια διαδικασία τόσο παράνομη όσο και γελοία επί της ουσίας. Τα κόμματα της Αντιπολίτευσης είναι συμμέτοχοι αυτού του ευτελισμού των κοινοβουλευτικών διαδικασιών. Το Ποτάμι αν παρέμεινε στην Αίθουσα είναι μόνο για να καταγγείλει αυτή τη φαρσοκωμωδία, μια και κανένα από τα άλλα κόμματα δεν είδα να το κάνει.

Σας ευχαριστώ.

**ΧΡΗΣΤΟΣ ΚΑΤΣΩΤΗΣ:** Ένα κακό θέατρο σαν ηθοποιός που είσαι, έπαιξες σήμερα εδώ. Πολύ κακός ηθοποιός είσαι, Φωτήλα. Ανησυχείς πολύ για το κεφάλαιο. Πάρα πολύ ανησυχείς. Φαρσοκωμωδία είσαι.

**ΠΡΟΕΔΡΕΥΩΝ (Αναστάσιος Κουράκης):** Κύριε Κατσώτη!

Ευχαριστούμε τον κ. Φωτήλα.

Να μην κακοποιούμε τη λέξη θέατρο.

**ΧΡΗΣΤΟΣ ΚΑΤΣΩΤΗΣ:** Είναι καραγκιόζης, γι’ αυτό το λέω. Ξέρει να το παίζει καραγκιόζης.

**ΠΡΟΕΔΡΕΥΩΝ (Αναστάσιος Κουράκης):** Κακοποιούμε την έννοια θέατρο, όταν τη χρησιμοποιούμε με άλλη έννοια απ’ αυτή, που στην πραγματικότητα έχει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπής Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών και Διοικητικής Ανασυγκρότησης: «Αναλογική Εκπροσώπηση των πολιτικών κομμάτων, διεύρυνση του δικαιώματος εκλέγειν και άλλες διατάξεις περί εκλογής Βουλευτών».

Ο κ. Λαζαρίδης, ειδικός αγορητής από τους Ανεξάρτητους Έλληνες, έχει το λόγο για δεκαπέντε λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, πριν κάνω τα σχόλια για την πρόταση του Κομμουνιστικού Κόμματος, θα ήθελα να ξεκινήσω την τοποθέτησή μου κάνοντας κάποια σχόλια σε κάποια πράγματα, που είπε προηγουμένως στην τοποθέτηση του ο εκλεκτός συνάδελφος από τη Δημοκρατική Συμπαράταξη. Μίλησε για ΕΝΦΙΑ, μίλησε για ασφαλιστικό. Εν πάση περιπτώσει, όπως και ο συνάδελφος προηγουμένως ο οποίος μίλησε από τη Νέα Δημοκρατία, κι αυτός δίνει ευθύνες σ’ αυτή την Κυβέρνηση για όλα αυτά τα προβλήματα τα οποία βιώνει η κοινωνία, ο κόσμος, η αγορά.

Θα ξεκινήσω από τον συνάδελφο της Δημοκρατικής Συμπαράταξης. Μίλησε για τον ΕΝΦΙΑ. Δηλαδή, τόσο ρηχή μνήμη έχουμε; Τον ΕΝΦΙΑ ποιος τον επέβαλε; Το ΠΑΣΟΚ όταν κυβερνούσε. Μάλιστα έναν μήνα πριν τον επιβάλει, τον έφερε ως ΕΕΤΗΔΕ, Ενιαίο Τέλος Ηλεκτροδοτούμενων Δομημένων Επιφανειών. Πριν τον επιβάλουν, είχε τοποθετηθεί ο Βαγγέλης Βενιζέλος τότε και είχε πει ότι είναι αντισυνταγματικό να επιβάλλονται να εισπράττονται φόροι μέσω λογαριασμών κοινωφελών οργανισμών. Μετά από ένα μήνα, σε υπουργικό συμβούλιο, που έγινε στον ΟΛΘ, στον Οργανισμό Λιμένος Θεσσαλονίκης, εν όψει των εγκαινίων της έκθεσης, ανακοίνωσε την επιβολή του ΕΕΤΗΔΕ. Επομένως, μάλλον, θα πρέπει να κοιτάζει κανείς τα του οίκου του και μετά να κάνει κάποιες κριτικές.

Μίλησε μετά για το ασφαλιστικό. Πράγματι έχει προβλήματα το ασφαλιστικό. Υπάρχει όμως κάποιος ειδικός επί του ασφαλιστικού ο οποίος ισχυρίζεται ότι μπορεί να σταθεί όρθιο ένα ασφαλιστικό σύστημα με 27% ανεργία στο σύνολο του πληθυσμού και πάνω από 50% ανεργία στους νέους ανθρώπους; Κανείς.

Το αποτέλεσμα αυτών των ποσοστών ανεργίας ποίων πολιτική είναι; Πολιτική των κυβερνήσεων 2010-2014. Επομένως, εγώ θα ζητούσα από τους συναδέλφους να είναι πιο προσεκτικοί στις τοποθετήσεις τους, γιατί για όλα αυτά τα προβλήματα τα οποία συζητάμε σήμερα και για την ανθρωπιστική κρίση αιτία είναι η δικής τους πολιτική.

Αλλοιώσανε την κοινωνική σύνθεση του πληθυσμού της χώρας. Και, μάλιστα, κουνούν το δάχτυλο πολλές φορές και λένε «η μεσαία τάξη» και «η μεσαία τάξη». Ναι, η μεσαία τάξη, πράγματι, χρειάζεται προσοχή, αλλά τη μεσαία τάξη ποιος είναι αυτός ο οποίος την έπληξε και την κατέστρεψε; Η πολιτική των δύο αυτών κομμάτων, της Νέας Δημοκρατίας και του ΠΑΣΟΚ. Αυτές οι διακόσιες πενήντα χιλιάδες επιχειρήσεις που έκλεισαν, αυτά εδώ τα μαγαζιά που βλέπουμε κλειστά στους δρόμους, αυτή είναι η μεσαία τάξη. Αυτές οι μικρομεσαίες επιχειρήσεις, οι μεσαίες επιχειρήσεις, αυτή είναι η μεσαία τάξη.

Και μην έρχεστε υποκριτικά τώρα να κάνετε τους συνηγόρους της μεσαίας τάξης. Εσείς τη σκοτώσατε τη μεσαία τάξη. Και ξέρετε, η μεσαία τάξη, παραδοσιακά, ήταν αυτή η οποία κινούσε τη μηχανή της οικονομίας της πατρίδας μας. Και με απλά πράγματα. Ένας άνθρωπος της αγοράς, το αντιλαμβάνεται. Οι άνθρωποι των αγορών δεν μπορούν να το αντιληφθούν. Και δυστυχώς συνομιλητές δικοί σας είναι οι άνθρωποι των αγορών, συνομιλητές δικοί μας είναι οι άνθρωποι της αγοράς, είναι οι καθημερινοί άνθρωποι, αυτοί οι οποίοι με μόχθο, με αγώνα, με κόπο, βγάζουν το ψωμί τους. Αυτών τα μαγαζιά κλείσατε.

Και ξέρετε, είναι απλά τα πραγματάκια με τα οποία κινούταν η οικονομία της πατρίδας μας. Αυτοί που είχαν τα μαγαζιά, ερχόταν κάποια στιγμή που άνοιγαν ένα μαγαζί για τα παιδιά τους, πήγαιναν αγόραζαν ένα σπίτι για να τακτοποιήσουν τα παιδιά τους. Και κάντε ένα λογαριασμό με αυτές τις απλές κινήσεις πώς κινείται η οικονομία μας χώρας. Ειδικά η δική μας η οικονομία, που εμείς δεν έχουμε εργοστάσια ούτε Mercedes να κάνουμε ούτε Audi ούτε Volkswagen, δεν ξέρω εγώ τώρα, να μην αναφέρουμε μάρκες, δεν έχουμε βαριά βιομηχανία. Και δεν έχουμε γιατί και ιστορικά αν το δείτε οι Έλληνες μαζί με τους Φοίνικες, παραδοσιακά, ήμασταν έμποροι από την αρχαιότητα, επομένως δεν υπάρχει λόγος να χτυπήσει κανείς το εμπόριο στην Ελλάδα ή τη μεσαία τάξη. Παραδοσιακά ήταν διευρυμένη η μεσαία τάξη. Τέλος πάντων. Δεν θα κάνουμε τώρα ανάλυση.

Πήρατε το χρέος από το 120% και το πήγατε στο 185%. Τις καταθέσεις των Ελλήνων τις κατεβάσατε στο μισό. Επομένως, θα πρέπει να είστε πιο προσεκτικοί. Κλείσατε τράπεζες. Τώρα συζητάμε και για τις τράπεζες εδώ με το σχέδιο νόμου, που κατέθεσε το Κομμουνιστικό Κόμμα. Και ποιες τράπεζες κλείσατε; Τις τράπεζες, που ήταν σημαίες για τον Έλληνα. Κλείσατε την Εμπορική, η οποία ήταν συνώνυμο της επιχειρηματικότητας, συνώνυμο του επιχειρείν, του Έλληνα επιχειρηματία, του Έλληνα εμπόρου. Την κλείσατε την Εμπορική. Κλείσατε το Ταχυδρομικό Ταμιευτήριο. Τι ήταν το Ταχυδρομικό Ταμιευτήριο; Το Ταχυδρομικό Ταμιευτήριο ήταν η φωλιά των ανθρώπων οι οποίοι αποταμίευαν. Ας θυμηθούμε οι παλαιότεροι, από παιδιά που γράφαμε και τις εκθέσεις τότε, που μας έβαζαν και γράφαμε για την αποταμίευση κ.λπ. και μας δίνανε δώρο κι έναν κουμπαρά. Λοιπόν, την κλείσατε αυτήν την τράπεζα. Εσείς τα κάνατε αυτά. Όπως κλείσατε και την Αγροτική, τράπεζα μοχλό ανάπτυξης για τους γεωργούς. Γιατί την κλείσατε; Επί πέντε χρόνια γκρεμίζατε την οικονομία και τώρα καλείται αυτή η Κυβέρνηση να επουλώσει τις βαθιές πληγές, τις οποίες ανοίξατε εσείς, στην κοινωνία, στον κόσμο, στην οικονομία.

Αυτή η Κυβέρνηση στηρίζει τους συμπολίτες μας και έχει πάρει και μέτρα συγκεκριμένα για τη στήριξη των συμπολιτών μας. Συγκεκριμένα, έχει φροντίσει για δωρεάν επανασύνδεση κομμένων ηλεκτρικών παροχών κύριας κατοικίας και παροχή δωρεάν ποσότητας ρεύματος 300 κιλοβατώρων ανά μήνα, 1.200 κιλοβατώρων ανά τετραμηνία.

Επίδομα ενοικίου για νέες μισθώσεις ή ανανεώσεις παλαιών 70 ευρώ ανά μήνα για το μεμονωμένο άτομο και 30 ευρώ ανά μήνα για κάθε επιπλέον άτομο της οικογένειας μέχρι του ποσού των 220 ευρώ μηνιαίως.

Επιδότηση σίτισης δίδεται υπό μορφή ηλεκτρονικής κάρτας για την προμήθεια τροφίμων από καταστήματα συνολικής αξίας 70 ευρώ ανά μήνα για το μεμονωμένο άτομο και 30 ευρώ ανά μήνα για κάθε επιπλέον άτομο της οικογένειας μέχρι του ποσού των 220 ευρώ μηνιαίως.

Επίσης, τελευταία ανακοίνωσε η αναπληρώτρια Υπουργός Εργασίας και Κοινωνικής Αλληλεγγύης, κ. Θεανώ Φωτίου, σύσταση φορέα στεγαστικής πολιτικής για ευάλωτες ομάδες

Επίσης, έχει φροντίσει η Κυβέρνηση για σχολικά γεύματα. Θυμάστε ότι λιποθυμούσαν τα παιδιά στα σχολειά και δεν ήθελαν να το παραδεχτούν. Το λέγαμε στις τηλεοράσεις και έβγαιναν οι Υπουργοί και οι Βουλευτές των δύο κομμάτων και δεν ήθελαν να το παραδεχτούν ότι τα παιδιά λιποθυμούν στα σχολειά από την πείνα. Αυτή η Κυβέρνηση έβαλε και τα σχολικά γεύματα: δεκατιανό στα σχολειά, ζεστά σχολικά γεύματα.

Επίσης, μιλάμε για δομή σίτισης και βασικών αγαθών με κοινωνικά παντοπωλεία και για κοινωνικά φαρμακεία και δομές για αστέγους. Δεν θα επεκταθώ άλλο εδώ.

Έρχομαι στην πρόταση του Κομμουνιστικού Κόμματος. Λέει ότι «με την υπ’ όψιν πρόταση νόμου προβλέπεται ότι από τις οφειλές των λαϊκών νοικοκυριών οι οικογένειες με ετήσιο εισόδημα μέχρι 40.000 ευρώ, προσαυξανόμενο κατά 5.000 ευρώ για κάθε παιδί κ.λπ.» και χαρακτηρίζει αυτές τις οικογένειες «λαϊκές οικογένειες». Μια τετραμελής οικογένεια με 50.000 ευρώ δεν νομίζω ότι μπορεί να χαρακτηριστεί ως λαϊκή οικογένεια, δηλαδή με 4.500 ευρώ τον μήνα δεν μπορεί να χαρακτηριστεί ως λαϊκή οικογένεια.

Άλλωστε, νωρίτερα ο καλός συνάδελφος από το Κομμουνιστικό Κόμμα είπε ότι το μεγαλύτερο ποσοστό των συμπατριωτών μας δηλώνει κάτω από 12.000 ευρώ. Επομένως με το 50.000 αυτό τι σημαίνει; Σημαίνει ότι το σύνολο του πληθυσμού το χαρακτηρίζουμε «λαϊκές οικογένειες». Δεν είναι έτσι. Εν πάση περιπτώσει, με αυτόν τον τρόπο βάζουμε μέσα όλο τον κόσμο και, κατά συνέπεια, δημιουργείται σοβαρό πρόβλημα στις τράπεζες.

Εν πάση περιπτώσει, εγώ το σέβομαι. Είναι στη φιλοσοφία σας, είναι στην ιδεολογία του Κομμουνιστικού Κόμματος, το να στέκεται απέναντι από τις τράπεζες και να μην σας ενδιαφέρει εάν δημιουργείται πρόβλημα είτε ανακεφαλαίωσης είτε ακόμα και κλεισίματος κάποιων τραπεζών εξαιτίας αυτών των προτάσεων.

Επειδή δεν είναι στη δική μας φιλοσοφία το να πολεμήσουμε τις τράπεζες, εμείς δεν μπορούμε να το στηρίξουμε αυτό.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαζαρίδη, ειδικό αγορητή από τους Ανεξάρτητους Έλληνες.

Θα ήθελα να κάνω μια ανακοίνωση προς το Σώμα.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Άμυνας: «Ρύθμισης θεμάτων αρμοδιότητας Υπουργείου Εθνικής Άμυνας».

Τελευταίος από τους ειδικούς αγορητές και εισηγητές έχει τον λόγο ο κ. Μάριος Γεωργιάδης, από την Ένωση Κεντρώων, για δεκαπέντε λεπτά.

**ΜΑΡΙΟΣ ΓΕΩΡΓΙΑΔΗΣ:** Κύριε Πρόεδρε, κύριε Υπουργέ, αγαπητοί συνάδελφοι, καλή σας μέρα.

Στην πολιτική έχουμε έρθει για να φέρουμε λύσεις. Το συγκεκριμένο νομοσχέδιο, που φέρνει το ΚΚΕ δεν κινείται στο να προσφέρει λύσεις, αλλά στοχεύει στον εντυπωσιασμό και στη διατήρηση δυνάμεων. Εμείς δεν μπορούμε να το εξηγήσουμε διαφορετικά, διότι δεν κινείται εντός της πραγματικότητας.

Το ιδανικό του Κομμουνιστικού Κόμματος είναι να επιβάλει μια κοινωνία χωρίς τάξεις. Μέχρι τότε, σύμφωνα πάντα με το ΚΚΕ, οφείλουμε να κοινωνικοποιήσουμε τα μέσα παραγωγής και να επιβληθεί η εξουσία της εργατικής τάξης. Η κοινωνικοποίηση των μέσων παραγωγής δεν θα γίνει, φυσικά, με δημοκρατικό τρόπο, αλλά με κεντρική, κρατική διαχείριση, αυτό που λέτε εσείς «Γενική Γραμματεία» ή «Επιτροπή» ή κάτι παρεμφερές.

Επομένως, μιλάμε καθαρά για ένα ολοκληρωτικό μοντέλο κοινωνικής και οικονομικής διοίκησης, στο οποίο τα ηνία θα έχουν οι εκπρόσωποι της εργατικής τάξης. Η ιδεολογία αυτή αποτέλεσε για χρόνια το καταφύγιο φτωχών και κατατρεγμένων. Γιατί; Ο λόγος είναι απλός. Η ολοκληρωτική αυτή προσέγγιση καλύπτεται από έναν ρομαντικό μανδύα περί ενίσχυσης των ασθενέστερων κοινωνικών στρωμάτων. Φυσικά, όποτε εφαρμόστηκε στην πράξη αυτή η ιδεολογία, ουδέποτε καλοπέρασαν οι ασθενέστεροι. Ίσα ίσα, υπήρξε παντελής φτωχοποίηση -και αναφέρομαι στο τέλος της κομμουνιστικής περιόδου των εβδομήντα ετών- και διάλυση του κοινωνικού ιστού.

Πάμε τώρα πιο συγκεκριμένα. Θα κρίνω, κατ’ αρχάς, το νομοσχέδιο μέσα από τα δικά σας μάτια. Να δω, δηλαδή, πόσο πραγματικά υπερασπίζεστε τον αδύνατο, τον εργάτη, τον μη προνομιούχο. Το κυρίως σώμα του νομοσχεδίου βασίζεται στο εξής σκεπτικό: Μία τριμελής οικογένεια με εισόδημα έως 3750 ευρώ τον μήνα, όριο που προσαυξάνεται κατά 5000 ευρώ το έτος για κάθε παιδί, πρέπει να απολαμβάνει τα εξής προνόμια:

Πρώτον, να διαγραφεί το 50% των οφειλών, εφόσον τα δάνεια της οικογένειας δεν ξεπερνούν τα 200 χιλιάδες ευρώ, δεύτερον, να διαγραφούν οι τόκοι και, τρίτον, να παγώσουν οι αποπληρωμές, μέχρι να ξεπεραστεί η κρίση.

Από τις λέξεις, κιόλας, που χρησιμοποιείτε αβασάνιστα καταλαβαίνουμε ότι περισσότερο λογοτεχνικό είναι το κείμενο παρά τεχνοκρατικό. Να φέρω για παράδειγμα δύο βασικούς όρους του κειμένου σας, τη λέξη «κρίση» και τη λέξη «λαϊκός».

Όταν λέτε ότι θα αρχίσει κάποιος να αποπληρώνει το δάνειό τους, όταν ξεπεραστεί η κρίση, οφείλετε να μας ενημερώσετε για το τι εννοείτε εσείς με τον όρο κρίση. Πότε θα καταλάβουμε ότι έχει ξεπεραστεί η κρίση, με βάση τα λεγόμενά σας; Όταν επιτύχουμε ανάπτυξη, όταν αποκτήσουμε υψηλά πρωτογενή πλεονάσματα ή μήπως όταν φύγουμε από την Ευρωπαϊκή Ένωση;

Αυτό δεν είναι χαρακτηριστική σας ιδεολογική φράση, «να αποδεσμευθούμε από τη λυκοσυμμαχία»; Όλα τα άλλα είναι δευτερεύοντα. Εσείς επιθυμείτε την απομόνωση από τους λεγόμενους «λύκους» της Ευρώπης. Επομένως, έχουμε ένα εύλογο ερώτημα: Τι σας νοιάζει, η ανάπτυξη, το χρέος ή το πλεόνασμα; Μονομερή διαγραφή του χρέους δεν θέλετε; Επομένως, λυμένα τα προβλήματα τα έχετε και μια απορία μας είναι γιατί ασχολείστε με τις κεφαλαιοκρατικές διαδικασίες.

Να δούμε, όμως, και τον όρο που αναφέρετε και στον τίτλο του νομοσχέδιου, «λαϊκή οικογένεια». Τι είναι λαϊκό; Στο νομοσχέδιο αρκείστε σε οικονομικό προσδιορισμό. Δηλαδή, αν κάποιος δεν είναι λαϊκός τι είναι; Είναι αριστοκράτης, είναι ολιγάρχης; Και πού σταματάει το όριο της λαϊκότητας, σύμφωνα με εσάς; Σταματάει στις 45.000 ευρώ τον χρόνο για μία τριμελή οικογένεια, όπως αναφέρεται γραπτά στο νομοσχέδιο; Δηλαδή, στις 46.000 ευρώ τον χρόνο μία οικογένεια είναι πλούσια και αριστοκρατική και στις 44.000 είναι φτωχή και λαϊκή; Όταν παίρνει κάποιος 3.700 ευρώ τον μήνα είναι φτωχός και λαϊκός, ενώ, εάν παίρνει 3.800 τον μήνα, είναι ολιγάρχης και πίνει το αίμα της λαϊκής τάξης; Είναι πραγματικά οξύμωρο το σκεπτικό αυτό και δεν φαίνεται να αντέχει σε σοβαρή κριτική.

Ας αντιμετωπίσω, λοιπόν, με σοβαρότητα τον νόμο που λέτε ότι εσείς θέλετε να φέρτε κι ας τον εξετάσω με ένα συγκεκριμένο παράδειγμα. Έχουμε έναν συνταξιούχο ΔΕΚΟ, με μία γυναίκα κι ένα παιδί, ο οποίος εισέπραξε εφάπαξ 150.000-200.000 ευρώ, όχι φέτος, βέβαια, την προηγούμενη χρονιά. Φέτος, δηλαδή, δεν είναι η πρώτη χρονιά της σύνταξής του και φέτος εισπράττει 3.000 ευρώ τον μήνα από τα δύο του ασφαλιστικά ταμεία κι έχει κι ένα ενοίκιο 750 ευρώ κι έτσι φτάνει τα 3.750 ευρώ τον μήνα, δηλαδή, το όριο που εσείς έχετε βάλει. Έστω ότι αυτός πήρε 200.000 ευρώ στεγαστικό δάνειο. Εσείς, λοιπόν, προτείνετε να ισχύουν για εκείνον τα προνόμια αυτά.

Από την άλλη πλευρά, έχουμε έναν ιδιωτικό υπάλληλο. Έχει και αυτός μία γυναίκα και ένα παιδί. Όταν πήγαιναν καλά οι δουλειές του και έπαιρνε κοντά στις 2.000 ευρώ το μήνα, η τράπεζα του ενέκρινε στεγαστικό δάνειο ύψους 201.000 ευρώ. Σήμερα είναι άνεργος, παίρνει επίδομα πρόνοιας, για να εξασφαλίσει το φαγητό και την οικογένειά του, και σ’ αυτόν, λοιπόν, εσείς δεν προτείνετε να διαγραφεί το 50% του δανείου.

Με ένα χαρακτηριστικό παράδειγμα, κυρίες και κύριοι, σας απέδειξα το εξής, ότι θεωρείτε μέλος της λαϊκής οικογένειας έναν εισοδηματία πολλαπλοσυνταξιούχο ΔΕΚΟ και όχι έναν, που είναι όντως φτωχός και δεν μπορεί να διασφαλίσει ούτε την τροφή για την οικογένειά του. Με αυτό το συγκεκριμένο παράδειγμα θέλω να δείξω πόσο ουτοπική είναι η πρότασή σας. Δεν χρειάζεται καν να σας κάνω κριτική, γιατί αυτοαναιρείστε.

**ΧΡΗΣΤΟΣ ΚΑΤΣΩΤΗΣ:** Τον ορθό σου λόγο πού τον βλέπεις;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν διαβάζετε καλά.

**ΜΑΡΙΟΣ ΓΕΩΡΓΙΑΔΗΣ:** Εάν εσείς θεωρείτε ότι δεν διαβάζω καλά, θα σας πω ότι μας ακούει ο κόσμος και θα κρίνει εάν διαβάζω καλά.

**ΧΡΗΣΤΟΣ ΚΑΤΣΩΤΗΣ:** «Λαγός» είσαι, εντάξει!

**ΜΑΡΙΟΣ ΓΕΩΡΓΙΑΔΗΣ:** Έρχομαι και στο επόμενο. Με προλάβατε τώρα! Γιατί το ποιος είναι «λαγός» το έχει αποδείξει η ιστορία.

Κατά καιρούς έχετε απευθύνει προσβλητικά σχόλια προς τον Πρόεδρό μας και το κόμμα μας. Τολμήσατε με ευθύτητα –και τώρα το επιβεβαιώνετε, ήταν η επόμενη πρότασή σας, την οποία προλαβαίνω μάλιστα- να κάνετε λόγο για «λαγούς» και πετραχήλια!

Δυστυχώς, όμως, σήμερα με την υπογραφή όλων αυτών των Βουλευτών σας παίρνετε το μέρος αρκετών πλουσίων και νεόπλουτων. Εσείς εντάσσετε στη λαϊκή οικογένεια και τους συνδικαλιστές εργατοπατέρες, αλλά και τους νεόπλουτους προνομιούχους, που έχουν μεγάλα εισοδήματα. Δεν θέλετε καν να πειράξετε το πελατειακό κράτος των τελευταίων δεκαετιών και μάλιστα όχι μόνο αυτό, αλλά το θέλετε και με το μέρος σας. Και δεν είναι μόνο αυτό, αλλά βαφτίζετε αυτούς τους προνομιούχους και «λαϊκή οικογένεια». Δηλαδή, λαϊκή οικογένεια είναι, για εσάς, και ο οικογενειάρχης που εργάζεται και παίρνει 500 ευρώ βασικό μισθό στα νταμάρια, αλλά και ο συνδικαλιστής, ο οποίος με δεκαπλάσιες απολαβές μπορεί να βγάζει και εμβάσματα σε Ελβετίες και offshore.

Και για να φανεί η πελατειακή σας λογική και η προσπάθεια διατήρησης της εκλογικής σας βάσης, βάζετε και το άρθρο 7. Εκεί -άκουσον-άκουσον!- κάνετε λόγο για μείωση οφειλών μόνο αγροκτηνοτρόφων και ψαράδων. Άλλα επαγγέλματα δεν είναι άξια για να προστατευθούν;

Εμείς σαν πολιτικός σχηματισμός ουδέποτε διαχωρίσαμε τους πολίτες ανάλογα με την οικονομική και κοινωνική τους θέση. Δεν υπάρχουν προνομιούχα επαγγέλματα στη σημερινή Ελλάδα. Κάθε επάγγελμα συνεισφέρει στον κρατικό προϋπολογισμό. Κάθε επαγγελματίας συμβάλλει με τους έμμεσους και τους άμεσους φόρους στην κοινωνική ευημερία όλων των πολιτών.

Θα ήταν καιροσκοπικό από μέρους μας να διατυπώσουμε προτίμηση υπέρ μίας συγκεκριμένης επαγγελματικής τάξης. Τα κόμματα δεν είναι λόμπι ούτε συνδικαλιστές. Δεν είναι εκπρόσωποι συντεχνιών και οικονομικών μικροσυμφερόντων. Το Κοινοβούλιο αντιπροσωπεύει το σύνολο των πολιτών, ανεξαρτήτως επαγγέλματος, καταγωγής, φύλου ή θρησκείας.

Ο πολίτης, που μας εμπιστεύεται επιδιώκει πρώτα την ευημερία της πολιτείας και μέσα αυτής, βέβαια, και τη δική του. Γνωρίζει καλά ότι μόνο μέσα από τη συνολική ευημερία θα μπορεί να ευημερήσει και ο ίδιος. Δεν γίνεται ο ίδιος να κερδίζει και οι υπόλοιποι γύρω του να λιμοκτονούν. Ούτε μπορεί να ζει ευτυχισμένος και αμέριμνος μέσα σε μία κοινωνία που παρακμάζει.

Η Ένωση Κεντρώων, εκφράζοντας το δημοκρατικό κέντρο, είναι εξίσου κοινωνικά ευαίσθητη με εσάς. Εμείς μπήκαμε στο Κοινοβούλιο με συνθήματα την περικοπή προνομίων εκείνων που έχουν μεγάλα εισοδήματα. Τέτοιοι είναι οι πολλαπλοσυνταξιούχοι, οι πλούσιοι που παίρνουν σύνταξη, οι αργόμισθοι σε κρατικούς μηχανισμούς, οι υποτιθέμενοι εργαζόμενοι σε δημοσίους οργανισμούς-φαντάσματα που δεν έχουν απογραφεί ποτέ κ.ο.κ.. Και όλα αυτά τα υποστηρίζουμε προς όφελος των οικονομικά αδυνάτων και του συνόλου, βέβαια, της κοινωνίας. Αυτές τις προτάσεις θεωρητικά θα θέλαμε να κάνετε και εσείς.

Το προτεινόμενο από εσάς νομοσχέδιο θα επαναλάβω ότι είναι τρανταχτή απόδειξη ουτοπίας. Ο μοναδικός πολιτικός σχηματισμός, που έχει κάτι να δώσει στις κοινωνικά ευαίσθητες και ασθενείς τάξεις είναι η Ένωση Κεντρώων. Λεφτόδεντρα δεν υπάρχουν, όπως δεν υπάρχουν και χρήματα χωρίς παραγωγή και χωρίς περικοπή περιττών δαπανών.

Ο πολίτης πλέον πρέπει να ξυπνήσει, να μην δέχεται να τον «καπελώνουν» διακινητές ελπίδας. Πάνω από όλα, τούτο, να μην δέχεται να τον ισοπεδώνουν σε άμορφη μάζα.

Δεν υπάρχουν λαϊκές και μη λαϊκές οικογένειες, αγαπητοί συνάδελφοι. Δεν υπάρχει λαϊκόμετρο. Υπάρχουν οικογένειες, σκέτο. Πολίτες με ανάγκες για τους ίδιους και τις οικογένειές τους. Πολίτες ελεύθεροι, που σκέφτονται και δρουν, με βάση τη δική τους βούληση. Αυτούς τους πολίτες θέλουμε εμείς μαζί μας. Έτσι θα κτιστεί ξανά η Ελλάδα. Mε παραγωγή, με σεβασμό στις ατομικές ελευθερίες, με δημοκρατικές διαδικασίες και το κράτος με κοινωνικό πρόσωπο.

Με βάση τα παραπάνω, δεν μπορούμε να στηρίξουμε αυτό το νομοσχέδιο, που εισάγετε.

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον ειδικό αγορητή της Ένωσης Κεντρώων, κ. Μάριο Γεωργιάδη.

Ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης, έχει τον λόγο, για δεκαπέντε λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αγαπητές και αγαπητοί συνάδελφοι, όπως φάνηκε και από την τοποθέτηση του εκπροσώπου της Νέας Δημοκρατίας, διαφαίνεται μία τάση απόσυρσης της αρχικής στρατηγικής της ότι η έλευση του ΣΥΡΙΖΑ-ΑΝΕΛ στην εξουσία προκάλεσε μία τρομακτική καταστροφή στην ελληνική οικονομία και ότι ό,τι συμβαίνει γύρω μας είναι προϊόν των τελευταίων δεκαοκτώ μηνών, διότι σήμερα διατήρησε ηπιότερους τόνους και μας είπε να συγκρίνουμε δύο μεθοδολογικές παρατηρήσεις, τις οποίες θα αναπαραγάγω επακριβώς.

Πρώτον, να διακρίνουμε το πρώτο μνημόνιο από το δεύτερο. Το πρώτο είχε 2/3 αύξηση των φόρων και 1/3 μείωση των δαπανών. Το δεύτερο είχε ακριβώς το ανάποδο -αυτό που είναι προσφιλές στη Νέα Δημοκρατία- περισσότερες περικοπές δαπανών και μικρότερη μείωση φόρων.

Η δεύτερη μεθοδολογική παρατήρηση ήταν ότι πρέπει να συγκρίνουμε κάθε κυβέρνηση με το τι παρέλαβε και το τι παρέδωσε.

Ακολουθώ, λοιπόν, αυτές τις παρατηρήσεις, για να επικαλεστώ για μία ακόμη φορά ότι η Κυβέρνηση παρέλαβε μία οικονομία με οριακό πλεόνασμα, οριακή ανάπτυξη –το υπογραμμίζω για πολλοστή φορά- και έχοντας κλείσει μία περίοδο κατά την οποία είχε υποστεί μεγάλη συρρίκνωση η οικονομία. Αυτό είναι αδιαμφισβήτητο. Το 25% της συρρίκνωσης του ΑΕΠ έγινε την προηγούμενη εξαετία.

Δεύτερον, η εκτίναξη της ανεργίας, τα κόκκινα δάνεια στις τράπεζες 46%, όλα τα δεδομένα, δηλαδή, είχαν ήδη προηγηθεί. Αυτό παρέλαβε η Κυβέρνηση και αυτό δεν συγκρίνεται με καμμία εξέλιξη από εκεί και πέρα, η οποία να δικαιολογεί την περαιτέρω επιδείνωση, μιας και τα δεδομένα είναι σε βάρος της Νέας Δημοκρατίας.

Άρα, αυτό παρέλαβε και υπό αυτούς τους όρους και επειδή τα δεδομένα είναι αυτά, 0% ύφεση, μείωση της ανεργίας 1,5% και άλλα που έχουμε αναλύσει επί μακρόν, τίθεται το ερώτημα τι θα είχε συμβεί εάν δεν υπήρχε αυτή η Κυβέρνηση και συνέχιζε η προηγούμενη. Αυτό είναι η τελευταία μεθοδολογική κριτική, που ασκήθηκε σήμερα, γι’ αυτό και τη χαρακτηρίζω πιο μετριοπαθή από τις προηγούμενες καταστροφολογικές.

Πραγματικά, τι θα είχε συμβεί, εάν συνέχιζε η κυβέρνηση της Νέας Δημοκρατίας; Πώς θα προέκυπτε το πλεόνασμα 4,5 μονάδες του ΑΕΠ το 2015; Επαναλαμβάνω: Πώς θα προέκυπτε το πλεόνασμα 4,5 μονάδες του ΑΕΠ από λιγότερο από 1%, που παραλάβαμε αρχές του 2015, μέσα στο 2015 και πώς θα διατηρείτο το 2016 και το 2017;

Αυτό είναι ένας μύθος. Πώς θα γινόταν αυτό; Ας ακολουθήσω, λοιπόν, τη γραμμή της Νέας Δημοκρατίας, 2/3 περικοπές δαπανών και 1/3 αύξηση φορολογικών εσόδων.

Οι τρεις μονάδες του ΑΕΠ, που καλείτο να διορθώσει μέσα στο 2015, εάν τα μαθηματικά μου είναι καλά, είναι περίπου 5,5 δισεκατομμύρια μέτρα μόνο για το 2015. Θα περικόπτατε 4 δισεκατομμύρια από τις δημόσιες δαπάνες; Και πώς θα το κάνατε μέσα στο 2015;

Συνεπώς, ακολουθώ με δέος και επαναλαμβάνω ότι η αμηχανία της Νέας Δημοκρατίας μετά την πρώτη αξιολόγηση είναι πρωτόγνωρη, γι’ αυτό και κάνει δύο πράγματα.

Πρώτον, παρελθοντολογεί. Έτσι, χαρακτήρισα την εμμονή της, να αναζητήσουμε τα αίτια -και δεν ξέρω τι- για το πώς φτάσαμε σε κάποιες αποφάσεις στο 2015 πριν από το δημοψήφισμα. Η περίφημη «εξεταστική επιτροπή». Επαναλαμβάνω ότι αφ’ ενός μεν παρελθοντολογεί, διότι δεν έχει πολιτική, και αφ’ ετέρου χρησιμοποιεί διαφημιστικά σποτάκια, όπως το «δυο, δυο, δυο», το περίφημο διαφημιστικό σποτ, το οποίο χαιρετίζω ως επικοινωνιακό-διαφημιστικό σποτάκι, αλλά προφανώς δεν αποτελεί σοβαρή πολιτική ή σοβαρή κριτική στην παρούσα Κυβέρνηση.

Επαναλαμβάνω και επιμένω για πολλοστή φορά, επειδή το ανέφερε και ο εισηγητής για μια ακόμα φορά και το ανέφερε και η Δημοκρατική Συμπαράταξη στην επιτροπή, ότι περιμένω για μια φορά να έρθει η Νέα Δημοκρατία να μας πει το κόστος ΣΥΡΙΖΑ πώς το βγάζει 86 δισεκατομμύρια.

**ΠΑΝΑΓΙΩΤΗΣ ΜΗΤΑΡΑΚΗΣ:** Γιατί δεν ρωτάτε τον κ. Στουρνάρα;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Μην επικαλείστε τρίτους. Μια φορά θέλω να αναλύσετε αυτό το καταπληκτικό νούμερο που βγάλατε, το οποίο σας το αναλύω για πολλοστή φορά:

Τα 86 δισεκατομμύρια ήταν η συμφωνία του Ιουλίου, είναι ο νέος δανεισμός της χώρας και αντικαθιστά 50 δισεκατομμύρια παλαιών δανείων με νέα δάνεια, ευνοϊκότερα κατά πολύ, διότι αντί να αποπληρωθούν σε έξι χρόνια, αποπληρώνονται σε τριάντα –πάνε τα 50 δισεκατομμύρια- και περιλαμβάνει τα 25 δισεκατομμύρια των τραπεζών, που δεν τα χρειαστήκαμε. Χρειαστήκαμε μόλις 5,5 δισεκατομμύρια και φτάσαμε στο 75. Τέλος, τα 11 δισεκατομμύρια είναι χρέη του δημοσίου προς τον ιδιωτικό τομέα, στα οποία συμφωνείτε.

Επαναλαμβάνω για πολλοστή φορά: Εμείς σας το λέμε, δεν υπάρχει τέτοιο κόστος. Εσείς να μας εξηγήσετε κάποια φορά από πού τεκμαίρεται το κόστος ΣΥΡΙΖΑ 86 δισεκατομμύρια. Το επαναλαμβάνει και η Δημοκρατική Συμπαράταξη. Επαναλαμβάνω: Κάποια στιγμή να μας πείτε πώς κάνατε αυτήν την αριθμητική.

Έρχομαι στο σημερινό νομοσχέδιο και στην πρόταση του ΚΚΕ. Υπενθυμίζω ότι η παρούσα Κυβέρνηση στο θέμα των κόκκινων δανείων έχει κλείσει όλον τον κύκλο των ρυθμίσεων, αποφάσεων και επιλογών που καλείται να κάνει. Η θέση της Κυβέρνησης ήταν πολύ σαφής, από την περίοδο που ήμασταν στην Αντιπολίτευση. Το πρόβλημα των διαδοχικών ανά δυο ανακεφαλαιοποιήσεων των τραπεζών χωρίς την αντιμετώπιση του προβλήματος των κόκκινων δανείων απλώς παρέτεινε τον κύκλο κρίσης του χρηματοπιστωτικού συστήματος.

Η παρούσα Κυβέρνηση είπε ότι θα προχωρήσει και στα δυο, και στην ανακεφαλαιοποίηση των τραπεζών και στη ρύθμιση των κόκκινων δανείων. Από τον περασμένο Αύγουστο έχουμε ψηφίσει το σύνολο των ρυθμίσεων για τη διαχείριση των κόκκινων δανείων. Υπενθυμίζω ότι έχουμε κάνει δυο πράγματα ως προς αυτό: Πρώτον, διαμορφώσαμε το αυστηρότερο πλαίσιο που μπορεί να υπάρξει και υπάρχει σε ευρωπαϊκό επίπεδο όσον αφορά διάφορους κανόνες κοινωνικής προστασίας, αλλά και ταυτόχρονα ρύθμισης του τρόπου με τον οποίον θα γίνει η διαχείριση αυτή και, δεύτερον, διατηρήσαμε στο ακέραιο την προστασία της πρώτης κατοικίας, ακριβώς όπως είχαμε δεσμευθεί.

Επιτρέψτε μου να σας υπενθυμίσω μερικές από τις ρυθμίσεις που έχουμε κάνει. Θα ξεκινήσω από την τροποποίηση του Νόμου Κατσέλη. Αυτές οι τροποποιήσεις, που έγιναν τον Αύγουστο του 2015, εισήγαγαν επιπρόσθετα μέτρα ευνοϊκά για τα υπερχρεωμένα νοικοκυριά.

Πρώτον, επεκτείναμε το πεδίο εφαρμογής του Νόμου Κατσέλη και σε οφειλές υπερχρεωμένων νοικοκυριών προς το δημόσιο, τη φορολογική διοίκηση και τους φορείς κοινωνικής ασφάλισης. Άρα, στον Νόμο Κατσέλη ένα υπερχρεωμένο νοικοκυριό μπορεί να ενσωματώσει και συνολικά άλλες κατηγορίες χρεών, που έχει προς το δημόσιο και τους ασφαλιστικούς φορείς.

Δεύτερον, εισαγάγαμε τον θεσμό της ταχείας εκκαθάρισης οφειλών των μικροοφειλετών έως 20.000 ευρώ χωρίς ακίνητη περιουσία και με κάποιους άλλους περιορισμούς. Μετά την παρέλευση δεκαοκτώ μηνών οι οφειλές τους διαγράφονται και παρέχεται η δυνατότητα νέου ξεκινήματος του υπερχρεωμένου φυσικού προσώπου.

Τρίτον, εισαγάγαμε το κριτήριο των εύλογων δαπανών διαβίωσης του οφειλέτη και της οικογένειάς του, που αποτελεί τον κορμό του κώδικα δεοντολογίας των τραπεζών.

Αυτές οι εύλογες δαπάνες διαβίωσης, με βάση αποτιμήσεις της ΕΣΥΕ και με βάση τα σημερινά δεδομένα, υπολογίζεται ότι είναι γύρω στα 1.100 ευρώ για μια τετραμελή οικογένεια. Άρα, η κάλυψη δανειακών αναγκών, που καλείται να ρυθμιστεί σε σχέση με τις τράπεζες θα αφορά εισοδήματα πάνω από αυτό. Άρα εξασφαλίζονται οι ελάχιστες δαπάνες διαβίωσης.

Τέταρτον, επιταχύνουμε τις διαδικασίες εκδίκασης του παλιού νόμου Κατσέλη, στελεχώνοντας νέες οργανικές θέσεις με ειρηνοδίκες και δικαστικούς υπαλλήλους, ούτως ώστε να αντιμετωπιστεί διοικητικά το πλήθος των υποθέσεων.

Πέμπτον, παρέχουμε δυνατότητα επανυποβολής αιτήσεως και επανυπαγωγής στον νόμο του 2010 με παράταση που δόθηκε, προκειμένου να υπάρχει μια προστασία όλων των οφειλετών που είχαν προβλήματα γραφειοκρατικού τύπου.

Τον περασμένο Νοέμβριο, του 2015, διαμορφώσαμε οριστικά το νέο πλαίσιο, τον νέο νόμο Κατσέλη. Να υπενθυμίσω τι λένε οι δύο βασικές αλλαγές που φέραμε: Πρώτον, ο οφειλέτης σε οποιαδήποτε απαίτηση μπορεί να ζητήσει την εξαίρεση της κύριας κατοικίας του από την περιουσία του, εφόσον το διαθέσιμο εισόδημά του δεν υπερβαίνει τις εύλογες δαπάνες διαβίωσης, προσαυξημένες κατά 70%, η αντικειμενική αξία είναι κάτω από 180.000 ευρώ, συν παιδιά κ.λπ. και ο δανειολήπτης υπήρξε συνεργάσιμος κατά την έννοια του Κώδικα Δεοντολογίας. Αυτό αφορά λοιπόν το 65% των δανειοληπτών. Άρα, η πρώτη κατοικία για το σύνολο αυτών των κατηγοριών των δανειοληπτών προστατεύεται με τον νόμο αυτό.

Τώρα, αυξημένη προστασία υπάρχει και για τους οφειλέτες των οποίων το διαθέσιμο οικογενειακό εισόδημα δεν ξεπερνάει ή είναι ίσο με τις εύλογες δαπάνες διαβίωσης και η αντικειμενική αξία είναι κάτω από 120.000 ευρώ.

Στην περίπτωση αυτή, προβλέπεται η δυνατότητα συνεισφοράς του δημοσίου στην εξόφληση ων μηνιαίων καταβολών, ύστερα από αίτηση του οφειλέτη. Αυτό αφορά το 25% των πλέον ευάλωτων δανειοληπτών, όπου το κράτος έρχεται αρωγός για να πληρώνει το στεγαστικό του δάνειο, προκειμένου προφανώς και αυτονοήτως να μην χαθεί η πρώτη κατοικία.

Επιπρόσθετα σε αυτά, επιτρέψτε μου να υπενθυμίσω ότι έχουμε συγκροτήσει τη Ειδική Γραμματεία Διαχείρισης του Ιδιωτικού Χρέους, η οποία θα διαχειρίζεται και τα τριάντα κέντρα εξυπηρέτησης των δανειοληπτών στο σύνολο της χώρας.

Ταυτόχρονα, ετοιμάζουμε να διαμορφώσουμε ένα εξωδικαστικό σύστημα συμβιβασμών για υπερχρεωμένες μικρές, μεσαίες και μεγάλες επιχειρήσεις και ελευθέρους επαγγελματίες. Είναι ένα σύνθετο σύστημα. Παρατείναμε τον νόμο Δένδια για όσο διάστημα χρειάζεται, αλλά θα είναι μια τομή στον τρόπο με τον οποίο μπορεί να διευθετηθεί αυτό το σύστημα.

Ταυτόχρονα, ανοίγοντας την αγορά στην οποία μπορούν να εμπλακούν μη τραπεζικά ιδρύματα, κάναμε τρία πράγματα, υπενθυμίζω: Πρώτον, οι εταιρείες διαχείρισης αυτών των δανείων είναι υποχρεωτικό να εδρεύουν στην Ελλάδα, να αδειοδοτούνται από την Τράπεζα της Ελλάδος με γνωμοδότηση της κυβέρνησης και να λειτουργούν υπό ένα καθεστώς λειτουργίας, που ορίζεται από την Τράπεζα της Ελλάδος και έχει μια σειρά από αυστηρούς κανόνες.

Επίσης, όσον αφορά την πώληση δανείων, που επιτρέπεται και σε χώρες για εταιρείες που εδρεύουν στην Ευρωπαϊκή Ένωση, στην Αμερική ή σε άλλες χώρες -εξαιρούνται όλοι φορολογικοί παράδεισοι, εξαιρούνται όλες οι μη συνεργάσιμες χώρες- προβλέπουμε και αυτές οι εταιρείες, σε περίπτωση πώλησης ενός δανείου, να είναι υποχρεωμένες να διαχειρίζονται τα δάνεια μέσω των εταιριών διαχείρισης που εδρεύουν στην Ελλάδα.

 Φτιάξαμε, λοιπόν, ένα πλαίσιο, το οποίο εκ των πράγματων είναι το πιο αυστηρό και το οποίο διαμορφώνει κάποιες ασφαλείς συνθήκες διαχείρισης.

Ταυτόχρονα, οποιαδήποτε πιθανή μεταφορά δανείου μεταφέρει ακριβώς τους ίδιους όρους. Είναι αυστηρός ο όρος ότι δεν μπορεί να επιδεινωθεί η σχέση σε βάρος του δανειολήπτη.

Και ταυτόχρονα, ισχύει όλο το θεσμικό πλαίσιο, που ισχύει για οποιοδήποτε δάνειο υπάρχει και στην τράπεζα. Άρα, έχουμε ακριβώς τους ίδιους κανόνες, ακριβώς την ίδια προστασία, ακριβώς την ίδια λειτουργία, ως εάν παρέμενε το δάνειο υπό το πνεύμα των τραπεζών.

Τα υπογραμμίζω αυτά, ακριβώς επειδή αυτό είναι το θεσμικό πλαίσιο της πολιτικής, όπως έχει διαμορφωθεί. Η εξαίρεση είναι μέχρι τις αρχές του 2018 αυστηρά, αδιαπραγμάτευτα για την πρώτη κατοικία, όχι μόνο για στεγαστικά δάνεια –εννοώ, που απαγορεύεται η πώληση ρητά- αλλά και για το σύνολο των δανείων που συνδέονται με την πρώτη κατοικία.

Όσον αφορά το θέμα της πρότασης αυτής καθ’ αυτής, στην επιτροπή αναφέραμε τρία σημεία βασικής κριτικής από την πλευρά μας. Το πρώτο θέμα αφορά τον ορισμό της λαϊκής οικογένειας. Θεωρήσαμε ότι έτσι όπως ήταν διατυπωμένο, περιλαμβάνει και το σύνολο των μεσαίων στρωμάτων της ελληνικής κοινωνίας. Θεωρούμε ότι ο ορισμός της λαϊκής οικογένειας είναι πιο κοντά στο θεσμικό πλαίσιο, που έχουμε ψηφίσει -το ανέλυσα προηγουμένως- για τους διαφορετικούς βαθμούς υψηλής προστασίας, που παρέχουμε πραγματικά στη λαϊκή οικογένεια στην προστασία της πρώτης κατοικίας, στην ενίσχυσή της κ.ο.κ..

Συμπληρωματικά, φυσικά, υπάρχει κοινωνική πολιτική, που θα την αναλύσει η κυρία Φωτίου.

Το δεύτερο σημείο κριτικής ήταν φυσικά το θέμα των τραπεζών. Προφανώς, εδώ υπάρχει ένα θέμα ουσίας. Εμείς είμαστε –και παραμένουμε- έντονα κριτικοί και για τον τρόπο με τον οποίο οι τράπεζες λειτούργησαν στην περίοδο της οικονομικής φούσκας, όταν δανειοδοτούσαν με τον τρόπο που δανειοδοτούσαν, και στον τρόπο που διαχειρίζονταν τα προηγούμενα χρόνια την υπερχρέωση των νοικοκυριών. Προφανώς, οι τράπεζες μπορούσαν να κάνουν πολλά περισσότερα και για τα νοικοκυριά και για τις επιχειρήσεις, να υπάρξει μια διαφορετική στρατηγική -ας το πούμε έτσι- διαχείρισης των προβλημάτων που προκύπταν μέσα από την κρίση.

Εντούτοις, όλοι, όμως, αναγνωρίζουμε ότι υπάρχει ένα μείζον θέμα, το οποίο αφορά τη σχέση τραπεζών, κράτους και δανειοληπτών. Μια οικονομία, η οποία συρρικνώθηκε, όπου έπεσαν οι αξίες των ακινήτων κ.ο.κ, δημιουργεί ένα κόστος τεράστιο για την οικονομία, το οποίο καλούνται να επιμεριστούν με διάφορους τρόπους οι τράπεζες, το κράτος και οι δανειολήπτες. Και μέριμνα ενός κράτους είναι το κόστος αυτό να μοιραστεί με ένα τρόπο δίκαιο και κυρίως αποτελεσματικό.

Συνεπώς, η στρατηγική η δική μας αυτό κάνει, προστατεύει να μη μεταφερθεί το κόστος στους δανειολήπτες. Έτσι κι αλλιώς, μεταφέρθηκε το κόστος, αφού έγιναν δυο ανακεφαλαιοποιήσεις, στους μετόχους των τραπεζών. Οι μέτοχοι εκμηδενίστηκαν διαδοχικά τρεις φορές. Ταυτόχρονα, ένα μεγάλο μέρος το έφερε το κράτος, το οποίο καλείται να λειτουργήσει εξισορροπητικά και σε σταθερότητα του τραπεζικού συστήματος, συμμετέχοντας σε διαδοχικές ανακεφαλαιοποιήσεις και ταυτόχρονα, προσπάθησε να στηρίξει τους δανειολήπτες, ένα μεγάλο μέρος τουλάχιστον και μετά βεβαιότητας τις ευάλωτες ομάδες.

Συνεπώς, η στρατηγική μας είναι δεδομένη. Πρέπει να προχωρήσουμε με ισχυρούς κανόνες κοινωνικής προστασίας, άρα, να προστατευθούν οι δανειολήπτες από μια ρύθμιση που είναι για αυτούς αρνητική. Ταυτόχρονα, πρέπει να υπάρξει μια λογική πολιτική απέναντι στην ανακεφαλαιοποίηση των τραπεζών και το κράτος ταυτόχρονα να λειτουργήσει με όρους σταθερότητας της οικονομίας και του χρηματοπιστωτικού τομέα.

Προφανώς, οι τράπεζες σήμερα δεν είναι εφικτό να υποστούν μια ζημία των εβδομήντα, ογδόντα δισεκατομμυρίων, υπό τους όρους που το θέτει η πρόταση. Αυτό θα είχε τεράστιες παρενέργειες. Θα απαιτούσε μια νέα ανακεφαλαιοποίση και προφανώς μεγάλη κρατική αρωγή στην ανακεφαλαιοποίηση αυτή. Συνεπώς, σε αυτό το σημείο είναι ανεφάρμοστη.

Εντούτοις, διατηρεί στοιχεία επιμερισμού αυτού του βάρους, που εμείς θεωρούμε ότι ο επιμερισμός αυτός μπορεί να έχει κανόνες δικαιοσύνης και αυτή είναι η πολιτική την οποία εφαρμόζει η Κυβέρνηση.

Ένα τελευταίο θέμα και με αυτό θα ήθελα να κλείσω. Η πολιτική, όπως εφαρμόζεται και κατά την πράξη εφαρμογής της, θα έχει χώρο προφανώς και για νέες παρεμβάσεις διορθωτικές. Η πολιτική της Κυβέρνησης είναι σαφής. Διαμορφώθηκε το πλαίσιο, υπάρχει μια ανακεφαλαιοποίηση των τραπεζών, η οποία αποτυπώθηκε θετικά γιατί το κράτος δεν χρειάστηκε να βάλει πολλά λεφτά, έβαλε πολύ λίγα, οι ιδιώτες έβαλαν τα πιο πολλά λεφτά. Η Κυβέρνηση πρέπει να εφαρμόσει την πολιτική της με σταθερότητα και από κει και πέρα, εάν και εφόσον η οικονομία, που όλοι φιλοδοξούμε επανέλθει σε θετικούς ρυθμούς ανάπτυξης, τα θέματα της σταθεροποίησης του χρηματοπιστωτικού συστήματος και διατηρώντας ταυτόχρονα τον υψηλό βαθμό κοινωνικής προστασίας αποτελούν μια εφικτή, ρεαλιστική στρατηγική με την οποία μπορεί να πορευτεί η Κυβέρνηση.

Θα κλείσω κάνοντας μια τελευταία παράκληση στη Νέα Δημοκρατία. Ελπίζουμε ότι θέλετε να οξύνετε λίγο την κριτική σας για το αύριο. Μην στραφείτε ξανά στο παρελθόν. Θα αποτύχετε για τρίτη, τέταρτη συνεχή φορά.

Σας ευχαριστώ.

(Χειροκροτήματα από την πτέρυγα του ΣΥΡΙZA)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Σταθάκη για την τοποθέτησή του.

Τον λόγο έχει η κ. Κεραμέως, Κοινοβουλευτική Εκπρόσωπος της Νέας Δημοκρατίας, μετά την κ. Βάκη, ο κ. Καραθανασόπουλος και ο κ. Δανέλλης και στη συνέχεια θα ανοίξουμε τον κατάλογο τον ομιλητών.

Έχετε τον λόγο, κυρία Κεραμέως.

**ΝΙΚΗ ΚΕΡΑΜΕΩΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φαντάζομαι ότι σήμερα είναι άλλη μία από αυτές τις αμήχανες ημέρες για τους Βουλευτές της κυβερνώσας πλειοψηφίας. Συζητάμε μία πρόταση νόμου του ΚΚΕ που τιτλοφορείται: «Μέτρα ανακούφισης της λαϊκής οικογένειας» και η οποία προβλέπει ανάμεσα σε άλλα την περίφημη σεισάχθεια, τη διαγραφή οφειλών και τόκων των λεγόμενων λαϊκών νοικοκυριών.

Και λέω ότι πρέπει να είναι μια αμήχανη μέρα για τους Βουλευτές του ΣΥΡΙΖΑ γιατί το περιεχόμενο της πρότασης νόμου, που συζητάμε σήμερα ταυτίζεται με όσα προεκλογικά είχε στηρίξει ο ΣΥΡΙΖΑ. Είναι μία πρόταση νόμου, άλλωστε, που είχε συζητηθεί, κύριε Υπουργέ, ξανά το 2013 και που τότε ο ΣΥΡΙΖΑ είχε στηρίξει και υπερψηφίσει με πάθος.

Είναι πάρα πολλά τα παραδείγματα των Βουλευτών του ΣΥΡΙΖΑ, που προεκλογικά υπόσχονταν αυτά ακριβώς που σήμερα δεν ψηφίζουν, αυτά ακριβώς που σήμερα δεν νομοθετούν.

Θα πάρω μόνο δύο παραδείγματα, πρώτα την ομιλία του κ. Τσίπρα στη Θεσσαλονίκη το 2014. Τι έλεγε ο κ. Τσίπρας; Είναι τα λόγια του. Έλεγε ότι θα θεσμοθετήσει τη νέα σεισάχθεια για τη ρύθμιση των κόκκινων δανείων, που θα περιλαμβάνει μέρος των οφειλών για όσους δανειολήπτες είναι κάτω από το όριο της φτώχειας. Ό,τι ακριβώς, δηλαδή, λέει και σήμερα το ΚΚΕ.

Δεν μπορώ να αντισταθώ στο να σας διαβάσω μία άλλη πρόταση του κ. Στρατούλη, τότε εισηγητή του ΣΥΡΙΖΑ, άλλη από αυτή που διάβασε ο εισηγητής μας ο κ. Μηταράκης. Έλεγε ο κ. Στρατούλης το 2013: «Ψηφίζουμε την πρόταση νόμου του ΚΚΕ και θα επαναφέρουμε και τη δική μας πρόταση, πρώτον, για να είμαστε συνεπείς σε όσα έχουμε πει προεκλογικά γιατί –και παρακαλώ την προσοχή σας εδώ- επιτέλους σε αυτή τη χώρα θα πρέπει κάποιοι να συνηθίσουν ότι υπάρχουν και πολιτικές δυνάμεις στην Αριστερά οι οποίες ό,τι λένε προεκλογικά, το εννοούν και το κάνουν μετεκλογικά, και κυρίως για να στηρίξουμε τη μάχη που δίνει ο ελληνικός λαός για την επιβίωσή του». Αυτά τα έλεγε ο εισηγητής σας το 2013 αναφορικά με την ακριβώς ίδια πρόταση νόμου.

Γιατί, λοιπόν, κύριοι Βουλευτές του ΣΥΡΙΖΑ, δεν στηρίζετε τώρα αυτή την πρόταση; Γιατί δεν νομοθετείτε εσείς οι ίδιοι τη σεισάχθεια που υποσχεθήκατε και βάσει της οποίας εκλεχθήκατε; Η απάντηση είναι βεβαίως προφανής. Γιατί τώρα μακριά πλέον από τις προεκλογικές σας δεσμεύσεις, από τις προεκλογικές σας υποσχέσεις, μακριά ακόμη και από τις ανεδαφικές προεκλογικές σας δηλώσεις, αναγκάζεστε να ομολογήσετε την πραγματικότητα, μία πραγματικότητα που επιδεινώσατε σημαντικά με τις επιλογές που κάνατε εδώ και δεκαοκτώ μήνες ως Κυβέρνηση με αποτέλεσμα η ζωή των Ελλήνων πολιτών να χειροτερεύει καθημερινά. Είναι μία πραγματικότητα, που τη βιώνουν με σφοδρότητα οι ελληνικές οικογένειες στο σύνολό τους -σχεδόν στο σύνολό τους- και όχι μόνο αυτές που αποκαλούνται εδώ μέσα σήμερα λαϊκές οικογένειες.

Πάμε να δούμε, λοιπόν, ποια είναι η πραγματικότητα αυτή εδώ και δεκαοκτώ μήνες και γιατί θεωρούμε υποκρισία και εμπαιγμό να ακούγεται σ’ αυτήν εδώ την Αίθουσα από την αρμόδια εισηγήτρια του ΣΥΡΙΖΑ και τους αρμόδιους Υπουργούς ότι η υπεράσπιση της αξιοπρεπούς διαβίωσης και της ανακούφισης των λαϊκών νοικοκυριών και των οικογενειών με χαμηλά εισοδήματα αποτελούν ακρογωνιαίο λίθο για τη διατήρηση της κοινωνικής συνοχής, τη βιώσιμη και δημοκρατική ανάπτυξη της χώρας, αλλά και για τη διέξοδο από την κρίση και αποτελούν -άκουσον, άκουσον!- ουσιαστική, προγραμματική δέσμευση του ΣΥΡΙΖΑ και βασική επιδίωξη κυβερνητικής πολιτικής. Ακούσαμε ακόμη ότι για την Κυβέρνηση το κοινωνικό κράτος αποτελεί μοχλό ανάπτυξης παράλληλα με τα μεγάλα επιχειρηματικά σχέδια.

Κυρίες και κύριοι συνάδελφοι, για ποιο κοινωνικό κράτος μιλάτε; Βασική προϋπόθεση για ένα βιώσιμο κοινωνικό κράτος είναι μία βιώσιμη οικονομία και το 2014 μετά από σκληρές θυσίες ολόκληρης της ελληνικής κοινωνίας, η ελληνική οικονομία είχε δειλά δειλά γυρίσει τροχιά και μετά από χρόνια το πρόσημο στην ανάπτυξη ήταν θετικό.

Κύριε Υπουργέ, επειδή αναφερθήκατε προηγουμένως στο πόσα μέτρα θα χρειαζόντουσαν, να σας θυμίσω -αναφερθήκατε σε 5,5, δισεκατομμύρια μέτρα- ότι η οικονομία είχε ήδη μπει σε τροχιά ανάπτυξης, να σας θυμίσω ότι ακόμη και οι απαιτήσεις των δανειστών τότε -εγώ να μην αναφερθώ στο mail Χαρδούβελη που ήταν 980 εκατομμύρια- ήταν 1,5 δισεκατομμύριο.

Πόσα μέτρα δισεκατομμύρια έχετε πάρει εσείς, κύριε Υπουργέ; Έχετε πάρει 9 δισεκατομμύρια μέτρα σίγουρα θεσμοθετημένα και εν δυνάμει μέχρι 12,5 δισεκατομμύρια, αν εφαρμοστεί ο κόφτης, το οποίο όλοι απευχόμαστε.

Φτάσαμε, λοιπόν, σ’ ένα πραγματικό πλεόνασμα και λέω πραγματικό, γιατί κι εσείς μιλάτε για πλεόνασμα, αλλά έχετε ληξιπρόθεσμες οφειλές προς τον ιδιωτικό τομέα, που έχουν αυξηθεί κατά 84%, κύριε Υπουργέ. Εμείς, όμως, είχαμε πραγματικό πλεόνασμα, όχι στα χαρτιά και από αυτό δώσαμε 450 εκατομμύρια σε εφτακόσιες χιλιάδες νοικοκυριά και επιπλέον σας παραδώσαμε κιόλας τα ταμεία με άλλα 800 εκατομμύρια ευρώ πλεόνασμα, τα οποία ήταν στη διάθεσή σας.

Σταματώ εδώ, γιατί οι πολίτες που μας παρακολουθούν και μας κρίνουν για τις πράξεις μας ξέρουν πολύ καλά τι έκανε η Κυβέρνηση της Νέας Δημοκρατίας μέσα στη δίνη της κρίσης.

Ναι, κυρίες και κύριοι, όλα τα προβλήματα μπορεί να μην τα έλυσε, αλλά κατόρθωσε στο τέλος του 2014 να οδηγήσει την οικονομία και την κοινωνία σε μία έστω περιορισμένη τροχιά ανάπτυξης.

Πώς διαμορφώνεται, όμως, η πραγματικότητα σήμερα, επειδή θέλετε να μιλήσουμε για το σήμερα, κύριε Υπουργέ, δεκαοκτώ μήνες μετά την ανάληψη της εξουσίας από την Κυβέρνηση του ΣΥΡΙΖΑ;

Ας δούμε, λοιπόν, κύριε Υπουργέ, ποιο κοινωνικό κράτος έχετε οικοδομήσει. Ας δούμε ποιες από τις προγραμματικές σας δεσμεύσεις έχουν υλοποιηθεί και, τελικά, ας δούμε για ποια επιτεύγματα μπορείτε πραγματικά ανερυθρίαστα να υπερηφανεύεστε. Θα μιλήσω με στοιχεία.

Πριν από λίγες εβδομάδες άλλο ένα σαρωτικό κύμα μειώσεων χτύπησε αδιακρίτως τις συντάξεις μετά το περσινό κύμα του 2% μείωσης στις κύριες και 6% μείωσης στις επικουρικές. Η κατάργηση του ΕΚΑΣ είναι γεγονός. Τριακόσιες σαράντα χιλιάδες χαμηλοσυνταξιούχοι χάνουν το ΕΚΑΣ μέχρι το τέλος του 2017. Οι περικοπές επεκτείνονται και στα μερίσματα κατά 35% των μετοχικών ταμείων, αλλά και στις επικουρικές συντάξεις που θα ακολουθήσουν σε δύο μήνες από τώρα με μειώσεις από 20% έως 30%.

Συνεχίζω: Έχουμε μείωση των κύριων συντάξεων για όλους τους νέους συνταξιούχους από 10% έως 30%, αύξηση στις εργατικές εισφορές υπέρ του ενιαίου ταμείου επικουρικής ασφάλισης αναδρομικά από 1η Ιουνίου 2016, η οποία, βεβαίως, οδηγεί αντίστοιχα και σε μείωση των καθαρών αποδοχών των εργαζομένων.

Ακόμη από την 1η Αυγούστου ή το αργότερο από την 1η Σεπτεμβρίου 2,3 εκατομμύρια μισθωτοί του ιδιωτικού, αλλά και του δημοσίου τομέα, θα κληθούν να συνεισφέρουν το 0,5% των αποδοχών τους στο ΕΤΕΑ, ενώ διακόσιοι εξήντα χιλιάδες συνταξιούχοι θα κληθούν να δώσουν έως το 40% των επικουρικών τους συντάξεων.

Συνεχίζω, αν και αυτό το μαρτύριο δείχνει να μην έχει τέλος: Το μέρισμα διακοσίων ενενήντα χιλιάδων συνταξιούχων του δημοσίου του τριμήνου Απριλίου-Ιουνίου 2016 μειώθηκε κατά, κυρίες και κύριοι, 44% μέσο όρο, πάνω από είκοσι πέντε χιλιάδες συνταξιούχοι του δημοσίου έχασαν εντελώς το μέρισμα χηρείας από 1ης Ιουνίου του 2016 και έντεκα χιλιάδες συνταξιούχοι τραπεζοϋπάλληλοι θα υποστούν μειώσεις έως 37%.

Αυτό, κυρίες και κύριοι συνάδελφοι, είναι το αποτύπωμα της Κυβέρνησης ΣΥΡΙΖΑ-ΑΝΕΛ στην οικοδόμηση του κοινωνικού κράτους.

Η Κυβέρνηση ΣΥΡΙΖΑ-ΑΝΕΛ τιμωρεί την εργασία και επιλέγει κοινωνικά άνισα μέτρα, οδηγώντας σε μία γενικευμένη κατάσταση της κοινωνικής αδικίας.

Σας είπε, κύριε Υπουργέ, ο κ. Μηταράκης να κάνετε μία υπόθεση εργασίας τι παραλάβατε και τι παραδώσατε. Το είπατε εσείς ο ίδιος ότι παραλάβατε ανάπτυξη και αυτή τη στιγμή, με βάση τα τελευταία στοιχεία που έδωσε στη δημοσιότητα ο Διοικητής της Τράπεζας της Ελλάδος, έχουμε ύφεση για το 2016 της τάξης του 0,3%. Με δικά σας λόγια παραλάβατε ανάπτυξη και για την ώρα είμαστε στην ύφεση.

Θα ήθελα, όμως, κύριοι συνάδελφοι, να αναφερθώ και στη δεινή κατάσταση, στην οποία έχει περιέλθει το τραπεζικό σύστημα τους τελευταίους δεκαοκτώ μήνες και πάλι με στοιχεία που, δυστυχώς, δεν αμφισβητούνται. Αυτό γιατί η πρόταση νόμου του ΚΚΕ, που τον Απρίλιο του 2013 ο ΣΥΡΙΖΑ στήριζε με σθένος, τότε που ο ΣΥΡΙΖΑ έκανε προεκλογική σημαία τη σεισάχθεια, είναι πραγματικά επίκαιρη. Είναι επίκαιρη, γιατί έρχεται σήμερα που, όπως όλα δείχνουν, από τον Σεπτέμβρη επιταχύνονται οι κατασχέσεις και οι πλειστηριασμοί και από το ελληνικό δημόσιο και από τις ελληνικές τράπεζες.

Αρχικά απαξιώθηκαν οι προηγούμενες ανακεφαλαιοποιήσεις των τραπεζών και εξαϋλώθηκαν οι τραπεζικές μετοχές. Το δημόσιο έχασε 25 δισεκατομμύρια ευρώ και άλλα 15 δισεκατομμύρια ευρώ οι Έλληνες μικρομέτοχοι. Σύνολο; Περίπου 40 δισεκατομμύρια ευρώ. Επιπλέον, χάθηκαν σοβαρές επενδύσεις, όπως για παράδειγμα της Εθνικής Τράπεζας στην Τουρκία: Finance Bank. Επιπλέον, χάθηκαν 21 δισεκατομμύρια ευρώ από το γεγονός ότι η οικονομία επέστρεψε στην ύφεση. Θυμίζω ότι η Ευρωπαϊκή Επιτροπή προβλέπει το ΑΕΠ για το 2016 ότι θα ανέλθει στα 175 δισεκατομμύρια ευρώ, ενώ το φθινόπωρο του 2014 προέβλεπε πως θα διαμορφωνόταν στα 196 δισεκατομμύρια ευρώ. Απώλεια 21 δισεκατομμύρια ευρώ στη διετία 2015-2016 ή αλλιώς, 5.000 ευρώ για κάθε νοικοκυριό.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το Χρηματιστήριο Αθηνών μέχρι τον Φεβρουάριο του 2016 απώλεσε το 45% της αξίας του.

Θα μπορούσα, κυρίες και κύριοι συνάδελφοι, να συνεχίσω με τη μείωση των εξαγωγών κατά 7,6%, με τα λουκέτα των επιχειρήσεων. Να θυμίσω ότι με βάση τα δικά σας στοιχεία, τα επίσημα στοιχεία που δόθηκαν στη δημοσιότητα, το πρώτο εξάμηνο του 2016 αυξήθηκαν τα λουκέτα στις επιχειρήσεις κατά 42%, ενώ οι ιδρύσεις των νέων επιχειρήσεων μειώθηκαν κατά 17% έναντι του αντίστοιχου εξαμήνου του 2015.

Κι επειδή, κύριε Υπουργέ, σας βλέπω να κάνετε μορφασμούς, αυτά είναι τα επίσημα στοιχεία του Γενικού Εμπορικού Μητρώου, του ΓΕΜΗ.

Τι να πούμε για τη διαχείριση όσον αφορά τα εξυπηρετούμενα δάνεια. Προχωράμε στη διαχείριση και πώληση όλων των δανείων, κόκκινων και πράσινων, στα εγχώρια και ξένα funds, κάτι που θα επιταχύνει φυσικά τους πλειστηριασμούς.

Οπότε, κύριε Υπουργέ, καμμία αλλαγή πλεύσης από τη Νέα Δημοκρατία. Φταίτε για όλα αυτά, τα οποία ανέφερα και για πάρα πολλά άλλα. Αυτή είναι η ζοφερή πραγματικότητα. Αυτή είναι η πραγματικότητα του δεκαοκταμήνου της διακυβέρνησης ΣΥΡΙΖΑ-ΑΝΕΛ. Ας αναλογιστούν οι κύριοι και οι κυρίες της συγκυβέρνησης τις ευθύνες τους και ας μιλήσουν επιτέλους με ειλικρίνεια στους Έλληνες πολίτες.

Κυρίες και κύριοι συνάδελφοι, θα μπορούσα να μιλήσω πολύ ακόμα για όλα τα κομμάτια της πραγματικότητας, την οποίαν έχετε ισοπεδώσει με τη δεκαοκτάμηνη διακυβέρνησή σας. Γιατί είναι αμέτρητα. Κρίνω, όμως, ότι είναι εξίσου σημαντικό να αναφερθώ και σε κάτι που καθορίζει την προσωπική μου πορεία και στο οποίο αναφέρθηκα και τον Μάρτη του 2015 στην πρώτη μου ομιλία τότε ως Βουλευτού κατά τη συζήτηση στην Ολομέλεια του νομοσχεδίου για την καταπολέμηση της ανθρωπιστικής κρίσης. Τότε που η Νέα Δημοκρατία, ως υπεύθυνη πολιτική δύναμη, υπερψήφισε το νομοθέτημα για την ανθρωπιστική κρίση, παρά το γεγονός ότι αυτά που δόθηκαν τότε στους πολίτες ήταν σταγόνα στον ωκεανό. Βεβαίως, σταγόνα σε σχέση με αυτά που είχαν υποσχεθεί. Θυμίζω: 108 εκατομμύρια ευρώ σε σχέση με δύο δισεκατομμύρια, που είχαν υποσχεθεί. Πενιχρά και χωρίς στρατηγική στόχευση, όπως και αργότερα στο νομοσχέδιο για την επιτάχυνση του κυβερνητικού έργου. Όσα δόθηκαν ήταν ακοστολόγητα. Πυροσβεστικές, πρόχειρες λύσεις εμβαλωματικού τύπου.

Κύριοι Υπουργοί, δεν λύνονται έτσι τα προβλήματα της κοινωνίας. Όπως και σήμερα δεν θα λυνόντουσαν όλα τα προβλήματα των οφειλετών, ακόμα και στο φανταστικό σενάριο που θα παραγράφονταν μονοκοντυλιά όλες οι οφειλές τους. Η κάθε ρύθμιση, όσο μικρή και αν είναι, οφείλει να γίνεται μέσα σε ένα συγκεκριμένο πλαίσιο, μετά από έρευνα, μελέτη και ανάλυση των αναγκών. Ακόμα βαθύτερα και μετά από συγκριτική μελέτη για το τι συμβαίνει σε άλλες ευρωπαϊκές χώρες.

Θέλω να είμαι σαφής. Βεβαίως και είναι σημαντικό, κυρίες και κύριοι συνάδελφοι, να προσφέρουμε στήριξη και ανακούφιση σε κοινωνικά ευάλωτες ομάδες. Αυτές, όμως, οι όποιες λύσεις είναι εφήμερες. Δεν λύνουν το πρόβλημα. Η πραγματική πρόκληση και η πραγματική βοήθεια που μπορούμε ως πολιτικό σύστημα να προσφέρουμε είναι να βοηθήσουμε αυτές τις κοινωνικά ευπαθείς ομάδες να επανενταχθούν στην κοινωνία, να επανενταχθούν στον κοινωνικό και εργατικό ιστό. Τότε λύνεται το πρόβλημα.

Κυρίες και κύριοι συνάδελφοι, θα κλείσω λέγοντας το εξής: Τον Μάρτιο του 2015 είχα αναφερθεί σ’ ένα ρητό που για μένα αποτελεί στάση ζωής: Όταν δίνεις σε κάποιον ένα ψάρι, του δίνεις τροφή για μία μέρα. Όταν, όμως, του μαθαίνεις να ψαρεύει, του δίνεις τροφή για μία ζωή.

Θυμάμαι σαν χθες την κ. Φωτίου που καθόταν σε εκείνα τα έδρανα να μου λέει από κάτω την ώρα που μιλούσα: «Ετοιμάζουμε τέτοια μέτρα, ετοιμάζουμε μέτρα επανένταξης των ανθρώπων στον κοινωνικό και εργατικό ιστό στο πλαίσιο μιας ολοκληρωμένης και συντονισμένης δράσης».

Δυστυχώς, ενάμιση χρόνο μετά δεν έχουμε δει στο Κοινοβούλιο καμμία τέτοια ουσιαστική παρέμβαση, μία παρέμβαση όχι πυροσβεστική, όχι εφήμερη, αλλά μία παρέμβαση που πραγματικά να εντάσσει τις πολλές αυτές κοινωνικά ευπαθείς ομάδες στον κοινωνικό και εργατικό ιστό της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε την κ. Κεραμέως.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κυρία Πρόεδρε, θα ήθελα τον λόγο για ένα λεπτό για να κάνω μία παρέμβαση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Η κ. Κεραμέως μάλλον επανέφερε το κλίμα της Νέας Δημοκρατίας, πολεμική καταστροφολογία με ανυπόστατα στατιστικά στοιχεία.

**ΝΙΚΗ ΚΕΡΑΜΕΩΣ:** Δικά σας είναι, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Επαναλαμβάνω, ανυπόστατα στατιστικά στοιχεία. Μίλησε για καταστροφολογία για εκατοστή φορά και περιμένω κάποια απάντηση. Ύφεση 0%, μείον 1,5% η ανεργία. Μας χρεώσατε -νομίζω- μέχρι και την Finance Bank στην Τουρκία. Και γι’ αυτήν φταίει η Κυβέρνηση ΣΥΡΙΖΑ-ΑΝΕΛ; Όσον αφορά το τελευταίο δεκαεξάμηνο, η αναδιάρθρωση της Εθνικής Τράπεζας ήταν σχέδιο του τελευταίου δεκαεξαμήνου;

**ΠΑΝΑΓΙΩΤΗΣ ΜΗΤΑΡΑΚΗΣ:** Για τις ανάγκες της ανακεφαλαιοποίησης.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Μάλιστα, για τις ανάγκες της ανακεφαλαιοποίησης.

Θέτω, όμως, ξανά το ερώτημα: Τα άκουσα όλα αυτά τα καταστροφολογικά. Δεν άκουσα ούτε μία λέξη για την πολιτική της Νέας Δημοκρατίας και τι προτείνει η κ. Κεραμέως για την πολιτική των κόκκινων δανείων, για την πολιτική της προστασίας της πρώτης κατοικίας, για την πολιτική του ρυθμιστικού πλαισίου προστασίας των αδύναμων ομάδων.

Να υπενθυμίσω, βέβαια, και μερικά άλλα στοιχεία. Δεν θέλω να πάρω τον λόγο από την κ. Φωτίου. Επιδεινώθηκε τόσο πολύ το κοινωνικό κράτος; Όλες οι προσλήψεις που έχει κάνει η παρούσα Κυβέρνηση -όλες, το υπογραμμίζω- είναι στην υγεία και στην εκπαίδευση. Είναι η πρώτη φορά που αυξήθηκαν οι δαπάνες για την υγεία και την παιδεία μέσα στην κρίση. Να υπενθυμίσω ότι για πρώτη φορά το σύστημα υγείας καλύπτει το σύνολο των Ελλήνων πολιτών. Μπορώ να συνεχίσω λέγοντας και άλλα.

Συνεπώς, επαναφέρω στην τάξη την προλαλήσασα, πρώτον, με στοιχεία υπαρκτά και όχι φαντασιακά. Δεύτερον, να ακούσουμε κάποια στιγμή επιτέλους τις θέσεις σας για τα θέματα τα οποία συζητάμε σήμερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η κ. Βάκη έχει τον λόγο.

**ΝΙΚΗ ΚΕΡΑΜΕΩΣ:** Κυρία Πρόεδρε, θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή δεν προβλέπεται διάλογος, κ. Κεραμέως, με άλλη ευκαιρία θα απαντήσετε. Είναι ρητορικό το ερώτημα.

**ΝΙΚΗ ΚΕΡΑΜΕΩΣ:** Κυρία Πρόεδρε, αναφέρθηκε ο Υπουργός συγκεκριμένα σε μένα και οφείλω να απαντήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η αναφορά είναι γενική.

**ΝΙΚΗ ΚΕΡΑΜΕΩΣ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην επιμένετε. Όπως καταλαβαίνετε, δεν προβλέπεται από τον Κανονισμό.

**ΝΙΚΗ ΚΕΡΑΜΕΩΣ:** Άμα δεν θέλετε η Βουλή των Ελλήνων να ακούσει τις απαντήσεις, ευχαρίστως. Νομίζω, όμως,…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει νόημα αυτό.

**ΝΙΚΗ ΚΕΡΑΜΕΩΣ:** …ότι χρήζουν απάντησης αυτά τα οποία είπε ο κύριος Υπουργός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά θα σας απαντήσει πάλι ο Υπουργός. Δεν γίνεται αυτό.

**ΠΑΝΑΓΙΩΤΗΣ ΜΗΤΑΡΑΚΗΣ:** Καλό είναι αυτό, κυρία Πρόεδρε. Λίγος διάλογος στη δημοκρατία καλό κάνει.

**ΝΙΚΗ ΚΕΡΑΜΕΩΣ:** Διάλογος γίνεται, κυρία Πρόεδρε. Κοινοβουλευτική Δημοκρατία έχουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δημοκρατία έχουμε, αλλά έχουμε και χρόνο περιορισμένο.

Ορίστε, έχετε τον λόγο.

**ΝΙΚΗ ΚΕΡΑΜΕΩΣ:** Κατ’ αρχάς, θα αναφερθώ σε κάποια στοιχεία.

Κύριε Υπουργέ, αν καταλαβαίνω καλά, αμφισβητείτε τα στοιχεία των ίδιων των Υπουργείων σας. Τα στοιχεία τα οποία ανέφερα, είναι στοιχεία των Υπουργείων σας.

Επίσης, επειδή είπατε ότι δεν υπάρχει ύφεση, φαντάζομαι ότι αμφισβητείτε και τον Διοικητή της Τράπεζας της Ελλάδος, ο οποίος μίλησε ξεκάθαρα για 0,3% …

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Να σας διακόψω για μία στιγμή;

**ΝΙΚΗ ΚΕΡΑΜΕΩΣ:** Κύριε Υπουργέ, αφήστε με να ολοκληρώσω, σας παρακαλώ.

Μίλησε, λοιπόν, για 0,3% ύφεση για το 2016.

Δεύτερον, όσον αφορά στο πρόγραμμα της Νέας Δημοκρατίας, ο κ. Μητσοτάκης μίλησε ξεκάθαρα από το Βήμα αυτής της Βουλής για το πρόγραμμά μας -εσείς το αποκαλέσατε «διαφημιστικό σποτ»- για το 2% πρωτογενές πλεόνασμα και 4% ανάπτυξη σε βάθος πενταετίας. Φαντάζομαι ότι μετατρέψατε και τον κ. Στουρνάρα σε διαφημιστή, διότι και ο κ. Στουρνάρας εν συνεχεία, μετά τον κ. Μητσοτάκη, μίλησε για πρωτογενές πλεόνασμα 2%.

Θα τα ακούσετε όλα αυτά πάρα πολύ αναλυτικά στις θέσεις του κ. Μητσοτάκη στη Διεθνή Έκθεση Θεσσαλονίκης. Θα δείτε ακριβώς ποιο είναι το πρόγραμμά μας. Εκεί, σε αντίθεση με σας, εμείς δεν θα υποσχεθούμε τα πάντα στους πάντες. Δεν θα υποσχεθούμε κατάργηση του ΕΝΦΙΑ, δεν θα υποσχεθούμε δέκατο τρίτο και δέκατο τέταρτο μισθό, δεν θα υποσχεθούμε αύξηση του κατώτατου μισθού.

Επίσης, μία κουβέντα για την παιδεία και την υγεία. Ναι, θεσμοθετήσατε κάτι το οποίο είχε ήδη κάνει η Νέα Δημοκρατία το 2014 για την κάλυψη των ανασφαλίστων. Όμως, κύριε Υπουργέ, έχετε πάει πρόσφατα σε κανένα δημόσιο νοσοκομείο; Το λέω αυτό γιατί εγώ πηγαίνω κάθε εβδομάδα λόγω του γιού μου.

Ξέρετε ποια είναι η κατάσταση στα νοσοκομεία; Ξέρετε ότι δεν υπάρχουν γιατροί; Ξέρετε ότι τις έντεκα χιλιάδες προσλήψεις που είχατε το 2015, τις δαπανήσατε όλες σε οριζόντιες επαναπροσλήψεις; Τις έντεκα χιλιάδες προσλήψεις που είχατε αντί να κάτσετε κάτω να δείτε ποιες είναι οι ανάγκες του κάθε Υπουργείου, επαναπροσλάβατε οριζοντίως αυτούς που είχαν τεθεί σε διαθεσιμότητα από την κυβέρνηση της Νέας Δημοκρατίας.

Ένα τελευταίο στοιχείο -επίσης επίσημο- που νομίζω ότι τα λέει όλα, είναι η μελέτη της Τράπεζας της Ελλάδος για το 2015. Αποδεικνύει –και θα το καταθέσω για τα Πρακτικά- ότι το 2015 ό,τι μέτρα και αν πήρε η κ. Φωτίου –την οποία σέβομαι απολύτως- είχαμε τη μεγαλύτερη αύξηση της φτώχειας. Είχαμε αύξηση 8% ενώ το 2014 είχαμε μείωση 7,1%. Ό,τι και να έκανε η Κυβέρνησή σας, κάτι δεν έκανε σωστά, κύριε Υπουργέ. Στη σελίδα εκατόν εξήντα έξι της μελέτης της Τράπεζας της Ελλάδος δείχνει ότι το 2015 είχαμε αύξηση της φτώχειας κατά 8% ενώ το 2014 είχαμε μείωση 7,1%.

Ευχαριστώ.

(Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Βάκη, Κοινοβουλευτική Εκπρόσωπος του ΣΥΡΙΖΑ, για δώδεκα λεπτά.

**ΦΩΤΕΙΝΗ ΒΑΚΗ:** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, επιτρέψτε μία παρέκβαση στα όσα είπε η προλαλήσασα. Ακούσαμε από τους περισσότερους συναδέλφους της Αξιωματικής Αντιπολίτευσης έμπλεες πάθους ομιλίες υπεράσπισης της ζωντανής εργασίας και του κοινωνικού κράτους.

Ακούσαμε, ακόμα, να εισάγετε αίφνης στο λεξιλόγιό τους ο όρος «αλληλεγγύη». Καλώς ήλθατε στον κόσμο της αλληλεγγύης, κυρίες και κύριοι συνάδελφοι, της Αξιωματικής Αντιπολίτευσης, έστω και αργά. Αναρωτιέμαι, όμως, για το θράσος και την υποκρισία σας. Πού την ανακαλύψατε την αλληλεγγύη; Στα συντρίμμια του κοινωνικού κράτους που κατεδαφίσατε συστηματικά, στην εργασία, στην αξιοπρέπεια, στην παιδεία και την υγεία που παραδώσατε βορά στις αγορές και στους ιδιώτες; Τολμάτε να μιλάτε για την υγεία όταν δεν είχε γίνει ούτε ένας διορισμός, ενώ αντίθετα δώσαμε το δικαίωμα σε δυόμισι εκατομμύρια ανασφάλιστους συμπολίτες μας να έχουν δωρεάν πρόσβαση στην ιατροφαρμακευτική περίθαλψη;

Την ίδια στιγμή που κατεδαφίζατε, την ίδια στιγμή υπήρχαν θαλασσοδάνεια με μία απλή υποσχετική και χωρίς καμμία εγγύηση, δώρα, τηλεφωνικά κέντρα από τη «SIEMENS», «μαύρα» ταμεία για τα οποία τώρα ολοφύρεστε. Σε λίγο θα αρχίσετε να εγκαλείτε και την Κυβέρνηση για αυτό; Μήπως και για την περίεργη φυγή του κ. Χριστοφοράκου; Αιδώς!

Θα μπω τώρα στην πρόταση νόμου. Με μεγάλο ενδιαφέρον μελέτησα την πρόταση νόμου που κατέθεσε το Κομμουνιστικό Κόμμα Ελλάδας και αφορά ένα μείζον θέμα της ελληνική κοινωνίας, τα υπερχρεωμένα νοικοκυριά. Επιτρέψτε μου αρχικά την κατάθεση μιας διαφωνίας -ειπώθηκε και από τον Υπουργό- περί της σήμανσης του όρου «λαϊκή οικογένεια».

Δεν θεωρώ ούτε Αριστερό, ούτε ταξικό τον όρο «λαϊκή οικογένεια», αν με το τελευταίο αναφέρεστε σε κάθε οικογένεια με φορολογητέο εισόδημα τα 50.000 ευρώ. Η εν λόγω κατηγορία καλύπτει σήμερα το 90% της ελληνικής κοινωνίας και συνεπώς περιλαμβάνει και τα μεσαία στρώματα. Ωστόσο, τούτο δεν αναιρεί ένα υπαρκτό πρόβλημα, ότι η κρίση έπνιξε την πλειονότητα των κοινωνικών τάξεων στα χρέη και συνέθλιψε την πάλαι ποτέ μεσαία τάξη.

Η κρίση και τα σκληρά μνημόνια της περιόδου 2010-2015 οδήγησαν στην απώλεια του ¼ του εθνικού πλούτου της χώρας. Η κρίση κοκκίνισε δάνεια και γέννησε ενάμιση εκατομμύριο ανέργους. Τα μεγέθη που αποτυπώνουν το βαθύ σκοτάδι της περιόδου 2010-2015 είναι αμείλικτα: 25% απώλεια του ΑΕΠ τουτέστιν 25% ύφεση, εκτόξευση από το 7% προ κρίσης στο 27% της ανεργίας και 63% αποεπένδυση της ελληνικής οικονομίας.

Στα έωλα επιχειρήματα περί της καταστροφής της οικονομίας επί Κυβερνήσεως ΣΥΡΙΖΑ-ΑΝΕΛ από τις γνωστές Κασσάνδρες της καταστροφολογίας που κάνουν πολιτική με βάση αστυνομικά μυθιστορήματα, που τέρπουν μεν τον αναγνώστη, αλλά υποσκάπτουν και την αξιοπιστία της χώρας και το δημόσιο συμφέρον, απαντώ μονολεκτικά: 0% ύφεση τον τελευταίο χρόνο και 1,5% πτώση της ανεργίας. Δεν θριαμβολογεί κανείς.

Χωρίς ανέξοδες θριαμβολογίες, αλλά και χωρίς τη μελαγχολία της παραίτησης από την ανάληψη της ευθύνης διακυβέρνησης σε ένα περιβάλλον παγκοσμιοποιημένου, ανάλγητου και ασύδοτου νεοφιλελευθερισμού, θα μου επιτρέψετε να πω δύο λόγια για το νομοθετικό έργο της Κυβέρνησης ως προς την προστασία των υπερχρεωμένων νοικοκυριών.

Πρώτον, με την τροποποίηση του νόμου Κατσέλη τον Νοέμβριο του 2015 όχι μόνο διασφαλίζεται απολύτως η προστασία των νοικοκυριών με εισοδήματα ως 19.000 ευρώ που αντιστοιχούν στο 25% της ελληνικής κοινωνίας, αλλά το κράτος συνδράμει απολύτως όσους οφειλέτες αδυνατούν να αποπληρώσουν τη δόση του δανείου της πρώτης κατοικίας τους. Όσον αφορά το υπόλοιπο 65% της ελληνικής κοινωνίας.

Δεύτερον, στην αποπληρωμή του δανείου λαμβάνεται υπ’ όψιν η πραγματική εμπορική αξία και όχι η αξία που είχε το ακίνητο πριν το 2008, πριν την κρίση.

Τρίτον, στεγαστικά δάνεια πρώτης κατοικίας, αλλά και επαγγελματικά δάνεια με υποθήκη την πρώτη κατοικία, με βάση την τροποποίηση του 4354/2015 που αφορά στην πώληση δανείων από μη τραπεζικά ιδρύματα, προστατεύονται πλήρως μέχρι το 2018 εάν και εφόσον η πρώτη κατοικία έχει αντικειμενική αξία ως 140.000 ευρώ. Σε αυτή την κατηγορία εμπίπτει το 93% των κατηγοριών.

Κυρίες και κύριοι συνάδελφοι, σήμερα είναι 14η Ιουλίου, ημέρα της Γαλλικής Επανάστασης και της κατάληψης της Βαστίλης. Η Ευρώπη, λοιπόν, που γέννησε την έννοια των δικαιωμάτων του ανθρώπου και του πολίτη, που γέννησε το κοινωνικό κράτος και την ιδέα της προόδου, έμελλε τον 21ο αιώνα να εισάγει και έναν άλλο όρο στο λεξιλόγιό της. Αυτόν της ανθρωπιστικής κρίσης.

Η χώρα μας που επελέγη ως πειραματόζωο του πιο σκληρού καπιταλισμού, κατακλύστηκε από τα χαρτόκουτα των νεόπτωχων αστέγων, από τη νέα γενιά μεταναστών πολύ υψηλών προσόντων, από εφεδρικό στρατό των ανέργων, από τα delivery boys, τη συνέντευξη για θέση σερβιτόρου πολλών μεταπτυχιακών τίτλων, τη μαύρη, κατάμαυρη και ανασφάλιστη εργασία. Το μπλοκάκι και η περιπλάνηση στις ατραπούς της αγοράς μιας ρημαγμένης γης, έγιναν τα σήματα κινδύνου μιας γενιάς που της έλαχε η ιστορία να ζει με πολύ χειρότερους όρους από την προηγούμενη γενιά, παρωδώντας και την ιδέα της προόδου που μας δίδαξε η διαφωτισμένη Ευρώπη άλλων εποχών. Τα συσσίτια για τα κοινωνικά ιατρεία τα προηγούμενα χρόνια, έγιναν κανόνας και υπόμνηση μιας πολιτείας ηχηρά απούσας. Τα θύματα της ανθρωπιστικής κρίσης δεν μπορούν να κάνουν οικογένεια και ενδεχομένως δεν χωρούν και στον όρο «λαϊκή οικογένεια».

Τι έκανε αυτή η κυβέρνηση για την ανθρωπιστική κρίση; Επιτρέψτε μου δυο λόγια.

Παράλληλα με τους κόφτες των ευρω-ιερατείων της λιτότητας, ήτοι τα άτεγκτα δημοσιονομικά εργαλεία της νεοφιλελεύθερης Ευρώπης, αυτή η Κυβέρνηση εισάγαγε «κόφτες φτώχειας» ή «δότες αλληλεγγύης». Κάποια στοιχεία:

Δώσαμε δωρεάν ρεύμα και νερό σε οικογένειες που βυθίστηκαν στο σκοτάδι και δεν έγιναν μετανάστες σε μία άλλη χώρα αλλά μετανάστες στην ιστορία. Μετανάστευσαν στην περίοδο της Πρώτης Βιομηχανικής Επανάστασης. Δώσαμε επιδότηση ενοικίου σε είκοσι μία χιλιάδες εκατόν ενενήντα οκτώ δικαιούχους, κάρτα αλληλεγγύης σε εκατόν σαράντα επτά χιλιάδες εννιακόσιους εξήντα επτά δικαιούχους η οποία έχει ανανεωθεί, όπως ξέρετε, δέκα φορές. Δώσαμε δωρεάν πρόσβαση για τετρακόσιες χιλιάδες άτομα σε μουσεία και αρχαιολογικούς χώρους, γιατί και ο πολιτισμός είναι οξυγόνο και όρος ζωής, δεκατιανό σε εντεκάμισι χιλιάδες μαθητές, διότι κάτω από το λούστρο των «success stories» του κ. Σαμαρά, κείτονταν παιδιά ημιλιπόθυμα από την πείνα. Από σήμερα ξεκινάει και το πιλοτικό σχέδιο του κοινωνικού εισοδήματος αλληλεγγύης σε τριάντα δήμους.

Καταργήσαμε το 5ευρω στα νοσοκομεία και επιτρέψαμε τη δωρεάν πρόσβαση δυόμισι εκατομμύριων ανασφάλιστων συμπολιτών μας στη δημόσια υγεία, αυξάνοντας παράλληλα τον προϋπολογισμό για την υγεία κατά 300 εκατομμύρια για πρώτη φορά μετά από έξι χρόνια. Όλα τα παραπάνω, με ένα ριζικά διαφορετικό πνεύμα και φιλοσοφία.

Το δικό μας όραμα δεν είναι το «success story» του φιλάνθρωπου φιλοδωρήματος και των ψιχίων που υπαγορεύει είτε η ψηφοθηρία είτε η νεοφιλελεύθερη αποχώρηση της πολιτείας. Το δικό μας όραμα εμφορείται από την άοκνη προσπάθεια να ξαναδώσουμε ένα μέλλον και μία προοπτική ζωής στους ναυαγισμένους της κρίσης, οικοδομώντας εδραίες, στέρεες δομές που θα επιτρέψουν την επανένταξη στην εργασία και στην αξιοπρέπεια. Η δική μας φιλοσοφία δεν είναι να μοιράσουμε την πίτα άδικα και άνισα και να πετάξουμε τα περισσεύματα των vouchers στους φτωχούς, αλλά να δημιουργήσουμε εφαλτήρια μετάβασης σε μία ανθρώπινη ζωή.

Αγαπητές και αγαπητοί συνάδελφοι του Κομμουνιστικού Κόμματος, διαισθάνομαι ήδη τη θυμηδία στα προαναφερθέντα. Θα μας κατηγορήσετε για πρόσκαιρα καταπραϋντικά της δυστυχίας και αριστερά άλλοθι μιας κοινωνικής πολιτικής μεσούσης της μεγαλύτερης κρίσης, ενός άδικου και εκμεταλλευτικού συστήματος.

Αναλάβαμε μία ιστορική ευθύνη, αυτή της διακυβέρνησης μέσα στην τρικυμία του παγκόσμιου χρηματοπιστωτικού συστήματος. Επιλέξαμε να μην αποδράσουμε στις λείες και στιλπνές επικράτειες της θεωρίας. Επιλέξαμε να μην μείνουμε στα μετερίζια της αντιπολίτευσης μονίμως διαμαρτυρόμενοι. Είναι βαριά η ευθύνη.

Το μεγάλο, λοιπόν, στοίχημα που θα το κρίνει ο ελληνικός λαός και η ιστορία, δεν είναι να κάνουμε μία διαχείριση της μιζέριας και της φτώχειας, δεν είναι να παρασκευάσουμε γιατροσόφια της δυστυχίας. Αντίθετα, είναι να εξαλείψουμε τις αιτίες που τη δημιουργούν.

Ο αναπτυξιακός νόμος που ψηφίσαμε πρόσφατα, ο νόμος για τους αγροτικούς συνεταιρισμούς και το ΕΣΠΑ που στοχεύει πλέον στην ενίσχυση άνεργων επιστημόνων και νεοφυών επιχειρήσεων, κινείται προς αυτήν την κατεύθυνση. Δυστυχώς, τα οικονομικά θαύματα και τα μαγικά ραβδιά που αίφνης μεταμορφώνουν την πραγματικότητα, ανήκουν στη σφαίρα του μύθου. Σίγουρα ο δρόμος που επιλέξαμε να βαδίσουμε, δεν είναι στρωμένος με ροδοπέταλα. Άλλωστε, δεν υπάρχει δρόμος. Τον δρόμο τον φτιάχνεις περπατώντας.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των Ανεξαρτήτων Ελλήνων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κ. Βάκη και για τον χρόνο.

Κυρία Φωτίου, έχετε ζητήσει τον λόγο;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μετά τον κ. Καραθανασόπουλο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Καραθανασόπουλε, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Κυρία Πρόεδρε, έχω ζητήσει κι εγώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι οι Κοινοβουλευτικοί Εκπρόσωποι. Εδώ μου έχουν σημειώσει αυτήν τη σειρά. Γιατί έχουν ζητήσει τον λόγο η Χρυσή Αυγή τέταρτη κ.λπ.. Θέλετε να μιλήσετε εσείς μετά;

**ΣΠΥΡΙΔΩΝ ΔΑΝΕΛΛΗΣ:** Κυρία Πρόεδρε, ο Προεδρεύων πριν από σας, είχε ανακοινώσει τη σειρά με την οποία θα τοποθετούμασταν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, υπάρχουν σημειωμένα.

**ΣΠΥΡΙΔΩΝ ΔΑΝΕΛΛΗΣ:** Θα ήμουν αμέσως μετά τον κ. Καραθανασόπουλο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τρίτος είναι ο κ. Καραθανασόπουλος, μετά είναι ο κ. Δανέλλης και πέμπτη είναι η Χρυσή Αυγή.

**ΓΕΩΡΓΙΟΣ ΑΡΒΑΝΙΤΙΔΗΣ:** Έχω ζητήσει κι εγώ τον λόγο, κυρία Πρόεδρε, ως Κοινοβουλευτικός Εκπρόσωπος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι. Μετά θα είναι η Δημοκρατική Συμπαράταξη ΠΑΣΟΚ-ΔΗΜΑΡ, έκτη και μετά κατά τη σειρά σας. Όλοι θα μιλήσετε.

Ορίστε, κύριε Καραθανασόπουλε, έχετε τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Αποκαλυπτική η συζήτηση όχι μόνο για την Κυβέρνηση, αλλά και για τα άλλα κόμματα. Δεν ξέραμε αν θα έπρεπε την επόμενη φορά να ζητήσουμε την άδεια από το Ποτάμι για το αν θα πρέπει να καταθέσουμε μια πρόταση νόμου. Τι εισαγγελικό ύφος ήταν αυτό που είχε ο εισηγητής του Ποταμιού; Σε ποιον δίνει εξετάσεις; Στο σύστημα; Ότι μπορεί να σηκώσει το αντιΚΚΕ μέτωπο και ότι μπορεί να το πάει μέχρι τέλους; Ωραία αντίληψη για τη δημοκρατία έχετε! Η Αντιπολίτευση δεν μπορεί να καταθέσει πρόταση νόμου και να απαιτήσει και να ψηφιστεί κιόλας; Μπράβο, υποκλίνομαι -πραγματικά το λέω- στην αντίληψη περί δημοκρατίας που έχει το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Θα σας απαντήσω μετά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να απαντήσετε όσο θέλετε, αλλά τέτοια αισχρή στάση και συμπεριφορά δεν την είχαμε δει. Πραγματικά το λέω, τέτοια αισχρή στάση και συμπεριφορά. Φαίνεται ότι ο εισηγητής σας κάθε φορά που κοιτάζει το πρόσωπό του στον καθρέφτη νομίζει ότι βλέπει και το ΚΚΕ. Τι είπε; Δούναι και λαβείν του ΚΚΕ με την Κυβέρνηση για τον εκλογικό νόμο; Είστε καλά; Μήπως τα δικά σας ενδεχόμενα καμώματα θέλετε να πείτε ή και κάποιων άλλων κομμάτων;

Το ΚΚΕ είναι καθαρό για τον εκλογικό νόμο: Απλή ανόθευτη αναλογική. Τι ψηφίζουμε; Ψηφίζουμε μόνο την κατάργηση του μπόνους των 50 εδρών. Ούτε μπαίνουμε σε παζάρια για τα όρια, για το ένα, για το άλλο. Τίποτα! Μας κάνει χάρη η Κυβέρνηση που μας έφερε την πρόταση νόμου, για να ψηφίσουμε τον εκλογικό νόμο; Αν είναι δυνατόν! Τι διεστραμμένη φαντασία πρέπει να έχει για να πει κάποιος τέτοια πράγματα όταν η ίδια πρόταση νόμου έχει συζητηθεί και το 2013 επί συγκυβέρνησης Νέας Δημοκρατίας – ΠΑΣΟΚ.

Δεν δίνει, όμως, μόνο το Ποτάμι εξετάσεις, δίνει και η Ένωση Κεντρώων για ακόμη μία φορά. Μισή αλήθεια, δηλαδή ψέματα. Ή δεν ξέρετε να διαβάζετε ή πρέπει να πείτε ότι λέτε μόνο την μισή πραγματικότητα, που είναι το ψέμα.

Λέμε μόνο για τους αγροτοκτηνοτρόφους και τους ψαράδες στην πρόταση νόμου; Τους επαγγελματίες δεν τους είδατε; Τους βιοτέχνες δεν τους είδατε, τους αυτοαπασχολούμενους, τους έμπορους; Δεν ξέρετε ότι περιλαμβάνει και αυτούς η πρόταση νόμου; Τους συνταξιούχους και τους μισθωτούς δεν τους ξέρετε;

Ποιους δεν περιλαμβάνει; Τους βιομήχανους και τους εφοπλιστές. Εκτός αν θέλετε να τους συμπεριλάβουμε και αυτούς στην πρόταση νόμου, αν είστε υπερασπιστές αυτών που τους αποκλείουμε από την πρόταση νόμου. Γιατί μόνο αυτούς αποκλείουμε από την πρόταση νόμου. Συμπεριλαμβάνουμε τους άνεργους, τους πάντες. Αυτούς θέλετε να συμπεριλάβουμε; Είσαστε, δηλαδή, οι δικηγόροι των εφοπλιστών και των βιομηχάνων; Πέστε το, γιατί ακριβώς αυτών τα συμφέροντα υπερασπίζεστε. Δεν λέτε κουβέντα για αυτούς, απολύτως τίποτα. Τι λέτε; Ποιους στοχοποιείτε; Κάποια στρώματα, τα οποία μπορεί να επωφελήθηκαν, να πήραν κάποια παραπάνω ψίχουλα και στοχοποιείτε μεγαλοσυνταξιούχους, δημοσίους υπαλλήλους για να αφήσετε στο απυρόβλητο τους βιομήχανους και τους εφοπλιστές.

Γιατί τι θέλετε να κάνετε; Θέλετε να τους κάνετε όλους φτωχούς για να έχουν οι κεφαλαιοκράτες τα προνόμιά τους.

Από αυτήν την άποψη, λοιπόν...

**ΜΑΡΙΟΣ ΓΕΩΡΓΙΑΔΗΣ:** …(δεν ακούστηκε)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν σε διέκοψα και δεν σου επιτρέπω να με διακόπτεις!

**ΜΑΡΙΟΣ ΓΕΩΡΓΙΑΔΗΣ:** …(δεν ακούστηκε)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν σου επιτρέπω να με διακόπτεις!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε Γεωργιάδη, κύριε Καραθανασόπουλε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτήν την άποψη, λοιπόν, ρωτάμε τον ΣΥΡΙΖΑ: Αλήθεια, τι άλλαξε από το 2013; Τότε την ψηφίσατε την πρόταση νόμου του ΚΚΕ. Άλλαξε μήπως η πρόταση νόμου του ΚΚΕ; Όχι, η ίδια είναι. Δεν αλλάξαμε τίποτα. Τι άλλαξε; Από Αντιπολίτευση γίνατε Κυβέρνηση. Τότε ήταν ρεαλιστική η πρόταση νόμου του ΚΚΕ και σήμερα δεν είναι; Σήμερα είναι στη σφαίρα της φαντασίας;

Εσείς αλλάξατε στάση. Βεβαίως, εμείς το ξέραμε και από το 2013 ότι ήταν υποκριτικά όλα αυτά τα οποία λέγατε και τις προτάσεις νόμου που καταθέτατε. Γιατί ακριβώς ξέραμε πολύ καλά ότι το μόνο που σας απασχολεί είναι να κερδίσετε από την λαϊκή δυσαρέσκεια για να μπορέσετε μετά να σύρετε τον λαό σε ένα νέο μνημόνιο ως κυβέρνηση διαχειριζόμενη το αστικό σύστημα και τα συμφέροντα του κεφαλαίου. Πουλάγατε φύκια, δηλαδή, για μεταξωτές κορδέλες.

Από αυτήν την άποψη και γενικά με τις προτάσεις νόμου του το ΚΚΕ και με τη στάση του, προσπαθεί ακριβώς να υπερασπιστεί τα συμφέροντα του συνόλου του λαού απέναντι στην αστική τάξη και στα πιο πλούσια μεσαία στρώματα που κέρδιζαν και την περίοδο της ανάπτυξης και την περίοδο της κρίσης.

Εμείς, αυτό το οποίο λέμε είναι ότι σήμερα μία οικογένεια για να μπορέσει να ζήσει με αξιοπρέπεια, για να μπορέσει, δηλαδή, να ικανοποιεί το σύνολο των αναγκών, να μπορεί να πάει διακοπές δεκαπέντε μέρες σε πεντάστερο ξενοδοχείο χρειάζεται πραγματικά 40.000 ευρώ για να μπορεί να τα φέρει βόλτα. Είναι πολυτέλεια αυτό; Ποιοι το έχτισαν; Τόσα χρειάζεται για να μην έχει πρόβλημα να της κόψουν το ρεύμα, για να μπορεί τα παιδιά της να τα ντύνει, να μπορεί να έχει τα πάντα.

Αυτό χρειάζεται σήμερα μια οικογένεια και όχι τα 500 ευρώ που της δίνετε εσείς. Μάλιστα, λέτε ότι από 500 και πάνω είναι προνομιούχοι και πως μπορεί να ζήσει μία οικογένεια με 500 ευρώ.

Αυτή είναι η διαφορά μας. Η διαφορά μας είναι ότι εμείς δεν θέλουμε ο λαός να βολευτεί στη μιζέρια και στην εξαθλίωση. Δεν θέλουμε να είναι πολυτέλεια το θέατρο, το σινεμά, οι συναυλίες, οι διακοπές, η αναψυχή, τα ταξίδια στο εξωτερικό, το καλό βιβλίο. Τα δικαιούνται και πρέπει να τα έχουν. Για εσάς όλα αυτά είναι πολυτέλεια. Δεν μπορεί να τα έχει ο λαός, οι άνεργοι, τα λαϊκά νοικοκυριά και πρέπει να βολεύονται στα διάφορα ξεροκόμματα.

Είστε υποκριτές, ο ΣΥΡΙΖΑ, γιατί λέτε ότι 40.000 δεν είναι λαϊκή οικογένεια. Θα το καταλάβαινα, αν το λέγατε αυτό από αριστερή σκοπιά, αν κάνατε την κριτική και λέγατε: «Ας μειώσουμε κι ας το πάμε στις 20.000 κι ας διαγράψουμε το 100% των οφειλών, να γίνουμε πιο γενναιόδωροι». Τότε θα καταλάβαινα ότι μπορεί να έχει μια βάση ο συλλογισμός σας. Εδώ, όμως, δεν λέτε καν αυτό. Δεν τολμάτε να πείτε ούτε καν αυτό, για να μας κάνετε, υποτίθεται, μία κριτική επί της ουσίας από τα αριστερά.

Εμείς, λοιπόν, λέμε καθαρά ότι για την κατάσταση που βιώνουν τα υπερχρεωμένα λαϊκά νοικοκυριά πρέπει να πληρώσουν οι υπεύθυνοι. Αλήθεια, ποιος οδήγησε στην υπερχρέωση τα λαϊκά νοικοκυριά από το 2000; Δεν ήταν οι ίδιες οι τράπεζες, που στο όνομα του να σπρώξουν τα υπερσυσσωρευμένα κεφάλαια και να παρατείνουν την εκδήλωση της κρίσης, έδιναν αφειδώς δάνεια, από διακοποδάνεια, εορτοδάνεια και ό,τι άλλο μπορεί να φανταστεί κανένας και με υψηλότατα επιτόκια; Γιατί το κάνατε; Έχασαν ή κέρδισαν από αυτή τη διαδικασία οι τράπεζες; Κέρδισαν. Μόνο τους τόκους που έπαιρναν όλα αυτά τα χρόνια τους φτάνει. Έβγαλαν τα κεφάλαια πολλαπλάσια. Αυτό είναι το πρώτο.

Δεύτερον, δεν ήταν οι κυβερνητικές πολιτικές που δεν μπορούσε ο λαός να ικανοποιήσει μία σειρά ανάγκες από τη στέγαση, μέχρι οτιδήποτε άλλο και αναγκαζόταν να καταφύγει στον τραπεζικό δανεισμό για να ικανοποιήσει αυτές τις ανάγκες, γιατί δεν μπορούσε με το μεροκάματο και την εργασία να τα φέρει βόλτα;

Τρίτο στοιχείο. Ποιος μείωσε τους μισθούς και τις συντάξεις; Τους μείωσαν οι κυβερνήσεις -κι εσείς το κάνετε και σήμερα και η σημερινή Κυβέρνηση μειώνει μισθούς και συντάξεις- και το μεγάλο κεφάλαιο, το οποίο θέλει πολύ φθηνούς εργαζόμενους.

Ποιος οδήγησε στην ανεργία εκατοντάδες χιλιάδες κόσμου; Η καπιταλιστική κρίση και τα συμφέροντα των κεφαλαιοκρατών, οι οποίοι μεταφέρουν αλλού τις επιχειρήσεις ή που κλείνουν τις επιχειρήσεις, βάζουν λουκέτο, όπως έκανε ο Μαρινόπουλος, μεταφέροντας τα κέρδη στο εξωτερικό και ζώντας αυτοί ζωή χαρισάμενη.

Ποιος φταίει για τα λουκέτα που έχουν οι επαγγελματίες; Δεν φταίει η ασύδοτη δράση του μεγάλου κεφαλαίου; Δεν φταίει η απελευθέρωση της αγοράς, η μονοπώλησή της; Αυτά δεν συνεχίζετε κι εσείς με την εργαλειοθήκη του ΟΟΣΑ; Δεν φταίει η υπερφορολόγηση, από πλευράς των κυβερνήσεων, απέναντι σε αυτές τις κατηγορίες;

Ποιος οδηγεί στο ξεκλήρισμα τη φτωχομεσαία αγροτιά και να εγκαταλείπει τα χωράφια της; Δεν φταίει η Κοινή Αγροτική Πολιτική που υπερασπίζεστε; Δεν φταίνε τα συμφέροντα των μεγαλέμπορών και των βιομηχάνων τροφίμων, που τα παίρνουν φθηνά, για ένα κομμάτι ψωμί, τα αγροτικά εμπορεύματα;

Αυτούς υπερασπίζεστε και σήμερα. Αυτοί, λοιπόν, φταίνε για την κατάσταση που βιώνουν τα λαϊκά νοικοκυριά και εμείς λέμε ότι αυτοί πρέπει να πληρώσουν. Βεβαίως, πρέπει να πληρώσουν οι τράπεζες, για να μπορέσει να ανακουφιστεί ο λαός από την υπερχρέωση. Γι’ αυτό καταθέτουμε τη συγκεκριμένη πρόταση νόμου.

Τουλάχιστον, κύριε Υπουργέ, ας παραδεχθούμε μία πραγματικότητα. Μιλήσατε για μία σχέση ανάμεσα σε τρεις, τις τράπεζες, το κράτος και τους δανειολήπτες. Με την πολιτική σας, αλήθεια, με το χέρι στην καρδιά, ποιους ωφελήσατε; Τις τράπεζες δεν στηρίζετε;

Με τις ανακεφαλαιοποιήσεις τις οποίες κάνετε, και τις προηγούμενες και τη σημερινή, και με τους νόμους τους οποίους φέρνετε, πλήρωσαν τίποτα οι τράπεζες; Όχι. Στηρίχθηκαν με χρήματα του ελληνικού δημοσίου, δηλαδή του φορολογούμενου, των λαϊκών στρωμάτων που φορολογούνται. Γιατί κάποιοι δεν φορολογούνται.

Πληρώνουν και οι δανειολήπτες, οι οποίοι εξακολουθούν να είναι δέσμιοι του τραπεζικού δανεισμού και θα παραμείνουν δέσμιοι. Επεκτείνεται αυτή την δέσμευση την οποία έχουν απέναντι στις τράπεζες. Την παρατείνετε ακόμη περισσότερο.

Γι’ αυτό εμείς λέμε ότι με τη σημερινή σας πολιτική στηρίζετε τις τράπεζες. Στο κάτω κάτω της γραφής, επί της δικής σας Κυβέρνησης –όχι ότι οι προηγούμενες ήταν άμοιρες των ευθυνών- ξεκίνησε το ξήλωμα του πουλόβερ για τους πλειστηριασμούς.

Φτάσατε στο σημείο να φέρνετε μία τροπολογία στις 2 το μεσημέρι, για να ψηφιστεί στις 4, που δίνατε το δικαίωμα στα διάφορα funds να διαχειρίζονται τα κόκκινα δάνεια της πρώτης στεγαστικής κατοικίας που προστατεύονται, αυτό το 25%. Ναι, την φέρατε στις 2 το μεσημέρι, όχι για να πωληθούν, αλλά για να μπορούν να τα διαχειρίζονται και να παραχωρείται η διαχείρισή τους.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Δεν ισχύει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό κάνατε και είναι φανερό. Βγήκαμε μάλιστα και το καταγγείλαμε πολύ καθαρά και σας είπαμε «αποσύρτε το ή δώστε μας τη δυνατότητα να φέρουμε ονομαστική ψηφοφορία». Και δεν κάνατε ούτε το ένα ούτε το άλλο. Μία τροπολογία, η οποία ήταν από την προηγούμενη μέρα υπογεγραμμένη και δεν τη φέρατε μαζί με τις άλλες. Το «στήσατε», δηλαδή, το πράγμα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Απ’ αυτήν την άποψη, εμείς λέμε καθαρά -και ολοκληρώνω με αυτό- ότι το μόνο που κάνουν και η Κυβέρνηση και τα άλλα κόμματα που σας αντιπολιτεύονται είναι πώς θα γίνει διαχείριση της φτώχειας, αφήνοντας στο απυρόβλητο το μεγάλο κεφάλαιο και τα συμφέροντα τα οποία έχει. Ίσα ίσα, που με την πολιτική σας αυτά τα συμφέροντα εξυπηρετείτε και λέτε στον λαό να μάθει να ζει με τη μιζέρια και την εξαθλίωση. Γι’ αυτό προσπαθείτε να δασκαλέψετε τον λαό, περιορίζοντας τις όποιες απαιτήσεις του στα κάποια ξεροκόμματα της υποτιθέμενης ανθρωπιστικής σας πολιτικής.

Όσο για το «Κασσάνδρες», καλά θα κάνετε να προσέχετε τι λέτε. Ήμασταν Κασσάνδρες για τη Συνθήκη του Μάαστριχτ που ψηφίσατε; Ήμασταν Κασσάνδρες, όταν λέγαμε ότι έρχεται η καπιταλιστική κρίση; Ήμασταν Κασσάνδρες, όταν σας λέγαμε ότι θα φέρετε το τρίτο μνημόνιο; Ήμασταν Κασσάνδρες, όταν σας λέγαμε ότι θα ξηλώσετε το ασφαλιστικό σύστημα; Να τι επιβεβαιώνεται στην πράξη!

Αυτό που λέμε, λοιπόν, είναι ότι τα επόμενα μέτρα θα είναι ακριβώς η μεγαλύτερη απελευθέρωση της αγοράς εργασίας, που την βρήκατε σε μεγάλο βαθμό απελευθερωμένη και τη διατηρείτε, γιατί για τα voucher δεν μπορείτε να σφυρίζετε αδιάφοροι. Τα έκαναν η Νέα Δημοκρατία και το ΠΑΣΟΚ και εσείς τα συνεχίζετε και τα αξιοποιείτε και στο δημόσιο. Τους ενοικιαζόμενους εργαζόμενους τους έκαναν η Νέα Δημοκρατία και το ΠΑΣΟΚ και εσείς τους επεκτείνετε και στο δημόσιο τομέα τώρα, να μπορούν και οι δημόσιοι οργανισμοί να έχουν ενοικιαζόμενους εργαζόμενους. Αυτό κάνετε.

Βρήκατε, λοιπόν, ένα ολοκληρωμένο θεσμικό πλαίσιο, το οποίο καταργεί οποιοδήποτε συλλογικό δικαίωμα στην εργασία και στην ασφάλεια και το επεκτείνετε ακόμη παραπέρα, μέχρι να καταλυθεί τελείως οτιδήποτε έχει εναπομείνει. Και αυτό θα το κάνετε με τα επόμενα μέτρα τα οποία θα φέρετε στο πλαίσιο της αξιολόγησης του φθινοπώρου, της δεύτερης αξιολόγησης, στην απελευθέρωση της αγοράς εργασίας και στον συνδικαλιστικό νόμο και στο δικαίωμα των ομαδικών απολύσεων και στον κατώτερο μισθό. Εδώ είμαστε και θα το θυμηθείτε και θα είναι και ντάλα μεσημέρι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Καραθανασόπουλε.

Τον λόγο έχει η κ. Φωτίου για πέντε λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Ένα θέμα που συνεχώς επανέρχεται στη συζήτηση, εάν θέλετε να κάνω μια γενικότερη κριτική, είναι αυτό που μοιάζει ότι υπάρχει μια ενιαία αντιπολιτευτική πολιτική στο επίπεδο, κατ’ αρχάς, της ηθικής. Προσπαθούν όλοι, λοιπόν, από το ΚΚΕ μέχρι τη Νέα Δημοκρατία, να πείσουν τον ελληνικό λαό ότι έχουν να κάνουν με μια κυβέρνηση απατεώνων και υποκριτών, χωρίς διαχωριστικές γραμμές σ’ αυτό. Μου προξενεί εντύπωση.

Δεύτερον, το άλλο πολύ ενδιαφέρον που συμβαίνει εδώ είναι ότι χρησιμοποιούμε, ανεξαρτήτως πηγών, στατιστικά δεδομένα, υπερβάλλοντας όπως νομίζουμε και όσο νομίζουμε, για να ενισχύσουμε τις απόψεις μας -από την μια άκρη μέχρι την άλλη- ότι η Κυβέρνηση ΣΥΡΙΖΑ μέσα σ’ αυτό τον ενάμιση χρόνο έχει φέρει την πλήρη καταστροφή. Αυτό είναι το δεύτερο ομοιογενές, εάν θέλετε, συμπέρασμα. Μου κάνει και αυτό κατάπληξη, πώς δηλαδή δεν υπάρχουν διαχωρισμοί, πώς δεν μπορεί κανείς να καταλάβει εδώ πώς συμποσούνται όλες οι παρατάξεις, ανεξαρτήτως ιδεολογικού, πολιτικού κ.λπ. περιεχομένου.

Το τρίτο που σήμερα αναδεικνύεται είναι τελικά εάν υπάρχει αυτό που ειπώθηκε, τα συμφέροντα του λαού έναντι της αστικής τάξης, ή εάν η έννοια της αστικής τάξης καταργείται και ενσωματώνεται στη λαϊκή οικογένεια, στα δικαιώματα του λαού. Αυτό πράγματι είναι ενδιαφέρον. Αν έχει πολλές ανάγκες ο καθένας μας σήμερα να πάει σε πεντάστερο που μας είπε ο κ. Καραθανασόπουλος; Έχει. Αλλά εδώ πράγματι στο τέλος θα καταργήσουμε και την πάλη των τάξεων. Διότι όσο συνεχίζουμε με αυτήν την επιχειρηματολογία, πιστεύω ότι δεν είναι διακριτά τα όρια.

Εγώ θα μιλήσω πάντα γι’ αυτόν τον τομέα, που πάλι όλη σύσσωμη η Αίθουσα, αδιακρίτως ιδεολογικών διαφορών, χαρακτηρίζει ότι αυτή η Κυβέρνηση δίνει ξεροκόμματα στον λαό και μάλιστα σχεδόν χειρότερα και από πριν, αν θέλετε, ακριβώς για να τον κρατήσει οι μεν λένε στη φτώχεια, οι δε λένε «διότι αυτή η Κυβέρνηση είναι ανίκανη». Εκείνοι ξέρουν το αστικό κράτος καλύτερα, ξέρουν τι θα πει αλληλεγγύη κ.ο.κ. και προχωρούν.

Μου κάνει και σε αυτό το σημείο εντύπωση ότι πάλι δεν υπάρχουν διαχωριστικές γραμμές, ότι δεν μπορεί να δει κανείς διαφορές στο πώς υπάρχουν πολιτικές για τις ευάλωτες ομάδες, έτσι ώστε να υπάρχει αξιοπρέπεια γι’ αυτές τις ομάδες, έτσι ώστε να υπάρχει μακροπρόθεσμος σχεδιασμός για το τι θα γίνει. Έχω αναφέρει πάρα πολλές φορές στην επιτροπή και γι’ αυτό το νομοσχέδιο, αλλά και συγκεκριμένα σε αυτήν την Αίθουσα, τι ακριβώς σχεδιάζουμε: Έναν νέο νόμο-πλαίσιο που ξηλώσει όλο το προνοιακό κράτος της δεξιάς, που θα ξηλώσει όλο το προνοιακό κράτος, το οποίο έχει δομηθεί από το 2014, αλλά κυρίως έχει στηθεί με τη Φρειδερίκη.

 Είναι τυχαίο ότι άρχισαν οι επισκέψεις των επιτελικών της Νέας Δημοκρατίας σήμερα –έτσι εξαγγέλλονται- σε όλες τις ΜΚΟ, σε όλα τα νομικά πρόσωπα ιδιωτικού δικαίου που σήμερα ακριβώς αφήνουν απλήρωτους τριάντα μήνες τους εργαζομένους, ενώ έχουν αμύθητες περιουσίες, όπως το Γηροκομείο Αθηνών κ.ο.κ.;

Όλοι είμαστε το ίδιο; Αυτό είναι που πρέπει να καταλάβει ο ελληνικός λαός; Και ποιον εξυπηρετεί στο τέλος αυτό άλλον από τη Χρυσή Αυγή; Μπορεί να εξυπηρετεί κανέναν άλλον;

Σήμερα άνοιξε το κοινωνικό εισόδημα αλληλεγγύης σε τριάντα δήμους.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Αναπληρώτριας Υπουργού)

Θέλω λίγο χρόνο ακόμα, κυρία Πρόεδρε.

Έχω κάνει κριτική για το πώς εφαρμόστηκε την περασμένη φορά. Έχω κάνει κριτική και έχω πει ποια διαφορετικά μέτρα κάνουμε εμείς. Δεν θα σταθώ σήμερα σε αυτό, θα σταθώ στο εξής πολύ απλό. Εμείς για πρώτη φορά, πρώτον, εκπαιδεύσαμε τους ανθρώπους με τα ΚΔΑ, δεύτερον, αλλάξαμε όλο το πληροφοριακό σύστημα και, τρίτον, ενημερώσαμε πόρτα-πόρτα τους Έλληνες πολίτες για τα δικαιώματά τους με όλο το έντυπο υλικό -πόρτα-πόρτα, για να ξέρει ο Έλληνας πολίτης πού να πάει και τι να κάνει- και του δώσαμε και το μεγάλο δικαίωμα μέσα από αυτή τη διαδικασία αμέσως να ξέρει αν είναι δικαιούχος ή όχι.

Από το πρωί που ανοίξαμε μέχρι τώρα διακόσιοι δικαιούχοι έχουν κατοχυρωθεί. Δηλαδή, δεν χρειάζεται ούτε να ταλαιπωρείται ο άνθρωπος ούτε να περιμένει τα αποτελέσματα μετά από έναν-δύο μήνες ούτε τίποτα. Αλλά όταν θα διαπιστώνει ότι τους τελευταίους έξι μήνες έχει μπει σε αυτό που λέμε ακραία φτώχεια, θα μπορεί να υποβάλλει αίτηση και την ίδια ώρα -εφόσον αυτά που υποβάλλει είναι ορθά- θεωρείται δικαιούχος.

Αυτό δεν είναι τίποτα; Όλα είναι -δεν βαριέσαι- ένα ξεροκόμματο; Η αξιοπρέπεια των ανθρώπων δεν μετράει τελικά καθόλου; Αυτό είναι η ανικανότητα, για να μιλήσω για τους «άξιους» της Νέας Δημοκρατίας και του ΠΑΣΟΚ που δεν κατάφεραν να σχεδιάσουν ένα ελάχιστο εγγυημένο εισόδημα και που τα έκαναν μαντάρα και που οι άνθρωποι το έμαθαν εκ των υστέρων, οι δήμοι δεν ήταν εκπαιδευμένοι, κανείς και εμείς αναγκαστήκαμε να το ξανασχεδιάσουμε από την αρχή με άλλη αντίληψη και θεωρία;

Αυτά είναι που επαναλαμβάνουν τα μίντια της διαπλοκής, πρωί, μεσημέρι, βράδυ. Άκουσα συγκλονιστικά πράγματα για τις συντάξεις. Όλες οι πτέρυγες! Κόπηκαν οι μισθοί, άκουσα μόλις τώρα και από το ΚΚΕ. Ποιοι μισθοί κόπηκαν; Δηλαδή, πόσο αντέχετε –ας πούμε- όλοι να έχετε μια φωνή εδώ μέσα χωρίς διαφοροποιήσεις; Πρέπει να επικαλούμαστε μόνο το ιδεολογικό μας υπόβαθρο για να αναδεικνύουμε τις διαφοροποιήσεις; Επί της ουσίας ο λόγος είναι ίδιος. Το τέλος. Παρ’ όλη αυτή την ιστορία που γίνεται καθημερινά, μια καθημερινή πλύση στον ελληνικό λαό από τα μίντια, στο τέλος ο ελληνικός λαός θα καταλάβει πολύ καλά και την προσπάθεια που γίνεται και τι αξιοποιούμε και θα κρίνει όταν έρθει η ώρα του αυθεντικά, όπως μόνο αυτός ξέρει να κρίνει.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε την κ. Φωτίου.

Θα σας παρακαλούσα να αρχίσουμε να σεβόμαστε τον χρόνο.

Κύριε Δανέλλη, έχετε τον λόγο για δώδεκα λεπτά.

**ΣΠΥΡΙΔΩΝ ΔΑΝΕΛΛΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, φαντάζομαι συμφωνούμε όλοι εδώ ότι το πώς λειτουργεί και το πώς οργανώνεται η δικαιοσύνη σε μια ευνομούμενη πολιτεία καταδεικνύει την ποιότητα της δημοκρατίας αλλά και την αποτελεσματικότητα της εκτελεστικής εξουσίας.

Υπόθεση «SIEMENS». Χύθηκε άφθονο μελάνι, κατηγορήθηκαν στελέχη, λοιδορήθηκαν, δικαίως ή αδίκως, πολιτικοί και δηλητηριάστηκε, ίσως ανεπανόρθωτα, ο δημόσιος διάλογος υπό τον αφορισμό του «όλοι το ίδιο είναι, όλοι τα παίρνουν». Και τώρα που έφτασε η στιγμή της κρίσης, η υπόθεση «SIEMENS» αναβάλλεται επ’ αόριστον. Είναι προφανές ότι υπάρχουν τραγικές ανεπάρκειες και παθογένειες στη λειτουργία της δικαιοσύνης. Το ξέρουμε και το επαναλαμβάνουμε μονότονα όλοι. Όμως, δεν μπορούμε να μετατρέψουμε τη δικαιοσύνη σε αποδιοπομπαίο τράγο σε μια τόσο ευαίσθητη υπόθεση όπου η πολιτεία και το πολιτικό προσωπικό της έχει επενδύσει τόσο μεγάλη υπεραξία, πολιτική υπεραξία και ενώ θα έπρεπε να πρόκειται για ζήτημα τιμής του πολιτικού κόσμου και επομένως, να έχει αντιμετωπιστεί από όλες τις πλευρές όλα τα χρόνια αυτά που απασχολεί το δημόσιο διάλογο με την ανάλογη σοβαρότητα, παρ’ όλα αυτά, αφήσαμε τον χρόνο να φύγει, επιτρέποντας το μοιραίο της αναβολής της δίκης να μας προλάβει. Φοβάμαι πως τα ίδια θα μας βρουν και στην υπόθεση της δίκης της Χρυσής Αυγής. Καλομελέτα κι έρχεται. Ας το προλάβουμε.

Όμως, πρέπει να αναρωτηθούμε γιατί τα θέματα που μας δυσκολεύουν συλλογικά ως κοινωνία και ως πολιτικό σύστημα τελικώς συνήθως παραπέμπονται στις καλένδες. Δεν επιθυμούμε στ’ αλήθεια ως πολιτικό σύστημα να τα θεραπεύσουμε όλα αυτά; Μας αρκούν τα εκ των υστέρων κροκοδείλια δάκρυα της εκάστοτε εκτελεστικής εξουσίας που κανέναν τελικά δεν πείθουν; Αυτές είναι παθογένειες που μας χαρακτηρίζουν διαχρονικά και εν πολλοίς μας οδήγησαν στη γενικότερη -και όχι μόνο στην οικονομική- χρεοκοπία.

Κυρίες και κύριοι συνάδελφοι, το ΚΚΕ διακρίνεται διαχρονικά για τη σταθερότητα των απόψεων και των ιδεών του, για τη σταθερότητα των αναφορών και των δράσεών του και είναι άξιο σεβασμού για αυτό. Με την πρόταση νόμου που συζητάμε σήμερα το ΚΚΕ φιλοδοξεί να βοηθήσει τη λαϊκή οικογένεια, προτείνοντας έναν πολύ συγκεκριμένο τρόπο λειτουργίας του τραπεζικού συστήματος, του πολύπαθου ελληνικού τραπεζικού συστήματος, συνεπές με τις πάγιες απόψεις του. Οι υπόλοιποι, συμπεριλαμβανομένου και του ΣΥΡΙΖΑ, σε αντίθεση με ό,τι έλεγε, βεβαίως, δυο χρόνια πριν γι’ αυτά τα ζητήματα, αναγνωρίζοντας το ουτοπικό των προτάσεων για τη σημερινή πραγματικότητα και το ανεφάρμοστό τους βεβαίως, παραπέμπουν την πρόταση νόμου σε ένα απροσδιόριστο μέλλον.

Προφανώς και είναι δικαίωμα του ΚΚΕ, όπως και όλων των υπολοίπων κομμάτων της Αντιπολίτευσης -και ίσως και υποχρέωση- να προτείνουν σχέδια νόμου. Το Ποτάμι κάθε άλλο παρά αμφισβητεί αυτό το δικαίωμα και αυτή την υποχρέωση.

Απλά, επειδή η διαδικασία, όπως εξελίσσεται, όπως έχει υιοθετηθεί να εξελίσσεται, φαίνεται να είναι προσχηματική, γιατί δεν οδηγείται σε καμμία ουσιαστική ολοκλήρωση, ίσως θα πρέπει για την προάσπιση του κύρους του θεσμού της κοινοβουλευτικής διαδικασίας να ξαναδούμε τις προτάσεις νόμου των κομμάτων της Αντιπολίτευσης.

Επιστρέφοντας στο σήμερα και στο τώρα, στον πραγματικό κόσμο, ας αναλογιστούμε την κρισιμότητα των στιγμών για το ευρύτερο ευρωπαϊκό τραπεζικό σύστημα, αναπόσπαστο κομμάτι του οποίου βεβαίως είναι και το ελληνικό.

Το ευρωπαϊκό τραπεζικό οικοδόμημα βρίσκεται σε φάση οδύνης, παρατεταμένης οδύνης, σε μια περίοδο αυξημένων σεισμικών δονήσεων, όπου πίσω από κάθε χτύπημα καιροφυλακτεί ένας πιθανός «Αρμαγεδδών» για το σύνολο της πραγματικής οικονομίας.

Υπάρχουν καθυστερήσεις στην ουσιαστική ευρωπαϊκή τραπεζική ένωση. Χρειάζεται ένα συνολικό ευρωπαϊκό σχέδιο αντιμετώπισης των κόκκινων δανείων, με τη δημιουργία ενός Ευρωπαϊκού Ταμείου Εγγύησης Καταθέσεων, έτσι όπως προβλέπεται εξάλλου στον αρχικό σχεδιασμό της ευρωπαϊκής τραπεζικής ένωσης. Αυτά αν δεν πραγματοποιηθούν σύντομα, πιθανόν να αποτελέσουν έναν νέο πυροκροτητή μιας πιθανώς πολύ μεγαλύτερης κρίσης από αυτή που ζήσαμε μέχρι σήμερα.

Είναι ήδη γνωστό το μέγεθος του προβλήματος των ιταλικών τραπεζών, καθώς επίσης και τα όσα ψιθυρίζονται για τις πορτογαλικές τράπεζες. Τα κόκκινα δάνεια των ιταλικών τραπεζών ανέρχονται στο δυσθεώρητο ποσό των 360 δισεκατομμυρίων ευρώ.

Τα ανοίγματα των κεντρικών τραπεζών του Ευρωπαϊκού Βορρά προς τον Νότο αυξάνονται. Τα ανοίγματα της Deutsche Bank σε παράγωγα ανεβαίνουν σε ένα δυσθεώρητο επίπεδο, που κανείς δεν μπορεί να προβλέψει πώς μπορούν να αντιμετωπιστούν.

Η ανάγκη ριζικής αλλαγής του ευρωπαϊκού τραπεζικού παραδείγματος είναι πλέον εμφανής. Οι τράπεζες στην Ευρώπη πρέπει να χωριστούν ως προς τις λειτουργίες τους και αυτό ίσως να σημαίνει πως οι τράπεζες δεν θα πρέπει να ασχολούνται με πάσης φύσεως οικονομική δραστηριότητα.

Πρέπει να εξευρεθεί επειγόντως μια λύση που θα ενισχύει την ασφάλεια των καταθέσεων των πολιτών και των ίδιων των χρηματοπιστωτικών ιδρυμάτων, αλλά και των θέσεων εργασίας που αυτά δημιουργούν, ώστε να μην φτάνουμε συνεχώς σε μια επαπειλουμένη νέα μη αντιμετωπίσιμη, μάλιστα, κρίση.

Γιατί τίθεται πάλι το ερώτημα του ποιος θα πληρώσει αυτή την κρίση. Πάλι ο Ευρωπαίος φορολογούμενος πολίτης; Δεν φτάνουν τα ως τώρα άνω των 3 τρισεκατομμυρίων ευρώ που του κόστισαν οι περιπέτειες του τραπεζικού συστήματος μέχρι σήμερα από την έναρξη της κρίσης; Πάλι θα πληρώσει ο Έλληνας πολίτης, που έχει ανακεφαλαιοποιήσει τρεις φορές τα εγχώρια χρηματοπιστωτικά ιδρύματα, έστω και εν μέρει;

Επειδή πολύς λόγος γίνεται για τον αφελληνισμό των τραπεζών, θα ήθελα να προσθέσω πως, δυστυχώς, μάλλον είναι πολύ αργά πια για δάκρυα. Πρόκειται για μια εξέλιξη που έχει συμβεί εδώ και πολύ καιρό, αν θέλουμε να μην κοροϊδευόμαστε.

Το 2013 το ελληνικό δημόσιο δανείστηκε περίπου 25 εκατομμύρια ευρώ για την ανακεφαλαιοποίηση των τραπεζών. Οι ιδιοκτήτες έχασαν τότε τις τράπεζες, αλλά και τα κεφάλαια που επένδυσαν. Οι τράπεζες πέρασαν στον έλεγχο του δημοσίου σε ποσοστό μέχρι και 94%.

Υπό κανονικές συνθήκες, το δημόσιο, όποτε έκρινε εύλογο, θα έπρεπε να έχει πωλήσει τις μετοχές, προκειμένου να έχει κέρδος. Αν το σενάριο αυτό εξελισσόταν ομαλά μέχρι το 2013, μετά το 2013 το ελληνικό δημόσιο εύλογα θα μπορούσε να προσδοκά πωλήσεις των μετοχών αυτών έναντι σχετικά υψηλού τιμήματος.

Στα μέσα του 2014 η χρηματιστηριακή αξία των μετοχών που απέκτησε το δημόσιο ανερχόταν στα 18,5 δισεκατομμύρια ευρώ. Στα τέλη του 2015 και μετά τους γνωστούς τραγικούς χειρισμούς της Κυβέρνησης η τιμή των ελληνικών τραπεζών έφτασε να αποτιμάται σε μόλις 800 εκατομμύρια ευρώ.

Ήταν η περίοδος που είχε ακουστεί το γνωστό ανέκδοτο, ότι με ένα επίδομα ΟΑΕΔ μπορούσε κάποιος να γίνει μεγαλομέτοχος σε ελληνική τράπεζα -πικρόχολο ανέκδοτο. Τελικά, οι ελληνικές τράπεζες αγοράστηκαν, όπως ήταν επόμενο, από ξένα funds.

Αυτός ήταν ο πραγματικός αφελληνισμός των τραπεζών και συντελέστηκε εκείνη την όχι και τόσο μακρινή περίοδο με –φοβάμαι- τη μέγιστη ευθύνη της σημερινής Κυβέρνησης. Τότε συνέβη και όχι τώρα, που βρισκόμαστε εν μέσω της άγονης διαμάχης για τα διοικητικά συμβούλια, τη σύνθεσή τους και τη στελέχωση του Ταμείου Χρηματοπιστωτικής Σταθερότητας από Έλληνες ή ξένους μάνατζερ.

Κυρίες και κύριοι συνάδελφοι, και σε αυτό το μείζονος σημασίας για την πραγματική ελληνική οικονομία, το αύριο, την ανάκαμψη, τη σταθεροποίηση, τη δυνατότητα του να ξαναβρούμε την αυτοπεποίθησή μας, στηρίζοντας αυτό που μας λείπει, δημιουργώντας τις προϋποθέσεις για μια ουσιαστική παραγωγικότητα, για μια ουσιαστική παραγωγή εθνικού πλούτου, που θα φέρει και στέρεες θέσεις εργασίας, που είναι το μείζον κοινωνικό πρόβλημα, για όλα αυτά, δυστυχώς, μιλάμε εν παραλλήλω και σε ζητήματα τα οποία δεν νομίζω ότι θα μας φέρουν στο ποθητό αποτέλεσμα. Ως συνήθως, καταπίνουμε την κάμηλο και διυλίζουμε τον κώνωπα και σε αυτό το θέμα.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τον χρόνο.

Τον λόγο έχει ο κ. Κασιδιάρης, Κοινοβουλευτικός Εκπρόσωπος της Χρυσής Αυγής, για δώδεκα λεπτά.

**ΗΛΙΑΣ ΚΑΣΙΔΙΑΡΗΣ:** Κατ’ αρχάς, θα καταγγείλω ότι ο Λαϊκός Σύνδεσμος - Χρυσή Αυγή και η Κοινοβουλευτική του Ομάδα έχουμε καταθέσει σειρά προτάσεων νόμου για μείζονα εθνικά και κοινωνικά ζητήματα, όπως είναι η ανακήρυξη της Ελληνικής Αποκλειστικής Οικονομικής Ζώνης, η κατάργηση της χρηματοδότησης προς τα κόμματα, η πάταξη της λαθρομετανάστευσης, που αποτελεί πληγή αυτή τη στιγμή για το σώμα της Ελλάδος. Καμμία από αυτές τις προτάσεις νόμου δεν έχουν έρθει για συζήτηση ή ψήφιση στην Ολομέλεια. Αυτή ήταν μια πάγια αρχή της παλαιάς συγκυβέρνησης Νέας Δημοκρατίας-ΠΑΣΟΚ, που συνεχίζει ακριβώς την ίδια τακτική και η νυν συγκυβέρνηση του μνημονίου ΣΥΡΙΖΑ και ΑΝΕΛ.

Θα έρθω σε ένα ζήτημα επικαιρότητας αρχικά. Το πανελλήνιο αυτή τη στιγμή βοά για τα αίσχη, εις ό,τι αφορά την περιβόητη υπόθεση, το περιβόητο σκάνδαλο της «SIEMENS»

Ο ΣΥΡΙΖΑ έχει στραφεί κατά του Προϊσταμένου της Εισαγγελίας Εφετών, ενός διεφθαρμένου εισαγγελέα, του περιβόητου εισαγγελέα Ντογιάκου, γνωστός ως «ψηλός Παναθηναϊκάκιας». Να μη μιλάει ο ΣΥΡΙΖΑ για την υπόθεση Ντογιάκου, γιατί τα ξέρατε όλα από το Απρίλιο του 2014, όταν από αυτά εδώ τα έδρανα είχα καταγγείλει τον συγκεκριμένο επίορκο παράγοντα για πολύ συγκεκριμένες εγκληματικές πράξεις. Μάλιστα, είχα καταθέσει στοιχεία και ντοκουμέντα, τα οποία είναι πασίγνωστα και βρίσκονται στη διάθεση της Βουλής. Και δεν έχει γίνει απολύτως τίποτα.

Μη μιλάει, λοιπόν, ο ΣΥΡΙΖΑ, γιατί ο ΣΥΡΙΖΑ ανέχεται και υποστηρίζει αυτήν την εγκληματική ομάδα, η οποία συνεχίζει να δρα μέσα στο εφετείο και μέσα στον Άρειο Πάγο. Διότι το συγκεκριμένο πρόσωπο, μαζί με την εγκληματική οργάνωση την οποία έχει δημιουργήσει, είναι πίσω από τη σκευωρία κατά της Χρυσής Αυγής, πίσω από το σκάνδαλο Βγενόπουλου, πίσω και από την υπόθεση «SIEMENS» πλέον. Είναι πολύ βολικό για τον ΣΥΡΙΖΑ να υπάρχει ο Ντογιάκος, ούτως ώστε να εκτελεί ο ΣΥΡΙΖΑ τις εντολές της Μέρκελ και να λέει ότι για όλα φταίει ένα παλιό κύκλωμα του Σαμαρά.

Ο Σαμαράς, όμως, έχει «πεθάνει». Είναι ένα πολιτικό πτώμα πλέον και δεν υφίσταται στην πολιτική ζωή της χώρας. Σας βολεύει να λειτουργεί ακόμα αυτό το κύκλωμα, για να κάνει αυτήν τη βρώμικη δουλειά. Διότι είναι γνωστό ότι έχει δοθεί εντολή από τη Μέρκελ να θαφτεί το σκάνδαλο της «SIEMENS». Και δεν είναι απευθείας εντολή της Μέρκελ. Είναι οι Γερμανοί βιομήχανοι, αυτοί οι οποίοι ελέγχουν τη Μέρκελ και τον Σόιμπλε και μέσω αυτών διαβιβάζουν τις εντολές στην Κυβέρνηση της Ελλάδος.

Σας έχει βολέψει το ότι παραγράφεται το σκάνδαλο της «SIEMENS». Σε λίγο καιρό θα βλέπουμε τον Καραβέλα και τον Χριστοφοράκο να κάνουν μπάνια στη Μύκονο με την ανοχή αυτή, την οποία επιδεικνύει η Κυβέρνηση σας σε αυτό το παραδικαστικό κύκλωμα.

Απαιτείται μια εθνική κυβέρνηση στην Ελλάδα, μια κυβέρνηση της Χρυσής Αυγής, για να χτυπηθούν αυτά τα κυκλώματα, για να πάνε στη φυλακή όλοι οι υπεύθυνοι για τη διασπάθιση και την κλοπή του δημοσίου χρήματος.

Όπως θυμάστε, πριν από λίγες εβδομάδες, είχαν έρθει εδώ στη Βουλή Γερμανοί Βουλευτές, να τους μιλήσουμε για τα προβλήματα της Ελλάδος. Μόνο η Χρυσή Αυγή τους είπε ότι το κράτος τους είναι ένας διαφθορέας, ότι εξάγουν διαφθορά, ότι αρνούνται να στείλουν στην Ελλάδα για να δικαστεί τον νούμερο ένα παράγοντα του σκανδάλου «SIEMENS», τον Χριστοφοράκο. Τίποτα δεν είπαν οι εκπρόσωποι του ΣΥΡΙΖΑ. Τίποτα δεν είπαν οι εκπρόσωποι όλων αυτών που κάποτε παρίσταναν τους αντι-Γερμανούς και σήμερα μετατραπεί σε τσιράκια της γερμανικής οικονομικής ολιγαρχίας.

Να έρθω και στο ζήτημα του εκλογικού νόμου, ένα άλλο μείζον ζήτημα της επικαιρότητας. Έχει μεγάλο ταλέντο ο Πρωθυπουργός σας να πετάει την μπάλα στην εξέδρα. Όταν η χώρα ξεπουλιέται, όταν η χώρα προδίδεται, όταν αλλοδαποί εγκληματίες μέσα στην Ομόνοια δολοφονούν πολίτες με δέκα σφαίρες και δεν συλλαμβάνονται, είναι πολύ βολικό να συζητούν όλοι για τον εκλογικό νόμο.

Κι εμφανίζεται η εκπρόσωπος του ΠΑΣΟΚ, η Φώφη Γεννηματά, και λέει ότι η Χρυσή Αυγή τείνει να καταστεί ρυθμιστής στα πολιτικά πράγματα της Ελλάδος. Για πρώτη φορά θα συμφωνήσω με την εκπρόσωπο του ΠΑΣΟΚ. Ασφαλώς και η Χρυσή Αυγή είναι ο ρυθμιστής στα πολιτικά δρώμενα της χώρας.

Και βέβαια, αν δεν είχε γίνει αυτή η άθλια δίωξη σε βάρος μας και αν δεν είχαμε πάει όλοι φυλακή με όλες αυτές τις παρανομίες, που από κοινού συνωμοτήσατε και διαπράξατε όλα τα κόμματα του τόξου αυτού που εμείς ονομάζουμε αντισυνταγματικό, ασφαλώς και σήμερα μπορεί να ήμασταν και κυβέρνηση. Παραμένουμε, όμως, ρυθμιστές στα πολιτικά πράγματα της Ελλάδος.

Διάβασα μάλιστα στο ίντερνετ σε ό,τι αφορά τον εκλογικό νόμο, ότι τώρα πάτε να μειώσετε και το ποσοστό του 3% για την είσοδο στη Βουλή. Ενημερώνουμε, λοιπόν, την Κυβέρνηση ότι όχι μόνο είναι αντισυνταγματική η μείωση του 3%, είναι και αντεθνική, γιατί το συγκεκριμένο ποσοστό θεσπίστηκε, ούτως ώστε να μην μπορούν να λειτουργήσουν στην Ελλάδα κυκλώματα και πράκτορες ξένης δύναμης, μην μπορούν πράκτορες της ΜΙΤ να στήσουν ανθελληνικό κόμμα το οποίο θα μπει μέσα στη Βουλή των Ελλήνων. Είναι, λοιπόν, όχι μόνο αντισυνταγματική μία τέτοια προοπτική, αλλά και ξεκάθαρα αντεθνική.

Και προειδοποιούμε προς κάθε κατεύθυνση: Όσοι πάνε για μικροκομματικές σκοπιμότητες να δημιουργήσουν τέτοια ζητήματα που αφορούν εθνικά θέματα, ευθύνονται για εθνική προδοσία. Το 3% είναι αδιαπραγμάτευτο. Και μπορεί ο Καμμένος να θέλει τη μείωση αυτού του ποσοστού και ο Θεοδωράκης το ίδιο, γιατί δεν πρόκειται να ξαναδούν τη Βουλή ούτε με το κυάλι, όμως, επαναλαμβάνω ότι το 3% αφορά το ζήτημα της Θράκης, το ζήτημα της τουρκικής προπαγάνδας και τις δράσεις πρακτόρων μέσα στο έδαφος της Ελλάδας και είναι ένα ζήτημα αδιαπραγμάτευτο και η Χρυσή Αυγή θα δώσει αγώνα, για να πάψει ακόμη κι αυτή η συζήτηση περί της μείωσης του ποσοστού αυτού.

Όταν ο Υπουργός Εθνικής Αμύνης πλέον αποδέχεται τις αντεθνικές προτάσεις και τη γραμμή του ΣΥΡΙΖΑ για δημιουργία συνδικαλιστικών φορέων μέσα στον στρατό, ότι φτάσαμε στο σημείο ένας αυτοπροσδιοριζόμενος πατριώτης Υπουργός Άμυνας να εγκρίνει τη δημιουργία συνδικαλιστικών φορέων μέσα στον στρατό, καταλαβαίνουμε πόσο προδίδεται αυτή η χώρα, σε τι έσχατο σημείο διαφθοράς, διαπλοκής και προδοσίας έχει φτάσει αυτή η χώρα.

Συζητάτε μήνες τώρα ότι θα πατάξετε τη διαπλοκή και σήμερα πάλι ο Τσίπρας είναι καλεσμένος «πρώτο τραπέζι πίστα» στο κανάλι του Αλαφούζου. Μέχρι χθες ο «ΣΚΑΪ» θα έκλεινε. Τώρα λέει ο Τσίπρας ότι είναι καλεσμένος του Παπαχελά. Ξέρετε τι εστί Παπαχελάς, his master voice, η φωνή των Ηνωμένων Πολιτειών.

Και όλως τυχαίως, όταν φτάσαμε στο σημείο να μιλάμε για το κλείσιμο ενός τηλεοπτικού σταθμού που έχει παράνομη άδεια, την επόμενη μέρα να είναι «πρώτη τραπέζι πίστα» στην πιο διαπλεκόμενη με ξένα συμφέροντα εκπομπή και δημοσιογράφο του συγκεκριμένου σταθμού, να είναι καλεσμένος ο Πρωθυπουργός σας.

Η χώρα αυτή τη στιγμή ξεπουλιέται. Αυτό είναι ο μείζον ζήτημα. Οι Έλληνες πένονται, οι Έλληνες δολοφονούνται μέσα στο κέντρο των Αθηνών και η Κυβέρνησή σας δεν είναι απλά ανύπαρκτη, αλλά τα έχει δώσει όλα σε ξένες δυνάμεις. Η Χρυσή Αυγή θα αντισταθεί, ούτως ώστε να λάβει τέλος το ξεπούλημα της χώρας. Είμαστε οι ρυθμιστές της πολιτικής ζωής της Ελλάδος, είτε αυτό σας αρέσει είτε όχι.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Κασιδιάρη.

Τώρα τον λόγο έχει ο κ. Αρβανιτίδης από τη Δημοκρατική Συμπαράταξη ΠΑΣΟΚ-ΔΗΜΑΡ, για δώδεκα λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρία Πρόεδρε, κυρία Υπουργέ, όπως δεν θέλετε να σας κατηγορούν ότι για όλα φταίτε εσείς, έτσι κι εσείς πρέπει να εγκαταλείψετε την άποψη ότι για όλα φταίνε οι προηγούμενοι και φταίει η Ευρώπη.

Πληρώσαμε ακριβά τον λογαριασμό για τις αυταπάτες και την εκπαίδευσή σας. Είναι λογικό να υπερασπίζεστε την προσπάθειά σας, μόνο που και άλλοι προσπάθησαν έστω και με λάθος τρόπο, όπως εσείς πιστεύετε. Σας κρίνουμε, όμως, γιατί διακόψατε την προσπάθεια της χώρας για δεκαπέντε μήνες. Είχατε αυταπάτες, όπως λέτε, και αφήσατε να χαθούν τα αποτελέσματα και οι κόποι του ελληνικού λαού. Αφήσατε την πέτρα να κυλήσει πάλι πίσω από την κορυφή και καλείτε τον ελληνικό λαό, ως άλλο Σίσυφο, να την ανεβάσει πάλι πάνω, μόνο που τώρα πια τρέμουν τα πόδια του και του φαντάζει ακατόρθωτο.

Κυρίες και κύριοι συνάδελφοι, στα χρόνια της κρίσης ένα από τα μεγαλύτερα ζητήματα που απασχόλησε και συνεχίζει να απασχολεί το πολιτικό σύστημα και τους πολίτες είναι το τι πραγματικά φταίει για τη σημερινή κατάσταση της χώρας: το έλλειμμα ή το χρέος;

Θυμάμαι τη σημερινή Κυβέρνηση, όταν έσκιζε τα μνημόνια, με το ένα χέρι να διακηρύσσει τη διαγραφή του χρέους ως το θαυματουργό φάρμακο για πάσα νόσο και την ίδια στιγμή, με το άλλο χέρι, να κλείνει το μάτι στην ελληνική κοινωνία, υποσχόμενη πράγματα, το πρόγραμμα της Θεσσαλονίκης, τα οποία ήταν αδύνατον να κάνει χωρίς να δημιουργήσει νέα ελλείμματα. Μάλιστα, ο ΣΥΡΙΖΑ τότε, θέλοντας να αποφύγει τη συζήτηση επί της ουσίας, απαντούσε με κάτι σαν χρησμό, ο οποίος έλεγε: «Τα λογιστικά πλεονάσματα δημιουργούν κοινωνικά ελλείμματα».

Έτσι, τα προβλήματα κρύφτηκαν μέχρι να τα φέρει ξανά μπροστά μας η ίδια η πραγματικότητα. Σ’ αυτήν τη λογική κινείται και η πρόταση νόμου του ΚΚΕ, στην οποία τα μέτρα για την ανακούφιση της λαϊκής οικογένειας αφορούν μόνο διαγραφή χρεών και διευκολύνσεις αποπληρωμής.

Πρέπει, επιτέλους, να μιλήσουμε καθαρά στους πολίτες. Αυτό που προτείνετε είναι επιμέρους μέτρα. Ανακουφίζουν, βέβαια, και αυτό είναι πολύ σημαντικό, αλλά δεν λύνουν από μόνα τους το πρόβλημα. Ακόμη κι αν μπορούσαμε να προχωρήσουμε σε διαγραφή χρεών, αυτά αργά ή γρήγορα θα δημιουργούνταν ξανά, αφού το διαθέσιμο εισόδημα δεν φτάνει να καλύπτει τις ανάγκες των οικογενειών.

Κατά συνέπεια, το βασικό θέμα για συζήτηση είναι πώς θα δημιουργήσουμε πραγματικό πλούτο, πλούτο χωρίς ελλείμματα, πώς θα αυξήσουμε το ΑΕΠ της χώρας, πώς θα δημιουργήσουμε θέσεις εργασίας σταθερές και καλά αμειβόμενες, πώς θα αυξήσουμε εν τέλει το εισόδημα της ελληνικής οικογένειας.

Κυρίες και κύριοι συνάδελφοι, πρέπει να παραγάγουμε πραγματικό πλούτο και να τον κάνουμε με όρους και προϋποθέσεις που το κάνει το σύνολο του δυτικού κόσμου. Εάν δεν το κάνουμε αυτό, η συζήτηση για το πώς θα μοιράσουμε τον πλούτο δεν θα γίνει ποτέ. Το μόνο που θα μοιράζουμε μέχρι τότε είναι ό,τι περισσεύει από τα δανεικά.

Για να παραγάγουμε πλούτο πρέπει πρώτα να τελειώνομε με τους μύθους, πρέπει να τελειώνουμε με τους ψεύτικους διαχωρισμούς, όπως το κακό δημόσιο που κάθεται από τη μια πλευρά και η καλή αγορά που τα λύνει όλα από την άλλη. Κανείς δεν μπορεί μόνος τους. Χρειαζόμαστε έναν αποτελεσματικό δημόσιο τομέα, που θα δουλεύει για να στηρίξει τον πολίτη και την ιδιωτική πρωτοβουλία, ώστε αυτή με τη σειρά της να δημιουργήσει θέσεις εργασίας, εισόδημα για τους πολίτες, έσοδα για το κράτος.

Πρέπει, επίσης, να σταματήσουμε την ισοπέδωση. Δεν είμαστε ούτε θα γίνουμε όλοι ίδιοι. Διάβαζα τις προάλλες μια εξαιρετική έρευνα, η οποία μιλούσε για 16 δισεκατομμύρια ετήσια φοροδιαφυγή στην Ελλάδα, σχεδόν δυο φορές πάνω, δηλαδή, από τα μέτρα που έχετε πάρει ήδη με το τρίτο μνημόνιο, το δικό σας μνημόνιο. Το ενδιαφέρον με την έρευνα αυτή είναι ότι δεν πετάει απλώς ένα νούμερο έτσι στην τύχη, αλλά πάει ένα βήμα παραπέρα και βλέπει ποιοι κλάδοι φοροδιαφεύγουν και τι μερίδιο φοροδιαφυγής αντιστοιχεί στον καθένα.

Αν, λοιπόν, η Κυβέρνηση δεν χρησιμοποιήσει τέτοια αναλυτικά εργαλεία, ώστε να ξέρει από πού πόσους φόρους μπορεί να εισπράξει, τότε θα πληρώνουν μονίμως οι ίδιοι και οι ίδιοι, που, δυστυχώς, πια δεν έχουν να πληρώσουν. Θα κυνηγάμε τον περιπτερά που δεν έκοψε απόδειξη, θα συνεχίσουμε να μιλάμε με γενικότητες ότι όλοι οι επιχειρηματίες είναι κακοί και κλέβουν το κράτος.

Το αναζητούμενο μοντέλο ανάπτυξης έχει γίνει πια το τοτέμ της πολιτικής αντιπαράθεσης. Όσο προσπαθούμε να συντηρήσουμε μια οικονομία, η οποία στηρίζεται σχεδόν αποκλειστικά στην κατανάλωση και ελάχιστα στην παραγωγή, δεν πρόκειται να πάμε πουθενά. Αυτές είναι καθαρές κουβέντες.

Αυτήν τη στιγμή οι εργαζόμενοι στη χώρα απασχολούνται κατά 73% στον τριτογενή τομέα και μόλις το 27% απασχολείται στον πρωτογενή και δευτερογενή τομέα της παραγωγής, της μεταποίησης, των κατασκευών, της βιομηχανίας. Αυτό δεν μπορεί να συνεχιστεί. Πρέπει να δώσουμε κατεύθυνση και κίνητρο για νέες επενδύσεις. Για να γίνει, όμως, αυτό, υπάρχουν ορισμένα βασικά προαπαιτούμενα.

Πρώτον, πρέπει να κάνουμε ανάλυση του ΑΕΠ σήμερα, να δούμε σε ποιους κλάδους πάμε καλά, ποιους και πόσο πρέπει να ενισχύσουμε, σε ποιους έχουμε συγκριτικό πλεονέκτημα, να μιλήσουμε συγκεκριμένα και όχι στη λογική «πάρτε όλοι από λίγο».

Δεύτερον, πρέπει, εκτός από οριζόντιες επενδυτικές πολιτικές, να εκπονήσουμε τοπικά σχέδια ανά κλάδο, ακόμη και ανά προϊόν, να δημιουργήσουμε τοπικές συνέργειες, να αξιοποιήσουμε με τον καλύτερο δυνατό τρόπο τα συγκριτικά πλεονεκτήματα κάθε τόπου, να στηριχθούμε στους μικρομεσαίους, οι οποίοι αποτελούν διαχρονικά τον κορμό της ελληνικής επιχειρηματικότητας.

Τρίτον, πρέπει να δημιουργήσουμε ένα αξιόπιστο πλαίσιο δεύτερης ευκαιρίας για τους έντιμους επιχειρηματίες, που χτυπήθηκαν από την οικονομική κρίση. Αν αυτοί δεν δώσουν το στίγμα της επανεκκίνησης, κανείς δεν πρόκειται ξανά να τολμήσει να επιχειρήσει σ’ αυτήν τη χώρα.

Βέβαια, πρέπει να πούμε καθαρά ποιους θα αφορά το αποτέλεσμα της ανάπτυξης. Εμείς έχουμε μιλήσει έγκαιρα για την ανάγκη ενός νέου κοινωνικού συμβολαίου με τους πολίτες. Έχουμε παρουσιάσει τις προτάσεις μας για το ριζοσπαστικό και κοινωνικά δίκαιο εκσυγχρονισμό της χώρας. Έχουμε τονίσει ότι η ανάπτυξη πρέπει να συνδέεται με οριζόντια ρήτρα απασχόλησης σε κάθε τομέα της οικονομίας. Για μας η ανάπτυξη πρέπει να αφορά την καθημερινότητα και το εισόδημα των πολιτών και όχι τις αποταμιεύσεις σε φορολογικούς παράδεισους. Θέλουμε ανάπτυξη για τους πολίτες, τα φτωχά λαϊκά στρώματα, τις οικογένειες που πασχίζουν να τα βγάλουν πέρα, τους νέους που αντιμετωπίζουν το τέρας της ανεργίας και μεταναστεύουν μαζικά.

Προσωπικά πιστεύω ότι αυτό είναι το πολιτικό στοίχημα για τις πολιτικές δυνάμεις του τόπου. Πρέπει να συνθέσουμε απόψεις, να παρουσιάσουμε ένα νέο επενδυτικό μοντέλο με τη μέγιστη δυνατή συναίνεση, να δώσουμε την ασφάλεια και τη σιγουριά σε Έλληνες και ξένους επενδυτές ότι μπορούν να επενδύσουν στη χώρα μας, χωρίς τον φόβο ότι όλα θα ανατραπούν αργά ή γρήγορα από μια επόμενη κυβέρνηση.

Κυρία Υπουργέ, επειδή η συζήτηση γίνεται για την ανακούφιση της λαϊκής οικογένειας, θέλω να καταθέσω μια πρόταση, την οποίαν έχω κάνει εδώ και περίπου έξι μήνες και δυστυχώς δεν έχω λάβει καμμία απάντηση. Είναι γνωστό ότι οι ελληνικές τράπεζες προσφέρουν τη δυνατότητα δανειοδότησης για την ανέγερση ή ολοκλήρωση της πρώτης κατοικίας με στεγαστικό δάνειο επιδοτούμενο από το ελληνικό δημόσιο με συγκεκριμένες προϋποθέσεις. Έχει παρατηρηθεί ότι αρκετοί δανειολήπτες τα προηγούμενα χρόνια, μη γνωρίζοντας τη δυνατότητα αυτή, δεν έκαναν χρήση του επιδοτούμενου επιτοκίου, με αποτέλεσμα να προκύπτουν σημαντικά περιθώρια ανακούφισής τους, εφόσον η Κυβέρνηση αποφασίσει να τους δώσει τη δυνατότητα αυτή αναδρομικά. Το έχετε μελετήσει αυτό; Έχω καταθέσει σχετική ερώτηση στον Υπουργό Οικονομικών από τον Φεβρουάριο. Νομίζω ότι είναι ένα θέμα, το οποίο μπορείτε να δείτε με ενδιαφέρον. Αν υπάρχει τέτοια δυνατότητα και μπορείτε να το κάνετε, στα πλαίσια φυσικά της ομαλής λειτουργίας του τραπεζικού συστήματος και των δεσμεύσεων που έχει αναλάβει η χώρα, κάντε το. Θα ανακουφίσει πολύ κόσμο.

Το ίδιο ισχύει και με την πρόταση νόμου που έχουμε καταθέσει για το ελάχιστο εγγυημένο εισόδημα. Αυτή τη στιγμή τα μέλη των ελληνικών οικογενειών που βρίσκονται σε ακραία φτώχεια είναι επτακόσιες χιλιάδες. Αν είχατε πατήσει πάνω στον σχεδιασμό που σας παρέδωσε η προηγούμενη κυβέρνηση, αυτή τη στιγμή το πρόγραμμα θα είχε εφαρμοστεί πλήρως σε όλη τη χώρα και θα είχε ανακουφίσει χιλιάδες οικογένειες που το έχουν πραγματικά ανάγκη. Χρειάστηκαν δεκαέξι μήνες για να μετονομάσετε το πρόγραμμα από εγγυημένο κοινωνικό εισόδημα σε κοινωνικό εισόδημα αλληλεγγύης. Και σήμερα μας λέτε ότι θα εφαρμόσετε πιλοτικά μόνο τον πρώτο από τους τρεις πυλώνες του προγράμματος. Αρκεί, λοιπόν, ένα νέο πρόγραμμα με τη δική σας σφραγίδα για να προχωρήσουμε, γκρεμίζοντας κάθε προσπάθεια που έχει γίνει μέχρι τώρα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να σας δώσω αυτό το φυλλάδιο να το διαβάσετε.

**ΓΕΩΡΓΙΟΣ ΑΡΒΑΝΙΤΙΔΗΣ:** Με χαρά. Θα περάσω να το πάρω.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να το πάρετε.

**ΓΕΩΡΓΙΟΣ ΑΡΒΑΝΙΤΙΔΗΣ:** Μου το προτείνατε. Άρα, θα έχω πρόσβαση στα στοιχεία να τα δω.

Σας καλούμε για μια ακόμη φορά να αλλάξετε γραμμή και να υιοθετήσετε, έστω και τώρα, την πρόταση νόμου της Δημοκρατικής Συμπαράταξης.

Κυρίες και κύριοι συνάδελφοι, η Κυβέρνηση απέδειξε για μια ακόμη φορά ότι η βαθμολογία της στα θέματα της δικαιοσύνης παραμένει σταθερά κάτω από τη βάση. Είναι εντυπωσιακό και συνάμα λυπηρό να ακούει ο Έλληνας πολίτης ότι η δίκη για την υπόθεση «SIEMENS» αναστέλλεται επ’ αόριστον, επειδή η Κυβέρνηση χάθηκε στη μετάφραση. Μετά το «χαθήκαμε στη διαπραγμάτευση»…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εσείς τα παγώσατε τόσα χρόνια.

**ΓΕΩΡΓΙΟΣ ΑΡΒΑΝΙΤΙΔΗΣ:** Εδώ είναι. Πεδίον δόξης λαμπρόν. Σας λείπουν οι Γερμανοί μεταφραστές μάλλον. Και έχουμε αδυναμία να μεταφράσουμε όλα αυτά. Αφού χαθήκατε στη διαπραγμάτευση και στις αυταπάτες σας, χαθήκατε και στη μετάφραση.

Και βέβαια, αντί οι υπεύθυνοι να απολογηθούν για το φιάσκο, ξεκίνησε το γνωστό παιχνίδι της μετάθεσης ευθυνών. Για την Κυβέρνηση ΣΥΡΙΖΑ-ΑΝΕΛ, πάντα κάποιος άλλος φταίει: οι προηγούμενοι, οι δανειστές, η διαπλοκή. Πάντα κάποιος άλλος φταίει κι εμείς που έχουμε καλή πρόθεση αδυνατούμε να κάνουμε αυτό που ονειρευόμαστε. Ένα φιάσκο που, δυστυχώς, έρχεται να συμπληρώσει τα τραγικά λάθη της κυβέρνησης της Νέας Δημοκρατίας με τη φυγή των πρωταιτίων της υπόθεσης στο εξωτερικό.

Ζητάμε από αυτό εδώ το Βήμα να ενημερωθεί άμεσα η Βουλή και ο ελληνικός λαός από τους Υπουργούς Δικαιοσύνης και Εξωτερικών για τους πραγματικούς υπεύθυνους αυτής της υπόθεσης και τις συνέπειες των πράξεων και των παραλείψεών τους. Η προσπάθεια ορισμένων να εμπλέξουν τη δικαιοσύνη, για να θολώσουν τα νερά δεν οδηγεί πουθενά.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε κι εμείς.

Ο χρόνος τηρείται καλά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο πρώην Πρωθυπουργός, κ. Αντώνης Σαμαράς, ζητεί ολιγοήμερη άδεια απουσίας στο εξωτερικό από τις 18 έως τις 22 Ιουλίου 2016.

Επίσης, η Βουλευτής Β΄ Θεσσαλονίκης, κ. Αικατερίνη Μάρκου, ζητεί ολιγοήμερη άδεια απουσίας στο εξωτερικό από τις 17 έως τις 20 Αυγούστου 2016, για ιδιωτική επίσκεψη στην Ίμβρο.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τις ζητηθείσες άδειες.

Κύριε Παπαχριστόπουλε, έχετε τον λόγο για δώδεκα λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κυρία Πρόεδρε.

Παρακολουθώ εδώ και ώρες ολόκληρες όλη την κουβέντα που γίνεται σήμερα στην Αίθουσα του Κοινοβουλίου. Ο συνεχής καταγγελτικός λόγος πρέπει κάποτε να σταματήσει, αλλά όταν προκαλείσαι, είσαι υποχρεωμένος να απαντήσεις. Θέλω, λοιπόν, να πω τα εξής τρία-τέσσερα πράγματα:

Πρώτα απ’ όλα, μετά το τέλος της αξιολόγησης τα πρώτα οκτακόσια εκατομμύρια εκταμιεύονται τις επόμενες μέρες, για να δοθούν για ληξιπρόθεσμες οφειλές στα δημόσια νοσοκομεία, στον ΕΟΠΥΥ και στο Υπουργείο Υποδομών και Δικτύων.

Θέλω ακόμα να θυμίσω ότι κάπου εξήντα τρεις χιλιάδες δημόσιοι υπάλληλοι θα αρχίσουν να παίρνουν πάλι –μειωμένο, ναι, αλλά θα αρχίσουν να το παίρνουν- ένα εφάπαξ που είχε σχεδόν ανασταλεί επί τέσσερα χρόνια.

Θέλω ακόμα να θυμίσω ότι όλοι οι οικονομολόγοι του πλανήτη, ουδενός εξαιρουμένου, προβλέπουν στη χειρότερη περίπτωση ανάπτυξη στη χώρα μας –ακόμα και η Moody’s που δεν μας χαϊδεύει- 1,7% για το 2017. Κάποιοι είναι πιο αισιόδοξοι και προβλέπουν 2%, 3% και πάει λέγοντας.

Θέλω ακόμα να θυμίσω ότι υπάρχει μία απίστευτη διαστρέβλωση της πραγματικότητας ότι αυτή η Κυβέρνηση –έχει γίνει σλόγκαν πλέον- δεν θέλει τις επενδύσεις και ακούω συνέχεια τα ίδια πράγματα εδώ και ενάμιση χρόνο. Ο ΤΑP είναι γεγονός, το αεροδρόμιο του Ελληνικού είναι γεγονός, η «COSCO» είναι γεγονός, σαράντα ένα ήδη προγραμματισμένες επενδύσεις από το πακέτο Γιούνκερ είναι γεγονός. Νομίζω ότι καθημερινά γίνεται μία γιγάντια προσπάθεια απ’ αυτή την Κυβέρνηση, ώστε η χώρα να αλλάξει σελίδα και να προχωρήσει.

Θα μπορούσα να πω κι άλλα. Πραγματικά δεν νομίζω να έχει υπάρξει άλλη κυβέρνηση -και κυρίως Πρωθυπουργός- που να έχει δεχθεί τέτοια συκοφαντική δυσφήμιση, όχι τόσο από ανθρώπους του εξωτερικού που έχουν σταματήσει πια να το κάνουν, αλλά από εγχώριους πολιτικούς. Ακούμε ακόμα απίστευτα πράγματα, την ίδια στιγμή που ο Γκάμπριελ έρχεται και λέει άλλα πράγματα, την ίδια στιγμή που το ταξίδι στην Κίνα –χωρίς εγώ να λέω μεγάλες κουβέντες- είναι θετικό, την ίδια στιγμή που Ευρωπαίοι πολιτικοί έχουν αρχίσει πια να συμβιβάζονται με την έννοια ότι αυτή η Κυβέρνηση είναι θετική, είναι σωστή για τους Έλληνες πολίτες.

Θέλω να πω δυο κουβέντες για την πρόταση που κάνει το ΚΚΕ το οποίο πάντα σεβόμουν, σέβομαι και συνεχίζω να σέβομαι. Μου έκανε και μένα κακή εντύπωση κάτι - και μάλιστα σε διαφορετικό κλίμα άκουσα τον κ. Δανέλλη από τον κ. Φωτήλα. Δεν κατάλαβα ακριβώς τι ήθελε να πει ο κ. Φωτήλας. Δεν έχει δικαίωμα ένα κόμμα, στην προκειμένη περίπτωση το ΚΚΕ, να κάνει μία πρόταση και η Κυβέρνηση να την ακούσει, έστω και αν δεν την υλοποιεί; Αναφαίρετο δικαίωμά του είναι. Ούτε έξω από την κοινοβουλευτική διαδικασία είναι ούτε τίποτα. Ο κ. Δανέλλης χρησιμοποίησε άλλη γλώσσα. Ο κ. Φωτήλας τι κατάλαβε; Θα πρέπει να απαντηθεί αυτό, ειδικά για τα μικρότερα κόμματα.

Έχω κι εγώ αντιρρήσεις για τον εκλογικό νόμο. Το λέω ευθέως. Απλώς εμείς στην Κοινοβουλευτική μας Ομάδα λειτουργούμε με δημοκρατικές διαδικασίες. Η άποψη της πλειοψηφίας περνάει, τελεία και παύλα. Το λέω αυτό για το παραλήρημα του κ. Φωτήλα, που μου έκανε φοβερή εντύπωση και δεν μπορούσα να το καταλάβω. Δεν τον ενοχλεί που δύο μεγάλα κόμματα, στην προκειμένη περίπτωση η Νέα Δημοκρατία και ο ΣΥΡΙΖΑ, θα διεκδικήσουν πενήντα έδρες κάλπικες, ο ένας Βουλευτής να βγαίνει με διακόσιες χιλιάδες ψήφους και ο άλλος να βγαίνει με τρεις; Τι είναι αυτά τα πράγματα; Η έννοια της απλής αναλογικής δεν έχει νόημα για τα μικρά κόμματα ή σε ενδιαφέρει εσένα για το μπόνους; Δεν το κατάλαβα.

Έχω την αίσθηση ότι κάπου κάποιοι Βουλευτές δίνουν εξετάσεις, γιατί άκουσα τον Πρόεδρο της Νέας Δημοκρατίας να λέει «δεν έχουν θέση στα ψηφοδέλτιά μας όσοι συνταχθούν με την απλή αναλογική». Κάτι τέτοια έχω ακούσει.

Και εγώ έχω αντιρρήσεις για τον εκλογικό νόμο και τις λέω κιόλας. Στο κόμμα το δικό μας υπάρχει δημοκρατία. Εγώ θέλω να καταργηθούν και οι δώδεκα Βουλευτές του ψηφοδελτίου Επικρατείας. Δεν κατάλαβα γιατί εγώ πρέπει να φτύνω αίμα, να λιώνω σόλες σε σαράντα οκτώ δήμους και ο άλλος να έρχεται φυτευτός, όσο προσωπικότητα και αν είναι. Και ποιος ορίζει ποιος είναι και ποιος δεν είναι προσωπικότητα;

Όσο για την κατάτμηση των περιφερειών, και εγώ έχω αντιλήψεις εδώ και τριάντα χρόνια. Άκουσα μια επαναστατική πρόταση της Νέας Δημοκρατίας –γεμάτη επανάσταση- να κοπούν σε τρεις. Όχι, ρε φίλε, όχι! Σε δέκα, ναι. Να μπορεί ο υποψήφιος, που είναι στην Πετρούπολη, στη Νέα Ιωνία, στο Καματερό και που δεν έχει πρόσβαση στα media ούτε έχει χρήματα, να αναδειχτεί και να έρθει νέο αίμα στη Βουλή. Έχω αυτήν την άποψη, αλλά δεν θεωρώ ότι είναι το μείζον από τη στιγμή που βλέπουμε μια κίνηση θετική γενικότερα. Και οι τριακόσιες χιλιάδες νεολαίοι που έφυγαν πρόσφατα και είναι εγγεγραμμένοι στους εκλογικούς καταλόγους το σωστό για εμένα θα ήταν να ψηφίζουν. Τις λέω αυτές τις απόψεις μου στην Κοινοβουλευτική Ομάδα, για να μην παρεξηγούμε. Σέβομαι την απόφαση της πλειοψηφίας που την ξέρω από πριν και ξέρω ποια είναι. Τελεία και παύλα.

Θέλω, όμως, να θυμίσω κάτι, γιατί άκουσα πάλι τόνους λάβρους. Δεν μου αρέσει ο καταγγελτικός λόγος, αλλά θέλω να φρεσκάρω τη μνήμη κάποιων για το τι ακριβώς συνέβαινε σε τούτη τη χώρα. Γιατί έχει καταντήσει τελικά για όλα να φταίει ο Βαρουφάκης. Το ακούω και το ξανακούω. Δεν μου ήταν συμπαθής εμένα ο κ. Βαρουφάκης, αλλά από το πρωί ως το βράδυ σχεδόν δεν ακούω τίποτα άλλο.

Θέλω να θυμίσω τα εξής: Ο κ. Μπερνίτσας, προσφιλής και φίλος του πρώην Προέδρου και Πρωθυπουργού, κ. Σαμαρά – ο άνθρωπος τον πήρε μαζί του στο Κατάρ- είχε μπερδευτεί με το C4i, με τις αποκρατικοποιήσεις, είναι μέλος του κολεγίου όπου ο αδερφός του Σαμαρά είναι πρόεδρος, μέλος του Φυτοπαθολογικού Ινστιτούτου και είναι ο άνθρωπος ο οποίος διαπραγματεύτηκε τα 2 δισεκατομμύρια ευρώ, που καταλόγισε η εξεταστική επιτροπή ομόφωνα στη Βουλή, να τα κάνει 160 εκατομμύρια ευρώ. Λέω πώς έφτασε η χώρα εδώ. Ο άνθρωπος δούλεψε πραγματικά με πάθος. Φίλος του Σαμαρά. Δηλαδή, ο άνθρωπος της «SIEMENS». Τα 2 δισεκατομμύρια ευρώ μας τα έφερε στα 160 εκατομμύρια ευρώ τα οποία δεν πήραμε κιόλας! Μάλιστα φρόντιζε τις διαπραγματεύσεις να τις κάνει η σύζυγος του κ. Παπασταύρου, η κ. Αγαλιώτου η οποία κατά σύμπτωση είναι μέλος της «SIEMENS». Και κατά σύμπτωση ο κ. Μπερνίτσας έχει offshore στα Panama Papers.

Να θυμίσω ακόμα ότι ο Σίκατσεκ –είναι πρόσφατο αυτό που έγινε με τη «SIEMENS»- έχει δηλώσει πάνω από εκατό ονόματα Ελλήνων πολιτικών, επίσημα σε γερμανικό δικαστήριο. Θέλω επίσης να θυμίσω ότι στη λίστα της κ. Τσακάλου, της γραμματέως του κ. Χριστοφοράκου, δεν υπάρχει όνομα κανενός κόμματος πλην δύο, του ΠΑΣΟΚ και της Νέας Δημοκρατίας. Υπάρχει Βουλευτής που είχε τριακόσια είκοσι ραντεβού με τον Χριστοφοράκο. Δεν σημαίνει ότι είναι υπεύθυνος. Μπορεί να είχε κοινωνικές σχέσεις. Εγώ δεν είπα τίποτα. Έχουν δημοσιευτεί σε τέσσερις εφημερίδες αυτές οι λίστες. Διαβάστε τες. Διαβάστε αυτές τις λίστες να δείτε ποιοι άνθρωποι είχαν συναλλαγή τότε με τον Χριστοφοράκο και τη «SIEMENS» και γιατί δεν έγινε κάποια κίνηση να μάθουμε αυτά τα ονόματα που έδωσε ο Σίκατσεκ επίσημα στη γερμανική δικαιοσύνη. Έτσι κυβερνιόταν η χώρα μέχρι πριν. Γιατί για όλα φταίει ο Βαρουφάκης! Τελικά έχω τρελαθεί. Θα αρχίσω να το πιστεύω και εγώ.

Έχουμε δικαστικούς, προέδρους, πολύ δυνατά ονόματα να δίνουν τράπεζες σε ανθρώπους που είναι υπόδικοι αυτήν τη στιγμή. Να θυμίζω ότι πέντε επιθεωρητές της Τράπεζας της Ελλάδος έλεγαν στον Προβόπουλο να μην δώσει την τράπεζα στον Λαυρεντιάδη. Ποιος πολιτικός πίεζε και ποιανού πολιτικού ο αδερφός της γυναίκας του ήταν στο διοικητικό συμβούλιο της Proton Bank; Πώς μοίρασε ο Λαυρεντιάδης τα λεφτά;

Στην εξεταστική επιτροπή που γίνεται για τα δάνεια που πήραν τα ΜΜΕ και τα δυο κόμματα υπάρχουν απίστευτα πράγματα. Τα πρώτα όπλα του συστήματος ήταν όλα δωροδοκημένα. Όλα μηδενός εξαιρουμένου! Όχι μόνο δεν έκαναν δηλώσεις «πόθεν έσχες», όχι μόνο δεν πλήρωναν ποτέ τα δάνεια, αλλά ανεβοκατέβαζαν κανονικά τις συνθέσεις των τότε Υπουργικών Συμβουλίων.

Γιατί να το κρύψουμε, άλλωστε; Ανεβοκατέβαζαν πρωθυπουργούς. Μιντιακή δικτατορία εν δράσει.

Και έρχεται για πρώτη φορά μια κυβέρνηση που προσπαθεί να βάλει τάξη στα αυτονόητα. Ποιος αντιδρά εκεί; Το ΠΑΣΟΚ, η Νέα Δημοκρατία και το Ποτάμι. Τρία σε ένα, που λέω εγώ.

Θα μπορούσα να μιλάω μέχρι το πρωί για το πώς έφτασε η χώρα στη χρεοκοπία, πώς βράδυ, με προεδρία του φίλου μου του Γιάννη Τραγάκη, του σεβαστού, με τροπολογία, που την ψήφισαν οι Βουλευτές του ΠΑΣΟΚ και οι Βουλευτές της Νέας Δημοκρατίας, απαλλάχθηκαν όλοι οι τραπεζικοί για τα δάνεια χωρίς εγγύηση, αυτά που εξετάζει σήμερα η επιτροπή. Ούρλιαζε τότε ο Παπαδημούλης εδώ μέσα, ο Καμμένος και οι άλλοι. Δεν τους άκουσε κανείς.

Πόσα έφυγαν τότε για λογαριασμούς; Πώς έφυγαν τα λεφτά για λογαριασμούς; Ρωτήστε οικονομολόγους κι αν είναι λιγότερο από 400 δισεκατομμύρια, να μου το πείτε. Φταίει ο Βαρουφάκης για τη χρεοκοπία, ε; Όχι, κύριοι. Η διαφθορά και η διαπλοκή εν πλήρη δράσει. Σας το λέω να το ξέρετε. Κάποιοι έχουν τελειώσει, απλά δεν θέλουν να το πάρουν απόφαση. Ναι, αυτή η Κυβέρνηση κάνει λάθη. Ναι, ήταν άπειρη. Ναι, είπε υπερβολές. Ξαναλέω. Το χέρι στο μέλι δεν το έβαλε. Δεν το βάζει.

Θέλω να πω μπράβο στη Θεανώ Φωτίου. Πραγματικά νοιάζεται για το κοινωνικό κράτος. Για πρώτη φορά. Πέρυσι όλοι μίλαγαν για ύφεση. Το ξέρετε. Το -0,3% έγινε +7%. Περίσσεψε 1,8 δισεκατομμύριο. Δεν πήγαν σε τσέπες ειδικών και φίλων. Πεντακόσια χρέος, 500 ληξιπρόθεσμες οφειλές και 800 στη Θεανώ Φωτίου να κάνει αυτό που θα έπρεπε να έχουμε κάνει εδώ και χρόνια. Να μην ξαναδούμε ανθρώπους να πηγαίνουν στους κάδους απορριμμάτων. Αυτοί δεν έχουν πρόσβαση στην τηλεόραση. Δεν θα τους ακούσετε ποτέ. Με λογαριασμούς, με ΔΕΗ, με νερά, με όλα.

(Στο σημείο αυτό κτυπάει προειδοποιητικά το κουδούνι λήξεως του χρόνου της ομιλίας του κυρίου Βουλευτή)

Ένα λεπτό έχω;

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ανεβάζω τους τόνους, γιατί η υποκρισία πρέπει να έχει όρια. Γιατί εμάς τους Ανεξάρτητους Έλληνες –σας το λέω να το ξέρετε- μας ενώνουν, σαν τα σιαμαία, τέσσερις κοινές επιδιώξεις.

Φοροδιαφυγή: Μεγάλη μάστιγα, για την οποία δεν κάνατε τίποτα, κύριοι. Τίποτα απολύτως.

Διαφθορά, διαπλοκή: Δεν κάνατε τίποτα. Με δουλοπρέπεια αντιμετωπίζατε τότε. Ο Ψυχάρης ούτε καν σας υπολόγιζε. Ούτε καν καταδεχόταν να κάνει δήλωση για το «πόθεν έσχες».

Μιντιακή δικτατορία και κάθαρση του πολιτικού συστήματος:. Πόσος κόσμος μάς λέει «κάποιοι έκλεψαν, κάποιοι πήραν τα λεφτά». Δεν μιλάω ρεβανσιστικά. Αυτά μας ενώνουν με τον ΣΥΡΙΖΑ και θα συνεχίσουν να μας ενώνουν, μέχρι να φτάσουν στο τέλος. Είμαστε κάποιοι που δεν ήρθαμε στη Βουλή για να πλουτίσουμε. Μπορούσα κι εγώ να έχω ιατρείο στο Κολωνάκι, όπως έχουν δικηγορικά γραφεία, και να βγάζω δέκα βουλευτικές αποζημιώσεις. Σαν και μένα είναι πάνω από εκατό Βουλευτές εδώ μέσα, σεμνά, ταπεινά παιδιά, που δεν τους ξέρετε. Ένα πράγμα δεν θα συγχωρήσουμε. Πολιτικό προσωπικό, αν βάλει το χέρι στο μέλι, δεν θα το ξαναβάλει. Σας το λέω να το ξέρετε και δεσμευόμαστε γι’ αυτό. Κι αυτή είναι η μεγάλη εγγύηση για το αύριό μας.

Ευχαριστώ πολύ.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Παπαχριστόπουλο.

Τελευταίος Κοινοβουλευτικός Εκπρόσωπος, ο οποίος θα λάβει τον λόγο, είναι ο κ. Καρράς. Μετά μπαίνουμε στον κατάλογο των ομιλητών. Για να είμαστε σίγουροι ότι είναι όλοι εδώ, πρώτος ομιλητής είναι ο κ. Συντυχάκης.

Κύριε Καρρά, έχετε τον λόγο για δώδεκα λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, ελπίζω να είμαι ο συντομότερος ομιλητής σήμερα. Ελπίζω, λέω.

Μια συζήτηση στη σημερινή κατάσταση της κρίσης, που αφορά μέτρα ανακούφισης ευρύτερων στρωμάτων του ελληνικού λαού, είναι πάντοτε χρήσιμη. Και για ποιον λόγο το λέμε αυτό; Διανύουμε τον όγδοο χρόνο κρίσης και ο αντίκτυπος είναι φανερός. Δεν χρειάζεται να αναφερθούμε ούτε σε αριθμούς ούτε σε ποσοστά. Είναι γνωστή η μείωση του ΑΕΠ, είναι γνωστή η μείωση του εισοδήματος, είναι γνωστά τα μέτρα που λαμβάνονται, είτε αναγκαστικά είτε με τη βούληση των κυβερνήσεων που υποτίθεται ότι θα οδηγήσουν στην ανάκαμψη, στην επανεκκίνηση της οικονομίας. Τελικά το ζητούμενο στο τέλος θα είναι η άνοδος του εισοδήματος των οικογενειών.

Δεν το είδαμε, δυστυχώς, απόψε. Δεν το είδαμε στη σημερινή συζήτηση. Απλούστατα διαπιστώσαμε μια φορά ακόμα ότι υπάρχει μια έντονη αντιπαράθεση, με την οποία προσπαθεί να αναδείξει η κάθε πλευρά -και ιδιαίτερα από τα μεγάλα κόμματα- τα σφάλματα της άλλης πλευράς και τις καλές πράξεις τις δικές της.

Όμως, αν τα βάλουμε όλα μαζί σε ένα καλάθι, όλη αυτή την οκταετία, εμείς τουλάχιστον πρέπει να πούμε ότι καλές πράξεις δεν διαπιστώσαμε. Δεν διαπιστώσαμε πράξεις, οι οποίες θα οδηγήσουν σε αντιμετώπιση καθημερινών, ζωντανών, προβλημάτων που αντιμετωπίζουν οι επαγγελματίες, οι οικογένειες, που αντιμετωπίζει η νεολαία, η οποία ξενιτεύεται και πάλι, για μια ακόμη φορά, από την Ελλάδα.

Επομένως, με αυτή την έννοια δήλωσα, κυρία Πρόεδρε, ότι θα είναι σύντομη η παρέμβασή μου. Και θα πρέπει να είναι σύντομη, για να μην αναμασήσω δεδομένες κορόνες, να μην αναμασήσω γνωστά πράγματα. Θέλω, όμως, να κάνω μια παρατήρηση και θα μου το επιτρέψουν οι συνάδελφοι του Κομμουνιστικού Κόμματος, επειδή η συζήτηση ξεκίνησε με δική τους πρωτοβουλία.

Εμείς, προεκλογικά, πριν μπούμε στη Βουλή, τοποθετηθήκαμε στα γνωστά εννέα σημεία της Ένωσης Κεντρώων, τα οποία αναφέροντο σε «πολυσυνταξιούχους», αναφέροντο σε εισοδηματικά κριτήρια για τις συντάξεις, για τους μισθούς, και είχαμε ξεκαθαρίσει ότι θα πρέπει να γίνουν οικονομίες κλίμακος μέσα και στο δημόσιο, μέσα και στην κρατική οντότητα, ούτως ώστε να μπορέσουν να καλυφθούν όχι μόνο ανάγκες της κοινωνίας, αλλά και δημοσιονομικές ανάγκες, διότι πιστεύουμε ότι, αν καλυφθούν εξ ιδίων μέσων οι δημοσιονομικές ανάγκες, δεν θα υπάρξει ανάγκη περαιτέρω μέτρων. Και είχαμε δηλώσει ότι προτείνουμε αυτά τα λεγόμενα εννέα σημεία στο πρόγραμμά μας, αλλά ότι θεωρούμε πως αυτά είναι προσωρινά, ότι είναι μέτρα αναστολής και με την επάνοδο της οικονομίας, οποτεδήποτε έλθει, θα πρέπει να αποκατασταθεί κάθε αδικία, καθετί το οποίο προέκυψε στη διαδρομή.

Δυστυχώς, όμως, αυτό δεν καθίσταται δυνατό, για τον λόγο ότι τα εννέα σημεία, τελικά, αποδεικνύεται ότι δεν μπορούν να εφαρμοστούν, γιατί δεν υπάρχει μια ευρύτερη συναίνεση, δεν υπάρχει μια ευρύτερη συγκατάθεση, να αντιληφθεί κανείς ότι η χώρα εξακολουθεί να βρίσκεται μέσα σε περίοδο κρίσης.

Γι’ αυτό, λοιπόν, απευθυνόμενος στους συναδέλφους του ΚΚΕ, σχολιάσαμε την πρότασή σας και είπαμε το εξής, ότι εκ των πραγμάτων αποδεικνύεται ανεδαφική, διότι ξεκινάει από ένα πλαφόν 40.000 ευρώ ετήσιο.

Άκουσα τον κ. Καραθανασόπουλο, που δικαιολόγησε ότι πράγματι υπάρχουν δαπάνες που πρέπει να καλύπτονται στο σύνολο του πληθυσμού. Όμως αυτό, αγαπητοί φίλοι, δεν καθίσταται δυνατόν σήμερα. Αυτό το 40.000, το νούμερο το οποίο προτείνατε, είναι ουτοπικό, είναι ανεδαφικό, αν θέλετε και την έκφραση. Ευχαρίστως να καθίσουμε να συζητήσουμε και λεπτομέρειες σε πραγματικές ανάγκες. Υπάρχουν εισοδήματα των 500 ευρώ σήμερα. Τα παιδιά μας δουλεύουν για 242 ευρώ πωλητές, σε ταμεία σουπερμάρκετ. Αυτά είναι γνωστά. Δεν θα τα κρύψουμε. Και είναι καθαρά χρήματα 242 ευρώ, με τα λεγόμενα ελαστικά ωράρια, με τη μειωμένη απασχόληση, με προγράμματα. Αυτά είναι ζητήματα. Δεν είναι ζητήματα να σταθούμε και να πούμε ότι θα πρέπει να έχουν όλοι στην παρούσα κρίση το ίδιο επίπεδο.

Είπε ο κ. Γεωργιάδης –και σωστά το είπε, αν θέλετε την άποψή μου- ότι δεν μπορούμε να μιλάμε μόνο για αγρότες, για αλιείς, αλλά πρέπει να μιλάμε για το σύνολο των μικροεπαγγελματιών, των επαγγελματιών, να δούμε πώς θα παραχθεί το εισόδημα.

Η πλευρά σας, αγαπητοί συνάδελφοι, το θεώρησε ότι εμείς τοποθετηθήκαμε στην πλουτοκρατία. Και μάλιστα ήταν το γνωστό επιμύθιον, ότι εξυπηρετούμε το μεγάλο κεφάλαιο, τους βιομηχάνους.

Αν τους εξυπηρετούσαμε, δεν θα ήμασταν εννέα μήνες εδώ, θα ήμασταν πολλά χρόνια, αν θέλετε να τα πούμε ανοιχτά αυτά τα ζητήματα, και η φωνή μας εδώ μέσα θα ήταν πολύ ισχυρότερη.

Λοιπόν, δεν θέλω, παρακαλώ, να τα ξανακούσω αυτά τα επιχειρήματα, τουλάχιστον για την Ένωση Κεντρώων, η οποία επιχειρεί να διατηρήσει ζωντανό τον χώρο του Κέντρου, ο οποίος στην παρούσα περίοδο είναι ιδιαίτερα πολύτιμος και χρήσιμος για τη χώρα.

Γιατί το λέω αυτό, αγαπητοί συνάδελφοι; Το λέω για τον λόγο ότι βλέπουμε ότι αποκλίνουν πλέον οι ιδεολογίες, όπως έχουν διαμορφωθεί. Για τον λόγο αυτό εμείς τοποθετηθήκαμε θετικά και στον εκλογικό νόμο, ζητώντας την κατάργηση του μπόνους, ζητώντας την αναλογικότερη δυνατή εκλογική σύνθεση της χώρας, ούτως ώστε να καταστεί και η φωνή των μικρότερων κομμάτων ισχυρή και να μπορέσουν να συμμετέχουν πραγματικά στις πολιτικές εξελίξεις της χώρας και όχι να αποτελούν δεκανίκι μεγαλύτερων κομμάτων, τα οποία με το μπόνους των πενήντα εδρών στηρίζονται, αποκτούν ηγεμονία, αν θέλετε. Και αυτό το απέδειξε η κρίση, το απέδειξε από το 2003 και μετά, που εισήχθη ο αριθμός των τριάντα, σαράντα, πενήντα εδρών –προοδευτικά φτάσαμε τις πενήντα έδρες–, αυτό το απέδειξε.

Η ηγεμονία ενός κόμματος οδήγησε στη δεκαετία 2000 - 2009 στους ειδικούς λογαριασμούς, στα μεγάλα ελλείμματα, στον υπερδανεισμό της χώρας. Η ηγεμονία μεγάλου κόμματος το 2009 -42%, αν δεν κάνω λάθος, είχε το ΠΑΣΟΚ τότε- οδήγησε στο Διεθνές Νομισματικό Ταμείο, διότι η ηγεμονία απαγόρευσε να υπάρξει συναίνεση. Βεβαίως, η συνέχεια των κυβερνήσεων είναι γνωστή, είναι πρόσφατη. Δεν θέλω να μιλήσω περισσότερο για τα μνημόνια. Ήδη βρισκόμαστε στο τρίτο, ήδη ακούμε ότι θα υπάρξουν νεότερα αυστηρά μέτρα και δεν ξέρουμε πού θα οδηγηθούμε.

Απευθύνουμε, λοιπόν, έκκληση -και τελειώνω, κυρία Πρόεδρε- για συνεννόηση όχι στα μεγάλα, στα καθημερινά αν μπορέσουμε. Αν επιτευχθεί αυτό, θα θεωρήσουμε ότι η παρουσία της Ένωσης Κεντρώων στη Βουλή είναι πολύ χρήσιμη, ενισχύεται πια η φωνή της δημοκρατίας και μέσω ημών.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Καρρά.

Τώρα μπαίνουμε στον κύκλο των ομιλητών.

Κύριε Μωραΐτη, έχετε τον λόγο για επτά λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κυρία Πρόεδρε.

Για μια ακόμα φορά το ΚΚΕ με πρόταση νόμου φέρνει στη Βουλή τη δύσκολη κατάσταση που βιώνουν οι λαϊκές οικογένειες, οι άνθρωποι του μόχθου και προτείνει συγκεκριμένα μέτρα ανακούφισης. Τα μέτρα αυτά, που προτείνουμε, δίνουν μια ανάσα σε αυτές τις οικογένειες για το σήμερα. Δεν λύνονται οριστικά τα βάσανά τους, γιατί μέσα σε αυτή τη βάρβαρη πολιτική του καπιταλιστικού δρόμου παραγωγής τα βάρη των κρίσεων, του συστήματος τα φορτώνετε στις πλάτες των εργαζόμενων των λαϊκών στρωμάτων, για να βγαίνει το μεγάλο κεφάλαιο, τα μονοπώλια αλώβητα από τις καπιταλιστικές κρίσεις ή με λιγότερες απώλειες από τον ανταγωνισμό, από τις ενδοκαπιταλιστικές αντιθέσεις.

Όλα τα αστικά κόμματα με μια φωνή κάνατε κριτική στην πρόταση του ΚΚΕ, βέβαια από τη σκοπιά των αναγκών του κεφαλαίου, του αστικού συστήματος που υπηρετείτε. Κάποιοι φάνηκαν βασιλικότεροι του βασιλέως και αυτό το βροντοφώναξαν, όπως ο αγορητής του Ποταμιού, ο κ. Φωτήλας, που φαίνεται ότι ανησυχεί για τα συμφέροντα του μεγάλου κεφαλαίου. Δεν είναι βέβαια κάτι το καινούργιο, αλλά σήμερα δεν κράτησαν ούτε τα προσχήματα. Από τον κ. Φωτήλα δεν κρατήθηκαν τα προσχήματα και φάνηκε καθαρά ότι υπηρετεί τις τράπεζες και τους επιχειρηματίες. Βέβαια, έδωσαν και άλλοι εξετάσεις και πέρασαν με άριστα, όπως ήταν ο αγορητής της Ένωσης Κεντρώων.

Μας λέτε ότι η πρόταση του ΚΚΕ δεν είναι ρεαλιστική, ότι είναι ουτοπική. Δεν περιμέναμε, βέβαια, κάτι το διαφορετικό. Εμείς, όμως, κάναμε την πρόταση από τη μεριά των λαϊκών αναγκών και το εργατικό λαϊκό κίνημα μπορεί να την επιβάλλει σήμερα, μέσα και σε αυτές τις συνθήκες, με την πάλη του.

Υπάρχει εμπειρία, υπάρχουν κατακτήσεις, με τους αγώνες των εργαζόμενων. Σας ρωτάμε: Δεν είναι ρεαλιστικό να ζουν με αξιοπρέπεια οι εργαζόμενοι, τα πλατιά λαϊκά στρώματα, να απολαμβάνουν τον μόχθο τους, να έχουν υγεία, παιδεία, κοινωνική ασφάλιση. Είναι ρεαλιστικό να βυθίζονται στη φτώχεια και στην εξαθλίωση; Είναι ρεαλιστικό να λιποθυμούν τα παιδιά από την πείνα στα σχολειά, άνθρωποι να ψάχνουν στους κάδους των σκουπιδιών για φαγητό και από την άλλη μεριά να μένουν ακαλλιέργητα εκατομμύρια στρέμματα χωράφια των αγροτών, που θα μπορούσαν να παράγουν τα πάντα σε αφθονία για τις διατροφικές ανάγκες του λαού μας; Είναι ρεαλιστικό να πεθαίνουν παιδιά από τις αναθυμιάσεις των μαγκαλιών, οι οικογένειες να παγώνουν χωρίς θέρμανση, να έχουν ενεργειακή φτώχεια, την ώρα που η χώρα διαθέτει τεράστιες δυνατότητες να καλύψει αυτές τις ανάγκες; Όλα αυτά είναι σύμφυτα του βάρβαρου συστήματος του καπιταλισμού.

 Αναρωτήθηκαν ακόμη η εισηγήτρια του ΣΥΡΙΖΑ και άλλοι εισηγητές και στην επιτροπή και σήμερα: «Για το ΚΚΕ, ποιες είναι οι λαϊκές οικογένειες; Ποιο είναι το εισόδημα;». Σας απαντάμε. Είναι το εισόδημα που πρέπει να καλύπτει τις σημερινές διευρυμένες λαϊκές ανάγκες. Αυτό για εμάς είναι το κριτήριο.

Εσείς, όμως, στοχεύετε να εξοικειωθούν, να συμβιβαστούν οι εργαζόμενοι με τη φτώχεια, να χαμηλώσουν τον πήχη των απαιτήσεων, των διεκδικήσεων, να ξεχάσουν τις απώλειες. Εφαρμόζετε πολιτικές για την ανθρωπιστική κρίση, όπως λέτε. Τα παίρνετε από τους φτωχούς για τους εξαθλιωμένους.

Η κ. Φωτίου αναρωτήθηκε -και ήταν εντυπωσιασμένη- γιατί, αφού η Κυβέρνηση παίρνει μέτρα για τους αδύνατους, το ΚΚΕ διαφωνεί. Ακούστε, κύριοι της συγκυβέρνησης, κυρία Φωτίου, τι μέτρα παίρνετε: 200 ευρώ κάρτα σίτισης για τετραμελή οικογένεια και πάνω, για πολύτεκνη οικογένεια. Δηλαδή, τι τους λέτε; Τους λέτε να ζήσουν με 7 ευρώ την ημέρα. Δίνετε δωρεάν ρεύμα, τόσο που μία οικογένεια πρέπει να διαλέξει: ή θα μαγειρέψει ή θα έχει ζεστό νερό ή θα έχει θέρμανση τον χειμώνα.

Αυτά τα μέτρα που υλοποιούνται σήμερα, τα εφάρμοζαν και οι προηγούμενες κυβερνήσεις. Είναι μέτρα που υλοποιούνται στις κατευθύνεις των προγραμμάτων της Ευρωπαϊκής Ένωσης, που επιδιώκει να διαχειριστεί ένα μικρό μέρος όσων ανήκουν στην ακραία φτώχεια.

Μάλιστα, ο ΣΥΡΙΖΑ και τα άλλα αστικά κόμματα επιδιώκουν να καταγράφονται αυτά τα μέτρα στις λαϊκές συνειδήσεις ως απόδειξη φιλολαϊκής πολιτικής, αφού σε τέτοιες δύσκολες συνθήκες και κρίσεις παίρνουν έστω αυτά τα ελάχιστα μέτρα, για να αποδεικνύεται το δήθεν ανθρώπινο πρόσωπο του καπιταλισμού, να ενισχύουν την προσμονή και την ελπίδα στα λαϊκά στρώματα ότι τώρα παίρνονται αυτά τα μέτρα, αλλά, όταν με το καλό έρθει η καπιταλιστική ανάπτυξη, θα ικανοποιούνται περισσότερο οι λαϊκές ανάγκες.

Όμως, η εκτεταμένη και η ακραία φτώχεια, που παίρνει μεγάλες διαστάσεις στις περιόδους της καπιταλιστικής κρίσης, είναι αποτέλεσμα του καπιταλιστικού τρόπου παραγωγής. Αυτόν στηρίζετε, κύριοι του ΣΥΡΙΖΑ και οι άλλες αστικές πολιτικές δυνάμεις, ανεξάρτητα από τις επιμέρους διαφορές.

Με βάση αυτό, η ικανοποίηση των λαϊκών αναγκών θα βρίσκεται όλο και σε μεγαλύτερη διάσταση από τις τεράστιες δυνατότητες που υπάρχουν σήμερα, αφού αυτές αξιοποιούνται είτε σε περιόδους οικονομική κρίσης είτε ανάπτυξης για τους επιχειρηματικούς ομίλους και για τα κέρδη τους.

Από αυτή την πολιτική έχει περιέλθει σε άσχημη κατάσταση και μεγάλο μέρος των φτωχομεσαίων αγροτών, κτηνοτρόφων και ψαράδων, που πνίγονται στα χρέη. Είναι μία ιστορία που ξεκίνησε από παλιά, με δίκες και καταδίκες των αγροτών, που δεν μπορούσαν να πληρώσουν τα χρέη τους στην Τράπεζα Πειραιώς, που εξαγόρασε την παλιά Αγροτική Τράπεζα. Πρόκειται για δάνεια τα οποία έχουν πολλαπλασιαστεί, έχουν γιγαντωθεί, με συνεχείς προσαυξήσεις και απανωτά πανωτόκια. Είναι θηλιά στον λαιμό των φτωχών αγροτών, που δεν μπορούν να τα ξεπληρώσουν, καθώς το αγροτικό εισόδημα έχει συρρικνωθεί.

Βέβαια, εσείς δίνατε προτεραιότητα, όπως τονίσατε, στη σωτηρία των τραπεζών. Η αδυναμία, όμως, των φτωχών αγροτών να ανταποκριθούν στις δανειακές υποχρεώσεις πολλαπλασιάζεται και λόγω των χαμηλών τιμών του παραγωγού στα αγροτικά προϊόντα, λόγω της αύξησης του κόστους παραγωγής, των περικοπών και των παρακρατήσεων στις επιδοτήσεις και στο ότι δεν αποζημιώνονται οι παραγωγοί μας για τις ζημιές που παθαίνουν, μέσω ΕΛΓΑ.

Η απληρωσιά από τους εμπόρους έχει πάρει διαστάσεις επιδημίας, όπως, για παράδειγμα, απλήρωτοι είναι για έναν χρόνο οι τευτλοπαραγωγοί από τη Βιομηχανία Ζάχαρης. Απλήρωτοι είναι οι καπνοπαραγωγοί στην Αιτωλοακαρνανία, οι αγρότες-προμηθευτές στον Μαρινόπουλο και αλλού.

 Σε αυτά έρχονται να προστεθούν η αύξηση του ΦΠΑ από το 13% στο 23% και τώρα στο 24% στα βασικά μέσα και εφόδια, ο ΕΝΦΙΑ στην αγροτική κατοικία, στις αποθήκες, στα μαντριά, στα βοσκοτόπια -όπου έρχονται και νέες αυξήσεις- η κατάργηση της επιστροφής φόρου στο πετρέλαιο. Έχετε αφορολόγητο πετρέλαιο για τους εφοπλιστές, που αυτούς υπηρετείτε, για τα καράβια των εφοπλιστών, όχι όμως για τα τρακτέρ των αγροτών. Και ο κατάλογος των αντιλαϊκών, αντιαγροτικών μέτρων δεν έχει τελειωμό.

Μέσα σε όλα αυτά η συγκυβέρνηση εξαπολύει σαφάρι και απειλές για κατασχέσεις σε βάρος εκατοντάδων χιλιάδων φτωχών αγροτών, φτωχών αυτοαπασχολούμενων, ελεύθερων επαγγελματιών. Είναι το κυνήγι των φτωχών αγροτών, που δεν μπορούν να καταβάλουν ασφαλιστικές εισφορές, σήμερα που τα ασφάλιστρα αυξάνονται αλματωδώς, με Κυβέρνηση ΣΥΡΙΖΑ, που πήγατε σε αύξηση από το δεύτερο εξάμηνο του 2015. Το 50% των Ελλήνων αγροτών δεν μπορεί να πληρώσει τα χρέη. Εβδομήντα μία χιλιάδες αγρότες που χρωστούν πάνω από 5.000 ευρώ έχουν πάει στο Κέντρο Είσπραξης Ασφαλιστικών Οφειλών, στο ΚΕΑΟ, που απειλεί με κατασχέσεις των επιδοτήσεων. Τα ραβασάκια έρχονται βροχή στους αγρότες. Δεν προλαβαίνουν οι ταχυδρόμοι να τα μοιράζουν στα χωριά. Και θα έρθουν στη συνέχεια για ακόμη διακόσιες ογδόντα χιλιάδες, που χρωστούν πάνω από 2.000 ευρώ.

Με τις αυξημένες εισφορές που έφερε η Κυβέρνηση του ΣΥΡΙΖΑ, όπως ανέφερα, στο δεύτερο εξάμηνο του 2015, θα φθάσουν οι αγρότες που χρωστούν στον ΟΓΑ να είναι το 60% ή το 70%. Αυτό αποδεικνύεται από το γεγονός ότι στις 30 του Ιούνη, που έληγαν -πριν δώσετε παράταση- τα ασφάλιστρα του ΟΓΑ, μόνο το 10% των αγροτών πλήρωσε. Όσες παρατάσεις και να δώσετε, δεν πρόκειται να πληρώσουν, γιατί δεν έχουν. Γιατί εκεί τους οδήγησε η πολιτική σας, η πολιτική της Ευρωπαϊκής Ένωσης, η Κοινή Αγροτική Πολιτική.

Να γιατί η πρόταση του ΚΚΕ είναι ρεαλιστική και επίκαιρη: Γιατί απαντά στα μεγάλα προβλήματα των εργαζομένων, των πλατιών λαϊκών στρωμάτων, γιατί γι’ αυτούς είναι ζήτημα επιβίωσης για το σήμερα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, επειδή είστε και πολλοί ομιλητές από το ΚΚΕ -τέσσερις- να τηρείτε τον χρόνο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κυρία Πρόεδρε, τρεις ομιλητές είμαστε και θα δευτερολογήσει και ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Κυρία Πρόεδρε, η πρόταση νόμου δική μας είναι, τι να κάνουμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέω μόνο να τηρείτε τον χρόνο.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Η πρόταση νόμου του ΚΚΕ για μέτρα που θα βελτιώνουν τη ζωή της λαϊκής οικογένειας είναι αναγκαία, ρεαλιστική και άμεσα εφαρμόσιμη. Αφορά το σύνολο των λαϊκών στρωμάτων, εργάτες, αυτοαπασχολούμενους, φτωχούς αγρότες, άνεργους που έχουν υποστεί τις συνέπειες των τριών μνημονίων, της αντιλαϊκής πολιτικής της συγκυβέρνησης, προηγούμενων κυβερνήσεων, Νέας Δημοκρατίας και ΠΑΣΟΚ, της Ευρωπαϊκής Ένωσης και κινδυνεύουν να χάσουν το σπίτι τους, το μαγαζί τους, να χάσουν την ίδια τους τη ζωή.

Το κριτήριο για εμάς είναι η κάλυψη των λαϊκών αναγκών και όχι η διάσωση των τραπεζών, που είναι έτοιμες να ανατροφοδοτήσουν εκ νέου τους επιχειρηματικούς ομίλους στο επόμενο γιουρούσι, στη νέα ληστεία των λαϊκών εισοδημάτων, του παραγόμενου πλούτου.

Η μόνιμη και σταθερή δουλειά, οι αξιοπρεπείς μισθοί και συντάξεις, το δικαίωμα στην καθολική δημόσια και δωρεάν κοινωνική ασφάλιση, στην υγεία, στη μόρφωση των νέων, στο δικαίωμα για ξεκούραση και διακοπές, η απαλλαγή από τα χαράτσια, από τα χρέη των τραπεζών στην εφορία, αυτοί είναι οι βασικοί άξονες που διέπουν τη λογική της πρότασής μας.

Για εσάς, αυτά είναι πολυτέλεια, είναι υπερβολή. Εσείς θεωρείτε μεγάλο το όριο έως 40.000 ευρώ, προσαυξανόμενο κατά 5.000 ευρώ για κάθε παιδί και φθάνετε στο σημείο να διαστρεβλώνετε, να προβοκάρετε την πρότασή μας, αποκρύπτοντας το βασικό, ότι, για να μπορέσει να ζήσει μια οικογένεια με αξιοπρέπεια, πρέπει να ικανοποιήσει τις στοιχειώδεις, τις βασικές ανάγκες της.

Αφού, λοιπόν, τσακίσατε μισθούς και συντάξεις, αφού εξαθλιώσατε τον λαό, έρχεστε σήμερα και του λέτε ότι είναι υπερβολή τα 40.000 ευρώ εισόδημα.

Μισθωτοί και συνταξιούχοι των 800, των 1.000, των 1.200 ευρώ για εσάς είναι ρετιρέ. Πρέπει να έχουν και ενοχές από πάνω! Να συμβιβαστούν, δηλαδή, με τα 300, με τα 400, με τα 500 ευρώ. Αυτό επιδιώκετε. Δηλαδή, να πείσετε τον λαό ότι πρέπει να ζει ως εξαθλιωμένος, με μειωμένες απαιτήσεις, στη φτώχεια και στην κακομοιριά του και, όταν του δίνετε τα ψίχουλα του κοινωνικού επιδόματος αλληλεγγύης, να λέει και ευχαριστώ από πάνω. Ε, όχι δα!

Η πρόταση του ΚΚΕ αφορά το σήμερα. Δεν αφορά ούτε το αύριο ούτε τη Δευτέρα Παρουσία. Η πείνα, η εξαθλίωση, ο εξευτελισμός της ζητιανιάς για ένα πιάτο φαΐ δεν αντέχεται! Αυτό που θέλουν οι εργαζόμενοι σήμερα είναι να ζήσουν με αξιοπρέπεια.

Από τη μια, μας λέτε ότι δεν διαφωνείτε με την πρόταση του ΚΚΕ και από την άλλη, μας λέτε ότι είναι άκαιρη, ανεδαφική, μη ρεαλιστική, λόγω του ασφυκτικού δημοσιονομικού πλαισίου. Ό,τι δηλαδή έλεγαν οι προηγούμενες κυβερνήσεις, Νέας Δημοκρατίας και ΠΑΣΟΚ, το αναπαράγετε σήμερα εσείς. Αυτή είναι η κοινή γραμμή πλεύσης όλων σας. Γι’ αυτό, άλλωστε, σας χειροκροτούν και οι εργοδοτικές οργανώσεις. Δεν σας νοιάζει ούτε η ανάκτηση των απωλειών του λαού ούτε η απαλλαγή από τις συσσωρευμένες οφειλές για στεγαστικά, καταναλωτικά δάνεια ούτε η ικανοποίηση σύγχρονων λαϊκών αναγκών.

Εδώ ακριβώς βρίσκεται, κυρίες και κύριοι, και η ουσία της ταξικής σας επιλογής. Γι’ αυτό δεν αναγνωρίζετε όλοι σας, από τη συγκυβέρνηση ΣΥΡΙΖΑ-ΑΝΕΛ έως και τους φασίστες της Χρυσής Αυγής, ως ρεαλιστική την πρόταση του ΚΚΕ.

Ο μικρέμπορος της γειτονιάς, ο κάθε μικρός επαγγελματίας, ο αυτοκινητιστής που παλεύει για το μεροκάματο, αποκλείονται εξ ορισμού από τον νέο αναπτυξιακό νόμο, από τη μοιρασιά της λείας, ενώ δίνει σε μεγάλους επιχειρηματικούς ομίλους, σε ιδιώτες, 20 εκατομμύρια ευρώ, χωρίς ίδια κεφάλαια, χωρίς καμμία επενδυτική υποχρέωση, χωρίς συγκεκριμένες προϋποθέσεις ελέγχου. Εξυπηρετεί και διευκολύνει την παραπέρα μονοπώληση της αγοράς και τον εκτοπισμό των μικρών επιχειρήσεων των αυτοαπασχολούμενων. Και όλα αυτά στο όνομα της ανάπτυξης. Μα, δεν πρόκειται να γίνει η ανάπτυξη έτσι προς όφελος του λαού. Αυτό είναι ανάπτυξη για τους λίγους.

Ας πάρουμε το παράδειγμα των αυτοαπασχολούμενων, των μικροεπαγγελματιών, εμπόρων, βιοτεχνών και αυτοκινητιστών. Τα λουκέτα αυξήθηκαν κατά 78% τους πρώτους μήνες του 2016, σε σχέση με το αντίστοιχο περσινό ποσοστό, με βάση τα επίσημα στοιχεία του Γενικού Εμπορικού Μητρώου. Έκλεισαν είκοσι χιλιάδες επιχειρήσεις. Με την απελευθέρωση των επαγγελμάτων θα αυξηθούν δραματικά τα λουκέτα.

Στην επταετία της κρίσης έβαλαν λουκέτο διακόσιες σαράντα πέντε χιλιάδες περίπου επιχειρήσεις. Δηλαδή, μία στις τρεις καταστράφηκε στο διάστημα των επτά ετών, ενώ παράλληλα χάθηκαν περίπου οκτακόσιες πενήντα χιλιάδες θέσεις εργασίας. Πεντακόσιες πενήντα τέσσερις χιλιάδες είναι οι ασφαλισμένοι του ΟΑΕΕ που χρωστούν εισφορές και δεν μπορούν να τις πληρώσουν.

Ο αντιασφαλιστικός νόμος που ψηφίστηκε από εσάς, τσακίζει στην κυριολεξία τους αυτοαπασχολούμενους, τους επαγγελματίες, τους βιοτέχνες, τους μικρούς εμπόρους και αυτοκινητιστές. Συνδέει την ασφαλιστική εισφορά με το εισόδημα, πράγμα που θα οδηγήσει αυτόματα στη δραστική μείωση των συντάξεων, σε συντάξεις-επιδόματα φτώχειας.

Η φοροεπιδρομή συνεχίζεται και με τον νέο νόμο, που φορολογεί τους αυτοαπασχολούμενους με 22% από το πρώτο ευρώ, χωρίς την ύπαρξη αφορολόγητου ποσού. Συνεχίζεται το χαράτσι των 650 ευρώ του τέλους επιτηδεύματος και η αύξηση της εισφοράς αλληλεγγύης.

Το ΚΚΕ, μάλιστα, είχε καταθέσει και σχετική τροπολογία κατά τη συζήτηση του αναπτυξιακού νόμου στη Βουλή, την οποία βέβαια και απορρίψατε. Απορρίψατε, δηλαδή, τι; Ένα δίκαιο αίτημα, απόλυτα ρεαλιστικό, γιατί πατάει στην ανάγκη να στηριχθούν οι μικρομεσαίες επιχειρήσεις και οι αυτοαπασχολούμενοι μπροστά στην επίθεση των μονοπωλιακών ομίλων. Είναι αυτό της καθιέρωσης του αφορολόγητου ορίου, τουλάχιστον στα επίπεδα που προβλέπεται για τους εργαζόμενους και τους συνταξιούχους.

Κοντολογίς, η καπιταλιστική ανάπτυξη, κυρίες και κύριοι, δεν είναι ούτε μπορεί να γίνει ποτέ δίκαιη ανάπτυξη και δημοκρατική για τον εργάτη, τον αυτοαπασχολούμενο, τον φτωχό αγρότη.

Η Κυβέρνηση έκανε την ταξική της επιλογή. Ομολογήθηκε προχθές στην επιτροπή από τον κ. Σταθάκη, ο οποίος, απορρίπτοντας την πρόταση νόμου του ΚΚΕ, υπερασπίστηκε τις τράπεζες, που έχουν ρουφήξει το αίμα του λαού, λέγοντας σε δυο σημεία της ομιλίας του ότι δεν είναι εφικτό το κόστος για την ανακούφιση του λαού να το επωμισθούν οι τράπεζες ούτε να επωμισθούν το κόστος της μείωσης των αξιών κατοικιών και επιχειρήσεων εξίσου τράπεζες, νοικοκυριά και κράτος.

Όχι, δεν είναι παραλογισμός αυτός. Είναι πονηριά, είναι ταχυδακτυλουργικός ελιγμός, για να καταλήξει ότι οι μόνοι που δεν φταίνε για την κρίση και τη χρεοκοπία του λαού είναι το μεγάλο κεφάλαιο. Ακόμα και η θεώρηση των τριών υποκειμένων -τράπεζες, εργαζόμενοι και κράτος- που εξίσου όλοι πρέπει να πληρώσουν, οδηγεί στο ότι οι μόνοι που δεν πλήρωσαν και δεν θα πληρώσουν ποτέ είναι τα αφεντικά.

Αυτό είναι το πατριωτικό καθήκον που μας προτρέπει ο ΣΥΡΙΖΑ και η συγκυβέρνηση. Δεν διαφέρει σε τίποτα από την περίφημη φράση του Πάγκαλου, «όλοι μαζί τα φάγαμε, άρα όλοι πρέπει να πληρώσουμε». Ουσιαστικά με αυτόν τον τρόπο βγάζετε λάδι τις τράπεζες, τους βιομήχανους και τους εφοπλιστές και όλα τα βάρη τα μετακυλίετε στα λαϊκά νοικοκυριά.

Την κρίση, λοιπόν, δεν την προκάλεσε ο λαός, κυρίες και κύριοι, αλλά οι ίδιοι, οι καπιταλιστές. Ούτε τα έφαγαν όλοι μαζί και ούτε είναι πατριωτικό καθήκον να συμβάλουμε όλοι για την έξοδο από την κρίση. Ο μόνος, όμως, που πληρώνει και συνεχίζει να πληρώνει διπλά, τριπλά και τρίδιπλα είναι ο λαός.

Γι’ αυτό, λοιπόν, οι εργαζόμενοι, οι εργάτες, οι αυτοαπασχολούμενοι, οι φτωχοί αγρότες, οι νέοι, η εργαζόμενη γυναίκα, οι πολύτεκνοι, οι τρίτεκνοι, τα άτομα με ειδικές ανάγκες δεν έχουν πολλές επιλογές στη ζωή τους. Η επιλογή, που έχουν να κάνουν, είναι μία και είναι μονόδρομος. Ποια είναι; Να έρθουν πραγματικά σε ρήξη, σε σύγκρουση με αυτό το σύστημα, που τους καταδυναστεύει. Και αν πραγματικά αναζητούν τη λύτρωση από αυτή τη μισθωτή σκλαβιά, ο μόνος τρόπος, η μόνη διέξοδος είναι αυτή που προτείνει το ΚΚΕ σε αντικαπιταλιστική, αντιμονοπωλιακή κατεύθυνση για τη νέα κοινωνία, όπου πραγματικά, με κοινωνικοποιημένα τα μέσα παραγωγής, θα υπάρξει κεντρικός σχεδιασμός της οικονομίας και ο παραγόμενος πλούτος θα επιστρέφει στους ίδιους, όπου μπορεί να βρουν την πραγματική δικαίωση των ονείρων. Για αυτό, λοιπόν, τα όνειρα πρέπει να πάρουν εκδίκηση.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Συντυχάκη. Όμως, ο χρόνος έχει γίνει λάστιχο.

Τον λόγο έχει ο κ. Δελής, μήπως είμαστε πιο τυχεροί.

**ΙΩΑΝΝΗΣ ΔΕΛΗΣ:** Κυρία Πρόεδρε, θα μιλήσει πρώτα ο κ. Λαμπρούλης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Λαμπρούλης είναι τρίτος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, κυρία Πρόεδρε. Θα μιλήσω πριν από τον κ. Δελή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Νόμιζα ότι θέλατε να κλείσετε εσείς τον κύκλο των ομιλητών.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Το είχαμε καθορίσει αυτό από τη αρχή της συνεδρίασης. Δεν γίνονται αλλαγές, παρά μόνο λόγω απροόπτου.

Το Κομμουνιστικό Κόμμα με τη συγκεκριμένη πρόταση νόμου, «Μέτρα ανακούφισης της λαϊκής οικογένειας», αποδεικνύει ότι παρεμβαίνει και αγωνίζεται να υπάρξουν λύσεις σήμερα για την ανακούφιση των λαϊκών νοικοκυριών και αποστομώνει τα διάφορα επιτελεία, αλλά και κόμματα, που ισχυρίζονται ότι δεν έχει προτάσεις ή ότι τα παραπέμπει όλα στο μέλλον.

Αποδεικνύει με την πρόταση νόμου ότι η πολιτική του στάση καθορίζεται με κριτήριο το συμφέρον της εργατικής τάξης και των λαϊκών στρωμάτων. Και με αυτό το συμφέρον συγκρούεται με την Κυβέρνηση και το σύνολο των πολιτικών, των μέτρων, που έχουν οδηγήσει και οδηγούν σε μεγαλύτερη πτώχευση τις εργατικές λαϊκές οικογένειες. Αποδεικνύει ότι πιστεύει βαθιά πως ο λαός δεν έχει καμμία δέσμευση απέναντι στο μεγάλο κεφάλαιο, στην Ευρωπαϊκή Ένωση και επιβάλλεται να διεκδικήσει την ανατροπή της αντιλαϊκής πολιτικής.

Η πολιτική κατεύθυνση της πρότασης νόμου, το πλαίσιο στόχων πάλης που θέτει για διεκδίκηση, είναι σε αντιστοιχία με τις λαϊκές ανάγκες. Και θεωρούμε πως μπορούν να γίνουν όπλο στα χέρια του εργατικού λαϊκού κινήματος και να συμβάλουν στην ενδυνάμωση της πάλης του.

Αυτό είναι πολλαπλά χρήσιμο στις σημερινές συνθήκες, που η συγκυβέρνηση ΣΥΡΙΖΑ-ΑΝΕΛ, παίρνοντας τη σκυτάλη από τις προηγούμενες κυβερνήσεις και μαζί με την Ευρωπαϊκή Ένωση, κλιμακώνει την επίθεση κατά των εργαζομένων, που στενάζουν από την καπιταλιστική βαρβαρότητα και την αντιλαϊκή πολιτική. Πρέπει να βγουν συμπεράσματα για τη στάση όλων των άλλων πολιτικών δυνάμεων, να επανεξεταστούν οι πολιτικές προτάσεις και η πρακτική του κάθε κόμματος, με κριτήριο ποια πολιτική αντιστοιχεί στα συμφέροντα και στην κοινωνική θέση της εργατικής τάξης, των λαϊκών στρωμάτων, της νεολαίας, που προέρχεται από τις εργατικές λαϊκές οικογένειες.

Κριτήριο, επίσης, θα πρέπει να αποτελέσει και το γεγονός της απόρριψης της συγκεκριμένης πρότασης νόμου του ΚΚΕ από την Κυβέρνηση, εμπειρία που είχαμε και από τις προηγούμενες κυβερνήσεις, που είχαν απορρίψει την ίδια πρόταση νόμου.

Έτσι, λοιπόν, κριτήριο θα πρέπει να αποτελέσει και η απόρριψη από την Κυβέρνηση του αιτήματος για ανακούφιση των υπερχρεωμένων νοικοκυριών την περίοδο της κρίσης. Γιατί στην πράξη τίθεται ξεκάθαρα η μεγάλη αναντιστοιχία ανάμεσα στην πολιτική του ΣΥΡΙΖΑ, της συγκυβέρνησης, και στα συμφέροντα των εργαζομένων.

Το ότι απορρίπτεται η πρόταση νόμου του Κομμουνιστικού Κόμματος από όλα τα κόμματα αναδεικνύει πως, ανεξάρτητα από τους μεταξύ τους τσακωμούς για τα επιμέρους κ.λπ., έχουν κοινή γραμμή πλεύσης, κοινή στρατηγική, όταν είναι να αντιπαρατεθούν με αιτήματα και στόχους πάλης που αμφισβητούν ευθέως την κερδοφορία των επιχειρηματικών ομίλων και των τραπεζικών ομίλων, που είναι η καρδιά του ίδιου του καπιταλιστικού συστήματος.

Με αφορμή το γεγονός πως δεν πρόκειται να τεθεί σε ψηφοφορία στη Βουλή η πρόταση νόμου του Κομμουνιστικού Κόμματος, βάσει ερμηνείας του Συντάγματος, ότι δεν πρέπει να λαμβάνονται από τη Βουλή αποφάσεις που ανεβάζουν το δημοσιονομικό κόστος, επί της ουσίας εμείς καλούμε τον λαό να βγάλει ένα ακόμα συμπέρασμα: Αυτό το Κοινοβούλιο, το αστικό Κοινοβούλιο, έχει θωρακιστεί με πάρα πολλούς τρόπους συνταγματικά και νομοθετικά, έτσι ώστε οι αποφάσεις που λαμβάνονται να μη δημιουργούν ρωγμές στα τείχη και στα βάθρα του συστήματος.

Απέναντι στην πρόταση του Κομουνιστικού Κόμματος η Κυβέρνηση τι προωθεί; Προωθεί τους πλειστηριασμούς και, συντηρώντας το πρόβλημα, δεν δίνει απάντηση στο αδιέξοδο των λαϊκών οικογενειών, παρά σφίγγει τη θηλειά των χρεών στον λαιμό τους.

Αποτελεί υποκρισία, την ίδια στιγμή που αρνείστε τα μέτρα ανακούφισης που προτείνουμε, να οδηγείτε τον λαό σε πιο βαθιά φτώχεια. Κόβετε συντάξεις και μοιράζετε εκατομμύρια στα μονοπώλια. Επιβάλλετε φόρους στα λαϊκά νοικοκυριά, απαλλάσσοντας από φόρους και πρόστιμα τα μονοπώλια. Μοιράζετε κρατικό χρήμα μέσω ανακεφαλαιοποίησης στους τραπεζικούς ομίλους, που θα την επιβαρυνθούν ποιοι; Τα λαϊκά στρώματα. Παράλληλα, σχεδιάζετε να πετάξετε έξω από τα σπίτια τους φτωχούς ανθρώπους ή, στην καλύτερη περίπτωση, να τους κάνετε νοικάρηδες στα σπίτια τους.

Κι έρχεστε με περίσσιο πολιτικό θράσος και λέτε στον λαό πως η λύση των προβλημάτων του θα έρθει σε ένα ουτοπικό μέλλον, όπου με μαγικό τρόπο καπιταλιστική οικονομία και κερδοφορία θα εξυπηρετήσουν τα λαϊκά δικαιώματα. Δηλαδή, ποτέ.

Να γιατί όλα τα κόμματα εχθρεύεστε και πολεμάτε κάθε διεκδίκηση για βελτίωση της ζωής του λαού, για επαναφορά στοιχειωδών δικαιωμάτων, που έγιναν παρανάλωμα, για να ξεπεράσει το κεφάλαιο την κρίση, αφού από κοινού υπηρετείτε την ανταγωνιστικότητα των επιχειρηματικών ομίλων και τον στόχο ανάκαμψης της καπιταλιστικής οικονομίας.

Και αφού η Κυβέρνηση συνεχίζει να τσακίζει τον λαό με μέτρα-κόλαση, έρχεται προκλητικά και εξαντλεί τη «γαλαντομία» της σε ελάχιστες και περιορισμένες παροχές πτωχοκομείου, οι οποίες δεν δίνονται ούτε καν σε όλους όσοι ζουν σε συνθήκες εξαθλίωσης και ανέχειας, αλλά μόνο σε ένα πολύ μικρό τμήμα τους, όταν ο αριθμός των ατόμων –ακόμα και με αυτούς τους επαίσχυντους δείκτες φτώχειας που έχετε προσδιορίσει– που ζουν κάτω από το όριο της φτώχειας είναι δυόμισι εκατομμύρια, ενώ αυτοί που το προσεγγίζουν είναι τρία εκατομμύρια οκτακόσιες χιλιάδες κόσμος.

Μάλιστα, το ταβάνι της «γαλαντομίας» της Κυβέρνησης είναι το κάτι παραπάνω από 7 ευρώ την ημέρα για μια οικογένεια, δηλαδή ένα πιάτο φαΐ ή η επιδότηση ενοικίου για ελάχιστο αριθμό νοικοκυριών, όταν προ κρίσης η επιδότηση ενοικίου αφορούσε πολλαπλάσιο αριθμό νοικοκυριών. Και η «γαλαντομία» στην παροχή ρεύματος αγγίζει τα όρια της επιλογής αν θα ζεσταθούν οι οικογένειες ή αν θα ανάψουν θερμοσίφωνα, αν θα μαγειρέψουν ή αν θα ανάψουν το φως.

Σε ό,τι αφορά -επειδή ακούστηκε- τα νοσοκομεία, σηκώνετε και κουρνιαχτό ότι φέτος -λέτε- τα χρηματοδοτείτε με 300 εκατομμύρια ευρώ. Δεν μας λέτε, όμως, από πού προκύπτουν αυτά τα 300 εκατομμύρια ευρώ. Είναι ή δεν είναι 200 εκατομμύρια ευρώ -που είναι αποτυπωμένα στον προϋπολογισμό του 2016- από τα ασφαλιστικά ταμεία, από την πώληση υπηρεσιών των νοσοκομείων στα ασφαλιστικά ταμεία, δηλαδή από τους ίδιους τους ασθενείς, τους ίδιους τους εργαζομένους, που αυτοί τα αιμοδοτούν, τα χρηματοδοτούν; Και τα 93 εκατομμύρια ευρώ -για να φτάσουμε στα 300 εκατομμύρια ευρώ- ποια είναι; Η άσκηση ιδιωτικής παροχής υπηρεσιών υγείας στα απογευματινά ιατρεία. Οι εισπράξεις, δηλαδή. Λεφτά από την τσέπη του λαού.

Αυτή είναι η αύξηση που κάνετε. Και βγαίνετε και σηκώνετε κουρνιαχτό ότι αυξάνετε τη χρηματοδότηση των νοσοκομείων. Και είναι πρόκληση και απάτη ολκής η προβολή από την Κυβέρνηση των μέτρων αυτών ως απαρχή και άλλων που θα ακολουθήσουν, για τη στήριξη των λεγόμενων ευάλωτων ή και ευπαθών ομάδων, πολύ περισσότερο που επιδιώκει να εγκλωβίσει τον λαό στο να μετράει τη φιλολαϊκότητα με τον αριθμό των ψίχουλων, την ίδια στιγμή που υπάρχει τεράστιος κοινωνικός πλούτος, δημιούργημα των ίδιων των εργαζομένων, που τον καρπώνονται οι καπιταλιστές.

Σε αυτούς, λοιπόν, δίνετε καρβέλια, που τα παίρνετε από τον λαό και στον λαό πετάτε ψίχουλα. Και αυτά είναι μόνο για τους εξαθλιωμένους. Αυτή ακριβώς είναι η πολιτική της Ευρωπαϊκής Ένωσης, για παροχή ελάχιστων παροχών στους τελείως εξαθλιωμένους. Αυτή την πολιτική προτάσσετε και αυτή την πολιτική ακολουθείτε. Γι’ αυτό, μη μας το παρουσιάζετε πως πρόκειται για μια ρηξικέλευθη, αριστερή, ανατρεπτική πολιτική πρόταση.

Ενώ, όμως, ακόμα και αυτές οι ψιλοπαροχές προχωρούν με βήμα σημειωτόν, η Κυβέρνηση προχωράει με άλματα τον οδοστρωτήρα των αντιλαϊκών μέτρων, γιατί αυτό επιτάσσουν τα συμφέροντα του κεφαλαίου που έχει αναλάβει να διεκπεραιώσει, οδηγώντας στα όρια της φτώχειας όλο και μεγαλύτερο τμήμα των λαϊκών νοικοκυριών.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Πάει πολύ, λοιπόν, να παρουσιάζει η Κυβέρνηση τα ψίχουλα που δίνει ως μέτρα με ταξικό πρόσημο, μέτρα στήριξης των φτωχότερων, όταν με την πολιτική της οδηγεί σε φτωχοποίηση το σύνολο των ανέργων, των εργαζόμενων, των συνταξιούχων, των αυτοαπασχολούμενων, μεγάλο τμήμα των αγροτών, αυξάνοντας τις διαστάσεις τόσο της απόλυτης, όσο και της σχετικής φτώχειας.

Οι χιλιάδες λαϊκές οικογένειες, που δυσκολεύονται να τα βγάλουν πέρα μην ξέροντας τι να πρωτοπληρώσουν κάθε φορά -τα φάρμακα ή τα τρόφιμα, το ρεύμα ή το πετρέλαιο-, οι χιλιάδες συνταξιούχοι, που είδαν τις συντάξεις να πετσοκόβονται κι άλλο, τα χιλιάδες λαϊκά νοικοκυριά, που κινδυνεύουν να χάσουν τα σπίτια τους, όλοι αυτοί δεν καταγράφονται και δεν υπολογίζονται ως φτωχοί από την Κυβέρνηση, διότι μάλλον τους θεωρεί προνομιούχους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αντιπρόεδρε, θα συμπληρώσει ο κ. Δελής, που ακολουθεί.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τελειώνω, κύριε Πρόεδρε.

Να γιατί απέναντι στη φτώχεια που προκαλεί το σύστημα της εκμετάλλευσης είναι ο αγώνας για ανάκτηση των απωλειών, για σταθερή και μόνιμη δουλειά για όλους, για ουσιαστική προστασία των ανέργων, για κατάργηση των μνημονίων και όλων των εφαρμοστικών νόμων.

Ξέρουμε πάρα πολύ καλά ότι φιλολαϊκή διέξοδος από την κρίση δεν είναι δυνατόν να υπάρχει μέσα στο πλαίσιο του συστήματος. Αυτό, όμως, δεν μας οδηγεί στην παραίτηση από τη διεκδίκηση αιτημάτων, που στοιχειωδώς ανταποκρίνονται στις ανάγκες ενός λαού, που αντιμετωπίζει μπροστά του το φάσμα της μεγαλύτερης φτώχειας και περαιτέρω των νέων βαρών.

Οι εργαζόμενοι και τα άλλα λαϊκά στρώματα δεν πρέπει να συμβιβαστούν με το χαμήλωμα της απαιτητικότητας, με το οποίο τους ποτίζουν το κεφάλαιο, οι κυβερνήσεις του και τα κόμματά του.

Κριτήριο στη διαμόρφωση των αιτημάτων τους πρέπει να είναι οι σύγχρονες λαϊκές ανάγκες, για την ικανοποίηση των οποίων υπάρχουν σήμερα όλες οι υλικές προϋποθέσεις, που, όμως, θυσιάζονται στον βωμό του καπιταλιστικού κέρδους.

Γνωρίζουμε πολύ καλά πως αυτά τα μέτρα που προτείνουμε μέσα από τη συγκεκριμένη πρόταση νόμου, όπως και αντίστοιχα μέτρα με άλλες προτάσεις νόμου που έχουμε καταθέσει, είναι αμυντικά μέτρα. Είναι, όμως, και μια άμυνα που δίνει στους εργαζόμενους τη δυνατότητα να αντεπιτεθούν και κυρίως να καταλάβουν πως ΣΥΡΙΖΑ και Νέα Δημοκρατία, όπως και όλα τα άλλα κόμματα, έχουν καθαρά ταξική πολιτική υπέρ του κεφαλαίου, ανεξάρτητα του ανταγωνισμού τους. Κι όλοι όσοι υπόσχονται βελτίωση της θέσης του λαού, χωρίς να θίγουν τη γραμμή της Ευρωπαϊκής Ένωσης, τη γραμμή του κεφαλαίου, δεν προσφέρουν τίποτα άλλο, παρά την επικινδυνότητα της αυταπάτης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Δελή. Τα είπε όλα ο κ. Λαμπρούλης. Πιστεύω δεν θα έχετε τόσα πολλά εσείς να πείτε. Εννοώ πάνω από επτά λεπτά.

**ΙΩΑΝΝΗΣ ΔΕΛΗΣ:** Θα προσπαθήσω να είμαι συνεπής στον χρόνο μου.

Κυρίες και κύριοι Βουλευτές, συζητάμε σήμερα την πρόταση νόμου του ΚΚΕ, που προβλέπει ορισμένα επείγοντα μέτρα για την ανακούφιση της λαϊκής οικογένειας, η οποία στενάζει από μια αντιλαϊκή πολιτική, που έγινε ιδιαίτερα βάρβαρη στα χρόνια της κρίσης, μέτρα επείγοντα, που βγάζουν από τα λαϊκά νοικοκυριά τη θηλιά της υπερχρέωσής τους στις τράπεζες, θηλιά που τα πνίγει κάθε μέρα.

Πώς απαντάει η Κυβέρνηση; Πώς απαντούν τα υπόλοιπα κόμματα της Αντιπολίτευσης στην πρόταση αυτή του ΚΚΕ, που εδέησε επιτέλους να έρθει και στην Ολομέλεια; Με ταξικά αντανακλαστικά, με ταξική προσήλωση και συνέπεια και πανομοιότυπη επιχειρηματολογία την απορρίπτουν.

Όταν υποχρεώνονται να πάρουν θέση, με το κεφάλαιο ή με τον λαό, οι μάσκες πέφτουν. «Δεν αντέχει η οικονομία», μας λέτε. Και πότε άντεχε αυτή για τον λαό; Με μπόλικο «τσάι και συμπάθεια» για τα λαϊκά στρώματα ο ΣΥΡΙΖΑ την απορρίπτει, λέγοντας ότι δεν την επιτρέπει η εγχώρια και διεθνής οικονομική κατάσταση και ότι, αν εφαρμοστεί, θα προκαλέσει την άμεση κατάρρευση του χρηματοπιστωτικού συστήματος.

Από κοντά και η Νέα Δημοκρατία, στο ίδιο μήκος κύματος, λέει ότι αυτή η πρόταση λύνει ένα πρόβλημα, αλλά δημιουργεί ένα άλλο κι έτσι την απορρίπτει. Τα ίδια το ΠΑΣΟΚ, επειδή, λέει, έχει διαφορετική φιλοσοφία, για να μην πει ταξική επιλογή. Το Ποτάμι διαμαρτύρεται, γιατί η πρόταση του ΚΚΕ, που τη θεωρεί και γελοία, ήρθε στη Βουλή και συζητιέται. Ακόμη κι αυτό τους ενοχλεί. Ενώ, η Ένωση Κεντρώων τη θεωρεί άδικη.

Όσο για τη φασιστική Χρυσή Αυγή, την τάχα αντισυστημική και φιλολαϊκή, αυτή την πρόταση του ΚΚΕ για μέτρα ανακούφισης των λαϊκών νοικοκυριών τη θεωρεί εκτός πραγματικότητας και της προκαλεί και γέλιο, μάλιστα. Φανταζόμαστε το ίδιο και στη μεγαλοεργοδοσία.

Αλήθεια, ποιοι είναι όλοι αυτοί που με ένα στόμα και μια φωνή λένε όχι σε στοιχειώδη μέτρα ανακούφισης για τα λαϊκά νοικοκυριά; Δεν είναι τα κόμματα που φόρτωσαν στον λαό τα τρία μνημόνια, το ένα χειρότερο από το άλλο; Δεν είναι τα κόμματα που έχουν στο κεφάλι τους κορώνα την Ευρωπαϊκή Ένωση; Τα κόμματα που υλοποιούν και στηρίζουν την αντιλαϊκή στρατηγική της; Τα κόμματα που κινούνται εντός του καπιταλιστικού δρόμου; Αδιάφορο αν άλλος βρίσκεται στα δεξιά, άλλος στη μέση και άλλος αριστερά αυτού του ίδιου δρόμου. Δεν είναι τα κόμματα που παραμυθιάζουν τον λαό μας με τη δίκαιη ανάπτυξη που θα έρθει και ως τότε υπομονή; «Μη μιλάς! Μη ζητάς πολλά! Μείωσε τις απαιτήσεις σου! Ζήσε με τα λίγα, ζήσε με τα ψίχουλα! Μη φοβάσαι την εξαθλίωση! Σου έχουμε ετοιμάσει και συσσίτια, έρχεται κι ένα επίδομα αλληλεγγύης. Αυτά που έχεις ανάγκη για σένα και τα παιδιά σου δεν είναι ρεαλιστικά. Είναι ανέφικτα και ανεδαφικά».

Αλήθεια, ποιο είναι για εσάς το όριο του εισοδήματος; Ο ορισμός της λαϊκής οικογένειας; Το είπατε, είναι η εξαθλίωση. Γιατί τα θεωρείτε μη ρεαλιστικά όλοι σας; Μα, γιατί θίγουν τα ιερά και τα όσια του σάπιου συστήματος που εξυπηρετείτε. Τα τραπεζικά κέρδη, τα κέρδη του κεφαλαίου, την καπιταλιστική ανάπτυξη.

Να γιατί θεωρείτε ρεαλιστικό να φορτώσετε τα δισεκατομμύρια των ανακεφαλαιοποιήσεων των τραπεζών στις πλάτες του λαού και δεν θεωρείτε ρεαλιστική τη διαγραφή των τόκων των δανείων των λαϊκών νοικοκυριών στις ίδιες τράπεζες. Να γιατί θεωρείτε ρεαλιστικό να διαγράφετε τα πρόστιμα και τις οφειλές εκατομμυρίων των μεγάλων επιχειρηματικών ομίλων και θεωρείτε μη ρεαλιστική τη διαγραφή του μισού έστω δανείου, που πήρε κάποτε μια λαϊκή οικογένεια για να αποκτήσει ένα σπίτι ή για να σπουδάσει τα παιδιά της.

Να γιατί μπουκώνετε το κεφάλαιο με κίνητρα, επιδοτήσεις, φοροαπαλλαγές δισεκατομμυρίων και θεωρείτε μη ρεαλιστικό να μην πληρώνουν -και με τι λεφτά άλλωστε- τα μεγαλύτερα θύματα της καπιταλιστικής ζούγκλας, οι άνεργοι, τα δάνειά τους, ρίχνοντάς τους στα σαγόνια των καρχαριών των funds. Να γιατί θεωρείτε ρεαλιστικό και λογικό να έχουν όσες φοροαπαλλαγές θέλουν οι εφοπλιστές ή να πληρώνουν όλοι τους μαζί καμμιά δεκαπενταριά εκατομμύρια, τρεις-τέσσερις ποδοσφαιρικές μεταγραφές δηλαδή, και θεωρείτε μη ρεαλιστικό να μειωθούν για 30% έστω οι οφειλές προς τις τράπεζες των χιλιάδων απελπισμένων αυτοαπασχολουμένων, φτωχών αγροτών, κτηνοτρόφων και ψαράδων.

Να γιατί θεωρείτε ρεαλιστικό και λογικό να μην πληρώνουν τον ειδικό φόρο στο αέριο οι βιομήχανοι, αλλά να τον πληρώνουν τα λαϊκά σπίτια, να απαλλάσσονται από τον ΦΠΑ στο ηλεκτρικό οι εξαγωγικές εταιρείες, αλλά όχι και τα λαϊκά νοικοκυριά. Να έχουν αφορολόγητα καύσιμα οι εφοπλιστές, αλλά όχι οι μικροί αγρότες. Γιατί όλα τα ζητήματα που έχουν κρίσιμη σημασία για το κεφάλαιο, την κερδοφορία του, την ανταγωνιστικότητά του, σας ενώνουν απέναντι στις προτάσεις του ΚΚΕ. Απορρίπτετε ακόμη κι αυτές σαν τη σημερινή που δίνουν μια ανάσα στον λαό μας.

Όσο για το γνωστό, για την καραμέλα, δηλαδή, ότι το ΚΚΕ τα παραπέμπει όλα στον σοσιαλισμό, με την πρότασή μας αυτή δεν σας ζητήσαμε, κύριε Υπουργέ, να οικοδομήσετε τον σοσιαλισμό. Άλλωστε, ούτε μπορείτε ούτε και θέλετε. Δεν είναι και δική σας δουλειά αυτή. Άλλη αποστολή αναλάβατε, να υπηρετήσετε την καπιταλιστική βαρβαρότητα και αποσπάτε και τα εύσημα, μάλιστα, του κεφαλαίου.

Εν κατακλείδι, ο δικός σας ρεαλισμός ξεκινά από τις ανάγκες του κεφαλαίου. Ο δικός μας ρεαλισμός ξεκινάει από τις λαϊκές ανάγκες. Το ποιος ρεαλισμός επικρατεί, τελικά, κρίνεται κάθε μέρα από την έκβαση της ταξικής πάλης. Εκεί θα κριθεί και η τύχη της σημερινής πρότασης του ΚΚΕ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Δελή, για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο συνοδοί από τη Γερμανία.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ασημακοπούλου.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ελπίζω ότι συμφωνούμε όλοι ότι είμαστε εδώ όχι γιατί έχει κανείς κάποια αντίρρηση με το ότι πρέπει να βοηθάμε τους αδύναμους συμπολίτες μας, είτε επειδή έχουν πληγεί απ’ αυτή τη συγκεκριμένη κρίση είτε γενικότερα, αλλά επειδή συζητάμε το πώς θα το πετύχουμε αυτό. Υπάρχει μια πρόταση νόμου από το Κομμουνιστικό Κόμμα Ελλάδας, το οποίο, βεβαίως, έχει μια συγκεκριμένη ιδεολογική αφετηρία που το διέπει.

Δεν θα αντιπαρατεθώ με αυτό. Νομίζω ότι αυτό έχει γίνει πολλές φορές σ’ αυτή την Αίθουσα. Η Κυβέρνηση απαντά σ’ αυτό: «Ωραία ιδέα. Εξάλλου την είχαμε εμείς, την έχουμε καταθέσει κι εμείς, τα έχουμε πει κι εμείς αυτά, αλλά τώρα είμαστε Κυβέρνηση και έχουμε καταλάβει ότι δεν γίνονται αυτά τα πράγματα αυτή τη στιγμή».

Νομίζω ότι ο εισηγητής μας κ. Μηταράκης, όπως και η Κοινοβουλευτική μας Εκπρόσωπος σήμερα, η κ. Κεραμέως, έχουν επαρκώς στοιχειοθετήσει και επιχειρηματολογήσει και για τα δικά μας πεπραγμένα στον τομέα αυτό, αλλά και για τις προτάσεις που έχουμε στο μέλλον.

Ναι, κύριε Υπουργέ, απευθύνομαι σ’ εσάς, επειδή αναφερθήκατε στο διαφημιστικό σποτ, όπου ο κ. Μητσοτάκης θέτει στόχους δημοσιονομικούς και θα υπάρχει και συγκεκριμένη τοποθέτηση προγράμματος για το πώς θα τους επιτύχουμε αυτούς τους στόχους ρεαλιστικά κι εσείς λοιδορείτε το σποτάκι αυτό. Και την ώρα που το λέγατε, σκέφτομαι ειλικρινά, δηλαδή, να βάλουμε δίπλα -αν και δεν ήταν ένα διαφημιστικό σποτάκι, αλλά είναι ένα βίντεο που μπορεί να το βρει ο καθένας- το βίντεο του κ. Τσίπρα, ο οποίος παίρνει αγκαλιά μια γλυκύτατη κυρία, που θα μπορούσε να είναι η γιαγιά μου, και της λέει ότι δεν θα κοπεί το ΕΚΑΣ. Ας συγκρίνουμε, λοιπόν, αυτά τα δύο βίντεο.

Μας γίνεται μια σταθερή κριτική -στο πνεύμα αυτό μίλησε και ο Υπουργός- γενικότερα από την Κυβέρνηση και από τον ΣΥΡΙΖΑ. Η κριτική αυτή λέει το εξής: Κάτι λέει ο ΣΥΡΙΖΑ και εμείς όταν το σχολιάζουμε αυτό, όταν κάνουμε προβλέψεις για το μέλλον, καταστροφολογούμε. Κατόπιν τούτου, όταν επιβεβαιώνονται οι προβλέψεις και έπονται και άλλα ψέματα σε συνέχεια των προεκλογικών υποσχέσεων και του λαϊκισμού, για παράδειγμα, όταν θέλουμε να μιλήσουμε για το παρελθόν, δεν επιτρέπεται αυτό, γιατί παρελθοντολογούμε. Αυτή είναι η κατηγορία. Απαγορεύεται και έχουμε κι εμμονή, όπως λέει ο Υπουργός, με αυτό.

Ήρθε εδώ προχθές ο Υπουργός, ο κ. Χουλιαράκης, και έγινε έξαλλος, εξανέστη, ρωτώντας: «Ποιος είναι ο κ. Γκάλμπρεϊθ;» Δεν τον ήξεραν τον κ. Γκάλμπρεϊθ.

Και εσείς μας λέτε, κύριε Υπουργέ: «Είναι δυνατόν να υπήρχε ένα τέτοιο σχέδιο κι εγώ να μην το ήξερα;». Ρωτάω κι εγώ: «Είναι δυνατόν να υπήρχε ένα plan X και να μην το ήξερε η Κυβέρνηση;». «Όχι», μας είπε ο Υπουργός στην επιτροπή και χαρακτήρισε φαντασιακό το σχέδιο αυτό.

Τον φανταστήκαμε όλοι τον κ. Βαρουφάκη. Δεν υπήρχε ο κ. Βαρουφάκης. Βέβαια, ο κ. Τσίπρας τον θεωρούσε φανταστικό τον κ. Βαρουφάκη, με άλλη έννοια βέβαια, όταν πήγαινε βόλτες μαζί του στον Εθνικό Κήπο.

Ξέρετε, φανταστήκαμε, όλοι εμείς φαντασιωνόμαστε. Φανταστήκαμε ότι κάποτε είπατε στον κόσμο ότι θα σκίσετε το μνημόνιο, ότι θα καταργήσετε τον ΕΝΦΙΑ, ότι θα δώσετε σεισάχθεια, ότι θα ζούμε σε μια εποχή κατά την οποία ο κ. Τσίπρας λέει «go back, κυρία Μέρκελ» και παίζουν τα νταούλια και χορεύουν οι αγορές! Φανταστήκαμε όλοι, φαντασιωνόμασταν ότι είπατε κάτι για το «κανένα σπίτι στα χέρια τραπεζίτη», φαντασιωνόμασταν και φανταστήκαμε το πρόγραμμα της Θεσσαλονίκης και αργότερα το παράλληλο πρόγραμμα και ότι είχατε υποσχεθεί στον κόσμο ότι θα τους δώσετε δύο δισεκατομμύρια σε ανθρωπιστική βοήθεια. Αυτά όλα εμείς τα φανταστήκαμε και καταστροφολογούσαμε όταν προβλέπαμε ότι μπορεί να κλείσουν οι τράπεζες. Για φαντάσου τι είχαμε πει! Καταστροφολογούσαμε όταν λέγαμε ότι μπορεί να έλθει τρίτο μνημόνιο. Για φαντάσου!

Βέβαια, μας ξεπεράσατε στη φαντασία μας, γιατί δεν φανταστήκαμε το δημοψήφισμα, δεν φανταστήκαμε ότι μπορεί το «όχι» του δημοψηφίσματος να το πάρετε και να το κάνετε ένα ηχηρό «ναι». Μας ξεπεράσατε σ’ αυτό. Βεβαίως, ποτέ δεν φανταστήκαμε ότι υπήρχε εις γνώση του Πρωθυπουργού ένα σχέδιο, το οποίο προσομοίαζε με χούντα, το οποίο είχε τράπεζες κρατικές να μας μοιράζουν υποσχετικές και τον στρατό στους δρόμους. Ναι, δεν το φανταστήκαμε αυτό.

Δεν ξέρω αν είναι αλήθεια, αλλά αν υπάρχει ένα τέτοιο φαντασιακό σχέδιο -κάποιος το επικαλείται αυτό- γιατί να μη γίνει μια εξεταστική και να το συζητήσουμε;

Ας μιλήσουμε λίγο για το παρελθόν. Δεν πειράζει. Πολλές φορές μιλάμε για το παρελθόν. Το λες και αστείο να μας κατηγορείτε ότι μιλάμε εμείς και έχουμε εμμονή με το παρελθόν, όταν η απάντηση –και είστε συνεπείς στη μεθοδολογία σας- είναι πάντα η ίδια: «Για όλα φταίμε εμείς που κυβερνήσαμε μαζί με το ΠΑΣΟΚ σαράντα χρόνια». Αυτή είναι η στάνταρ απάντηση. Πού εδράζεται αυτή; Στο παρελθόν εδράζεται.

Βεβαίως, ακόμα φανταζόμαστε. Δεν είναι η πραγματικότητα αυτή που ζούμε. Φανταζόμαστε ότι τα «κόκκινα» δάνεια και τα «πράσινα» μαζί τα δώσατε στα funds, φανταζόμαστε ότι πήρατε αυτά τα μέτρα, φανταζόμαστε ότι αυξήθηκε ο ΦΠΑ, φανταζόμαστε ότι αυξήθηκε το κόστος των εισιτηρίων στο μετρό και στα λεωφορεία, φανταζόμαστε ότι καταργήθηκε ο ΦΠΑ στα νησιά, φανταζόμαστε ότι αυξήθηκαν οι φόροι, φανταζόμαστε ότι θα πληρώσουμε ΕΝΦΙΑ και μάλλον σε τέσσερις δόσεις, φανταζόμαστε όλα αυτά τα πράγματα. Φανταζόμαστε ότι έκλεισαν δεκαπέντε χιλιάδες τετρακόσιες εννέα επιχειρήσεις στο πρώτο εξάμηνο, αύξηση από πέρσι 42%, φανταζόμαστε ότι ζούμε σε συνθήκες ύφεσης, φανταζόμαστε ότι ο «Μαρινόπουλος» έχει κλείσει, φανταζόμαστε ότι οι εργαζόμενοι αυτοί απολύθηκαν, φανταζόμαστε ότι κλείνουν επιχειρήσεις. Όλα αυτά τα φανταζόμαστε, γιατί η πραγματικότητα είναι ότι έρχεται η ανάπτυξη και εκτοξεύεται η ελληνική οικονομία. Αυτή είναι η πραγματικότητα. Ρέει χρήμα και εμείς φανταζόμαστε ότι συμβαίνει κάτι άλλο. Αυτό συμβαίνει.

Εγώ, όμως, θα μείνω στο ότι όντως επιτρέπεται να κάνουμε και προβλέψεις και μάλιστα στην πολιτική καλό είναι να κάνεις προβλέψεις, γιατί η αξιοπιστία σου κρίνεται και από το αν βγαίνει στην πραγματικότητα η πρόβλεψη.

Εγώ σας κάνω μια πρόβλεψη. Τώρα είναι καλοκαίρι και έρχεται ο Σεπτέμβριος και θα τελειώσει όλο αυτό το πράγμα. Την 1η Σεπτεμβρίου το ημερολόγιο γράφει, αν το δείτε, «η αρχή της Ινδίκτου». Ξεκινά το θρησκευτικό έτος την 1η Σεπτεμβρίου. Η αρχή της Ινδίκτου είναι μια ελληνοποιημένη φράση που προέρχεται …

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για τριάντα δευτερόλεπτα, κύριε Πρόεδρε, παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Φαντάζομαι, κυρία Ασημακοπούλου, ότι θα τελειώσετε.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Τριάντα δευτερόλεπτα ζήτησα, κύριε Πρόεδρε. Τα έχω, παρακαλώ;

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κυρία συνάδελφε.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ο ορισμός, λοιπόν, της λέξης αυτής προέρχεται από τους φόρους που έβαζαν οι Ρωμαίοι. Για δεκαπέντε χρόνια κρατούσαν αυτοί οι φόροι.

Εγώ προβλέπω, λοιπόν, ότι μπορεί εσείς να λέτε για τα 86 δισεκατομμύρια, αλλά από την 1η Σεπτεμβρίου έρχεται ο λογαριασμός στα σπίτια του κόσμου και αυτά τα οποία θα δείτε και αυτά τα οποία θα ακούσετε από τον κόσμο δεν μπορείτε να τα φανταστείτε αυτή τη στιγμή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Κατσώτη, έχετε τον λόγο για επτά λεπτά το μέγιστον.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η συζήτηση σήμερα είναι αποκαλυπτική για τη θέση των κομμάτων απέναντι στις λαϊκές ανάγκες και αναδείχθηκε εδώ ποιος είναι με ποιον.

Με την πρόταση νόμου το ΚΚΕ διεκδικεί μέτρα σήμερα, ώστε να χαλαρώσει η θηλιά, που είναι έτοιμη να πνίξει χιλιάδες λαϊκές οικογένειες.

Το ερώτημα που απαντήθηκε από πολλούς είναι εάν επιδεινώθηκε ή αν βελτιώθηκε η ζωή της λαϊκής οικογένειας, εάν είναι πιο ασφαλής ή η ανασφάλεια κυριαρχεί στη ζωή της. Από τη συζήτηση, όπως είπα, αποδεικνύεται ότι η κατάσταση επιδεινώθηκε, η ανασφάλεια κυριαρχεί. Σε ποια πτυχή της ζωής του λαού δεν είναι πιο δύσκολα, πιο οξυμμένα τα προβλήματά του;

Ο ΣΥΡΙΖΑ στην τοποθέτηση των Βουλευτών του ισχυρίζεται ότι για την κατάσταση, που έχουν περιέλθει οι λαϊκές οικογένειες, ευθύνη έχει η προηγούμενη κυβέρνηση της Νέας Δημοκρατίας και του ΠΑΣΟΚ. Αυτή είναι η μισή αλήθεια. Η άλλη μισή είναι ότι η Κυβέρνηση ΣΥΡΙΖΑ-ΑΝΕΛ, όχι μόνο δεν αντέστρεψε την πορεία, όχι μόνο δεν ακύρωσε ούτε έναν νόμο της Νέας Δημοκρατίας και του ΠΑΣΟΚ, αλλά τους διατηρεί όλους, τους υλοποιεί όλους τους νόμους που φτωχοποιούν τον λαό και με την πολιτική της πήρε μέτρα που επιδείνωσαν τη ζωή του λαού ακόμα περισσότερο απ’ ό,τι πριν.

Για αυτό εξάλλου στηρίχθηκε ο ΣΥΡΙΖΑ από το κεφάλαιο, για να υλοποιήσει ακριβώς τις δεσμεύσεις που είχε αναλάβει πριν έρθει στην Κυβέρνηση απέναντί του, προωθώντας όλα τα μέτρα, τις μεταρρυθμίσεις, τις αναδιαρθρώσεις –όπως θέλετε ονομάστε τις- που έχει ανάγκη σήμερα το κεφάλαιο για να ανακάμψει. Συνέχισε να φορτώνει στον λαό τα βάρη της καπιταλιστικής κρίσης, το χρέος που δημιούργησε η ίδια η καπιταλιστική ανάπτυξη, με αντιλαϊκά μέτρα, αντιασφαλιστικά, που δεν έχουν τέλος. Και για το εργασιακό, όπως λέει ο κ. Κατρούγκαλος, θα πάρει μέτρα όπως στο ασφαλιστικό για να διαφυλάξει τις συντάξεις να μη μειωθούν. Έτσι και οι εργασιακές σχέσεις. Οι συνταξιούχοι, βέβαια, βλέπουν τα πράγματα πού πάνε, βλέπουν την τσέπη τους να αδειάζει από αυτή την αντιασφαλιστική πολιτική, από τον νόμο-λαιμητόμο, από τη λεπίδα που έπεσε στις συντάξεις τους.

Τι λέει ο ΣΥΡΙΖΑ για την πρόταση νόμου; Δεν δεχόμαστε την πρόταση του ΚΚΕ, λέει ο κ. Σταθάκης, γιατί θα έπρεπε να κουρευτούν τα δάνεια κατά 50%, αφορά το 90% των υπερχρεωμένων νοικοκυριών, θα δημιουργούσε προβλήματα στις τράπεζες. Ισχυρίζεται ότι πήραμε μέτρα, δημιουργήσαμε ισχυρό θεσμικό πλαίσιο. Για όσους δεν μπορούν να ανταποκριθούν σε αυτό το πλαίσιο και χάσουν το σπίτι τους, έχουμε πάρει μέτρα –λέει- για συσσίτια, για επιδότηση του ενοικίου, για δωρεάν ρεύμα, ίσα να ζεσταίνει τον θερμοσίφωνα. Έτσι και αλλιώς –λέει- να μάθει ο λαός να ζει έτσι, γιατί οι συνθήκες έχουν αλλάξει. Αυτή είναι η θέση του. Μιλάνε με συμπάθεια, με κατανόηση, αλλά νομοθετούν με σκληρότητα απέναντι στα λαϊκά στρώματα για να υπερασπίσουν το κεφάλαιο και τις ανάγκες τους. Προβάλλετε το πρόγραμμα της ανθρωπιστικής κρίσης ως μέτρο για την αντιμετώπιση των συνεπειών της πολιτικής στήριξης του κεφαλαίου.

Σε αυτή τη γραμμή από καθαρή ταξική σκοπιά αντέδρασαν και τα άλλα κόμματα. Υπερασπίζονται με πάθος την εργοδοσία, δεν ανέχονται το παραμικρό που θα μειώνει την κερδοφορία της. Απλώνουν δίχτυ προστασίας στους επιχειρηματικούς ομίλους, ώστε να έχουν την πλήρη ελευθερία για να εκμεταλλεύονται με τον πιο άγριο τρόπο τους εργαζόμενους.

Το 2016 όλοι εσείς θεωρείτε ουτοπία να έχει ο κόσμος δουλειά με συγκροτημένα δικαιώματα, να έχει σταθερό ημερήσιο χρόνο. Θεωρείτε ουτοπία να υπάρχουν συλλογικές συμβάσεις εργασίας. Θεωρείτε ουτοπία να έχει σπίτι ο εργαζόμενος, η λαϊκή οικογένεια, να σπουδάζει το παιδί του, να αποκαθιστά την υγεία του, να τρέφεται επαρκώς, να έχει ρεύμα, τηλέφωνο, νερό. Το 2016 για εσάς σοβαρό και σύγχρονο είναι ο λαός να ψάχνει στα σκουπίδια για να κερδίζουν τα αφεντικά που υπηρετείτε. Για εσάς σοβαρό και σύγχρονο είναι να κοιμάται ο λαός στον δρόμο, να μην μπορεί να πάρει τα φάρμακα, να αποκαταστήσει την υγεία του. Για εσάς σοβαρό και σύγχρονο είναι ο λαός να ζει με 300 ευρώ, πότε στη μισοδουλειά, πότε στην ανεργία, να σταματά να ονειρεύεται, να σχεδιάζει, να έχει προσδοκίες. Για εσάς πάνω από όλα είναι οι επιχειρηματικοί όμιλοι, οι τράπεζες, τα συμφέροντά τους. Αυτή τη βαρβαρότητα με όλη τη δυστυχία που φέρνει στον λαό υπερασπίζεστε.

Κάποιοι την υπερασπίζονται με μεγαλύτερο πάθος, όπως ο προκλητικός αγορητής του Ποταμιού αλλά και της Ένωσης Κεντρώων, οι οποίοι βγάζουν σπυριά, αντιδρούν, σκούζουν, όταν βάζεις θέμα στήριξης των εργαζομένων και του λαού. Η πρότασή μας καλύπτει την πλειοψηφία του λαού που υποφέρει, που επιδεινώθηκε η θέση του από τα μονοπώλια, τους επιχειρηματικούς ομίλους, απ’ αυτούς που έχουν τα κλειδιά της οικονομίας, την πραγματική εξουσία.

Η πρότασή μας λέει να πληρώσουν αυτοί που ευθύνονται για την εξέλιξη της ζωής της λαϊκής οικογένειας. Αυτό δημιουργεί την αντίδρασή σας. Βλέπετε την πρότασή μας ως κόκκινο πανί. Θίγει τα ιερά και τα όσια των καπιταλιστών που στηρίζετε, που ζουν σε βάρος της πλειοψηφίας του λαού, που τσεπώνουν τον πλούτο που παράγουν. Αυτό για να είναι αποτελεσματικό πρέπει να συνοδεύεται και από αντι-ΚΚΕ πόλεμο. Γιατί μόνο το ΚΚΕ έχει πρόταση απελευθέρωσης του λαού από τα δεσμά της καπιταλιστικής εκμετάλλευσης. Γιατί μόνο το ΚΚΕ είναι μπροστά στον αγώνα για την ικανοποίηση των λαϊκών αναγκών.

Εμείς, ναι, έχουμε άλλη πρόταση για την οργάνωση της οικονομίας, που θα γίνει με την εξουσία της εργατικής τάξης και των συμμάχων τους. Οικονομία που κύριο κριτήριο της ανάπτυξής της θα είναι η ικανοποίηση των όλο και διευρυμένων αναγκών του λαού και όχι τα κέρδη των μονοπωλιακών και επιχειρηματικών ομίλων. Εσείς αυτούς υπερασπίζεστε. Τους βιομήχανους, τους εφοπλιστές, τους μεγαλοξενοδόχους, τους μεγαλεμπόρους. Εμείς υπερασπιζόμαστε όλους αυτούς που θίγονται από τη δική τους κυριαρχία. Τους εργαζόμενους, τους άνεργους, τους αυτοαπασχολούμενους, τους αγρότες, τους κτηνοτρόφους, τους ψαράδες.

Την πρότασή μας, όπως είπαμε, και εισηγητικά την καταθέτουμε σε όλες τις λαϊκές οργανώσεις των εργαζομένων, των αυτοαπασχολουμένων και των υπολοίπων λαϊκών στρωμάτων. Τους καλούμε να βγάλουν τα συμπεράσματα από τη στάση των άλλων κομμάτων και να διεκδικήσουν άμεσα -μέσα από ένα ισχυρό κίνημα που οι ίδιοι πρέπει να συμβάλουν να δημιουργηθεί- τα μέτρα από την ελάφρυνση από τα βάρη, που τους φόρτωσε το μεγάλο κεφάλαιο και το πολιτικό του προσωπικό.

Σε αυτόν τον αγώνα το ΚΚΕ θα είναι μπροστά.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Κατσώτη

Κηρύσσεται περαιωμένη η συζήτηση επί της αρχής, των άρθρων και του συνόλου της πρότασης νόμου αρμοδιότητας του Υπουργείου Οικονομίας, Ανάπτυξης και Τουρισμού: «Μέτρα ανακούφισης της λαϊκής οικογένειας».

Η πρόταση νόμου δεν θα τεθεί σε ψηφοφορία, γιατί εμπίπτει στις διατάξεις του άρθρου 73 παράγραφος 3 του Συντάγματος.

**ΧΡΗΣΤΟΣ ΚΑΤΣΩΤΗΣ:** Κάτι με το οποίο διαφωνούμε. Το έχουμε πει αυτό.

**ΠΡΟΕΔΡΕΥΩΝ (Γεώργιος Βαρεμένος):** Σε αυτό το σημείο θα διακόψουμε τη συνεδρίαση για λίγα λεπτά και θα επανέλθουμε με τη συζήτηση των επικαίρων ερωτήσεων.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τρίτη με αριθμό 1094/5-7-2016 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Οικονομικών, σχετικά με τη χρηματοδότηση από την Τουρκία μέσω του προξενείου της Κομοτηνής για την αγορά ακινήτων περιουσιών απελπισμένων Ελλήνων στη Θράκη.

Τον λόγο έχει ο κ. Λαγός για δύο λεπτά.

**ΙΩΑΝΝΗΣ ΛΑΓΟΣ:** Σας ευχαριστώ.

Κύριε Υπουργέ, εδώ έχουμε να κάνουμε με ένα πολύ σημαντικό ζήτημα, κατά την άποψή μας, κατά την άποψη της Χρυσής Αυγής. Υπάρχει το ζήτημα του τουρκικού προξενείου, το οποίο λειτουργεί με τρόπο τελείως απαράδεκτο μέσα στα ελληνικά εδάφη, στην ελληνική χώρα. Κάνει πράγματα τα οποία απαγορεύονται διά του νόμου να συμβαίνουν και έχουμε μπει στη διαδικασία να βλέπουμε ότι υπάρχει μια τουρκική τράπεζα η Ziraat Bank, η οποία ευθέως τροφοδοτείται με χρήματα και χρηματοδοτείται από το τουρκικό προξενείο. Αυτό έχει ως αποτέλεσμα να αγοράζουν εκτάσεις γης από τους Έλληνες χριστιανούς, που ζουν στην περιοχή, λόγω της ανέχειας και της κρίσης η οποία υπάρχει.

Η τράπεζα αυτή η συγκεκριμένη έχει μπει τελείως παράνομα, έχει δώσει δάνεια χαμηλότοκα από το 2008 μέχρι και σήμερα. Υπάρχει πακτωλός χρημάτων πάνω σε αυτή τη διαδικασία και όσοι Έλληνες δεν μπόρεσαν να αποπληρώσουν τα δάνειά τους, η τράπεζα αυτή δεν έρχεται σε καμμία συνεννόηση, απλώς παίρνει τις εκτάσεις γης που είχε ζητήσει σαν βασική προϋπόθεση να τις βάλουν υποθήκη οι άνθρωποι εκεί.

Εδώ, λοιπόν, δημιουργείται ένα τεράστιο πρόβλημα, στο οποίο το ελληνικό κράτος και η ελληνική Κυβέρνηση πρέπει να λάβει θέση. Όπως επίσης υπάρχει και το ζήτημα -και θα σας το πούμε στην πορεία και στη συνέχεια- των ψευτομουφτήδων που είναι εκεί, των διάφορων ιμάμηδων, που είναι αυτοί οι οποίοι παίρνουν χρήματα –επαναλαμβάνω και πάλι- από το τουρκικό προξενείο, κάνουν ό,τι θέλουν, δεν ελέγχονται από το ελληνικό κράτος, βγαίνουν θρασύτατα και δηλώνουν ότι τα εδάφη αυτά είναι τουρκικά εδάφη και το ελληνικό κράτος με τη σιωπή του και με την ανοχή του, δείχνει ότι αναγνωρίζει αυτά τα οποία λένε.

Πρέπει, λοιπόν, η Ελλάδα να προστατεύσει τους ντόπιους κατοίκους που έχουμε εκεί πέρα. Έχουμε συγκεκριμένο περιστατικό. Μπορώ να σας πω το όνομα της οικογένειας, η οποία είναι σε ένα Πομακοχώρι ονόματι Μίσχος στην περιοχή του Ιάσμου. Ήταν η μοναδική ελληνική οικογένεια και πριν από λίγα χρόνια αυτοί οι άνθρωποι ήθελαν να πουλήσουν το σπίτι τους και το έδιναν με ένα συγκεκριμένο ποσό. Τα στοιχεία υπάρχουν και μπορώ να σας τα δώσω όποτε θέλετε, να μην τα αναφέρουμε τώρα εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πήγε, λοιπόν, το τουρκικό προξενείο μετά από ελάχιστες μέρες και τους έδωσε τα διπλάσια χρήματα, προκειμένου οι άνθρωποι αυτοί να φύγουν από κει. Και προς τιμήν τους οι άνθρωποι αρνήθηκαν, κράτησαν την περιουσία τους και είναι ακόμη σε αυτό το χωριό. Είναι η μοναδική χριστιανική οικογένεια που είναι εκεί πέρα. Όμως, το ελληνικό κράτος δεν κάνει τίποτα για όλους αυτούς. Και πόσοι άλλοι μπορούν να αντισταθούν σε αυτό το οποίο συμβαίνει.

Επαναλαμβάνω και πάλι ότι το ζήτημα είναι πάρα πολύ σοβαρό. Η τράπεζα αυτή, η Ziraat Bank, πρέπει να τονίσουμε ότι δραστηριοποιείται μόνο στην περιοχή της Θράκης και των Δωδεκανήσων και αυτό δεν είναι τυχαίο, αλλά συμβαίνει διότι η Άγκυρα, κατά καιρούς, έχει πει ότι σε αυτές τις δύο περιοχές υπάρχουν τουρκικές μειονότητες. Το γεγονός και μόνο ότι αναφέρουν τουρκικές μειονότητες είναι απαράδεκτο να το ακούμε και να το δεχόμαστε. Έχει πάει, λοιπόν, εκεί πέρα, έχει υποθηκεύσει τεράστιες εκτάσεις ελληνικής γης και εν συνεχεία τις παίρνουν –γιατί δεν μπορούν να τις αποπληρώσουν οι άνθρωποι τώρα- και χωρίς κανέναν πλέον διακανονισμό ουσιαστικά πάνε σε τουρκική κυριότητα. Αυτή είναι η διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Έχετε και δευτερολογία.

**ΙΩΑΝΝΗΣ ΛΑΓΟΣ:** Αυτή είναι η διαδικασία και πρέπει να μου απαντήσετε τι θα κάνετε πάνω σε αυτά.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Αλεξιάδης. Παρακαλώ για την τήρηση του χρόνου.

Παρακαλώ, κύριε Αλεξιάδη, έχετε τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Υπάρχουν σημεία της ερώτησή σας, κύριε Βουλευτά, που είναι αρμοδιότητα του Υπουργείου Εξωτερικών και του Υπουργείου Ανάπτυξης. Δεν είναι δικής μου αρμοδιότητας και δεν μπορώ να σας απαντήσω για όλα τα ζητήματα.

Σε ό,τι αφορά το ζήτημα της φορολογίας, που θέτετε στην ερώτησή σας -εγώ γι’ αυτό μπορώ να σας απαντήσω εδώ- μπορώ να σας πω με σαφήνεια ότι για το Υπουργείο Οικονομικών δεν υπάρχει ούτε διάκριση ούτε επιβράβευση ούτε κανένα άσυλο σε κανέναν ανάλογα με τις θρησκευτικές του ή άλλες απόψεις. Δεν υπάρχει κανέναν άσυλο για το Υπουργείο Οικονομικών. Όλοι οι φορολογούμενοι, για μας, έχουν τις ίδιες επιβαρύνσεις και τα ίδια δικαιώματα. Άρα οποιοσδήποτε Έλληνας φορολογούμενος αγοράσει οποιοδήποτε περιουσιακό στοιχείο, πρέπει με βάση τη φορολογική του δήλωση να μπορεί να δικαιολογήσει αυτή την αγορά.

Και το λέω εδώ δημόσια, γιατί δεν έχω να κρύψω τίποτα ή να φοβηθώ. Εάν υπάρχει οποιαδήποτε καταγγελία ή αναφορά για οποιονδήποτε φορολογούμενο, ότι έχει κάνει αγορά περιουσιακών στοιχείων, τα οποία δεν έχει εμφανίσει στη φορολογική του δήλωση –γιατί, αν τα εμφανίσει στη φορολογική του δήλωση, αμέσως θα ζητηθεί αυτόματα το «πόθεν έσχες» αυτών των περιουσιακών στοιχείων- οι αρμόδιες υπηρεσίες θα το εξετάσουν αμέσως. Δεν έχουμε καμμία διάθεση να καλύψουμε ή να χαριστούμε σε κανέναν. Οι φορολογικοί νόμοι είναι σαφέστατοι και εφαρμόζονται σε όλους χωρίς καμμία εξαίρεση.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Λαγός.

**ΙΩΑΝΝΗΣ ΛΑΓΟΣ:** Σας ζήτησα να αναφερθούμε -και αναφέρθηκα συγκεκριμένα- στην τράπεζα Ziraat Bank, η οποία λειτουργεί τελείως αυτόνομα και θα σας πω και άλλα περιστατικά που υπάρχουν.

Κατ’ αρχάς να αναφερθούμε στον ψευδομουφτή της περιοχής, για τον οποίο ένα ντοκουμέντο, που τώρα ήρθε στην επιφάνεια, λέει ότι υπάρχει μια απόδειξη, που εκδόθηκε στις 2 Σεπτεμβρίου του 2014, ύστερα από τη διενέργεια εράνου, που πραγματοποιήθηκε στο χωριό Πάχνη για τη συγκέντρωση χρημάτων. Αυτή η απόδειξη έχει κοπεί στο όνομα του πρώην διευθυντή του ιεροσπουδαστηρίου Κομοτηνής κ. Σαμπρί Μποσνάκ, ενώ τα χρήματα στον ψευδομουφτή της Ξάνθης, σύμφωνα με το παραστατικό, τα παρέδωσε η κόρη του πρώην διευθυντή κ. Νουσεϊμπά Μποσνάκ. Τα χρήματα αυτά, σύμφωνα με την απόδειξη, αναφέρεται ότι είναι το ποσό των 1.500. Τα χρήματα αυτά δεν έχουν ελεγχθεί, τα παραστατικά και οι αποδείξεις αυτές δεν έχουν ελεγχθεί ούτε από την εφορία ούτε από το ελληνικό κράτος.

Η συγκεκριμένη κυρία, όμως, λέει ότι: «Σε αυτή την ενέργεια που κάναμε στη Πάχνη συγκεντρώθηκαν 21.830 ευρώ. Σε αυτά προστέθηκαν και άλλες δωρεές και το συνολικό ποσό ανεβαίνει στις 22.580 ευρώ, τα οποία δόθηκαν».

Τα χρήματα αυτά που μαζεύουν αυτοί οι άνθρωποι εκεί ελέγχονται; Οι διεργασίες που κάνουν αυτοί οι άνθρωποι εκεί ελέγχονται; Ο ψευδομουφτής με τους ψευτοϊμάμηδες που είναι εκεί, τα μαθήματα που παραδίδουν σε νηπιαγωγεία, τα οποία δεν θα έπρεπε να λειτουργούν -γιατί λειτουργούν τελείως παράνομα σαν τουρκικά νηπιαγωγεία- ελέγχονται;

Αυτοί οι άνθρωποι παίρνουν διπλούς μισθούς. Παίρνουν από το τουρκικό προξενείο και παίρνουν και τα λεφτά που μαζεύουν εκεί από τους κατοίκους. Υπόκεινται σε έλεγχο αυτοί οι άνθρωποι;

Προφανώς, όχι. Και αυτό πρέπει, λοιπόν, να το κοιτάξετε. Και δεν είναι τυχαίο ότι μετά από ερωτήσεις της Χρυσής Αυγής τα δύο συγκεκριμένα αυτά νηπιαγωγεία, που λειτουργούσαν παράνομα στην περιοχή της Κομοτηνής έκλεισαν, έβαλαν λουκέτο. Και η Χρυσή αυγή δίνει τον λόγο της ότι θα προσπαθήσει να βάλει λουκέτο και στο τουρκικό προξενείο, όταν της δοθεί η δύναμη, γιατί αυτά που κάνει δεν γίνονται με βάση τις συμφωνίες που υπάρχουν μεταξύ των κρατών, αλλά λειτουργούν τελείως αυτόνομα και ανεξέλεγκτα.

Επίσης, θα σας αναφέρω και ένα άλλο περιστατικό, γιατί υπάρχει συγκεκριμένος -δεν θα αναφέρω πάλι το όνομά τους εδώ πέρα, έχω να σας δώσω τα στοιχεία- μουσουλμάνος, ο οποίος αυτοπροσδιορίζεται Τούρκος στην περιοχή, Τούρκος αγρότης, ο οποίος την τελευταία πενταετία έχει αγοράσει χίλια στρέμματα γης. Μάλιστα, οι Έλληνες εκεί πέρα τα πουλούσαν προς 1.000, 1.500 ευρώ το στρέμμα και αυτός έχει πάει και τα αγοράζει με 2.500 ευρώ. Αυτός ο άνθρωπος έχει ελεγχθεί; Πώς μπόρεσε να κάνει αυτές τις αγορές; Πώς δικαιολογεί τα χρήματά του;

Και όταν για τον κάθε Έλληνα υπάρχουν εξονυχιστικοί έλεγχοι που δεν τον αφήνουν να δικαιολογήσει ούτε 10 ευρώ, που δεν μπορεί να τα δικαιολογήσει -και καλά γίνεται και σωστό είναι αυτό- πώς μπορούν εκεί πέρα κάποιοι αγρότες που δηλώνουν, οι οποίοι μόνο αγρότες δεν είναι, να εξαγοράζουν τα ελληνικά μας εδάφη; Αυτά τα πράγματα πρέπει να τα προσέξουμε.

Επίσης, θα ήθελα να πω εδώ πέρα ότι υπάρχει σκάνδαλο με τη Ziraat Bank, γιατί υπάρχει ένας νόμος της Κυβέρνησης, ο ν.3978/2011, ο οποίος ρυθμίζει το ευαίσθητο θέμα που αφορά στον χαρακτηρισμό των παραμεθορίων περιοχών και λέει ότι δεν μπορεί μια τράπεζα εκεί, κυρίως αν δεν είναι ελληνική, να βάλει υποθήκη εκτάσεις γης. Η Ziraat Bank, όμως, το καταπατά αυτό και το καταπατά πάνω σε ένα παραθυράκι που υπάρχει από τον νόμο, που η Κυβέρνησή σας πρέπει να το καταργήσει και λέει ότι κατά έναν περίεργο τρόπο, όμως, οι κυβερνώντες εισήγαγαν στο άρθρο 114 και μια δεύτερη παράγραφο με προεδρικό διάταγμα που ορίζει ότι μπορεί να αρθεί ο χαρακτηρισμός «παραμεθόριος» σε κάποιες από τις περιοχές που αναφέραμε παραπάνω.

Εδώ υπάρχει σκάνδαλο. Ενώ ο νόμος λέει ότι δεν μπορούν να το κάνουν αυτό το πράγμα, εμείς έχουμε αφήσει ένα παραθυράκι και δικαιολογούμε την τουρκική τράπεζα που ελέγχεται άμεσα.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, σας παρακαλώ.

**ΙΩΑΝΝΗΣ ΛΑΓΟΣ:** Επιτρέψτε μου, κύριε Πρόεδρε.

Επιτρέπουμε στην τουρκική τράπεζα, που λειτουργεί μέσα από το τουρκικό προξενείο, να εξαγοράζει τα ελληνικά εδάφη. Και όταν κάποτε οι μουσουλμάνοι εκεί πάνω γίνουν πλειοψηφία με αυτό τον ρυθμό γεννήσεων και όταν αυτοί οι άνθρωποι δηλώνουν ότι είναι Τούρκοι -πολλοί από αυτούς- και το ελληνικό κράτος τους ανέχεται, αυτό είναι ένα μείζον ζήτημα.

Πείτε μου, λοιπόν, σε αυτά, γιατί αφορά το οικονομικό ζήτημα που σας είπα προηγουμένως για τα σκάνδαλα του ψευδομουφτή της περιοχής, για τα σκάνδαλα της τράπεζας Ziraat, πώς σκέφτεστε να αντιδράσετε;

Και επαναλαμβάνω ότι πρέπει, επίσης, να γίνει και διεξοδική έρευνα στα υποθηκοφυλακεία της περιοχής, για να έχουμε μία πλήρη εικόνα του τι συμβαίνει, τι ανήκει πού. Στη Θράκη έχουν ξεπουληθεί τα πάντα.

Η Χρυσή Αυγή δεν θα το επιτρέψει. Θα κάνουμε ό,τι είναι δυνατόν και ελπίζουμε να έχετε καλή διάθεση, προκειμένου να λύσουμε αυτό το τεράστιο ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αλεξιάδης έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, είπα και στην πρωτομιλία μου -και θα το επαναλάβω- ότι τμήματα της ερώτησής σας αφορούν άλλα Υπουργεία. Τα θέματα της θρησκευτικής ηγεσίας της περιοχής και τα θέματα του ελέγχου των τραπεζών δεν είναι στην αρμοδιότητά μου, δεν μπορώ να απαντήσω για όλα τα ζητήματα.

Σε ό,τι αφορά τα θέματα της αρμοδιότητας του Υπουργείου Οικονομικών, όλα τα νομικά πρόσωπα μη κερδοσκοπικού χαρακτήρα έχουν υποχρέωση να κάνουν φορολογικές δηλώσεις, όπως και το συγκεκριμένο που είπατε. Έχουν υποχρέωση να δηλώνουν τα έσοδά τους και αν το συγκεκριμένο νομικό πρόσωπο είχε έσοδα και δεν τα έχει δηλώσει, έχει κάνει και φορολογική παράβαση, μεταξύ των άλλων.

Περιμένω, λοιπόν, τις συγκεκριμένες καταγγελίες ή τη συγκεκριμένη αναφορά, να μας τα δώσετε και να είστε σίγουροι ότι θα διαβιβαστούν την ίδια μέρα στις αρμόδιες υπηρεσίες και θα γίνει έλεγχος. Το λέω για χιλιοστή φορά: Δεν έχουμε διάθεση να καλύψουμε κανέναν. Δεν εξαρτώμαστε από κανέναν. Όποιος έχει κάνει παράβαση, θα ελεγχθεί.

Σε ό,τι αφορά το θέμα της αγοράς, όποιος αγοράσει οτιδήποτε στην Ελλάδα, αν το δηλώσει στη φορολογική του δήλωση, αυτόματα μέσω της φορολογικής του δήλωσης θα πρέπει να δικαιολογήσει το ποσό της αγοράς. Υπάρχει περίπτωση κάποιος να κάνει μια αγορά και να μην τη δηλώσει στη φορολογική του δήλωση. Έχουμε τέτοια φαινόμενα, τα οποία βρίσκονται στην πορεία, με άλλους ελέγχους που κάνουμε. Εάν υπάρχουν καταγγελίες και για τέτοια πράγματα, να έρθουν οι καταγγελίες στο Υπουργείο και σας διαβεβαιώ ότι θα τα ερευνήσουμε αναλυτικά.

Σε ό,τι αφορά δε τα θέματα της αγοράς γης και ποιος έχει τι, προχωράει η διασταύρωση του Κτηματολογίου, δηλαδή αυτό που γίνεται με την καταγραφή των περιουσιακών δεδομένων με τα στοιχεία του Ε9 του Υπουργείο Οικονομικών -είναι μέσα και στις υποχρεώσεις που έχουμε από τον ν.4336/2015- και έτσι δεν θα μπορεί κάποιος να δηλώνει ότι έχει στην ιδιοκτησία του κάποιο ακίνητο σε κάποια περιοχή, χωρίς να το έχει δηλώσει στις φορολογικές του δηλώσεις.

Σε ό,τι αφορά, λοιπόν, τα ζητήματα τα φορολογικά, που θέσατε στη ερώτησή σας και είναι της δικής μου αρμοδιότητας, σας λέω ότι δεν χαριζόμαστε σε κανέναν. Θα γίνει έλεγχος και θα σας ενημερώσουμε για όποιο στοιχείο μας φέρετε και σε καμμία περίπτωση ούτε να αδικήσουμε ούτε να ευνοήσουμε κανέναν θέλουμε.

**ΠΡΟΕΔΡΕΥΩΝ (Γεώργιος Βαρεμένος):** Συνεχίζουμε με την πέμπτη με αριθμό 1110/11-7-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, σχετικά με την αντιμετώπιση των προβλημάτων των απολυμένων εργαζομένων της Ένωσης Αγροτικών Συνεταιρισμών (ΕΑΣ) Λάρισας.

Κύριε Λαμπρούλη, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας ευχαριστώ, κύριε Πρόεδρε.

Το ζήτημα που αναδεικνύουμε με τη συγκεκριμένη ερώτηση είναι τα προβλήματα των απολυμένων εργαζομένων της Ένωσης Αγροτικών Συνεταιρισμών Λάρισας, τα οποία προέκυψαν μετά την απόλυσή τους -ήδη διανύουν τον τέταρτο χρόνο από την απόλυση- μετά το κλείσιμο της ΕΑΣ Λάρισας.

Βεβαίως, οι εργαζόμενοι δεν έχουν αποζημιωθεί, δεν έχουν πληρωθεί το μεγαλύτερο ποσό, που αντιστοιχεί σε δεδουλευμένα, αλλά και στις αποζημιώσεις τους από την απόλυση. Ένα επιπλέον πρόβλημα που ανέκυψε είναι ότι το ελληνικό δημόσιο, η Κυβέρνηση κατ’ επέκταση, αντί να παρέμβουν στην επίσπευση της διαδικασίας της εξόφλησης των οφειλόμενων ποσών από τα έσοδα –είτε ενοικίαση είναι είτε πώληση περιουσιακών στοιχείων της πρώην ΕΑΣ- μπλόκαραν τον λογαριασμό εκκαθάρισης στην Εθνική Τράπεζα, με αποτέλεσμα να μην έχουν τη δυνατότητα να εισπράττουν τα χρήματα οι απολυμένοι, όσα κι όποτε μπορούν να μπούνε.

Βεβαίως, η κατάσταση είναι οξυμμένη. Το κατανοούμε όλοι -κι εσείς το κατανοείτε, κύριε Πρόεδρε, κύριε Υπουργέ- ότι μετά από τρία χρόνια ανεργίας, έστω και αυτά τα χρήματα των αποζημιώσεων και των δεδουλευμένων, που δεν έχουν εισπραχθεί, είναι ένα σοβαρό ζήτημα για τους ίδιους τους εργαζόμενους, πλέον άνεργους.

Το ερώτημα, λοιπόν, που τίθεται προς την Κυβέρνηση και στον Υπουργό είναι το αν και πότε –εμείς λέμε άμεσα- θα ξεμπλοκάρει ο λογαριασμός εκκαθάρισης στην Εθνική Τράπεζα από το ελληνικό δημόσιο, να δοθεί απόλυτη προτεραιότητα στην καταβολή των οφειλόμενων δεδουλευμένων και αποζημιώσεις στους απολυμένους εργαζόμενους και να επισπευστεί η διαδικασία εκκαθάρισης της επιχείρησης και ο πλειστηριασμός των περιουσιακών της στοιχείων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Λαμπρούλη.

Κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, πολιτικά η απάντηση για όλα αυτά τα ζητήματα δόθηκε από τον αρμόδιο Υπουργό σε συγκέντρωση στη Λάρισα, η οποία έγινε γνωστή για τις γραφικότητες κάποιων και όχι για τη μαζικότητα και το περιεχόμενό της. Δεν ήξερα ότι θα ήταν εδώ ο αρμόδιος Υπουργός, οπότε και θα απαντήσω εγώ στα φορολογικά θέματα και στα υπόλοιπα ζητήματα. Διότι, όπως καταλαβαίνετε, υπάρχουν ζητήματα που δεν είναι του Υπουργείου Οικονομικών. Παρ’ όλα αυτά, θα σας καταθέσω και σχετικά έγγραφα στα Πρακτικά, για να έχετε μια πλήρη ενημέρωση.

Σε ό,τι αφορά τα ζητήματα, που θέτετε με την ερώτησή σας, για ένα σοβαρό θέμα, που απασχολεί εργαζόμενους με τεράστιες οφειλές, το Υπουργείο Αγροτικής Ανάπτυξης μας ενημερώνει ότι η ΕΑΣ Λάρισας βρίσκεται σε διαδικασία λύσης και εκκαθάρισης από τον Νοέμβριο του 2012. Όπως μας ενημερώνει ο ΟΑΕΔ, οι εργαζόμενοι της συγκεκριμένης επιχείρησης έχουν υποβάλει αιτήσεις για καταβολή ανεξόφλητων αποδοχών λόγω αφερεγγυότητας, οι οποίες απερρίφθησαν και λέει τις γνωμοδοτήσεις κ.λπ.. Ως εκ τούτου, η εκκαθάριση της ΕΑΣ Λάρισας στην Αγιά δεν εμπίπτει στην κατάσταση αφερεγγυότητας με την ειδική έννοια και, συνεπώς, δεν είναι δυνατόν να καταβληθούν σε εργαζόμενους της παραπάνω επιχείρησης ανεξόφλητες αποδοχές λόγω αφερεγγυότητας του εργοδότη, σύμφωνα με το π.δ.1/1990, όπως ισχύει, σε ό,τι αφορά το θέμα της πληρωμής απ’ αυτή την πηγή.

Όπως μας ενημερώνει το Υπουργείο Εργασίας για το ίδιο ζήτημα, οι συνολικές οφειλές, που προσδιορίζει το Υπουργείο Εργασίας, είναι στο 1.226.418.000, ένα τεράστιο ποσό και, δυστυχώς, όπως λέει και το ίδιο το Υπουργείο, η διαδικασία της εκκαθάρισης προχωρά με αργούς ρυθμούς, λόγω και της απεργίας των δικηγόρων, ενώ ο επίμαχος λογαριασμός, στον οποίο πιστώνονται τα χρήματα από την εκποίηση των περιουσιακών στοιχείων, έχει δεσμευτεί για οφειλές στο δημόσιο.

Τέλος, σε ό,τι αφορά το Υπουργείο Οικονομικών –όλα αυτά τα έγγραφα θα κατατεθούν και θα σας τα δώσουμε, για να ενημερωθείτε- όπως ενημερώνουν οι Διευθύνσεις του Υπουργείου Οικονομικών -για τη δική του αρμοδιότητα- για τα χρέη, δηλαδή τη δική μου αρμοδιότητα, για το ζήτημα της ακύρωσης και άρσης ή μη της ως άνω συγκεκριμένης κατάσχεσης που έχει κάνει το Υπουργείο Οικονομικών, ξαναλέω, αρμόδιο τυγχάνει το δικαστήριο, που έχει επιληφθεί της υπόθεσης λόγω της υφιστάμενης εκκρεμοδικίας. Διότι έχει παραπεμφθεί η υπόθεση στο Διοικητικό Πρωτοδικείο Λάρισας και δεν έχει μέχρι στιγμής δικαστεί αυτή η ιστορία.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνοπτικά -διότι σας είπα όλα τα δεδομένα και σας κατέθεσα τα σχετικά έγγραφα για την υπόθεση- είναι ένα θέμα το οποίο παρακολουθούμε. Δεν εξαρτάται από την Κυβέρνηση στο 100%, διότι είναι μέσα και η δικαιοσύνη και άλλες καταστάσεις, που πρέπει να «τρέξουν» πιο γρήγορα. Υπάρχει μεγάλη καθυστέρηση πραγματικά, όπως αναφέρει το Υπουργείο Εργασίας. Είναι ένα κοινωνικό πρόβλημα, για το οποίο προσπαθούμε στο υφιστάμενο νομικό πλαίσιο να πιέσουμε για να λυθεί όσο γίνεται πιο γρήγορα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Σας άκουσα με προσοχή, κύριε Υπουργέ. Τώρα, το αν πήγε ο κ. Αποστόλου στη Λάρισα ή όπου επιθυμεί ο ίδιος να πάει, για να προπαγανδίζει και βεβαίως να καταθέτει την άποψη της Κυβέρνησης για την πολιτική που πρόκειται να ακολουθήσει το επόμενο διάστημα στον αγροτικό τομέα, είναι δικαίωμά του και δεν πέφτει λόγος σε εμένα, για να το πω έτσι. Πολιτικά, βεβαίως, θα τον κρίνω. Και τον κ. Αποστόλου και εσάς και την Κυβέρνηση, με βάση τις πολιτικές που ακολουθείτε.

Δείτε τώρα το ζήτημα. Είναι εκατόν σαράντα τέσσερις εργαζόμενοι. Αναφέρομαι στην ΕΑΣ Λάρισας. Με βάση τις εκκαθαρίσεις που γίνονται σε όλη τη χώρα, με αφορμή και τον τελευταίο νόμο που ψηφίστηκε για τη δημιουργία πλέον των νέων ενώσεων, από τις προηγούμενες ενώσεις και με βάση τις εκκαθαρίσεις περίπου πέντε χιλιάδες, όπως εκτιμούν οι ίδιοι οι εργαζόμενοι, μπορεί και παραπάνω από πέντε χιλιάδες θα βρεθούν εκτός.

Εμείς έχουμε συγκεκριμένες προτάσεις. Βεβαίως, εάν μου λέτε ότι είστε αναρμόδιος σε ένα μεγάλο ή μικρό μέρος της ερώτησης ή του θέματος, με συγχωρείτε πάρα πολύ, αλλά θα μπορούσε το Υπουργείο, με τις υπηρεσίες που έχει, να είχε δώσει απάντηση. Εμείς καταθέσαμε απλή ερώτηση και περιμέναμε να πάρουμε κάποια απάντηση μέσα στον χρόνο που προβλέπεται. Δεν πήραμε καμμία απάντηση, ούτε κάτι που έστω να μας παραπέμπει σε άλλο Υπουργείο. Περιμέναμε και περισσότερο ακόμη από το διάστημα που προβλέπεται και αναγκαστήκαμε να καταθέσουμε την ερώτηση ως επίκαιρη, για να έρθετε στη Βουλή να το συζητήσουμε.

Άρα, λοιπόν, για να λύνω κάθε ενδεχόμενη παρεξήγηση, δεν είναι δική μας υπαιτιότητα. Αυτά πρέπει να τα βλέπουν και τα Υπουργεία.

Έρχομαι τώρα στο προκείμενο. Μιλάμε για εκατόν σαράντα τέσσερις εργαζόμενους της ΕΑΣ Λάρισας. Τους χρωστούν δεδουλευμένα και αποζημιώσεις 5 εκατομμυρίων. Έχουν πάρει τα τελευταία τρία χρόνια ανά εξάμηνο από 300 έως 500, άντε στην καλύτερη περίπτωση 600 ευρώ και καταλαβαίνετε ότι το μεγαλύτερο ποσοστό των οφειλομένων δεν το έχουν πάρει. Και εδώ πρέπει, βεβαίως, η Κυβέρνηση, εάν χρειαστεί και με νομοθετικές παρεμβάσεις, να προχωρήσει, για να λυθούν αυτά τα ζητήματα, γιατί δεν είναι μόνο αυτός ο αριθμός, αλλά το αναφέρω, μιας και μιλάμε για το συγκεκριμένο ζήτημα στη Λάρισα.

Και λέμε: Αν χρειάζεται νομοθετική ρύθμιση, πάρτε την πρωτοβουλία στην κατεύθυνση να ολοκληρώνεται η διαδικασία της εκκαθάρισης σε σύντομο διάστημα και όχι σε χρονικό ορίζοντα, γιατί δεν υπάρχει χρονικός ορίζοντας σήμερα στις εκκαθαρίσεις. Να έχουν οι εργαζόμενοι προτεραιότητα στην κατάταξη των οφειλετών έναντι όλων, ώστε να προκύπτει, όταν προκύπτει προϊόν εκκαθάρισης και να μην αντιμετωπίζουν πρόβλημα ανακοπής, όπως γίνεται σήμερα από το δημόσιο. Αυτό έγινε.

Για παράδειγμα, το ζήτημα της προοπτικής αυτών των ανθρώπων. Σας είπα το νούμερο, όπως το υπολογίζουν περίπου και οι ίδιοι. Είναι ηλικίας πενήντα -συν, πλην- ετών. Τι θα απογίνουν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Έχουμε συγκεκριμένη πρόταση. Εμείς λέμε να προσληφθούν αυτοί οι εργαζόμενοι στα νέα σχήματα που θα δημιουργηθούν, στις νέες ενώσεις. Έχουν και την εμπειρία και την τεχνογνωσία, αν θέλετε, του χώρου και του αντικειμένου.

Βεβαίως, να πω εδώ ότι σε αυτή την πρόταση που κάνω με τον τελευταίο νόμο δεν τους δίνεται αυτή η δυνατότητα, βελτιώστε το. Έτσι δεν είναι, κύριε Αποστόλου; Δεν έχουν τη δυνατότητα να απορροφηθούν αυτοί οι εργαζόμενοι από τους νέους αγροτικούς συνεταιρισμούς, με βάση τον τελευταίο νόμο. Εμείς, όμως, το βάζουμε. Δείτε το και με μια νομοθετική παρέμβαση να γίνει.

Επίσης, αυτοί οι εργαζόμενοι να έχουν δικαίωμα απόσπασης και σε άλλες υπηρεσίες. Γιατί δεν είναι εφικτό αυτό; Σε υπηρεσίες, δηλαδή, όπως είναι ο ΟΠΕΚΕΠΕ, δήμοι, περιφέρειες, ΕΛΓΑ, ΟΓΑ κ.λπ., σχετικά με το αντικείμενό τους, που όλα αυτά είναι σε σχέση με το αντικείμενο που είχαν έως τώρα, ούτως ώστε να καλύψουν τα τεράστια κενά. Δείτε τι γίνεται στον ΕΛΓΑ, για να μην πω για άλλες υπηρεσίες. Και, βεβαίως, να προβλεφθεί νομοθετικά, αν θέλετε, να έχουν το δικαίωμα οι εργαζόμενοι από την ΕΑΣ που τίθενται σε εκκαθάριση πλειστηριασμών σε όλη την ακίνητη περιουσία των πρώην ΕΑΣ στο ύψος…

**ΠΡΟΕΔΡΕΥΩΝ (Γεώργιος Βαρεμένος):** Να απαντήσει ο Υπουργός, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** …πρώτοι να παίρνουν τα χρήματα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα μπορούσε κανείς να κατηγορήσει αυτή την Κυβέρνηση για πάρα πολλά λάθη, καθυστερήσεις, παραλήψεις, πείτε το όπως θέλετε, αλλά ότι κάνει αυτή η Κυβέρνηση προπαγάνδα, όταν υφιστάμεθα τη χειρότερη προπαγάνδα που έχει υποστεί ποτέ κυβέρνηση από το ’74 μέχρι τώρα, παραποιώντας και παραπληροφορώντας συγκεκριμένα μέσα μαζικής ενημέρωσης σε ό,τι κάνουμε, αυτό δεν μπορούμε να το δεχθούμε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σε εμάς απευθύνεστε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είπατε κάτι για προπαγάνδα. Ότι κάναμε τη συγκέντρωση για προπαγάνδα. Δεν την κάνουμε για προπαγάνδα, την κάνουμε…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ αυτό είπα;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν είπα ότι κάνετε εσείς προπαγάνδα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είπα να προπαγανδίσει τις θέσεις της Κυβέρνησης. Αυτό είπα. Δεν είναι κακό αυτό.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν προπαγανδίζουμε τις θέσεις της Κυβέρνησης, κύριε Βουλευτά. Αυτό που κάνουμε εμείς -με σεβασμό στη διαφορετική άποψη, ακούστε την άποψή μας- είναι να προσπαθούμε με δημοκρατικό τρόπο να ενημερώνουμε τους πολίτες για το τι έγινε. Δεν προσπαθούμε να προπαγανδίσουμε ούτε να παραπληροφορήσουμε, ακριβώς επειδή υπάρχει απέναντί μας ένα μέτωπο προπαγάνδας και παραπληροφόρησης και κάποια στιγμή ως κόμμα πρέπει να πάρετε και θέση γι’ αυτό το ζήτημα, αλλά αυτό είναι μια άλλη κουβέντα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Η προπαγάνδα δηλαδή είναι κακή λέξη για εσάς;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να έρθουμε στο θέμα της συγκεκριμένης ερώτησης. Συγκεκριμένα πράγματα.

Σε σχέση με την εκκαθάριση, συμφωνούμε -το λέει το ίδιο το Υπουργείο Εργασίας, δεν κρυβόμαστε- ότι πάει πολύ αργά και πρέπει να πάει πιο γρήγορα. Βεβαίως θα πιέσουμε να προχωρήσει πιο γρήγορα η εκκαθάριση, για να λυθεί αυτό το θέμα. Αυτό είναι το ένα.

Το δεύτερο. Στο θέμα του δικαστηρίου δεν μπορούμε να παρέμβουμε στη δικαιοσύνη, το ξέρετε πολύ καλά. Έχει προσφύγει η Ένωση Αγροτικών Συνεταιρισμών στη δικαιοσύνη, το μονομελές διοικητικό πρωτοδικείο απέρριψε το αίτημα και εκκρεμεί να δικαστεί η υπόθεση στο Διοικητικό Πρωτοδικείο Λάρισας. Σε αυτό, λοιπόν, το θέμα δεν μπορούμε να κάνουμε κάτι άλλο και σας έφερα και την απάντηση του ΟΑΕΔ, που απαντάει στο συγκεκριμένο ερώτημα που έβαλα.

Με δεδομένο, λοιπόν, το θεσμικό πλαίσιο που υπάρχει αυτή τη στιγμή, δεν υπάρχει δυνατότητα να φέρουμε μια τροπολογία και να πούμε τι; Κάνουμε την εκκαθάριση σε ένα μήνα ή να φέρει μια τροπολογία και να πούμε ότι το τάδε δικαστήριο θα αποφασίσει διαφορετικά;

Σας είπα και πριν –τα ακούει και ο πιο αρμόδιος από εμένα Υπουργός ο κ. Αποστόλου- ότι προσπαθούμε με αυτό το θέμα και θα έχουμε σύντομα συγκεκριμένη λύση. Δώσαμε τη λύση αυτή και στις επαφές που είχαμε με τους αγρότες, για να αντιμετωπιστεί το πρόβλημα. Δεν λέμε ότι δεν υπάρχει πρόβλημα. Προσπαθούμε μέσα από το θεσμικό πλαίσιο που υπάρχει να λύσουμε το συγκεκριμένο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για τα υπόλοιπα, κύριε Υπουργέ, που σας έβαλα;

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Θα συζητηθεί η έκτη με αριθμό 1108/11-7-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη -που είναι γνωστός για τον χειρισμό του χρόνου- προς τον Υπουργό Οικονομικών, σχετικά με τον τρόπο υπολογισμού του ενιαίου φόρου ιδιοκτησίας ακινήτων (ΕΝΦΙΑ).

Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Στην Ελλάδα καλύτερα να μιλάμε λιγότερο, κύριε Πρόεδρε, και να δουλεύουμε περισσότερο.

Μπαίνω στο θέμα. Κύριε Υπουργέ, σχεδόν όλοι οι Έλληνες ρωτούν και τους απασχολεί ο ΕΝΦΙΑ.

Βούληση αυτής της Κυβέρνησης και πρόθεση είναι να εξορθολογιστεί. Πρόσφατα υποχρεώνονται και τα αγροτεμάχια με ΕΝΦΙΑ.

Απλό ερώτημα και ξεκάθαρο. Πώς θα υπολογιστεί ο ΕΝΦΙΑ, η αξία; Βάσει ποιου έτους; Βάσει ποιας αντικειμενικής αξίας; Του 2010 ή του 2015; Με δεδομένο ότι υφίσταται και η σχετική απόφαση του Συμβουλίου της Επικρατείας, που έκρινε ως παράλειψη οφειλομένης ενέργειας από το δημόσιο και έθεσε στο δημόσιο προθεσμία έξι μηνών για αναμόρφωση των αξιών. Είναι ξεκάθαρο το ερώτημά μου. Η αξία του ΕΝΦΙΑ θα είναι βάσει ποιων ετών;

Δεύτερον. Είναι στην πρόθεση -δεν ξέρω αν είναι στη δικιά σας αρμοδιότητα- η απαλλαγή ΦΠΑ για μικρές επιχειρήσεις με τζίρο έως 15– 20.000 ευρώ;

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε. Επιβεβαιώσατε τη φήμη σας.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Σωστά επισημάνατε, κύριε Βουλευτά, ότι πρέπει να μιλάμε λιγότερο και να δουλεύουμε περισσότερο. Όμως για να μπορούμε εμείς οι Υπουργοί να κάνουμε περισσότερη δουλειά, πρέπει να βοηθηθούμε από το κοινοβουλευτικό έργο. Εγώ ήρθα σήμερα να απαντήσω σε τέσσερις ερωτήσεις και έχουμε αύριο άλλες τρεις και πρέπει να ετοιμαστούμε και για το νομοσχέδιο που έχουμε στην επιτροπή. Έχω έρθει σήμερα τρεις φορές στη Βουλή, γιατί μου είπαν στις 12.00,΄ μετά στη 13.00΄ και ξεκινήσαμε τώρα.

**ΒΑΣΙΛΕΙΟΣ ΚΟΚΚΑΛΗΣ:** Είστε ο πιο συνεπής.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Η συνέπεια τιμωρείται τελικά και πρέπει να επανεξετάσουμε τη θέση μας.

Σε ό,τι αφορά τα συγκεκριμένα θέματα που είπατε, για τα δύο ζητήματα. Πρώτα από όλα, σε σχέση με τον ΕΝΦΙΑ. Υπάρχει κάποιος λογικός πολίτης σε αυτή την χώρα, που θα πει ότι τα αγροτεμάχια ως περιουσιακό στοιχείο πρέπει να εξαιρεθούν από τον ΕΝΦΙΑ; Αγροτεμάχια είναι τα οικόπεδα εκτός σχεδίου, ας το πούμε έτσι. Διότι αγροτεμάχια είναι σε μια τουριστική περιοχή, το «φιλέτο» που είναι σε μια παραλία. Αγροτεμάχιο είναι και αυτό, κατά την έννοια που ξέρετε καλύτερα από εμένα από τα νομικά. Εγώ είμαι οικονομολόγος. Δεν υπαγόταν στον ΕΝΦΙΑ για τα φυσικά πρόσωπα, ενώ υπαγόταν για τα νομικά πρόσωπα. Αυτό το θέμα λύθηκε και πλέον στον ΕΝΦΙΑ υπάγονται και τα αγροτεμάχια. Νομίζω κάθε λογικός άνθρωπος σ’ αυτό το πράγμα θα συμφωνήσει.

Σε ό,τι αφορά όλη αυτή τη φασαρία και την ανακατωσούρα που έχει σηκωθεί, ως προς το πώς θα υπολογιστεί ο ΕΝΦΙΑ ή ο συμπληρωματικός μάλλον φόρος για τα αγροτεμάχια, δεν υπάρχει κανένα πρόβλημα. Έχει προβλεφθεί. Το περιγράφει ακριβώς ο νόμος. Θα σας καταθέσω εδώ το σχετικό έγγραφο της Γενικής Διεύθυνσης Φορολογικής Διοίκησης της αρμόδιας υπηρεσίας της Διεύθυνσης Εφαρμογής Φορολογίας Κεφαλαίου, όπου διαβεβαιώνουν ότι έχει γίνει ό,τι χρειάζεται και συνεπώς ο τρόπος προσδιορισμού της αξίας των αγροτεμαχίων είναι σαφώς ορισμένος από τον νόμο και δεν τίθεται κανένα θέμα νομοθετικού κενού.

Άλλωστε να σας θυμίσω ότι στην αντίστοιχη συζήτηση ο κ. Χουλιαράκης, που είναι ο αρμόδιος για το Γενικό Λογιστήριο, προσδιόρισε ακόμα και τον αριθμό. Είπε περίπου ότι έξι εκατομμύρια φορολογούμενοι θα έχουν τον ίδιο, λίγο πιο πάνω λίγο πιο κάτω, ΕΝΦΙΑ. Δηλαδή δεν θα έχουμε διαφορά στον ΕΝΦΙΑ για έξι εκατομμύρια φορολογούμενους. Για εξακόσιες χιλιάδες φορολογούμενους που έχουν τη μεγάλη και την πολύ μεγάλη περιουσία, βεβαίως και θα έχουμε περισσότερο ΕΝΦΙΑ. Σε αυτό κάποιοι διαφωνούν. Τι να κάνουμε; Ο καθένας έχει τις πολιτικές του απόψεις και τις κοινωνικές αναφορές. Σε ό, τι αφορά, λοιπόν, στο θέμα του ΕΝΦΙΑ αυτά.

Σε ό,τι αφορά στο θέμα του ΦΠΑ. Στο θέμα του ΦΠΑ υπάρχει συγκεκριμένη απαλλαγή, η οποία προβλέπεται και θα σας καταθέσω τα σχετικά έγγραφα, για τζίρο μέχρι 10.000 ευρώ εκτός ΦΠΑ. Αυτή τη στιγμή δεν εξετάζεται κάποια νομοθετική ρύθμιση για την αύξηση αυτού του ορίου των 10.000 ευρώ. Βεβαίως με τις αλλαγές που έχουμε στα δημοσιονομικά μεγέθη και με την πορεία εκτέλεσης του προϋπολογισμού, αυτό θα επανεξεταστεί. Όμως αυτή τη στιγμή προώθηση κάποιας νομοθετικής ρύθμισης γι’ αυτό το ζήτημα δεν υπάρχει. Άλλωστε να θυμίσω ότι αυτό προβλέπεται από οδηγία του 2006, όπου ορίζεται το σχετικό ανώτατο όριο για την Ελλάδα και για να αλλάξει αυτό, προϋπόθεση αποτελεί η έγκριση από την Ευρωπαϊκή Επιτροπή του σχετικού αιτήματος της χώρας μας.

Άρα και για το ένα θέμα και για το άλλο, σας απήντησα. Συνοπτικά ο ΕΝΦΙΑ προχωράει κανονικά για τα αγροτεμάχια και για το θέμα του ΦΠΑ τα 10.000 ισχύουν αυτή τη στιγμή. Θα το εξετάσουμε με την αλλαγή όλων των δημοσιονομικών μεγεθών της χώρας. Όμως δεν έχουμε τώρα κάποια νομοθετική ρύθμιση.

**ΠΡΟΕΔΡΕΥΩΝ (Γεώργιος Βαρεμένος):** Καλά να είναι να σε καμμία παραλία ή θάλασσα. Αν είναι σε καμμία λίμνη με καλάμια το αγροτεμάχιο;

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Θα ήθελα να κάνω μια διευκρίνιση. Δεν αφορούσε η ερώτηση μόνο τα αγροτεμάχια. Σωστά το είπατε. Πλην όμως και τα αστικά ακίνητα ως προς τον τρόπο υπολογισμού, την αντικειμενική αξία, με τις παλιές αντικειμενικές ή με τις νέες αντικειμενικές; Αυτό είναι το ερώτημα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Πολύ συγκεκριμένο.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα απαντήσω, αλλά να πω πρώτα από όλα για τις λίμνες, γιατί υπάρχουν νομοί με πολλές λίμνες στην Ελλάδα και πρέπει να το σεβαστούμε αυτό. Όταν έχεις χωράφι κοντά σε μέρος που είναι με καλάμια και κοντά σε λίμνη, είναι μικρή η αξία του. Οπότε δεν έχεις μεγάλο πρόβλημα, γιατί θα πληρώσεις μικρό συμπληρωματικό φόρο σε αυτό.

Σε ό,τι αφορά το θέμα των αντικειμενικών αξιών, έχει προβλεφθεί αυτό σαφέστατα στον νόμο. Δεν υπάρχει πρόβλημα με τις αντικειμενικές αξίες. Δεν θα αδικηθούν οι πολίτες. Είναι αντικειμενικές αξίες που δεν είναι κοντά στις εμπορικές, γιατί, δυστυχώς, δεν έχουμε ακόμα αυτό το στοιχείο. Ελπίζουμε ότι θα το έχουμε μέσα στο 2017. Όμως είναι αντικειμενικές αξίες, που είναι κοντά και σίγουρα πιο κάτω από τις εμπορικές αξίες.

Σε κάποιες περιοχές της χώρας, όπως για παράδειγμα τις τουριστικές περιοχές, πιθανόν οι αντικειμενικές αξίες με βάση τις οποίες θα υπολογιστεί ο ΕΝΦΙΑ, να είναι πιο χαμηλές από την πραγματική εμπορική αξία του ακινήτου. Δεν μπορούσαμε, όμως, να κάνουμε κάτι διαφορετικό. Δεν προλαβαίναμε κάτι άλλο για φέτος.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Θα συζητηθεί η έβδομη με αριθμό 1104/8-7-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Οικονομικών, σχετικά με την ανάγκη άρσης των κατασχέσεων των τραπεζικών λογαριασμών της εταιρείας «ΝΒΕΕ Α.Ε.» (Ναυπηγεία Ελευσίνας).

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατ’ αρχάς, θα μου επιτρέψετε, κύριε Πρόεδρε, να παρατηρήσω ότι ο κ. Αλεξιάδης είναι εκ των συνεπεστέρων στον κοινοβουλευτικό έλεγχο.

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει αμφιβολία, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είναι και υποχρέωση, όμως, των Υπουργών ο κοινοβουλευτικός έλεγχος.

**ΠΡΟΕΔΡΕΥΩΝ (Γεώργιος Βαρεμένος):** Μαζί με τον κ. Αποστόλου.

**ΓΕΩΡΓΙΟΣ ΔΗΜΗΤΡΙΟΣ ΚΑΡΡΑΣ:** Βεβαίως.

Προχωρώ, λοιπόν. Το ζήτημα της βιομηχανίας ναυπηγείων στην Ελλάδα είναι γνωστό. Επιχειρήθηκε τα παλαιότερα χρόνια, να διασωθούν μέσω προγραμμάτων εξοπλιστικών. Κατέληξαν εκεί που κατέληξαν. Δεν είναι το αντικείμενο της ερώτησής μου. Το αντικείμενο της ερώτησής μου συνίσταται στο εξής, ότι η ελληνική πολιτεία κατέληξε τελικά να ενισχύσει τα ναυπηγεία και του Σκαραμαγκά, αλλά το θέμα μας είναι τα ναυπηγεία Ελευσίνας σήμερα, με την ανάθεση ολοκληρώσεως εξοπλιστικών προγραμμάτων, τα οποία είχαν μια κακή τύχη.

Έρχεται, λοιπόν, πρόσφατος νόμος της Κυβέρνησης ΣΥΡΙΖΑ-ΑΝΕΛ και κάνει μια τριμερή σύμβαση μεταξύ Πολεμικού Ναυτικού, εταιρείας ναυπηγείων και του προσωπικού, που αναφέρει ότι πρέπει να ολοκληρωθούν οι δύο τορπιλάκατοι του Πολεμικού Ναυτικού, οι οποίες έχουν μείνει εκεί, για να καταστεί δυνατό κάποια στιγμή το δημόσιο, να εξασφαλίσει τα χρήματα που έχει δαπανήσει μέχρι στιγμής, αλλά και να εξασφαλιστούν η εργασία του προσωπικού και η ίδια η υπόσταση των ναυπηγείων, αφού ακόμα και ο Πρωθυπουργός προχθές έσπευσε στην Κίνα να θέσει θέμα ναυπηγείων.

Έρχεται, λοιπόν, προχθές η Γενική Γραμματεία Δημοσίων Εσόδων, να επιβάλλει κατάσχεση στους τραπεζικούς λογαριασμούς της Εταιρείας Ναυπηγείων Ελευσίνος. Το θέμα παίρνει δημοσιότητα. Παρεμβαίνει η ΓΣΕΕ και λέει ότι κινδυνεύουν οι θέσεις εργασίας των εξακοσίων πενήντα περίπου εργαζομένων στα ναυπηγεία και κινδυνεύει να ματαιωθεί και το πρόγραμμα ολοκλήρωσης των δύο τορπιλακάτων. Πρέπει να εκσυγχρονίσουν τις παλαιότερες και να τις αντικαταστήσουν.

Η ενέργεια αυτή καθ’ ημάς, κατά τους εργαζομένους, καθ’ όλους, δεν ήταν δικαιολογημένη από την Κυβέρνηση, διότι το χρέος της εταιρείας όπως έχει αναρτηθεί στον ιστότοπο του Υπουργείου Οικονομικών της Γενικής Γραμματείας, είναι 4.300.000 ευρώ με συνεισπραττόμενα περίπου 1.500.000 ευρώ, που σημαίνει ότι οι απαιτήσεις της εταιρείας από την ολοκλήρωσή είναι πολύ μεγαλύτερες. Επομένως γιατί διακόπτει με την κατάσχεση των τραπεζικών λογαριασμών;

Θυμίζω, κύριε Αλεξιάδη, ότι είναι κατ’ εφαρμογή του ΚΕΔΕ, ως κατάσχεση εις χείρας τρίτων των τραπεζών. Τα γνωρίζετε καλύτερα από μένα αυτά. Διακόπτει, λοιπόν, τη δυνατότητα πληρωμής της μισθοδοσίας των εργαζομένων, επιφέρει αδυναμία προμήθειας υλικών για το ναυπηγείο και ματαιώνει κάθε προσπάθεια.

Θα παρακαλέσω, λοιπόν, τον κύριο Υπουργό, να μας πει ποιο είναι το πραγματικό ύψος των οφειλών, τις αιτίες των οφειλών, ποια μέτρα προτίθεται να λάβει η Κυβέρνηση, ούτως ώστε να αρθεί η κατάσχεση και να συνεχιστούν οι εργασίες προς δύο δημόσιους σκοπούς, για την εξασφάλιση των θέσεων και για την ολοκλήρωση του εξοπλιστικού προγράμματος εθνικής άμυνας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, είναι γνωστές οι νομικές σας γνώσεις. Οπότε εγώ ως οικονομολόγος, δεν θα παραδώσω σε εσάς μαθήματα νομικής. Πρώτα απ’ όλα όμως, να σας ξεκαθαρίσω το εξής: Ξέρετε πολύ καλά ότι με βάση το φορολογικό απόρρητο, δεν έχουμε δυνατότητα να απαντήσουμε στο πρώτο σκέλος της ερώτησής σας για το ύψος των οφειλών. Δεν έχουμε τη δυνατότητα, δηλαδή, λόγω φορολογικού απορρήτου να αναπτύξουμε αυτό το ζήτημα.

Δεύτερον, καλά κάνατε και αναφερθήκατε στον Κώδικα Είσπραξης Δημοσίων Εσόδων. Είναι ένας νόμος από το 1974, γιατί τελευταία ορισμένοι προσπαθούν και αυτόν να τον φορτώσουν στον Αλεξιάδη. Γιατί φταίει για πάρα πολλά ο Αλεξιάδης. Φταίει ακόμα και γι’ αυτό.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Όχι, εγώ δεν το κάνω.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εγώ το ’74 ήμουν στη δεύτερη τάξη του γυμνασίου, δεν ήμουν σε κάποιο Υπουργείο για να μπορώ να κάνω τέτοια πράγματα.

Εν πάση περιπτώσει σε ό,τι αφορά το συγκεκριμένο για τα ναυπηγεία και το όλο πρόβλημα που έχει δημιουργηθεί, ο ν.4361/2016 προέβλεπε τη δυνατότητα στο να μη γίνεται κατάσχεση, όχι γενικά και αόριστα για τα πάντα. Προέβλεπε ότι δεν επισπεύδονται και αναστέλλονται κ.τ.λ., αναφερόμενος στον ΚΕΔΕ, αποκλειστικά και μόνο σχετικά με την περιουσία σε βάρος της κινητής και ακίνητης περιουσίας του νομικού προσώπου, με την επωνυμία «ΝΒΕΕ Α.Ε.» αποκλειστικά και μόνο στο βαθμό που η κινητή και ακίνητη περιουσία επηρεάζει την ολοκλήρωση του προγράμματος ναυπήγησης των πολεμικών πλοίων ΤΠΚ υπ’ αριθμόν 6 και 7 του Πολεμικού Ναυτικού και για όσο χρονικό διάστημα αυτό διαρκεί.

Δεν ήταν δηλαδή ο συγκεκριμένος νόμος. Δεν έδινε γενικά για τη συγκεκριμένη επιχείρηση μια τέτοια δυνατότητα. Έδινε μόνο για τα συγκεκριμένα χρήματα, που αφορούν τη ναυπήγηση των πλοίων του Πολεμικού Ναυτικού. Δεν αναστελλόταν δηλαδή καθ’ ολοκληρία η λήψη αναγκαστικών μέτρων σε βάρος περιουσιακών στοιχείων της εταιρείας, αλλά μόνο εκείνων που παρεμποδίζουν τη ναυπήγηση των συγκεκριμένων πλοίων, και ως εκ τούτου η φορολογική διοίκηση δεν έχει αρμοδιότητα να κρίνει ποια είναι τα ακατάσχετα περιουσιακά στοιχεία της εταιρείας, ώστε να εξαιρούνται κάθε φορά από την κατάσχεση.

Στην όλη αυτή διαδικασία -είναι εδώ και ο αρμόδιος Υπουργός, ο κ. Βίτσας- έγιναν ίσως και άστοχες ενέργειες και καταστάσεις που έτρεξαν πιο γρήγορα από το κανονικό ή ερμηνείες που δεν έπρεπε να δοθούν. Θα έπρεπε να δούμε αυτά τα πράγματα εμείς ως δημόσια διοίκηση –εγώ πρώτα απ’ όλα έχω την ευθύνη, δεν τη ρίχνω κάπου αλλού- με ένα διαφορετικό μάτι και να δούμε ότι πίσω από αυτά τα πράγματα, πίσω από αυτά τα νούμερα, κρύβονται άνθρωποι, καταστάσεις, οικογένειες και όλα αυτά τα ζητήματα και βεβαίως και εθνικά ζητήματα, όπως είναι η ναυπήγηση πολεμικών πλοίων.

Έγιναν αυτά τα λάθη που έγιναν. Δημιουργήθηκαν αυτά τα προβλήματα. Έπρεπε και η εταιρεία να λειτουργήσει διαφορετικά, να ενημερώσει ποιοι λογαριασμοί της είναι για το συγκεκριμένο, ποιοι είναι για τα υπόλοιπα. Αυτό που θέλουμε να πούμε, είναι ότι ακατάσχετο γενικά και αόριστα, αυτή η εταιρεία δεν έχει. Έχει μόνο για τους συγκεκριμένους λογαριασμούς. Πρέπει μέσα από τη συγκεκριμένη διαδικασία να λύνουμε αυτά τα ζητήματα.

Υπάρχει πλέον συνεργασία του Υπουργείου Εργασίας, του Υπουργείου, που είναι ο κ. Βίτσας εδώ παρών, Εθνικής Αμύνης και του Υπουργείου Οικονομικών για να λυθεί αυτό το πρόβλημα –όπως και λύθηκε- και να μην ξαναδημιουργηθεί και να μην το έχουμε μπροστά μας και να προχωράει ομαλά η όλη διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Είναι ενδιαφέρουσα η απάντηση του Υπουργού. Είναι ομολογημένο.

Θα πω, λοιπόν, κι εγώ ιστορικά ότι ο ΚΕΔΕ είναι νόμος της δικτατορίας, είναι ο ν.357/1974, κύριε Αλεξιάδη. Ας καταργηθεί, λοιπόν, αφού επιβιώνει.

Ως προς το ειδικότερο θέμα, θα συμφωνήσω εν μέρει. Πράγματι ο νόμος δεν διευκρινίζει ποια είναι τα κατασχετά ή τα ακατάσχετα περιουσιακά στοιχεία. Διευκρινίζει μόνο στο μέρος που αφορούν την εκτέλεση του προγράμματος του Πολεμικού Ναυτικού. Έχει όμως ένα ζήτημα εδώ, εφόσον ο νόμος ήταν ασαφής και δεν διευκρίνιζε. Δεν μπορούμε να το καταλογίσουμε στην εταιρεία, όπως λέει ο κύριος Υπουργός, διότι επισπεύδον είναι το Υπουργείο Οικονομικών -η δημόσια διοίκηση έχει την ευθύνη- ενώ αντισυμβαλλόμενος του ναυπηγείου είναι το Πολεμικό Ναυτικό, τουτέστιν υπηρεσία δημόσια.

Συνεπώς, λοιπόν, με την έννοια αυτή, αν σταθούμε στον νόμο, λέει «κάθε κινητή ή ακίνητη περιουσία που επηρεάζει την ολοκλήρωση του προγράμματος ναυπήγησης». Θα όφειλε, λοιπόν, και το Υπουργείο Οικονομικών –θα επιμείνω σε αυτό το σημείο- να κατατάξει ποιες εργασίες γίνονται, ποια είναι τα κόστη για το ναυπηγείο, για τη ναυπήγηση και ποιες είναι εμπορικές, γενικού περιεχομένου πράξεις.

Διότι σήμερα πού φτάσαμε; Φτάσαμε, επειδή το 30% των μισθών, των αμοιβών των εργαζομένων το έχει αναλάβει με τη σύμβαση –το γνωρίζει ο κ. Βίτσας- αυτό να το πληρώνει το Πολεμικό Ναυτικό.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Καρρά…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Το ναυπηγείο και το 70% το δημόσιο. Το ξέρω, κύριε Βίτσα, δεν υπάρχει αμφιβολία. Αυτό το 30%, κύριε Πρόεδρε, οφείλω να πω ότι σε μεγαλύτερο μέρος αφορά δεδουλευμένα. Η σύμβαση που κυρώθηκε από τη Βουλή την άνοιξη –είχαν ένα χρόνο να πληρωθούν οι άνθρωποι αυτοί- προέβλεψε ότι θα πάρουν και τα δεδουλευμένα οι εργαζόμενοι των ναυπηγείων από τις καταβολές του Πολεμικού Ναυτικού μέσω της εταιρείας. Αυτό, λοιπόν, διακόπηκε αυτή τη στιγμή.

Επιπλέον, θέλω να κάνω μια πρόταση στον κ. Αλεξιάδη και στον κ. Βίτσα -ο οποίος είναι παρών και χαίρομαι γι’ αυτό- γιατί ξέρω ότι θα απαντήσει στην ερώτηση του συναδέλφου μου, του κ. Σαρίδη.

Κύριε Αλεξιάδη και κύριε Βίτσα, υπάρχει ένα κονδύλι εδώ μέσα 40 εκατομμυρίων, το γνωρίζετε αυτό το κονδύλι, το οποίο θα δοθεί -αν κατανοώ τη σύμβαση- μετά την ολοκλήρωση και την πιστοποίησή της. Θα είναι σταδιακά, αλλά στο τέλος δεν θα εξοφληθεί, αν δεν παραδοθούν οι τορπιλάκατοι.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα εξοφληθεί τότε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Όταν παραδοθούν, λοιπόν. Συγχωρέστε με, να τελειώσω και μετά θα το πείτε.

Διαβάζω εδώ ότι για την υλοποίηση του προγράμματος, θα υπάρξει επιπλέον ενίσχυση με το ποσό των 40 εκατομμυρίων ευρώ. Αυτό είναι ανακριβές ή είναι ακριβές; Συνεπώς αυτό το ποσό το οποίο έστω και σταδιακά θα αποδοθεί, δεν θα εξασφάλιζε τις απαιτήσεις του Υπουργείου Οικονομικών, αν είχε γίνει διαχωρισμός μεταξύ των κονδυλίων, για το ποια εντάσσονται στο ακατάσχετο και ποια εντάσσονται στις άλλες υποχρεώσεις πέραν της συμβάσεως της εταιρείας των ναυπηγείων και δεν θα είχαμε πρόβλημα σήμερα με εργαζόμενους; Εγώ τα στοιχεία τα οποία λέω, τα λέω από την ανακοίνωση της ΓΣΕΕ. Επικοινωνήσαμε με τη ΓΣΕΕ και μας είπαν ότι εκεί υπάρχει πρόβλημα όχι μόνο των εργαζομένων αλλά και γενικότερο πρόβλημα.

Επομένως έκανα την ερώτηση και θα παρακαλέσω τον κ. Αλεξιάδη, ειδικότερα με την εμπειρία που έχει στην οικονομική διοίκηση, να αναζητήσει λύση. Να αρθούν οι δεσμεύσεις των τραπεζικών λογαριασμών, γιατί η εταιρεία αυτή φαίνεται ότι δεν έχει ξεχωριστούς λογαριασμούς. Μπορεί να το κάνει και σκόπιμα, κύριε Υπουργέ. Εγώ δεν θέλω να αθωώσω κανέναν. Πρέπει να βρεθεί λύση, με την οποία να μπορεί να εξασφαλίζεται η άνετη μισθοδοσία στο σύνολο, εβδομήντα το Πολεμικό Ναυτικό, τριάντα η εταιρεία για τα δεδουλευμένα, ούτως ώστε να μη χρησιμοποιούνται οι εργαζόμενοι και για άσκηση πιέσεως ακόμα να μπορούν να απολαύουν τον κόπο τους και την προσφορά εργασίας και το Πολεμικό Ναυτικό στο τέλος να αποκτήσει εκείνο το οποίο έκανε προσπάθεια για να εξοπλίσει τη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, έπρεπε αν ανοίξουμε το θέμα ναυπηγεία στην Ελλάδα, θα έπρεπε να συζητάμε εδώ με τις μέρες και θα ήταν καλό να ήταν παρόντες και οι πρωταγωνιστές που οδήγησαν τη χώρα σε αυτές τις περιπέτειες, διότι ορισμένοι από αυτούς τους πρωταγωνιστές είναι εδώ και μας κουνάνε ακόμα το δάκτυλο και μας κατηγορούν για ένα σωρό πράγματα, ενώ όλη αυτή η ιστορία έχει ονοματεπώνυμα και διευθύνσεις.

Σε ό,τι αφορά το συγκεκριμένο ερώτημα που κάνατε, η Γενική Γραμματεία Δημοσίων Εσόδων η οποία είχε αρμοδιότητα γι’ αυτά τα ζητήματα, είναι μια ανεξάρτητη γραμματεία και από 1-1-2017 θα είναι τελείως ανεξάρτητη. Αυτό έχει ψηφίσει η ελληνική Βουλή και έτσι πρέπει να λειτουργούμε. Εγώ ενημερώθηκα για την όλη ιστορία από το διαδίκτυο. Δεν έχω κάποια αρμοδιότητα. Δεν ερωτήθηκα ούτε υπάρχει υποχρέωση από τις υπηρεσίες, που έκαναν πολύ καλά τη δουλειά τους σε υπηρεσιακό επίπεδο.

Τώρα το αν έπρεπε να γίνει ένα έγγραφο παραπάνω, αν έπρεπε να υπάρχει μια συνεννόηση περισσότερη, αν έπρεπε να γίνουν όλα αυτά, αυτά να τα συζητήσουμε. Δεν έχει δυνατότητα η πολιτική ηγεσία του Υπουργείου Οικονομικών, κανένας από τους τρεις μας Υπουργούς, να παρέμβει ούτε καν να ενημερωθεί πριν γίνει αυτό το πράγμα. Αυτό το πράγμα γίνεται αυτόματα.

Από εδώ και πέρα, γίναμε όλοι πιο σοφοί. Θα υπάρχει καλύτερη συνεννόηση, καλύτερος συντονισμός, ώστε να μη δεσμεύονται χρήματα, τα οποία είναι στο συγκεκριμένο νόμο του 2016., διότι για τα υπόλοιπα χρήματα βεβαίως και θα υπάρχουν δεσμεύσεις.

(Στο σημείο αυτό ο Αναπληρωτής Υπουργός Οικονομικών κ. Τρύφωνας Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Αλεξιάδη για την παρουσία του.

Θα συζητηθεί η πρώτη με αριθμό 1107/11-7-2016 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τις προθέσεις του Υπουργείου για ανάθεση του ρόλου της αρμόδιας αρχής για τη μέτρηση των ποιοτικών χαρακτηριστικών ινών της κλωστικής κάνναβης, στο Εθνικό Κέντρο Ποιοτικού Ελέγχου Βάμβακος.

Κυρία Κατσαβριά, έχετε τον λόγο για δύο λεπτά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η εισαγωγή της καλλιέργειας της κλωστικής κάνναβης στην Ελλάδα με την υπογραφή της ΚΥΑ με ΦΕΚ 929/6-4-2016 ως μία νέα αξιόπιστη και κερδοφόρα εναλλακτική καλλιέργεια, ενδεχομένως να αποτελέσει μια νέα προοπτική για την ελληνική γεωργία.

Το προϊόν αυτό της βιομηχανικής κάνναβης είναι κοινώς παραδεκτό ότι είναι ακίνδυνο και βρίσκει πλήθος βιομηχανικών εφαρμογών. Πρόκειται αφ’ ενός για ένα προϊόν του οποίου η καλλιέργεια είναι σχετικά εύκολη, καθώς οι εδαφικές και κλιματικές συνθήκες είναι ευνοϊκές και απαιτεί λιγότερους πόρους σε νερό και λιπάσματα σε σύγκριση με άλλες ποτιστικές καλλιέργειες, όπως για παράδειγμα το βαμβάκι, αφ’ ετέρου η κάνναβη θα μπορούσε να στηρίξει μια αλυσίδα δραστηριοτήτων με προφανείς θετικές επιδράσεις στην απασχόληση και το εισόδημα των αγροτών που θα το καλλιεργήσουν.

Νομίζω πως όλοι αναγνωρίζουν ότι αυτή η ΚΥΑ είναι αποτέλεσμα μιας δύσκολης προσπάθειας από την πλευρά της Κυβέρνησης, να ξεδιαλύνει το θολό τοπίο γύρω από το παρεξηγημένο φυτό της κάνναβης.

Πολύ σωστά, κύριε Υπουργέ, ορίσατε τα θεσμικά όργανα και τις διαδικασίες που πρέπει να τηρηθούν, προκειμένου η καλλιέργεια της βιομηχανικής κάνναβης να πραγματοποιείται με απόλυτα σύννομο τρόπο. Πολύ σωστά, επίσης, ορίσατε τον ελληνικό γεωργικό οργανισμό «ΔΗΜΗΤΡΑ» ως τον αρμόδιο φορέα, ο οποίος θα έχει την ευθύνη της δημιουργίας οδηγού καλλιέργειας ποικιλιών βιομηχανικής κάνναβης και της αξιολόγησης των ποικιλιών της βιομηχανικής κάνναβης.

Γνωρίζετε, κύριε Υπουργέ, ότι στην Καρδίτσα λειτουργεί το Εθνικό Κέντρο Ποιοτικού Ελέγχου Βάμβακος, το οποίο είναι τμήμα του ΕΛΓΟ «ΔΗΜΗΤΡΑ» και το κέντρο αυτό είναι διαπιστευμένο από το ΕΣΥΔ και ασχολείται με επάρκεια και επιτυχία ως προς την αξιολόγηση της παραγωγής και της ποιότητας του βαμβακιού.

Το Εθνικό Κέντρο Βάμβακος, θεωρώ ότι είναι ο μόνος φορέας, που διαθέτει την υποδομή, την τεχνογνωσία και τα στελέχη να κάνει το ίδιο και με την κλωστική κάνναβη.

Σας ερωτώ, λοιπόν, εάν προτίθεστε να αξιοποιήσετε το Εθνικό Κέντρο Ποιοτικού Ελέγχου Βάμβακος και να του αναθέσετε επιπλέον και τον ρόλο της αρμόδιας αρχής για την κλωστική κάνναβη.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, σας ευχαριστώ για την ερώτηση, γιατί αγγίζετε ένα κομμάτι που αφορά την καλλιέργεια της κλωστικής κάνναβης, που είναι αρκετά σοβαρό και είναι αυτό του ελέγχου και της καταμέτρησης των ποιοτικών χαρακτηριστικών των ινών της.

Είναι ένα θέμα, το οποίο δεν το έχουμε προσεγγίσει ακόμη. Θα το αποφασίσουμε. Όμως ιδιαίτερα σας ευχαριστώ, γιατί η ερώτηση δίνει τη δυνατότητα σε μένα, να πληροφορήσουμε τον αγροτικό χώρο για την πορεία που έχει μέχρι σήμερα η απόπειρα που επιχειρήσαμε να εισάγουμε την καλλιέργεια της κλωστικής κάνναβης στην αγροτική γη.

Κατ’ αρχάς αυτό αποτελούσε υποχρέωσή μας, γιατί με τον ν.1307/2013 είχε ενσωματωθεί στην εθνική νομοθεσία το Ενωσιακό Δίκαιο που επέφερε την καλλιέργεια της συγκεκριμένης ποικιλίας.

Είναι αλήθεια ότι καθυστερήσαμε. Καθυστέρησε η χώρα μας και, μάλιστα, ιδιαίτερα δεν προφθάσαμε την καλλιεργητική περίοδο σε όλες τις περιοχές της χώρας, με αποτέλεσμα να μην υπάρχει όχι μόνο η απαραίτητη ενημέρωση στους αγρότες, αλλά κυρίως σε πολλές περιοχές παρ’ ότι ήθελαν κι άλλοι να μπουν, δεν πρόφτασαν, γιατί ήδη η καλλιεργητική περίοδος έμπαινε προς το τέλος της και δεν μπορούσαν να ανταποκριθούν.

Έτσι, λοιπόν, παρά τη θετικότατη ανταπόκριση που υπήρξε στη συγκεκριμένη προσπάθεια, οι εκτάσεις που καλλιεργήθηκαν, δεν ήταν αυτές που, τουλάχιστον εμείς, επιθυμούσαμε. Τα στοιχεία δείχνουν ότι σε τέσσερις περιφερειακές ενότητες ανταποκρίθηκαν οι αγρότες. Μιλάμε για Αιτωλοακαρνανία, Εύβοια, Βοιωτία και Χανιά. Το ξεκίνημα έγινε, όμως και εμείς πιστεύουμε ότι θα υπάρξει πολλαπλασιασμός την επόμενη χρονιά και, κυρίως, γιατί τα πρώτα βήματα δείχνουν ότι η καλλιέργεια πάει πάρα πολύ καλά.

Ως τότε, λοιπόν, στα πολλά ερωτήματα που υπάρχουν, είμαστε υποχρεωμένοι να απαντήσουμε. Ένα από τα ερωτήματα είναι αυτό που βάζετε εσείς, που αφορά τη μέτρηση των ποιοτικών χαρακτηριστικών των ινών. Υπάρχουν και άλλα. Υπάρχουν ερωτήματα, τα οποία έχουν σχέση με τον έλεγχο, με την αποθήκευση της συγκομιδής.

Αυτό που εγώ θέλω να σας πω, είναι ότι θα εξετάσουμε την περίπτωση ανάθεσης του έργου που ρωτάτε στο Εθνικό Κέντρο Ποιοτικού Ελέγχου Βάμβακος, που εδρεύει στην Καρδίτσα. Περισσότερα, βεβαίως, θα σας πω στη δευτερολογία μου, για το πώς πρέπει να προσεγγίσουμε το συγκεκριμένο ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύρια Κατσαβριά, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Σας ευχαριστώ, κύριε Υπουργέ, για την απάντηση η οποία ικανοποιεί την ανάγκη για την ενθάρρυνση της καλλιέργειας της κλωστικής κάνναβης. Μία τέτοια προσέγγιση ενδεχομένως θα ανοίξει τον δρόμο για την αγροτική ανάπτυξη, με τη στροφή στην παραγωγή και άλλων αγροτικών προϊόντων που θα προσπορίζει όφελος για τους αγρότες και θα σέβεται το περιβάλλον.

Η αξιοποίηση και η ενίσχυση του Εθνικού Κέντρου Ποιοτικού Ελέγχου Βάμβακος της Καρδίτσας είναι πρωταρχικής σημασίας για την ορθολογική και αποτελεσματική εισαγωγή της καλλιέργειας της κλωστικής κάνναβης. Σας υπενθυμίζω ότι το κέντρο είναι διαπιστευμένο από το ΕΣΥ με το ISO 17025 για την μέτρηση των ποιοτικών χαρακτηριστικών των ινών βάμβακος και είναι ένα από τα ελάχιστα εργαστήρια που διαθέτουν αυτή τη διαπίστευση.

Επίσης στο κέντρο λειτουργούν συσκευή ανάλυσης ξένων υλών σε βαμβάκι και λοιπές ίνες, σύστημα εργαστηριακής ανάλυσης κλωστικών ινών και των παραγώγων τους με μηχάνημα εγγραφής και αναπαραγωγής εικόνων και προβολικό μικροσκόπιο με ψηφιακή κάμερα υψηλής ανάλυσης. Το κέντρο κατά γενική ομολογία παρέχει ουσιαστική πληροφόρηση, επιστημονικά τεκμηριωμένη, τόσο στο Υπουργείο σας όσο και στους βαμβακοκαλλιεργητές.

Θα ενθυμείστε, φαντάζομαι, και την ενδιαφέρουσα συζήτησή μας για το κέντρο στο πλαίσιο μιας άλλης επίκαιρης ερώτησής μου, σχετικά με το βαμβάκι και το Εθνικό Κέντρο Βάμβακος.

Ο ΕΛΓΟ «ΔΗΜΗΤΡΑ» έχει δείξει μεγάλο ενδιαφέρον, όπως και υψηλόβαθμοι παράγοντες της πολιτικής ηγεσίας και των υπηρεσιών του Υπουργείου Αγροτικής Ανάπτυξης που πρόσφατα επισκέφθηκαν κατόπιν εντολής σας –και σας ευχαριστούμε γι’ αυτό- το Εθνικό Κέντρο Βάμβακος, οι οποίοι εξέφρασαν την ικανοποίησή τους για τον άριστο τρόπο λειτουργίας του και έδειξαν ενδιαφέρον για την κάλυψη των αναγκών του και για την πλήρη αξιοποίησή του και ένταξή του στη διαδικασία της παραγωγικής ανασυγκρότησης της γεωργίας στη χώρα μας.

Σύμφωνα με τα στοιχεία που έχω στη διάθεσή μου, κύριε Υπουργέ, θεωρώ ότι για την αξιοποίηση του κέντρου αυτού, προκειμένου να ανταποκριθεί αποτελεσματικά και στην καλλιέργεια της κλωστικής κάνναβης, απαιτούνται τρία πράγματα. Πρώτον, η συμπλήρωση του εξοπλισμού του για την μέτρηση των ποιοτικών χαρακτηριστικών των ινών της κλωστικής κάνναβης, δεύτερον, η πρόσληψη τριών εξειδικευμένων επιστημόνων και, τρίτον, η εξασφάλιση των αναγκαίων πόρων για την εκπόνηση ερευνών και την εφαρμογή προγραμμάτων πειραματικής καλλιέργειας της κλωστικής κάνναβης, ώστε να φτάσουμε σε ασφαλή συμπεράσματα για την περαιτέρω ανάπτυξη της καλλιέργειας στη χώρα.

Κύριε Υπουργέ, θέλω να πιστεύω ότι θα αναθέσετε στο Εθνικό Κέντρο Βάμβακος και τον ρόλο της υποστήριξης της καλλιέργειας της κλωστικής κάνναβης και ότι παράλληλα θα εξασφαλίσετε τις απαραίτητες προϋποθέσεις που σας περιέγραψα παραπάνω για την ενίσχυσή του.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Αγαπητή κυρία συνάδελφε, δεν θα αναθέσω εγώ. Αρμόδια αρχή είναι ο ΕΛΓΟ «ΔΗΜΗΤΡΑ», ο οποίος, βεβαίως, και γνωρίζει ότι όλες αυτές οι προϋποθέσεις που αναφέρατε, υπάρχουν από πλευράς του Ελληνικού Κέντρου Βάμβακος, όπως επίσης γνωρίζουμε όλοι ότι χρειάζεται να συμπληρωθούν αυτές οι προϋποθέσεις, με αυτά που αναφέρατε εσείς από πλευράς εξοπλισμού, από πλευράς προσωπικού και από πλευράς των απαραίτητων πόρων. Όλα αυτά θα τα αξιολογήσει ο ΕΛΓΟ «ΔΗΜΗΤΡΑ», ο οποίος ως αρμόδια αρχή έχει το δικαίωμα και εννοώ ότι δεν είναι υποχρεωτικό ούτε απέναντι στην ενωσιακή ούτε και απέναντι στην εθνική νομοθεσία, να προχωρήσει στην ανάθεση της συγκεκριμένης εργασίας.

Εμείς πιστεύουμε ότι όντως το Εθνικό Κέντρο Ποιοτικού Ελέγχου Βάμβακος έχει αυτές τις προϋποθέσεις, όμως ο ΕΛΓΟ «ΔΗΜΗΤΡΑ» θα δει συνολικότερα το συγκεκριμένο ζήτημα και θα είναι αυτό που ουσιαστικά θα απαντήσει.

Η δική μας τοποθέτηση, όπως σας την είπα, είναι συγκεκριμένη. Από κει και πέρα δεν μπορώ να σας πω εγώ σήμερα, να το «δέσω» 100% ότι αύριο ξεκινάει το Ελληνικό Κέντρο Βάμβακος την συγκεκριμένη διαδικασία. Θα το δούμε. Έχουμε τον χρόνο μπροστά μας.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Γίνεται γνωστό στο Σώμα ότι η έκτη με αριθμό 1109/11-7-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Οικονομικών, σχετικά με την τροποποίηση της νομοθεσίας που αφορά διατάξεις του Κώδικα Διοικητικής Δικονομίας, δεν θα συζητηθεί. Αρμόδιο Υπουργείο είναι το Υπουργείο Δικαιοσύνης, Διαφάνειας και Ανθρωπίνων Δικαιωμάτων.

Επίσης δεν θα συζητηθεί η δέκατη πέμπτη με αριθμό 914/27-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη δημιουργία παράνομων νηπιαγωγείων και οικοτροφείων στην Ξάνθη.

Ακόμα δεν θα συζητηθεί η δέκατη έκτη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Θα συζητηθεί η όγδοη με αριθμό 1069/28-6-2016 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την ανακριβή τηλεπισκόπηση των εκτάσεων που οδηγεί σε πρωτοφανές οικονομικό αδιέξοδο τους βαμβακοκαλλιεργητές.

Κύριε Μίχο, έχετε τον λόγο για δύο λεπτά.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κύριε Υπουργέ, σε οικονομικό τέλμα έχουν οδηγήσει τους βαμβακοκαλλιεργητές οι ανακριβείς δορυφορικές τηλεπισκοπήσεις των εν λόγω καλλιεργειών. Η ανεπαρκής ενιαία ενίσχυση του ΟΠΕΚΕΠΕ, οι συνεχείς αναβολές στην εξόφληση της -σε ποσοστό άνω του 45% των δικαιούχων- και η αντιστοιχία των πραγματικών εκτάσεων με τις δορυφορικές απεικονίσεις, συνιστούν παράγοντες αναστολής των αγροτικών δραστηριοτήτων των βαμβακοκαλλιεργητών, ενώ στερούν από αυτούς την εξασφάλιση των αναγκαίων πόρων για την κάλυψη των αναγκών της σποράς.

Η συνδεδεμένη ενίσχυση δεν καταβάλλεται, διότι οι δορυφορικές απεικονίσεις συμπεριέλαβαν γεωγραφικές ιδιομορφίες εις βάρος των δηλουμένων εκτάσεων, ενώ η τηλεπισκόπηση διενεργήθη σε ακατάλληλη χρονική περίοδο, η οποία δεν είναι ενδεικτική της ποσότητας των πραγματικών εκτάσεων.

Σας ερωτώ. Θα αξιολογήσετε άμεσα τις υποβαλλόμενες ενστάσεις στις αρμόδιες υπηρεσίες του ΟΠΕΚΕΠΕ, ώστε να αποκατασταθούν οι ανακρίβειες των τηλεπισκοπήσεων, οι οποίες έχουν τεράστιο οικονομικό αντίκτυπο στους βαμβακοκαλλιεργητές; Και δεύτερον, πότε θα καταβληθούν οι αναγκαίες επιδοτήσεις;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριοι συνάδελφοι, η μέθοδος του ελέγχου μέσω τηλεπισκόπησης είναι μια αποδεκτή και αξιόπιστη επιστημονική μέθοδος για την αναγνώριση και μέτρηση των καλλιεργειών και ισοδυναμεί ουσιαστικά με τη διενέργεια επιτόπιου ελέγχου. Εφαρμόζεται σε όλες τις χώρες της Ευρωπαϊκής Ένωσης.

Οφείλω, επίσης, να σας γνωρίσω, ότι οι έλεγχοι επαλήθευσης των όρων επιλεξιμότητας της βασικής ενίσχυσης με την μέθοδο της τηλεπισκόπησης, αφορά ένα ποσοστό 5%. Αυτό ορίζει η ευρωπαϊκή νομοθεσία. Δηλαδή από όλους τους παραγωγούς μόνο ένα ποσοστό 5% ελέγχεται. Επίσης οι έλεγχοι αυτοί γίνονται με βάση συγκεκριμένες προδιαγραφές και οδηγίες της Ευρωπαϊκής Επιτροπής.

Όσον αφορά τώρα στην αποτελεσματικότητα της μεθόδου, μπορεί εύκολα κάποιος να το διαπιστώσει μέσα από τα πορίσματα ελέγχου όλων των μηχανισμών της Ευρωπαϊκής Ένωσης, που ελέγχουν και τον ΟΠΕΚΕΠΕ και τις ελληνικές αρχές κάθε χρόνο.

Επιτρέψτε μου να σας πω -και το γνωρίζετε- ότι ιδιαίτερα την περασμένη χρονιά, το 2015, ήταν η χρονιά όπου ο έλεγχος δεν έφερε ούτε 1 ευρώ πρόστιμο, κάτι που γινόταν κατά κόρον όλα τα προηγούμενα χρόνια.

Αυτό που εγώ θέλω να σας πω, είναι ότι οι ενστάσεις που έχουν υποβληθεί, βρίσκονται αυτή την ώρα στη διαδικασία ελέγχου. Όμως γενικά για τις συνδεδεμένες ενισχύσεις που αφορούν το βαμβάκι, ήδη χθες στην παρουσία μου στη Λάρισα ανακοινώθηκε ότι μέχρι τέλος Ιουλίου του 2015, θα γίνουν όλες οι πληρωμές. Όσες από αυτές τις ενστάσεις γίνουν αποδεκτές μέσα από την ίδια διαδικασία -δεν έχει ολοκληρωθεί, για αυτό και δεν έχουμε κάνει τις σχετικές πληρωμές, όμως σύντομα αύριο, μεθαύριο θα ολοκληρωθεί- θα πληρωθούν και αυτές.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Μίχος.

**ΝΙΚΟΛΑΟΣ ΜΙΧΟΣ:** Ευχαριστώ.

Εύχομαι να πάρουν οι αγρότες την επιδότησή τους, τις ενισχύσεις τους. Όμως θέλω να ρωτήσω το εξής: Πώς τις προηγούμενες χρονιές έπαιρναν για συγκεκριμένα στρέμματα τις ενισχύσεις τους και φέτος άλλαξε;

Δεύτερον, γιατί δεν έγινε η τηλεπισκόπηση την κατάλληλη χρονική περίοδο και έγινε τώρα; Εκτός από αυτό, ξέρετε ότι το ελληνικό βαμβάκι είναι από τα καλύτερα παγκοσμίως. Αυτούς τους παραγωγούς πρέπει να τους βοηθήσει το ελληνικό κράτος.

Έχουμε πάρα πολλά -ας το πούμε- παράπονα για τη βόρεια Ελλάδα, κυρίως στους Νομούς Ξάνθης και Κομοτηνής. Αυτά τα στοιχεία ήρθαν από εκεί και φυσικά από αγρότες της υπόλοιπης Ελλάδος.

Κανένα θέμα δεν υπάρχει με τους τουρκόφρονες της Θράκης, οι οποίοι παίρνουν τις ενισχύσεις τους τον καιρό που πρέπει και δεν παίρνουν οι Έλληνες.

Πρέπει, λοιπόν, πρώτα απ’ όλα να κοιτάξουμε τους ανθρώπους αυτού του τόπου, που αγαπάνε την πατρίδα τους. Οι αγρότες είναι οι τελευταίοι παραγωγοί που υπάρχουν στην πατρίδα μας. Κρατάνε τις Θερμοπύλες. Δεν υπάρχει άλλος παραγωγικός τομέας αυτή τη στιγμή εκτός από τους αγρότες και τους κτηνοτρόφους. Κάντε κάτι να βοηθήσετε αυτούς τους ανθρώπους, να παίρνουν τις ενισχύσεις στην ώρα τους, γιατί όπως ξέρετε, όταν ο αγρότης και ο κτηνοτρόφος πάρει την ενίσχυση τη στιγμή που πρέπει, θα μπορέσει να αντεπεξέλθει και στις υποχρεώσεις.

Δεν θα αρχίσω να λέω για τους φόρους και όλα τα υπόλοιπα που έχει βάλει η Κυβέρνησή σας. Τουλάχιστον βοηθήστε τους. Δώστε τους τις ενισχύσεις. Ξέρετε πάρα πολύ καλά, τι σημαίνει δουλειά στο χωράφι. Ξέρετε πάρα πολύ καλά, τι θα πει καταστροφή από καιρικές συνθήκες. Ξέρετε πάρα πολύ καλά ότι οι περισσότεροι αγρότες αυτή τη στιγμή δεν έχουν στον ήλιο μοίρα.

Βοηθήστε τους, λοιπόν, να μπορέσουν να κρατήσουν τις περιουσίες τους και να παράγουν, γιατί είναι οι τελευταίοι –το ξαναλέω- που παράγουν αυτή τη στιγμή στην πατρίδα μας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Οι περασμένες χρονιές δεν έχουν καμμία σχέση με την πρώτη χρονιά εφαρμογής μιας νέας ΚΑΠ. Μιλάμε για την ΚΑΠ 2014-2020, η οποία έχει αλλάξει εντελώς τα δεδομένα με βάση τα οποία γίνονται οι κατανομές των δικαιωμάτων και των ενισχύσεων. Ο αγροτικός κόσμος έχει πληροφορηθεί ότι φέτος οι πληρωμές θα γίνουν μέχρι τις 15 Οκτωβρίου 2016, κάτι το οποίο σημαίνει ότι ο αρμόδιος Επίτροπος αναγνώρισε -και πράγματι συμβαίνει- ότι πολλές χώρες -όχι η Ελλάδα- είναι απ’ αυτές που ακόμα δεν έχουν ολοκληρώσει τις σχετικές πληρωμές, γιατί η εφαρμογή της νέας ΚΑΠ δημιουργεί πολλές δυσκολίες. Υπάρχουν πάρα πολλά προβλήματα. Προέκυψε, ας πούμε, για πρώτη φορά η περιθωριοποίηση. Προέκυψε ο πρώτος πυλώνας, ο δεύτερος πυλώνας. Δηλαδή, μιλάμε για κατανομή δικαιωμάτων, που έπρεπε να γίνουν από την αρχή. Βεβαίως συναντήσαμε -ιδιαίτερα άλλες χώρες, όχι εμείς- πολλές δυσκολίες.

Γιατί να γίνει τηλεπισκόπηση φέτος; Η τηλεπικόπηση είναι μια διαδικασία η οποία επαναλαμβάνεται κάθε τρία χρόνια. Είχαμε προηγούμενα γεωχωρικά δεδομένα όπου, για παράδειγμα, έδειχναν τον κτηνοτρόφο αντί να έχει τους βοσκοτόπους του, τις επιλεξιμότητες μέσα στον νόμο του, να είναι χιλιόμετρα μακριά. Από την Ήπειρο πήγαιναν στην Κρήτη, ή από την Πελοπόννησο πήγαιναν στην Μακεδονία. Αυτά τα ξεπεράσαμε. Καταλαβαίνετε ότι ξεπερνώντας αυτά, σημαίνει ότι υπήρξαν πάρα πολλές δυσκολίες. Όμως είμαστε από τις πρώτες χώρες, που δεν θα κάνουμε χρήση του δικαιώματος πληρωμών μέχρι τις 15 Οκτωβρίου.

Εμείς λέμε ότι ιδιαίτερα εκκρεμότητες που έχουμε από παλιά, θα προσπαθήσουμε μέχρι τις 15 Αυγούστου -το πολύ μέχρι τέλος Αυγούστου- να ολοκληρωθούν. Βεβαίως αυτό σημαίνει ότι από την επόμενη χρονιά, θα μπούμε σε μια περίοδο πληρωμών που δεν θα υπάρχει περίπτωση να δημιουργούν προβλήματα στους αγρότες και όλοι ξέρουμε ότι ειδικά οι ενισχύσεις αποτελούν, δυστυχώς, σήμερα το μοναδικό εργαλείο ρευστότητας που έχει ο αγροτικός χώρος.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Αποστόλου για την απάντηση στις επίκαιρες ερωτήσεις.

Η ένατη με αριθμό 1084/4-7-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή των συλλογικών συμβάσεων εργασίας στα ξενοδοχεία, δεν θα συζητηθεί λόγω απουσίας του κ. Κατρούγκαλου στο εξωτερικό.

Η πρώτη με αριθμό 1106/11-7-2016 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, σχετικά με τη δημιουργία νέων τομέων ΕΚΑΒ στην ευρύτερη περιοχή της Κρήτης, δεν θα συζητηθεί λόγω κωλύματος του κ. Πολάκη.

Επίσης, η δέκατη με αριθμό 1080/4-7-2016 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με τη στελέχωση του ΕΚΑΒ στο Νομό Λάρισας και τη δημιουργία τομέων ΕΚΑΒ σε κέντρα υγείας του Νομού Λάρισας, δεν θα συζητηθεί λόγω κωλύματος του κυρίου Υπουργού.

Η ενδέκατη με αριθμό 1044/27-6-2016 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, σχετικά με την επαγγελματική και εργασιακή αναβάθμιση των «βοηθών νοσηλευτών», δεν θα συζητηθεί λόγω κωλύματος του κυρίου Υπουργού.

Η δέκατη έβδομη με αριθμό 944/3-6-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ», δεν θα συζητηθεί λόγω κωλύματος του κυρίου Υπουργού.

Η δέκατη ένατη με αριθμό 966/7-6-2016 επίκαιρη ερώτηση δεύτερου κύκλου του Βουλευτή Β’ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κατάσταση στο Γενικό Κρατικό Νίκαιας, δεν θα συζητηθεί λόγω κωλύματος του κυρίου Υπουργού.

Η εικοστή με αριθμό 935/31-5-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ, δεν θα συζητηθεί λόγω κωλύματος του κυρίου Υπουργού.

Τέλος, η εικοστή πρώτη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου Μεταξά, δεν θα συζητηθεί λόγω κωλύματος του κυρίου Υπουργού.

Θα συζητηθεί τώρα η δεύτερη με αριθμό 1102/8-7-2016 επίκαιρη ερώτηση δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με τα κρούσματα φυματίωσης σε κέντρο φιλοξενίας προσφύγων στην Ήπειρο.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κύριε Υπουργέ, πριν από μερικές μέρες είδαν το φως της δημοσιότητας διάφορες τοποθετήσεις περί ενδείξεως θετικών περιστατικών στην εξέταση μαντού για τη φυματίωση, όχι κρούσματα φυματιώσεως, αλλά ενδείξεις θετικές στο μαντού. Φυσικά, αυτό δεν λέει τίποτα, διότι πολύς πληθυσμός, πολύς κόσμος, ενδεχομένως να βρεθεί θετικός σε αυτήν την παράμετρο.

Παράλληλα, απ’ ό,τι πληροφορηθήκαμε, έχουν επιστρατευθεί η Υγειονομική Υπηρεσία, η Διεύθυνση Υγειονομικού των Ενόπλων Δυνάμεων, της οποίας τα στελέχη από τον διευθυντή της μέχρι το οποιοδήποτε στέλεχος της Υγειονομικής Υπηρεσίας, διακρίνονται για την επάρκεια, την αυτοθυσία τους, την κατάρτισή τους, τον επαγγελματισμό τους. Και αυτό, να ξέρετε, και εσάς -πιστεύω- και εμένα, μας δημιουργεί μια αίσθηση ηρεμίας. Είναι ένα εκλεκτό Σώμα η Υγειονομική Υπηρεσία, ειδικώς του Στρατού, αλλά και όλων των Ενόπλων Δυνάμεων.

Παρ’ όλα αυτά, επειδή διαχέονται πολλά και διάφορα, τα οποία έχω την αίσθηση ότι έχουν γίνει και αντικείμενο εκμεταλλεύσεως από διάφορους χώρους, θα ήθελα με την ευκαιρία αυτής της ερώτησης, που πριν από λίγες μέρες είχα καταθέσει ως επίκαιρης, να διευκρινιστούν τα θέματα -και πιστεύω ότι με τη δική σας παρουσία θα διευκρινιστούν- και να δημιουργηθεί μια αίσθηση ηρεμίας και για το προσωπικό και για τους ανθρώπους οι οποίοι φιλοξενούνται σε αυτά τα κέντρα.

Εν πάση περιπτώσει, θα πρέπει να υπάρξει εκείνη η κατάλληλη αντιμετώπιση, ούτως ώστε και να μην επαναληφθούν κρούσματα παραπληροφόρησης, ενδεχομένως, και όχι κρούσματα φυματίωσης ή να μην επαναληφθούν πράγματα, τα οποία όλοι τα απευχόμαστε, δηλαδή η διάδοση μιας λοιμώδους νόσου -αυτής ή κάποιας άλλης- κάτι που είναι ένα ενδεχόμενο στο συνωστισμό τόσου πληθυσμού στα κέντρα. Και αισθάνομαι ότι η υπηρεσία είναι καθ’ όλα έτοιμη προς αυτό.

Αναμένω με ενδιαφέρον την απάντησή σας.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Βίτσας έχει τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Δαβάκη, ευχαριστώ πολύ για τον τρόπο με τον οποίο θέσατε προφορικά την ερώτησή σας, γιατί αυτό είναι το βασικό και όχι να προκαλείται φόβος και μάλιστα ανύπαρκτος. Άλλωστε, συζητάμε δύο άνθρωποι -δεν ξέρω την επαγγελματική σας ιδιότητα, νομίζω πως δεν είστε γιατρός…

**ΑΘΑΝΑΣΙΟΣ ΔΑΒΑΚΗΣ:** Δικηγόρος είμαι.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Έχουμε την ίδια επαγγελματική ιδιότητα, αλλά δεν είμαστε γιατροί. Έχει μια σημασία.

Έχω διαβάσει κι εγώ αυτά τα δημοσιεύματα, τα οποία δεν έχουν βάση, ακριβώς γιατί -όπως είπατε- πολύς κόσμος βγαίνει θετικός στο μαντού. Αυτό, όμως, δεν σημαίνει ότι θα νοσήσει.

Απλά, θέλω να θυμίσω ότι από το 2001, σε συνεργασία των Ενόπλων Δυνάμεων και των ΚΕΕΛΠΝΟ έχει σταματήσει ο προληπτικός εμβολιασμός. Άλλωστε, για να μην πει κανείς τίποτα άλλο, έχει σταματήσει ο προληπτικός εμβολιασμός και στα παιδιά σε όλη την Ελλάδα. Διότι στην ουσία τι μας έτυχε; Κάποιος πρόσφυγας ο οποίος είχε νοσηλευτεί με φυματίωση στη χώρα του, ήρθε στην Ελλάδα, δεν το είπε και παρέμεινε. Και υπάρχει αυτή η διαδικασία όταν έρχεσαι σε επαφή, διότι έχει ένα χαμηλό -όπως διαπιστώνει και η γιατρός που πήγε- ως χαμηλά μέτριο ποσοστό κινδύνου.

Μετά από αυτό, εμείς κάναμε ανά εικοσάδες τις αντίστοιχες πνευμονολογικές και άλλες εξετάσεις.

Υπήρξαν αξιωματικοί ή οπλίτες που βγήκαν θετικοί στο μαντού. Ορισμένοι πρέπει να σας πω, ότι με μια έννοια αποκλείστηκαν, γιατί είχαν κάνει εμβολιασμό για τη φυματίωση. Άρα, με αυτόν τον τρόπο, επειδή εμπλέκονται περίπου ογδόντα σε αυτό, ολοκληρώνουμε αυτήν τη διαδικασία. Κρούσμα δεν υπάρχει.

Αυτό είναι το ένα και το σημαντικό. Και σας έδωσα και απάντηση όσον αφορά το πόσοι έχουν εμπλακεί.

Συγχρόνως εμείς -ως Ένοπλες Δυνάμεις εννοώ- από τα σαράντα ένα κέντρα φιλοξενίας έχουμε στρατιωτικές υγειονομικές δυνάμεις στα τριάντα. Τα άλλα έντεκα γίνονται με άλλους τρόπους, όπως από το Υπουργείο Υγείας, τους «Γιατρούς χωρίς σύνορα» κ.λπ.. Επεμβαίνουμε συνέχεια, παρακολουθούμε τη διαδικασία και παίρνουμε όλο και επιπλέον μέτρα, που αφορούν μολυσματικές ασθένειες και έχουν να κάνουν με την καθαριότητα κ.λπ..

Σε αυτήν την λογική θα συνεχίσουμε. Δεν υπάρχει κανένας φόβος, δεν υπάρχει καμμία λογική να σηκώνουμε αυτό το θέμα. Νομίζω ότι ως τώρα και σε αυτό το επίπεδο καλά τα έχουμε καταφέρει, γιατί έχουμε πάντα το νου μας. Αυτό έχει σημασία, να έχουμε πάντα το νου μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Δεν περίμενα διαφορετική απάντηση από τον κύριο Υπουργό, που πιστεύω ότι παρακολουθεί το θέμα -μάλιστα είναι ένα σοβαρό θέμα- ούτως ώστε να μην αφήνει περιθώρια.

Εγώ θα ήθελα, κλείνοντας, γιατί δεν χρειάζεται και πολύς χρόνος γι’ αυτήν την υπόθεση, να πω ότι το προσωπικό της 8ης ΕΑΝ, αυτής της ταχυκίνητης μονάδας φύλαξης των συνόρων, αποκλειστικά απασχολείται με το θέμα της φυλάξεως σε εκείνη τη συγκεκριμένη περιοχή, στο Τσεπέλοβο Ιωαννίνων.

Πρώτον, είναι εκτός αποστολής. Το λέμε. Αυτοί οι άνθρωποι, οι στρατιωτικοί, στους οποίους εμφιλοχωρεί και ο φόβος του οιουδήποτε κρούσματος, κάποια στιγμή πρέπει να απεμπλακούν από την όλη υπόθεση. Το ένα είναι αυτό. Και νομίζω ότι πρέπει κάποια στιγμή να αρχίσει να είναι ορατός ο χρόνος που θα υπάρξει απεμπλοκή των Ενόπλων Δυνάμεων από την υπόθεση φύλαξης, Υγειονομική Υπηρεσία Ενόπλων Δυνάμεων Πρόληψης, κ.λπ..

Το άλλο ζήτημα, κύριε Υπουργέ -και νομίζω ότι πρέπει να το δείτε- είναι το εξής: Στους υπόλοιπους χώρους φύλαξης των προσφύγων τι γίνεται; Υπάρχουν εξετάσεις; Εξετάζονται οι φιλοξενούμενοι; Θεωρώ ότι δεν πρέπει να εξετάζονται. Δηλαδή, μπήκε όλος ο μηχανισμός στο Τσεπέλοβο, που υπήρξε αυτό το κρούσμα του θετικού, αλλά πρέπει να δούμε και τι γίνεται με ελέγχους στα άλλα κέντρα φιλοξενίας, δηλαδή, στη Χίο, στη Μυτιλήνη, στη Σάμο, στην Κω. Πρέπει νομίζω να εμπλακεί το ΚΕΕΛΠΝΟ, που κατ’ αρμοδιότητα είναι το πλέον υπεύθυνο γι’ αυτήν την περίπτωση, με συμπλήρωση της Υγειονομικής Υπηρεσίας των Ενόπλων Δυνάμεων, παραπληρωματικά.

Διαφορετικά τι κάνουμε; Αντιλαμβάνεστε ότι έχει μπει όλο το ζήτημα του μεταναστευτικού στους ώμους των Ενόπλων Δυνάμεων, με ό,τι αυτό μπορεί να συμπαρασύρει. Και αυτό το οποίο σκέφτεται ο κάθε άνθρωπος -είτε είναι εργαζόμενο στέλεχος σε αυτούς τους χώρους είτε φιλοξενούμενος- είναι «μην συμβεί και σε εμάς». Άρα, πρέπει να στραφεί ο φακός του ενδιαφέροντος άλλων δομών της πολιτείας -όπως του ΚΕΕΛΠΝΟ- και στα άλλα κέντρα φιλοξενίας και όχι συνέχεια οι Ένοπλες Δυνάμεις να ξελασπώνουν τις ευθύνες της πολιτείας και για θέματα υγειονομικής φύσεως.

Πολύ σωστά είπατε -και είπα- ότι η Υγειονομική Υπηρεσία του Στρατού ξηράς έκανε αυτό που ήταν δεδομένο ότι θα κάνει. Και αυτό μας κάνει να είμαστε πιο ήσυχοι από τον καθένα. Ας στραφεί λίγο ο φακός του ενδιαφέροντος και στα άλλα κέντρα φιλοξενίας, διότι ενδεχομένως μπορεί να ανακύψει ένα άλλο θέμα ή πιο ώριμο κρούσμα, που να είναι περισσότερων ενδείξεων προς την κατεύθυνση αυτής της νόσου ή κάποιας άλλης νόσου, και πάλι να αρχίσουν άλλα κρούσματα παραπληροφόρησης ή κραυγών ή «ήρθαν να μας κολλήσουν» και κάτι τέτοια που έλεγε και ο κ. Καμμένος.

Εμείς, τόσα χρόνια σε αυτήν την Αίθουσα, δύο δεκαετίες, διακρινόμαστε για την υπευθυνότητα, την σοβαρότητα και την αποφυγή λαϊκισμού. Μπορεί να είναι ελάττωμα για τη σημερινή πολιτική ζωή αυτό, αλλά τώρα δεν μπορούμε να αλλάξουμε.

Άρα, λοιπόν, ζητώ από έναν άνθρωπο, του οποίου την σύνεση μπορώ να την διαπιστώσω, να υπάρξει και στα άλλα κέντρα υποδοχής ο ίδιος, ταυτόσημος έλεγχος και το ενδιαφέρον και άλλων ανθρώπων της πολιτείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Δαβάκη, κατ’αρχήν, φαντάζομαι ότι με τον όρο φύλαξη εννοείτε φύλαξη υγείας. Γιατί οι Ένοπλες Δυνάμεις δεν φυλάττουν τα κέντρα φιλοξενίας. Είναι δουλειά της Αστυνομίας, η προστασία του πολίτη. Εμείς, οι Ένοπλες Δυνάμεις, έχουμε άλλες υπηρεσίες για τη συγκρότηση και τη λειτουργία αυτών των κέντρων. Να το κάνουμε καθαρό αυτό, για να μην έχουμε καμμία παρεξήγηση.

**ΑΘΑΝΑΣΙΟΣ ΔΑΒΑΚΗΣ:** Για τις υπηρεσίες υγείας, εννοείται.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θέλω απλά να το διευκρινίσω.

Δεύτερο ζήτημα. Σε όλα τα κέντρα γίνεται η ίδια προσπάθεια. Και από εκείνη τη στιγμή που επιτύχαμε –νομίζω ότι αυτό είναι παραδειγματικό- να εκκενωθεί η Ειδομένη χωρίς να γίνει τίποτα, αυτό είναι πια παγκόσμια πρωτοτυπία. Σε συμφωνία και συνεργασία με το Υπουργείο Υγείας έχουμε ξεκινήσει και εμβολιασμούς στα παιδιά ιδιαίτερα, αλλά και σε μεγαλύτερους. Νομίζω ότι πάει πάρα πολύ καλά. Και σήμερα πάλι είχαμε μια τέτοια σύσκεψη, που το βάλαμε αυτό.

Και βεβαίως, δεν εννοείται ότι η 8η Μεραρχία φυλάττει όλη την Ελλάδα. Αλλού έχει την ευθύνη η Αεροπορία, αλλού ο Στρατός Ξηράς. Δεν έχει το Πολεμικό Ναυτικό εδώ, έχει στο Σχιστό και αλλού.

Επίσης, επειδή το αναφέρετε στην ερώτησή σας το λέω, μέχρι στιγμής στο ΓΕΕΘΑ αναφορά στελέχους για άρνηση υπηρεσίας με την αιτιολογία ότι δεν τηρούνται τα μέτρα υγιεινής και ασφάλειας στις δομές φιλοξενίας όπου εμπλέκονται, δεν υπάρχει. Το λέω για να είναι καθαρό και αυτό και σε σχέση με μια αναφορά ή ένα δημοσίευμα στην Ήπειρο από τον Σύνδεσμο Στρατιωτικών Ηπείρου, που νομίζω ότι ήταν ατυχές και δώσαμε και προχθές στη συζήτηση αμοιβαίες εξηγήσεις και με τον αντίστοιχο Πρόεδρο.

**ΑΘΑΝΑΣΙΟΣ ΔΑΒΑΚΗΣ:** Εγώ δεν κάλεσα…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι, δεν απαντάω προσωπικά σε εσάς.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κύριε Υπουργέ.

Κάνω γνωστό στο Σώμα ότι η δεύτερη με αριθμό 1103/8-7-2016 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Περιβάλλοντος και Ενέργειας, σχετικά με τον κίνδυνο διακοπής της κατασκευής ζωτικής σημασίας έργων στην Χαλκιδική, δεν θα συζητηθεί λόγω κωλύματος του κ. Τσιρώνη.

Επίσης, η τρίτη με αριθμό 1095/5-7-2016 επίκαιρη ερώτηση του δεύτερου κύκλου του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την τοποθέτηση της κ. Τσουκαλά στη θέση της Αντιπροέδρου του Κέντρου Μελετών Ασφαλείας, δεν θα συζητηθεί λόγω κωλύματος του κ. Τόσκα.

Η τέταρτη με αριθμό 1097/6-7-2016 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την «ανυπαρξία πολιτικής στην προάσπιση της υγείας των πολιτών», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Επίσης, η πρώτη με αριθμό 5701/27-5-2016 ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με το σχεδιασμό για την έναρξη λειτουργίας του πολυδύναμου Ιατρείου Τυμπακίου –Ηρακλείου Κρήτης, δεν θα συζητηθεί.

Η δέκατη τέταρτη με αριθμό 1042/24-6-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών, σχετικά με τον εξωδικαστικό συμβιβασμό του ελληνικού δημοσίου με τη «SIEMENS», δεν θα συζητηθεί, λόγω φόρτου εργασίας του κ. Τσακαλώτου.

Η δέκατη όγδοη με αριθμό 961/7-6-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων, δεν θα συζητηθεί.

Η δεύτερη με αριθμό 4375/304/31-3-2016 ερώτηση-αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με το οικονομικό μέγεθος της σύμβασης με τον Κιμ Γκλεν, δεν θα συζητηθεί. Έχει μια περιπετειώδη ιστορία αυτή η ερώτηση.

Η τρίτη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά την αποζημίωση των μεριδιούχων συνεταιριστικών τραπεζών, δεν θα συζητηθεί.

Τώρα θα συζητηθεί η έβδομη με αριθμό 1105/8-7-2016 επίκαιρη ερώτηση δεύτερου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με την κατάσχεση εταιρικών λογαριασμών της εταιρείας «Ναυπηγεία Ελευσίνας».

Στην ερώτηση του κ. Σαρίδη θα απαντήσει ο κ. Βίτσας. Μάλλον είναι συνέχεια της προηγούμενης ερώτησης.

**ΙΩΑΝΝΗΣ ΣΑΡΙΔΗΣ:** Ναι. Ήμασταν δύο τομεάρχες και αντίστοιχα κάναμε στους αρμόδιους Υπουργούς την ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Άρα, είναι και χρονικά εύκολη η συζήτηση της ερώτησης.

Έχετε τον λόγο, κύριε Σαρίδη.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, στις 6 Ιουλίου έγινε γνωστό από τη Γενική Γραμματεία Δημοσίων Εσόδων ότι προχώρησε στην κατάσχεση λογαριασμών των ναυπηγείων Ελευσίνας, στην προσπάθειά της να εισπράξει μέρος των οφειλών που όφειλαν τα ναυπηγεία προς το ελληνικό δημόσιο.

Η κίνηση αυτή προκάλεσε μεγάλο πρόβλημα στα ναυπηγεία Ελευσίνας, καθόσον μέσα απ’ αυτούς τους λογαριασμούς πραγματοποιείτο, όχι μόνο η μισθοδοσία του προσωπικού της εταιρείας, αλλά γινόταν όλη η κίνηση με τις εισπράξεις από τρίτους και τις πληρωμές των προμηθευτών.

Εκτός των άλλων, με την αιφνιδιαστική αυτή κίνηση της Γενικής Γραμματείας Δημοσίων Εσόδων τίθεται εν αμφιβόλω η ομαλή ολοκλήρωση του έργου της κατασκευής των δύο πυραυλακάτων του Πολεμικού Ναυτικού.

Αυτή η απόφαση της Γενικής Γραμματείας Δημοσίων Εσόδων είναι αυθαίρετη, καθόσον με τον ν. 4361/2016, που ψηφίστηκε στη Βουλή προστατεύεται η περιουσία των ναυπηγείων Ελευσίνας, με σκοπό την πληρωμή της μισθοδοσίας των εργαζομένων, αλλά και την επίτευξη της ολοκλήρωσης του προγράμματος κατασκευής των δύο πυραυλακάτων.

Είναι απορίας άξιον το γεγονός αυτό το οποίο συντελέστηκε, καθόσον έρχεται λίγους μήνες μετά τη συμφωνία του Πολεμικού Ναυτικού με τα Ναυπηγεία της Ελευσίνας και εφόσον είχαν ήδη κάποιοι Έλληνες εφοπλιστές από τη δική τους πλευρά εκφράσει το ενδιαφέρον για να χρησιμοποιήσουν τις υπηρεσίες των ναυπηγείων Ελευσίνας, γεγονός το οποίο θα οδηγούσε -πιστεύουμε και εμείς- σε μια λύση του προβλήματος που ονομάζεται ναυπηγεία Ελευσίνας.

Ως εκ τούτου, ερωτάστε, κύριε Υπουργέ: Τι προτίθεστε να κάνετε, προκειμένου να καταστεί δυνατή η ομαλή ολοκλήρωση του προγράμματος των δύο πυραυλακάτων του Πολεμικού Ναυτικού;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Σαρίδη, κατ’ αρχάς πρέπει να κάνουμε τρεις παραδοχές.

Η πρώτη παραδοχή είναι ότι κύριος στόχος της Γενικής Γραμματείας Δημοσίων Εσόδων είναι να συγκεντρώνει χρήματα, ιδιαίτερα αυτά που οφείλονται στο δημόσιο και ιδιαίτερα από εκείνες τις εταιρείες ή τα εταιρικά σχήματα, τις ιδιοκτησίες τελικά, οι οποίες οφείλουν. Δεν θα μπω σ’ αυτό το θέμα, διότι απάντησε ο κ. Αλεξιάδης. Άρα, κανένας δεν μπορεί να κατηγορήσει κάποιον επειδή έκανε καλά τη δουλειά του. Να το ξεκαθαρίσουμε.

Η δεύτερη παραδοχή πρέπει να είναι -επειδή αναφέρθηκε και από τον κ. Καρρά- ότι η ναυπήγηση δύο πυραυλακάτων δεν κοστίζει 40 εκατομμύρια. Οι συγκεκριμένες κοστίζουν περίπου 300 εκατομμύρια.

Εάν πάρουμε αυτές τις δύο παραδοχές, θα βρούμε και το πρόβλημα, πώς δημιουργείται. Δηλαδή, δεν μπορείς να συνδέσεις τη ναυπήγηση των δύο πυραυλακάτων με το συγκεκριμένο ποσό, που αναφέρεται στη συμφωνία, που είναι επέκταση των προηγούμενων συμβολαίων και το οποίο καλύπτει το 70%, ενώ είναι και το άλλο 30%. Ας μην εξηγώ τώρα τον νόμο, που και οι ίδιοι ξέρουμε.

Αυτοί οι λογαριασμοί που αφορούν τα 40 εκατομμύρια δεν έχουν κατασχεθεί. Δεν έχει κατασχεθεί κανένας απ’ αυτούς τους λογαριασμούς, γιατί δεν μπορούσε να κατασχεθεί. Υπάρχει, όμως, κατά τη γνώμη μου, ένα πρόβλημα στην ερμηνεία. Δηλαδή, τα ναυπηγεία Ελευσίνας, για να ναυπηγήσουν αυτές τις πυραυλακάτους, έχουν και άλλα χρήματα από το συμβόλαιο που θα πρέπει να βάλουν και τα οποία τα έχουν σε άλλους λογαριασμούς. Αυτό είναι το ένα βασικό θέμα.

Το δεύτερο βασικό θέμα είναι ότι αυτή τη στιγμή, τα ναυπηγεία Ελευσίνας εκτελούν και άλλα προγράμματα του Πολεμικού Ναυτικού, δηλαδή το «ΜΥΚΟΝΙΟΣ», αλλά και offset που προέρχονται από τις προηγούμενες συμβάσεις. Άρα, βρεθήκαμε σε μια συνεννόηση με τη Γενική Γραμματεία Δημοσίων Εσόδων κατά τούτο: Να τους στείλουμε τι αφορά το συνολικό αυτό πρόγραμμα –γι’ αυτό εξήγησα ότι με 40 εκατομμύρια δεν φτιάχνουν το σύνολο- και αυτά να φύγουν από την κατάσχεση.

Το Πολεμικό Ναυτικό ήδη σήμερα -γιατί υπήρξε μια συνάντηση στο τέλος της προηγούμενης εβδομάδας και σήμερα, σε συνεννόηση με τη διεύθυνση των ναυπηγείων Ελευσίνας- στέλνει τα απαραίτητα έγγραφα, οπότε θα αποδεσμευθούν αυτά τα χρήματα. Αυτό θα γίνεται κάθε φορά που το Πολεμικό Ναυτικό βάζει χρήματα που δεν αφορούν τα 40 εκατομμύρια, αλλά αφορούν το σύνολο του προγράμματος. Αυτό θα δημιουργήσει και μια κατάσταση ηρεμίας στα ναυπηγεία. Έχουν άλλα προβλήματα τα ναυπηγεία και οφειλές και προς τράπεζες -όπου εκεί βεβαίως δεν θα υπάρξει ηρεμία- τα οποία αφορούν την ιδιοκτησία.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σαρίδη, έχετε περαιτέρω απορίες;

**ΙΩΑΝΝΗΣ ΣΑΡΙΔΗΣ:** Όχι, αλλά ας δευτερολογήσω, κύριε Πρόεδρε, μια και έχω το δικαίωμα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Δεν κρύβουμε την ικανοποίησή μας από την τοποθέτησή σας, κύριε Υπουργέ. Προσδιορίζει σαφώς ότι το Υπουργείο και η ηγεσία του έχουν επίγνωση της πραγματικότητας και στηρίζουν τις συμφωνίες και τις δεσμεύσεις τις οποίες έχουν δώσει. Ελπίζουμε και ευχόμαστε να τηρήσετε όλες σας τις υπόλοιπες δεσμεύσεις, τις οποίες έχετε δώσει ως Υπουργός και ως Υπουργείο, που αφορούν την Ελληνική Αμυντική Βιομηχανία και την ΕΛΒΟ στη Θεσσαλονίκη.

Η Ελλάδα δεν χωράει άλλα λουκέτα. Δεν χωράει να χάσει άλλα περιουσιακά στοιχεία, από αυτά τα οποία της έχουν μείνει. Και τα ναυπηγεία είναι περιουσιακό στοιχείο της Ελλάδας και η Αμυντική Βιομηχανία είναι και εκείνη περιουσιακό στοιχείο της Ελλάδας. Περιουσιακό στοιχείο είναι και η τεχνογνωσία και η νεολαία της. Αν δεν μπορεί το Υπουργείο Οικονομικών και η Γενική Γραμματεία Δημοσίων Εσόδων να διαφυλάξει αυτά τα περιουσιακά στοιχεία, τότε κάντε το εσείς, κύριε Υπουργέ.

Η απάντησή σας φανερώνει σαφώς δύο πράγματα. Την προσωπική σας αποφασιστικότητα να βοηθήσετε, αλλά και το γεγονός πως κάτι δεν πάει καλά. Το λέμε αυτό, γιατί το τελευταίο χρονικό διάστημα έχει γίνει μια πολύ μεγάλη προσπάθεια από τις υγιείς πολιτικές δυνάμεις αυτού του τόπου να ανακτήσει ο πολίτης την εμπιστοσύνη του απέναντι στους θεσμούς και στη λειτουργία της Δημοκρατίας. Τέτοιες κινήσεις, σαν τις κινήσεις της Γενικής Γραμματείας Δημοσίων Εσόδων, μάλλον προχωρούν στο να τινάξουν όλο αυτό το σκεπτικό στον αέρα.

Ο λόγος για τον οποίο η Ένωση Κεντρώων στηρίζει τον θεσμό των ανεξαρτήτων αρχών είναι γιατί πιστεύει ότι αυτές οι ανεξάρτητες αρχές θα μπορέσουν να συμβάλουν στην αποκατάσταση της εμπιστοσύνης των Ελλήνων πολιτών απέναντι στους κρατικούς μηχανισμούς.

Η Γενική Γραμματεία Δημοσίων Εσόδων με αυτήν την κίνηση δεν δημιούργησε πηγή εσόδων, αλλά ουσιαστικά δημιούργησε πηγή προβλημάτων. Επειδή από το 2017 και μετά, τη θέση της Γενικής Γραμματείας Δημοσίων Εσόδων θα την πάρει η ανεξάρτητη αρχή δημοσίων εσόδων, όπου αποτελεί μνημονιακή μας υποχρέωση και ήδη ψηφίστηκε και αποτελεί νόμο του κράτους, από τη δική μας πλευρά, οφείλουμε να πούμε ότι θα πρέπει να βλέπουμε και εμείς και εσείς τα πράγματα από μια διαφορετική σκοπιά. Άλλωστε, τι μήνυμα πιστεύουμε ότι μπορεί να λαμβάνει κάποιος, ο οποίος αυτή τη στιγμή μας ακούει, για όλο αυτό το χάος που έγινε μεταξύ των υπηρεσιών;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, θέλετε να προσθέσετε κάτι;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μόνο μια κουβέντα ακόμα, κύριε Πρόεδρε, για να διευκολύνω και τη συζήτηση.

Απάντησα στο κύριο ζήτημα, αλλά θέλω να πω ότι έχουμε κατακτήσει μια πολύ καλή συνεργασία με τη Γενική Γραμματεία Δημοσίων Εσόδων και αυτό είναι βασικό, για να λύνονται προβλήματα, όπως και με το Υπουργείο Οικονομικών για το σύνολο των ζητημάτων που αφορούν την Αμυντική Βιομηχανία, η οποία βρέθηκε και είναι σε δύσκολη θέση, αλλά νομίζω ότι έχει πολύ δυναμικό μπροστά της.

Και μια και το έφερε η κουβέντα, σας απαντώ ότι έχει σχεδόν ολοκληρωθεί -κάτι λίγο μένει- ο εξωδικαστικός συμβιβασμός του ΥΠΕΘΑ, των Ενόπλων Δυνάμεων με την ΕΛΒΟ, άρα πολύ γρήγορα θα είναι και διαθέσιμα 7 εκατομμύρια ευρώ σε σχέση με προηγούμενη διαδικασία, οπότε δεν θα έχετε και λόγο να κάνετε και άλλη ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ, για την παρουσία και τις απαντήσεις.

Κάνω γνωστό στο Σώμα ότι η δωδέκατη με αριθμό 1041/24-6-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τις εξετάσεις λήψης πιστοποιητικού επιτυχούς εξέτασης των ενεργειακών επιθεωρητών, δεν συζητείται λόγω κωλύματος του κ. Σκουρλέτη.

Αντίστοιχα, η δέκατη τρίτη με αριθμό 1043/24-6-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας, δεν συζητείται λόγω κωλύματος του κ. Σκουρλέτη.

Τέλος, η τέταρτη με αριθμό 1093/5-7-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του ΕΚΑΣ, δεν συζητείται λόγω κωλύματος του Υφυπουργού κ. Πετρόπουλου.

Θα συζητηθεί, όμως, η πέμπτη με αριθμό 1111/11-7-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή, προς τους Υπουργούς Παιδείας, Έρευνας και Θρησκευμάτων και Εσωτερικών και Διοικητικής Ανασυγκρότησης σχετικά με τη λήψη μέτρων για την εκπαίδευση των προσφύγων.

Ο κ. Δελής έχει τον λόγο για δυο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, στη χώρα μας εδώ και μήνες εξαιτίας και των αποφάσεων της Ευρωπαϊκής Ένωσης βρίσκονται εγκλωβισμένοι εξήντα χιλιάδες περίπου πρόσφυγες, θύματα ιμπεριαλιστικών πολέμων και επεμβάσεων. Βεβαίως, εξακολουθούν και σήμερα να είναι επίκαιρα και βασικά τα αιτήματα για την άμεση αναγνώριση της προσφυγικής τους ιδιότητας, τη δημιουργία ανθρώπινων χώρων προσωρινής διαμονής και κυρίως την ικανοποίηση του αιτήματός τους, του βασικού τους αιτήματος –τουλάχιστον των περισσοτέρων- για οργανωμένη και ασφαλή μετακίνηση στις χώρες του τελικού τους προορισμού.

Όμως, κύριε Υπουργέ, υπάρχει μια πλευρά στο προσφυγικό ζήτημα, η οποία είναι ιδιαίτερα ευαίσθητη και επείγουσα. Είναι τα χιλιάδες προσφυγόπουλα, που εκτός από όλα τα προβλήματα που έχουν και οι υπόλοιποι πρόσφυγες, τα παιδιά αυτά έχουν εγκαταλείψει φυσικά τα σχολεία τους, αλλά εξακολουθούν να έχουν εκπαιδευτικές ανάγκες και χρειάζονται γι’ αυτό την άμεση κρατική στήριξη του Υπουργείου Παιδείας για την ικανοποίηση αυτών των εκπαιδευτικών αναγκών.

Ταυτόχρονα, επειδή τα περισσότερα -για να μην πω όλα- έχουν και τραυματικές εμπειρίες, χρειάζονται και εκείνη την ψυχολογική υποστήριξη από ειδικούς, για να ξεπεράσουν τα τραύματα που έχουν από όσα βίωσαν. Χρειάζεται, λοιπόν, κατά τη γνώμη μας, άμεση κρατική παρέμβαση εκπαιδευτικής στήριξης και δημιουργικής απασχόλησης αυτών των παιδιών είτε στους χώρους φιλοξενίας είτε στα σχολεία, που δεν λειτουργούν τώρα το καλοκαίρι, αντί αυτά τα παιδιά να περιπλανούνται άσκοπα στους απαράδεκτους, έτσι και αλλιώς, χώρους φιλοξενίας.

Σας ρωτάμε, λοιπόν, για τα αναγκαία μέτρα που πρέπει να πάρει το Υπουργείο σας για να ικανοποιηθούν αυτές οι ανάγκες, τόσο οι εκπαιδευτικές όσο και οι ανάγκες της ψυχολογικής υποστήριξης, μαζί βεβαίως με την πρόσληψη και όλου του αναγκαίου προσωπικού, για εκπαιδευτικούς και ψυχολόγους.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Θα ήθελα να κάνω ένα γενικό σχόλιο πρώτα, ότι το Υπουργείο Παιδείας έχει εμπειρία από την εκπαίδευση παιδιών στον τόπο μας προερχόμενων από άλλες χώρες. Μετά τη Μεταπολίτευση, με το κύμα των παλιννοστούντων Ελλήνων και κατόπιν των οικονομικών μεταναστών δημιουργήθηκαν τα διαπολιτισμικά σχολεία, για να καλύψουν τις ανάγκες αυτών των παιδιών.

Θα ήθελα να σας πληροφορήσω ότι σύμφωνα με το κεντρικό επιχειρησιακό όργανο μετανάστευσης στις 13 Ιουλίου 2016 έχουν δηλωθεί πενήντα επτά χιλιάδες εβδομήντα εννιά πρόσφυγες, εκ των οποίων το 40%, δηλαδή οι είκοσι δύο χιλιάδες οκτακόσιοι τριάντα ένας, είναι παιδιά κάτω των δεκαοκτώ ετών.

Η εκπαιδευτική πολιτική του Υπουργείου Παιδείας για τους πρόσφυγες, για την εκπαίδευσή τους, κατανέμεται σε τέσσερις τομείς. Ο πρώτος τομέας αφορά στη συγκρότηση επιτροπής για τους πρόσφυγες, που έγινε τον Μάρτιο του 2016, με άξονες εργασίας: Πρώτον, την καταγραφή παιδιών νηπιακής, σχολικής και μετασχολικής ηλικίας, προκειμένου να προσδιοριστούν οι ανάγκες υποστήριξης, φροντίδας και εκπαίδευσης των παιδιών αυτών.

Δεύτερον, την καταγραφή προσφύγων, που θα μπορούσαν να εργαστούν ή να συνεισφέρουν εθελοντικά στις εκπαιδευτικές δράσεις, βάσει πιστοποιημένων προσόντων, καθώς επίσης και άλλων δεξιοτήτων. Και τρίτον, την εκπαίδευση και επιμόρφωση του προσωπικού που εμπλέκεται στην εκπαιδευτική διαδικασία και άλλες συναφείς δράσεις.

Προς υποβοήθηση αυτής της επιτροπής για τους πρόσφυγες συγκροτήθηκαν δύο παράπλευρες επιτροπές, μια επιστημονική και μια καλλιτεχνικού περιεχομένου, αποτελούμενες από πανεπιστημιακούς με ειδίκευση στη διαπολιτισμική εκπαίδευση, στην παιδαγωγική, στην κοινωνιολογία, στην ανθρωπολογία, στη γεωγραφία και στην προσχολική αγωγή.

Στο πλαίσιο των επιτροπών αυτών διαμορφώθηκε η οργάνωση δράσεων υπέρ των προσφύγων, τόσο στη διάρκεια του καλοκαιριού όσο και μετά την έναρξη του νέου σχολικού έτους. Οι δράσεις αυτές αφορούν σε αθλητικές και καλλιτεχνικές εκδηλώσεις, στην εξοικείωση με νέες τεχνολογίες, σε μαθήματα της ελληνικής γλώσσας ως ξένης γλώσσας για όλες τις ηλικίες παιδιών και εφήβων και, τέλος, πληροφόρηση προσφύγων για το ελληνικό εκπαιδευτικό σύστημα.

Ο δεύτερος τομέας της εκπαιδευτικής πολιτικής του Υπουργείου μας αφορά στις ενέργειες του Ινστιτούτου Εκπαιδευτικής Πολιτικής. Το Ινστιτούτο Εκπαιδευτικής Πολιτικής έχει συλλέξει το εκπαιδευτικό υλικό, που έχει παραχθεί στο πλαίσιο των ευρωπαϊκών προγραμμάτων, τα οποία έχουν εφαρμοστεί σε τάξεις υποδοχής και σε κανονικές τάξεις διαπολιτισμικών σχολείων, με τελικό στόχο την αξιοποίηση του υλικού αυτού στο δικό μας προσφυγικό περιβάλλον. Στη δευτερολογία μου θα αναφερθώ στους άλλους δύο τομείς της εκπαιδευτικής δράσης του Υπουργείου μας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δελή, έχετε να προσθέσετε κάτι;

**ΙΩΑΝΝΗΣ ΔΕΛΗΣ:** Φυσικά.

Κύριε Υπουργέ, σας άκουσα με προσοχή. Αυτό που μένει τελικά και αυτό που υπάρχει έτσι κι αλλιώς είναι ότι για την αντιμετώπιση του προβλήματος των αναγκών των προσφυγόπουλων έχετε συστήσει μια επιστημονική επιτροπή, που απλώς καταγράφει και καταθέτει προτάσεις, χωρίς κανέναν ουσιαστικό σχεδιασμό, χωρίς τον παραμικρό σχεδιασμό υλοποίησης αυτών των προτάσεων.

Εδώ πρέπει να πούμε ότι και τα όποια χρονοδιαγράμματα δράσης είχαν τεθεί από την πλευρά του Υπουργείου έχουν καταστρατηγηθεί. Ας πούμε, από τον Ιούνιο, από όσο ξέρουμε, σύμφωνα και με ανακοινώσεις του Υπουργείου, ήταν να ξεκινήσουν οι εκπαιδευτικές δραστηριότητες για τα προσφυγόπουλα. Δεν έχει γίνει απολύτως τίποτα.

Θέλουμε να πούμε εδώ ότι πραγματικά, ήδη αυτή τη στιγμή που μιλάμε γίνονται αρκετές εκπαιδευτικές παρεμβάσεις στον χώρο που ζουν, που φιλοξενούνται τα προσφυγόπουλα. Αυτές οι παρεμβάσεις, όμως, κύριε Υπουργέ, γίνονται εν τη πλήρη απουσία της Κυβέρνησης και του Υπουργείου Παιδείας. Είναι κυριολεκτικά άφαντο το Υπουργείο Παιδείας από τους χώρους φιλοξενίας των προσφύγων.

Από τους εβδομήντα έξι φορείς, που ξέρουμε ότι παρεμβαίνουν με εκπαιδευτικές δράσεις, να πούμε ότι οι τριάντα έξι είναι σύλλογοι, ενώσεις και εθελοντικές οργανώσεις. Οι τριάντα δύο είναι μη κυβερνητικές οργανώσεις. Υπάρχουν πέντε πανεπιστήμια και τρεις δημόσιοι φορείς: ο ΟΑΕΔ, η Δημόσια Βιβλιοθήκη και η Περιφέρεια Στερεάς Ελλάδα. Τέλος, υπάρχουν και έξι-επτά πρωτοβουλίες των ίδιων των προσφύγων. Το Υπουργείο Παιδείας, όμως, κύριε Υπουργέ, δεν υπάρχει πουθενά.

Στην πραγματικότητα, νομίζουμε ότι πέρα από τα σχέδια επί χάρτου, στα οποία επιδίδεται το Υπουργείο, το πρόβλημα απαιτεί άμεση αντιμετώπιση και όχι από τον Σεπτέμβρη που έρχεται και θα δούμε. Στην πραγματικότητα, λοιπόν, έχετε αναθέσει και αυτό το έργο στις λεγόμενες μη κυβερνητικές οργανώσεις.

Θυμίζω εδώ ότι παλαιότερα -όχι και πάρα πολύ παλιά- είχαμε καταθέσει μια ερώτηση στον αρμόδιο Υπουργό και προς έκπληξή μας, μας απάντησε ότι δεν γνωρίζει το Υπουργείο ποιες ακριβώς είναι οι μη κυβερνητικές οργανώσεις στη χώρα μας και ποια είναι ακριβώς η δραστηριότητά τους.

Τα έχετε αναθέσει, λοιπόν, όλα ή τα περισσότερα στις μη κυβερνητικές οργανώσεις, για τις οποίες βέβαια έχουν ακουστεί πολλά. Ξέρουμε όλοι τι γίνεται. Οι ΜΚΟ έχουν συν τοις άλλοις και το αποκλειστικό προνόμιο της χρηματοδότησης και μάλιστα παχυλής. Αφήστε που δρουν, οι περισσότερες από αυτές, ανεξέλεγκτα.

Αυτό που θέλουμε και -αν θέλετε- απαιτούμε εξ ονόματος αυτών των δύστυχων παιδιών, των προσφυγόπουλων, είναι να πάρει άμεσα το Υπουργείο πρωτοβουλίες. Δεν υπάρχει καιρός για χάσιμο. Μιλάμε για παιδιά, που έχουν τον τρόμο ζωγραφισμένο στα μάτια τους, από αυτά που έχουν ζήσει. Νομίζουμε ότι χρειάζεται να αισθανθούν ότι ζουν σε ανθρώπινες συνθήκες.

Να πάρετε, λοιπόν, πρωτοβουλίες, ως Υπουργείο, με κρατική χρηματοδότηση ή και με κονδύλια της Ευρωπαϊκής Ένωσης, ακόμα και του Οργανισμού Ηνωμένων Εθνών, έτσι ώστε να ικανοποιηθεί η ανάγκη αυτών των παιδιών για εκπαιδευτική και ψυχολογική στήριξη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, βάλτε τον επίλογο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κύριε Βουλευτά, νομίζω ότι αδικείτε το Υπουργείο, όταν λέτε ότι περιορίζεται στον σχεδιασμό και δεν παρεμβαίνει - θα σας εξηγήσω αμέσως- όπως επίσης ότι έχει αναθέσει όλο το έργο σε άλλες οργανώσεις πέραν αυτού. Η παρουσία του είναι έντονη.

Θα ήθελα, λοιπόν, να αναφερθώ στους δύο άλλους τομείς της εκπαιδευτικής πολιτικής του Υπουργείου μας. Ο πρώτος είναι η δημιουργία του γραφείου εκπαίδευσης προσφύγων, που έχει ως έργο τη δημιουργία σχολικών μονάδων και παραρτημάτων στις ήδη υπάρχουσες εκπαιδευτικές μονάδες παράλληλων τάξεων και τάξεων υποδοχής.

Ενεργοποιείται και αφορά στην υλικοτεχνική υποδομή της εκπαίδευσης προσφύγων εντός και εκτός των χώρων φιλοξενίας, στη μετακίνηση των μαθητών στις εκπαιδευτικές μονάδες, στην αναζήτηση τρόπων χρηματοδότησης, στη συνεργασία με ελληνικούς και διεθνείς φορείς, στην παρακολούθηση και υλοποίηση των σχετικών πρωτοκόλλων και στη διεθνοποίηση του ζητήματος των προσφύγων.

Επίσης, θα ήθελα να σας πω ότι ένας τέταρτος τομέας καλύπτει άλλες δράσεις, πέρα από αυτές που σας είπα. Συγκεκριμένα, αφορά στους εκπαιδευτικούς όλων των βαθμίδων εκπαίδευσης με επιμόρφωση ή εξειδίκευση στη διαπολιτισμική εκπαίδευση και στη διδασκαλία της ελληνικής ως ξένης γλώσσας. Αποσκοπούμε, δηλαδή, στην απόσπαση αυτών των εκπαιδευτικών στη θέση συντονιστού εκπαίδευσης προσφύγων στους χώρους φιλοξενίας των προσφύγων, προκειμένου να ενημερώσουν τους πρόσφυγες στον χώρο ευθύνης των. Αποσκοπούμε στο να επικαιροποιούν την καταγραφή -διότι οι πληθυσμοί διαρκώς αλλάζουν- των μαθημάτων των μαθητών προσφύγων με ηλικιακά και παιδαγωγικά κριτήρια, να παρακολουθούν και να συντονίζουν την εκπαιδευτική πολιτική του Υπουργείου Παιδείας για τους πρόσφυγες στους χώρους φιλοξενίας και στον περιβάλλοντα αστικό ιστό.

Θα ήθελα να σας διαβεβαιώσω ότι το Υπουργείο Παιδείας είναι παρόν, από την πρώτη στιγμή που ενεπλάκη, στο θέμα της εκπαίδευσης αυτών των προσφύγων. Βέβαια, μην υποτιμάτε τον σχεδιασμό. Χρειάζεται σχεδιασμός, για να ξέρεις τα βήματα που θα ακολουθείς για να αντιμετωπίσεις τα προβλήματα.

Έχω την εντύπωση ότι το Υπουργείο μας έχει καλύψει ένα μεγάλο κομμάτι της εκπαίδευσης των προσφύγων. Και βέβαια, έχει πολλά να κάνει. Πιστεύω ότι θα μπορέσουμε να αντιμετωπίσουμε αυτό το ζήτημα στο πεδίο της εκπαίδευσης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 16.00΄ λύεται η συνεδρίαση για αύριο ημέρα Παρασκευή 15 Ιουλίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**